
ESIPUHE. 

Kun on allekirjoittaneen tapaan yli 40 vuotta ollut 
nuorten parissa, monissa edistys-, yhdistys- ja kasvatuspyrinnöissä, 
ja kun siellä tuon tuostakin puhutaan 
itsekasvatuksesta ja sen yhteydessä sivumennen 
luonteenkasvatuksesta, josta muu itsekasvatus 
kuitenkin riippuu, on se pannut usein miettimään, 
että luonteenkasvatuksesta olisi paljon puhuttava ja 
että siitä olisi perusteellisesti kirjoitettava. Siksi olen 
jo vuosikymmeniä kuunnellut esitelmiä, jotka ovat tätä 
asiaa kosketelleet, ja siksi olen odottanut luonteenkasvatusta 
käsitteleviä kirjoja. Mutta ei tietääkseni ole 
pidetty yhtäkään perusteellisemmin, mutta kansantajuisella 
tavalla näitä asioita käsittelevää esitelmäsarjaa 
suomeksi, eikä ole ilmestynyt odottamaani kirjaa. 
Mitä on tullut, niin ne ovat olleet verrattain vähäisiä tai 
sitten suuremmassa tai pienemmässä määrässä oloillemme 
vieraita käännöksiä. Olen siksi tuntenut voimakasta 
halua kirjoittaa asiasta, mutta on se kykyjen ja 
voimien puutteessa aina täytynyt jättää. 

Nyt olen enemmän kuin iloinen, että sellainen yritys, 
tämä kirja, Kotikasvatusyhdistyksen toimesta ilmestyy. 
Käsikirjoitusta lukiessa olen tosin monta kertaa 
tullut siihen käsitykseen, ettei se kaikin puolin vastaa 
odotuksia, mutta paljon on voitettu, kun tämäkin ilmestyy. 

Se tulee varmaankin olemaan paljon käytettynä 
oppaana nuorison itsekasvatus- ja luonteenkasvatustyössä, 
varmaan se tulee saamaan runsaasti lukijoita 
kaikista piireistä, sillä niin sitä on kaivattu. Toivon, 
että se antaisi lukijoilleen paljon. Ja kun tämä 
teos tulee myös kotiopintokirjaksi, toivon, että tuhannet 
ja jälleen tuhannet tulisivat sen järjestelmällisesti 
lukemaan, osaamaan sen ja saamaan vielä suuremman 
hyödyn. 

Kahden eri henkilön tekemänä on kirjalla tietysti 
siitä johtuvat puutteet muiden vajavaisuuksien lisäksi, 
mutta siitä johtuva vaihtelevaisuus on voitto. Alkuosan 
seitsemän lukua voidaan myös esittää kerhojen ja 
yhdistysten kokouksissa sekä pienemmissä piireissä 
vuorokeskusteluina, joten se ehkä vaikuttaa hyvin sekä 
esittäjiin että kuulijoihin. 

Saakoon kirjamme suopean vastaanoton ja täyttykööt 
siihen liittyvät toiveemme. 

Helsingissä, elokuulla 1925. 

Vilho Reima. 

I OSA. 

Periaatteellista selvittelyä. 

1. Mistä syystä luonteenkasvatus on tärkeä. 

Ylisjärven yhdistyksessä vallitsi virkeä henki. Kerran 
siellä päätettiin ottaa keskusteltavaksi luonteenkasvatus. 
Ollen perusteellista väkeä he lukivat monia 
sielutiedettä ja luonteen rakentamista käsitteleviä kirjoja 
ja sillä tavalla koettivat saada asiaan monipuolista 
valaistusta. Seuratkaamme mekin tätä keskustelua 
asiaan tutustuaksemme. 

Puheenjohtaja: Saadaksemme keskustelun heti oikealle 
tolalle, pyydän, että aluksi keskustellaan kysymyksestä, 
mistä syystä luonteenkasvatus on tärkeää. 

Alitalon Paavo: Hyvä luonne on ihmiselle menestyksen 
takeena. 

Koskelan Eero: Ei suinkaan, sillä eikö päinvastoin 
usein nähdä, että ovela veijari, joka osaa niin taitavasti 
ajaa omia etujaan, menestyy parhaiten: hän tekee 
aina hyviä kauppoja, osaa ansaita kelvottomallakin tavaralla. 
Tai jos kuvittelemme kiipijäluonnetta virkauralla, 
niin eikö henkilö, joka on esimiehellensä aina 

nöyrä ja kohtelias, imartelevainen ja liehittelevä ja 
joka osaa maalata mustaksi kilpailevan työtoverinsa, 
menesty parhaiten? Näiden tyyppien luonnetta emme 
suinkaan voi kehua, vaikka he menestyvätkin. 

Paavo: Jos tilapäistä ansiomahdollisuutta ja virkapaikan 
saantia pidetään kaikkea muuta tärkeämpänä, 
voi sellaisen menestyksen saavuttaa huonoillakin keinoilla. 
Varmaa se ei kuitenkaan ole. Voihan sattua, 
että petos kaupassa tulee ilmi tai liehittelijän juonet 
paljastuvat, ja silloin on menestys kerrassaan lopussa. 
Vain kunnollisuus ja rehellisyys takaavat varman menestyksen. 
Ajattele, että sinä olisit työnantaja ja minä 
suosittelisin palvelukseesi jotakuta tuttavaani, niin 
varmaankin ensimmäiseksi kysyisit, onko hän luotettava 
ja tavoiltaan kunnollinen. 

Eero: Tietysti kunnollisen mieluummin ottaisin 
työhön kuin ovelan veitikan tai muuten huonotapaisen. 

Paavo: Siis panet arvoa hyvän luonteen ominaisuuksille, 
kuten jokainen muukin ihminen. Ja jos 
edelleen muistamme, että hyvän luonteen ominaisuuksiin 
kuulu myös johdonmukaisuus, päättäväisyys ja 
lujuus, olkoon sitten kysymyksessä jonkin hyväksytyn 
periaatteen noudattaminen tai asetetun päämäärän tavoitteleminen, 
niin käsitämme hyvin, että hyvä luonne 
on menestyksen paras takaaja. Kun ihmisestä leviää 
se maine, että hän noudattaa varmoja periaatteita, että 
hän on luotettava, että hän tarmolla suorittaa tehtävänsä 
ja että hän vie loppuun asti asian, johon hän 
kerran tarttuu, niin silloin hän kanssaihmistensä parissa 
saa sellaisen luottamuksen, että hänen menestyksensä 
tulee yhä varmemmaksi. 

Kerttu Ranta: Ulkonainen menestys ja toisten ihmisten 

kunnioitusko se sitten on tärkeintä elämässä? 
Eikö ihmisen olekaan onnea tavoiteltava? 

Paavo: Luonnollisesti ihmisen on pyrittävä onneen. 
Ja luonteen lujuus siihen juuri parhaiten auttaa. Jos 
ihminen heikkona antaa jokaisen houkutuksen viedä itsensä 
milloin sinne, milloin tänne, ei hän voi menestyä 
eikä saavuttaa siis myöskään onnea. 

Kerttu: Täällä on jo osoitettu, että huonokin ihminen 
saattaa eräissä tapauksissa menestyä. Toisten ihmisten 
kiitoksen voi myös saavuttaa näyttämällä hyvältä, 
vaikka pohjalla olisi mitä tahansa. Sellaisen 
menestyksen saavuttamiseen ei hyvää luonnetta tarvita. 

Eero: Aivan oikein. Mutta sisäistä tyydytystä ja 
todellista onnea ihminen ei voi saavuttaa tekemällä 
pahaa ja vain näyttelemällä hyvyyttä. Ollakseen onnellinen 
ihmisen täytyy sisintänsä myöten olla hyvä, 
ainakin hänellä täytyy olla rehellinen pyrkimys hyvään 
ja kauniiseen. 

Kerttu: Kumpi sitten on onnellisempi: sekö, joka 
pitää tiukasti kiinni periaatteistaan ja pyrkii johonkin 
kaukaiseen päämäärään kieltäytymällä kaikista elämän 
tarjoamista nautinnoista, vai sekö, joka nauttii 
elämästä aikanaan? Edellinenhän voi ennen päämääränsä 
saavuttamista kuolla jo. Mitä iloa hänen elämästään 
silloin on ollut? Mikä onni hänellä on ollut 
lujasta luonteesta? 

Paavo: Ensiksikin on sanottava, etteivät nautinto ja 
onni suinkaan ole samoja asioita. Nautinto on jonkin 
vietin tai halun täyttymistä seuraava mielihyvän tunne. 
Me nautimme syödessämme, jos meillä on ollut nälkä; 
nautimme juodessamme janoomme; nautimme, jos tappelussa 

olemme antaneet toista selkään ja siten 
olemme saaneet osoitetuksi toisillekin, että tällainen 
poika minä olen; nautimme, jos vihaisen härän meitä 
ahdistaessa pääsemme juoksemaan karkuun, tunnemme 
silloin vapauttavaa helppoutta. Nautinto on siis lyhyen 
hetken kestävä tunne. Onni sen sijaan on pysyvä 
tunnetila, joka vallitsee meissä, kun kaikki vaistoperäiset 
halumme ovat saaneet sopusointuisen ilmaisunsa. 
Nautintojen hakeminen ei tavallisesti tuo mukanaan 
tällaista tyytyväisyyden tilaa, sillä yhden ilolähteen 
luona viipyminen tekee mahdottomaksi toisesta nauttimisen: 
ne ovat keskenään ristiriidassa. Esim. herkkusuun 
on pakko kieltäytyä sellaisista muista nautinnoista, 
joihin hänen varansa eivät riitä, sillä herkut 
ovat kalliita. Tai jos hänellä onkin varoja kyllin, hänen 
on siedettävä sairaan vatsan tuottamia kipuja: ainaisessa 
herkuttelussa eivät ruoansulatuselimet voi pysyä 
kunnossa. 

Eero: Mitä sitten sanoakaan juomarista! Tyydyttäessään 
juomahimoaan ja nautinnonhaluaan tällä yhdellä 
taholla, saa hän kymmenet onnettomuudet päällensä 
toisaalla. 

Paavo: Ihminen, joka tahtoo nauttia vapaasta rakkaudesta, 
milloin se vain häntä huvittaa, saa jättää 
ajatuksenkin perhe-elämän onnesta. Henkilö, joka aina 
haluaa olla joukon ensimmäisenä, saa sietää sen, että 
häntä sanotaan ylpeäksi. Ken turhamaisuudessaan 
tahtoo saada kovin paljon aikaan ja kerää itselleen 
mahdollisimman monta tehtävää, koska hän muka 
kaikkiin niihin parhaiten pystyy, saa ennen pitkää todeta, 
ettei hän ehdi kunnolla suorittaa mitään, että 
kaikki hänen monet havittelunsa Jäävät pelkiksi aikomuksiksi. 

Mitä enemmän nautintoja ihminen etsii, sitä 
vähempään onneen hänen on lopulta tyydyttävä, sillä 
näemme, että yhden nautinnon valtaan jättäytyminen 
tekee mahdottomaksi toisen nautinnon saamisen, joka 
itsessään ehkä voisi olla yhtä suuri. 

Kerttu: Tahdotteko siis väittää, että nautintojen 
välttäminen ja niistä kieltäytyminen olisi onnen lähde? 

Paavo: Ei. Pelkkä kieltäytyminen ei voi olla ilon 
ja onnen lähde. Tarkoitan sitä, että ihmisen on saatava 
tyydytetyksi sopusuhtaisesti kaikki alkuperäiset, 
luonnolliset vaistonsa. Mikään hänen pyyteistään ei 
saa tulla siinä määrässä vallitsevaksi, että joku toinen 
puoli hänessä joutuisi kärsimään. Hänen täytyy saada 
aikanaan syödä ja juoda, hänen tulee voida tyydyttää 
rakkaustarpeensa avioliitossa ja perheensä parissa, 
saada tyydytystä kunnianhalulleen työssään, kauneuskaipuulleen 
taiteesta, kirjallisuudesta, luonnosta jne. 
Voidakseen saada eri puolensa sopusointuisesti tyydytetyiksi 
hänen täytyy hillitä liiaksi valtaan pyrkiviä 
viette jään, hänen täytyy noudattaa eräitä varmoja 
periaatteita, siveellisiä periaatteita. Se merkitsee 
juuri sitä, että hänen täytyy koettaa kehittää luonnettaan 
siveellisesti lujaksi. 

Kerttu: Miksi juuri siveellisesti lujaksi? Eikö 
lujaluontoinen ihminen, joka osaa pysyä nautinnoissaan 
kohtuullisena, voi olla onnellinen, vaikka hän toimisi 
pelkästään itsekkäistä vaikuttimista, omaa onneaan 
tavoitellen, kiinnittämättä vähintäkään huomiota 
siveellisten lakien vaatimuksiin? 

Eero: Niin, eivätkö siveys vaatimukset juuri ole 
onnen tiellä? 

Paavo: Sovimmehan jo siitä, ettei nautinto ole onnea. 

Onneen pyrkiessään lujaluonteisen ihmisen on 
usein kieltäydyttävä hetken nautinnoista. Mutta tuon 
kieltäytymisen perustuksena eivät saa olla pelkästään 
itsekkäät syyt. Sillä jos ihminen vain omaa onneansa 
ajatellen tekojensa suunnan määrää, saamme olla varmoja 
siitä, että onni häntä pakenee. Onni ei ole mikään 
itsessään olevainen, jota me voisimme tavoitella 
ja jonka saavutettuamme voisimme luonamme pitää. 
Se ei ole mitään käsin kosketeltavaa, ei rahaa, ei tavaraa. 
Se on vain tunnetila, joka on seurauksena joidenkin 
tavoittelemiemme, itsessään arvokkaiden päämäärien 
saavuttamisesta. Onni sinänsä ei voi olla tuollainen 
päämäärä, sillä emmehän voi pelkkää tunnetilaa 
tavoitella, sehän olisi tyhjää. Vai voiko kukaan sanoa, 
miten pelkkä onni, ilman muita saavutuksia, olisi löydettävissä? 

Kerttu: Niin, jos minä ajattelen mitä tahansa, niin 
ei se ole itse onni, vaan onnen ehto, edellytys, siinä 
olet oikeassa. Jos ajattelen rikkautta, jos ajattelen terveyttä, 
jos ajattelen, että joskus saisin miehekseni henkilön, 
jota todella rakastan, jos ajattelen oppimahdollisuuksiani, 
niin ne ovat kaikki todellisia asioita, jotka 
kenties saavutan ja joista sitten uskon onnen tilan minulle 
koituvan, mutta en todellakaan voi kuvitella, mitä 
olisi onni, joka ei olisi seurauksena jostakin tuollaisesta 
tavoittelemisen arvoisesta asiasta. 

Paavo: Pelkän onnen tavoittelu ei siis voi tuoda 
onnea, koska ihminen ei siinä pyri mihinkään sellaiseen 
päämäärään, jonka seurauksena onni voisi olla. Onko 
siis ihmisellä tavoittelemisen arvoisia päämääriä vai 
ei, siitä riippuu hänen onnensa tai onnettomuutensa. 
Ylellisyydessä mutta joutilaana elävä ihminen tuntee 

olonsa aina tyhjäksi, mikään ei voi häntä tyydyttää, 
hänellä ei ole kiihoketta toimintaan eikä tahdon ponnistukseen, 
hän ei saavuta mitään sellaista, joka toisi 
mukanaan suuren ja pysyvän ilon, tyytyväisyyden ja 
onnen. Toisaalta voi köyhä torpan emäntä nauttia 
täyteläistä elämänonnea, sillä miehensä ja lastensa 
kanssa eläessään hän voi saada tyydytyksen kaikille 
vaistoilleen, hän savuttaa päämääränsä jokapäiväisellä 
työllään: hän saa miehensä apuna pysymään joukkonsa 
leivässä ja vaatteissa, saa kasvatetuksi heistä 
kunnon ihmisiä ja saa osakseen heidän kiintymyksensä. 
Tässä valossa voimme ymmärtää vanhan totuuden, 
että onni on ulkonaisista olosuhteista riippumaton. 
Ihmisellä täytyy vain olla elämän tarkoitus. 

Kerttu: Mutta yhä edelleen on avonaisena kysymys, 
eikö tämä elämän tarkoitus voi olla itsekäs. Eikö 
ihminen juuri siten varmimmin saavuta päämääriään ja 
siis tule onnelliseksi? 

Paavo: Vastattakoon ensin kysymykseen, onko 
kaikkia muita kohtaan itsekkäästi menettelevällä ihmisellä 
ystäviä? Saako hän osakseen toisten arvonantoa, 
myötätuntoa, rakkautta, apua? 

Eero: Eipä taida itsekäs ihminen sellaista itselleen 
saada. 

Paavo: Silloin on Kertun kysymykseen helppo 
vastata. Ihmisen ominaisuuksiin kuuluu myös rakkauden 
ja myötätunnon kaipuu. Jos itsekkyys riistää ihmiseltä 
toisten rakkauden ja myötätunnon, niin hän ei 
myöskään voi olla onnellinen. Toisaalta ihmiselle tuo 
iloa se, että hän saa osoittaa rakkauttaan muille: jokainen 
äiti ja isä iloitsee voidessaan tehdä hyvää lapselleen. 
Tuottaapa ihmiselle tyydytystä vieraidenkin ihmisten 

auttaminen tai ilon valmistaminen heille. Näitäkin 
tunteita on siis ihmisen ravittava, mutta itsekäs 
ihminen ei sitä voi. 

Kerttu: Väität siis, että ihminen on pohjaltaan 
hyvä, ja ellei hän elämässään noudata hyvyyttä, hän 
joutuu ristiriitaan itsensä kanssa ja on onneton? 

Paavo: Ihminen ei ole pelkästään hyvä eikä pelkästään 
paha. Tahdon vain sanoa, että ihmisen halujen, 
taipumusten ja tahtomisten perustuksena ovat 
vaistot ja vietit, jotka ovat ihmiselle välttämättömiä. 
Pelon tunne on sitä varten, että ihminen osaisi välttää 
vaaraa: sen puutteessa uhkarohkea syöksyy turmioon, 
liiaksi sen valtaan joutuneena hänen toimintakykynsä 
lamautuu ja vain kohtuullisesti peläten ihminen on viisaasti 
varovainen. Sukuvietti on ihmisen vahvimpia 
ominaisuuksia; jos siltä kokonaan kiellettäisiin ilmenemismahdollisuudet, 
niin ihmiskunta kuolisi nykyisen 
sukupolven mukana; aivan samoin vie sukupuolinen hillittömyys 
turmioon; vain sen kohtuullinen tyydyttäminen 
avioliitossa on onneksi yksityiselle sekä ihmiskunnalle. 
Edelleen ihmiselle on välttämätöntä itsensä 
puolustaminen luonnon tai toisten ihmisten taholta uhkaavia 
vaaroja vastaan, ihmisen täytyy jossakin määrin 
tuntea oma tärkeytensä ja oma arvonsa, hänellä 
täytyy olla se käsitys, että hänelläkin on oikeus elää: 
liiaksi tehostettuna tämä tunne vie ylpeyteen, röyhkeyteen 
ja sellaiseen itsekkyyteen, joka ei tahdo tietää 
mitään toisten yhtäläisestä elämisoikeudesta; jos tämä 
ominaisuus taas puuttuisi, niin ihmisestä tulisi saamaton 
ja mihinkään pystymätön nahjus. 

Eero: Tarkastelemalla ihmisen muitakin ominaisuuksia 
samalla tavalla voimme sen mukaan siis pääteliä, 

---13---

että niiden perustuksena on luonnollisia vaistoja 
ja viettejä. On hyvä, jos ihminen kykenee pitämään 
ne kohtuullisissa rajoissa ja tyydyttämään niiden vaatimuksia 
sopusuhtaisesti — on paha, jos ihminen antaa 
jollekin vietilleen tai sen pohjalle rakentuvalle ominaisuudelle 
liian suuren vallan. 

Paavo: Aivan niin. Edelleen on huomattava, ettei 
ihminen elä yksin, vaan toisten ihmisten parissa, yhteiskunnassa. 
Muut ihmiset ovat kosketuksissa hänen 
tekojensa kanssa ja saavat omalla tavallaan kokea hänen 
tekojensa seuraukset: perheen jäsenet ovat sangen 
riippuvaisia perheen pään työstä ja käytöksestä; palvelijan 
työ ja käytös vaikuttaa isäntään ja päinvastoin; 
on olemassa kiinteä vuorovaikutus opettajan ja oppilaiden 
välillä; ostajan ja myyjän kesken; sopimuskumppanien 
välillä; kirjailijan ja yleisön kesken; ystävysten 
välillä jne. — kaikkien ihmisten kesken, jos 
kaukaisemmatkin ihmisen tekojen ja käytöksen seuraukset 
otetaan lukuun. Suhteissaan muihin ihmisiin on 
ihmisen ehdottomasti noudatettava siveellisyyden vaatimuksia, 
jotta ihmisten välinen yhteiselämä olisi mahdollisimman 
sopusointuista ja onnellista. Onhan ilman 
muuta selvää, että ihmisen omankin onnen ja menestyksen 
kannalta on tärkeää, että hänellä on oikeat 
suhteet muihin ihmisiin, että hän on sovussa ja ystävyydessä 
heidän kanssaan. Hyvä luonne on tässä parhaana 
takeena. 

Eero: Muistan lukeneeni jostakin Lutherin sanat: 
»Maan rikkaus ei riipu sen tuloista, linnoista eikä kauniista 
rakennuksista, vaan siitä, miten paljon hyviä 
kansalasia ja kunniallisia miehiä sillä on.» 

Kerttu: Mutta eikö nyt loppujenkin lopuksi tultu 

siihen, että ihmisen on oltava hyvä muille sen vuoksi, 
että hän löytäisi oman onnensa, siis itsekkäistä syistä? 

Paavo: Voihan tietysti joskus puhua itsekkyydestä 
silloinkin, kun ihminen auttaa toisia, aivan tavallista 
se ei kuitenkaan liene. Joka tapauksessa on itsekkäistä 
toimintavaikuttimista koetettava päästä, sillä ne eivät 
voi olla ihmiselle pettämättömänä ohjeena. On tapauksia, 
jolloin ihmisen täytyy unohtaa onnensa, unohtaa 
kokonaan itsensäkin. Esimerkiksi isänmaata puolustettaessa 
olemme velvollisia uhraamaan henkemmekin. 
Mutta vähemmänkin vaativissa tapauksissa tämä itsensäunohtamisen 
velvollisuus esiintyy selvänä: jos äiti 
näkee lapsensa vaarassa, ei hän ajattele itseään, vaan 
rientää oman henkensä uhalla pelastamaan lapsensa 
palavasta talostakin. Kun laiva joutuu haaksirikkoon, 
ei kunniallinen kapteeni ensimmäisenä ajattele omaa 
pelastumistaan, vaan huolehtii matkustajien ja muun 
laivaväen turvaan saattamisesta pelastaen itsensä vasta 
lopuksi — jos siihen on vielä tilaisuutta. 

Kerttu ja ehkä monet muut hänen kanssaan kysyvät, 
miksi ihmisen täytyy menetellä tällä tavalla, vastoin 
omaa etuaankin. Siihen ei ole muuta kuin yksi 
vastaus: ihmisen täytyy kuulla velvollisuuden ääntä, 
hänen on toteltava Jumalan käskyä: sinun pitää tehdä 
niin ja niin, tai älä tee sitä tai tuota. Siinä ei ole tinkimisen 
varaa. Ja itse kullakin meistä on sisässämme 
ääni, joka meille sanoo: niin on tehtävä, Jumalan käskyt 
ovat sitovia. 

Puheenjohtaja: Ettei keskustelu joutuisi pois raiteiltaan, 
jätämme kysymykset luonteen ja uskonnon, 
velvollisuuksien ja omantunnon keskinäisistä suhteista 
vastaisissa kokouksissa pohdittavaksi. Pyydän teitä 

vielä kiinnittämään huomiota luonteenkasvatuksen tärkeyteen* 

Eero: On selvää, että hyvä luonne on tärkeä. Yhtä 
selvää lienee sekin, ettei ihmisen luonne itsestään tule 
hyväksi. Juuri siitä syystä, että ihmisellä on niin monenlaisia 
viettejä, haluja ja taipumuksia, hänen täytyy 
saada silmänsä auki niihin nähden, niin että hän oppisi 
niitä hallitsemaan eivätkä ne pääsisi hänen tekojaan 
määräämään. 

Simolan Yrjö: Olen minäkin näitä asioita ajatellut, 
yhtä ja toista niistä lukenut sekä joutunut joskus omia 
voimia punnitsemaan. Voin sanoa, ettei luonnetta helposti 
rakenneta. Ennen kuin oppii johdonmukaisesti 
itsensä aisoissa pitämään, niin kyllä siinä saa harjoitella, 
saa toisenkin kerran huomata voimansa vähiksi. 
Mutta luulen, että tuollainen sitkeä pyrkimys siinä on 
sittenkin ainoa keino. Kun emme kerran ole täydellisiä 
ja kun ei - tietääkseni ole sellaista taikakeinoa, millä 
luonteemme voisimme yht'äkkiä toisenlaiseksi muuttaa, 
ei auta muu kuin kasvatustyö, itsekasvatus, luonteenkasvatus. 

Puheenjohtaja: Totean siis keskustelun nojalla 
meidän olevan yksimielisiä seuraavista seikoista: 

Hyvä luonne on yksilön menestymisen ja onnen 
ehto* 

Hyvä luonne tekee ihmiset soveliaiksi yhteiselämään 
ja on siten onnellisen yhteiskuntaelämän edellytys. 

Hyvä luonne tekee ihmisen kykeneväksi täyttämään 
raskaatkin velvollisuutensa, 

Koska luonteemme ei ilman muuta ole riittävän 
hyvä, on siis tärkeää sen määrätietoinen ja johdonmukainen 
kasvattaminen. 

2. Mitä luonne on? 

Uudelleen kokoonnuttuaan Ylisjärven yhdistys jatkoi 
keskusteluaan. 

Puheenjohtaja: Viime kerralla totesimme luonteen - 
kasvatuksen tärkeyden. Nyt meidän olisi koetettava 
itsellemme tarkemmin selvittää, mitä luonne on, saadaksemme 
siten kestävän pohjan jatkuville keskusteluille. 

Kerttu: Eiköhän voitaisi sanoa, että luone on perussävy, 
jolla suhtaudumme kaikkiin ulkopuolisiin tapahtumiin 
ja joka myös määrää tekojemme laadun. 

Eero: Kertun sanonnan kanssa käy yhteen jostakin 
kirjasta lukemani lause, että luonne on kuin tavaraleima 
tai tehtaan merkki: kuten samasta tehtaasta 
lähtevissä tavaroissa on kaikissa sama merkki, niin on 
yhden ihmisen kaikilla teoilla jokin yhteinen piirre, 
josta ne tunnetaan juuri hänen teoikseen. Sanotaan, 
että ulkoa meidänkin kieleemme lainattu ja luonnetta 
merkitsevä sana karakteeri onkin alkujaan tarkoittanut 
leimaa tai merkkiä, jolla esim. tiilentekijä tai vaskenpiirtäjä 
merkitsi teoksensa, 

Paavo: Jo vanhoista ajoista on erotettu toisistaan 
neljä eri luonnetyyppiä eli luonnelaatua: sangviininen 
eli vilkasluontoinen, melankoolinen eli raskasmielinen, 
koleerinen eli kiivasluontoinen ja flegmaattinen eli hidas- 
ja tyyniluontoinen. 

Puheenjohtaja: Asia tulee selvemmäksi, jos voidaan 
mainita esimerkkejä siitä, miten Paavon mainitsemat 
luonnetyypit elämässä käyttäytyvät. 

Kerttu: Minusta tuntuu kuin vilkasluontoiset ihmiset 
olisivat mukavimpia: he ovat iloisia ja reippaita, he 
eivät ota vastoinkäymisiä liian raskaasti, he ovat yritteliäitä 
ja monipuuhaisia ihmisiä, joiden käsitykseni 
mukaan pitäisi elämässä menestyä. 

Paavo: Joskus menestyvät, joskus ei. Juuri se, 
että he ovat niin monipuuhaisia, estää heitä pysyvämpää 
menestystä saavuttamasta. He innostuvat niin 
helposti uusien asiain ajamiseen, että heidän entiset 
puuhansa unohtuvat ja jäävät keskeneräisiksi. Suurin 
osa heidän paljosta touhustaan menee siten vallan hukkaan 
kaikista heidän hyvistä aikomuksistaan huolimatta. 
Kuten joku kirjailija sanoo, sangviininen ihminen 
on sanoissaan hyvin oppinut, ei todellisuudessa; 
jos hänen työnsä on kirjallisella alalla, silloin hän on 
monien kirjoittamattomien teosten luoja; liike-elämässä 
hän on monien yritysten ja vähäisen osingon 
mies; teollisuudessa kaikkien ammattien harjoittaja 
sekä elämässä yleensä suurten lupausten mutta vähäisten 
aikaansaannosten mies. 

Eero: Samaa lienee sanottava vilkkaasta naisesta? 

Paavo: Tietysti. 

Eero: Heidän lohdutuksenaan on kuitenkin se tieto, 
että vilkasluontoiset myös suuressa määrässä voivat 
mukautua kaikenlaisiin elämänoloihin, etteivät heitä, 
kuten Kerttu jo huomautti, surut paljon paina. 

Paavo: Melankoolikkoa eli raskasmielistä ei viehätä 
jokainen uusi asia, mutta mihin hän kerran tarttuu, 
siinä hän sitkeästi pysyy. 

Eero: Ennenkuin sellainen ihminen mihinkään 
uuteen tarttuu, hän harkitsee asiaa perinpohjin, Usein 
hän ei harkintaa pidemmälle pääsekään, ei sittenkään, 
vaikka asia näyttäisi hyvältäkin, Hän iloitsee siitä hyvästä, 
mitä hänen ajatuksensa lupaavat, hän vaipuu 
haaveilemaan ja nauttimaan mielikuvistaan, niin ettei 
häneltä liikenekään yritteliäisyyttä panna toimeksi 
noita kauniita ajatuksiaan ja kuvitelmiaan, Tämä 
piirre näkyy kulkevan kirjallisuudessa haavemielisyyden, 
tunneherkkyyden ja sentimentaalisuuden nimellä, 
Paavo: Koleerinen eli kiivasluontoinen tekee nopeasti 
päätöksensä käytännöllisten asianhaarain mukaan 
ja pyrkii sitten sitkeästi päämääräänsä, 

Yrjö: Flegmaattista eli tyyniluontoista pitävät jotkut 
parhaana luonnetyyppinä, Sellainen ihminen ei 
kerskaile aikomuksillaan eikä saavutuksillaan, Hän ei 
hätäile tiukassakaan paikassa, Hän on aina tyyni, ehkäpä 
joskus liiankin hidas, mutta hänessä on vastustamatonta 
voimaa, 

Eero: Tämä luonteen omintakeisuus esiintyy myös 
valitettavassa muodossa: sulkeutuneisuutena ja luoksepääsemättömyytenä, 
niin ettei toinen ihminen mitenkään 
pääse näkemään, mitä hänen sisällään liikkuu, 

Paavo: Kasvattajan kannalta se lienee valitettavaa, 
koska hänen, tuntematta kasvattinsa sisäistä elämää, 
on mahdotonta arvata, mikä menettelytapa ja mitkä 
kasvatuskeinot olisivat parhaat, Muita ihmisiä liikuttanee 
verrattain vähän, mitä meidän sisällämme liikkuu, 

Eero: Arvailu siitä, mitä toisen ihmisen sisällä liikkuu, 
usein ratkaisee suhteemme häneen. Mutta luonnollisesti 
kiusallisin on kasvattajan asema tuollaisen 

liikkumattoman tyyneyden ja hitauden edessä. Siinä 
toteutuu englantilaisessa sananlaskussa lausuttu ajatus: 
»Vaikeinta ei ole ajaminen pillastuneella hevosella, 
vaan kuolleella.» 

Puheenjohtaja: Näiden neljän luonnetyypin lisäksi 
on luonnollisesti olemassa lukematon joukko välimuotoja 
ja yhdistelmiä sekä sellaisia luonteita, joita ei voi 
lukea mihinkään näiden päätyyppien piiriin kuuluvaksi, 
vaan joissa vallitsevana sävynä on jokin muu 
ominaisuus, kuten pelko, alakuloisuus jne. Huomaamme 
siten, että luonteita on perussävyyn nähden 
hyvin monenlaisia kuten elämäkin yleensä on kirjava. 
Mutta keskustelu on nyt antanut vasta yhden vastauksen 
kysymykseen, mitä luonne on. Pyydän tarkastelemaan 
asiaa vielä muilta puolilta. 

Yrjö: Ihminen voi sisimmässään olla toista kuin 
miltä hän ulospäin näyttää. Se mitä ihmiset meistä sanovat, 
siis meidän maineemme, saattaa perustua meidän 
tekoihimme ja sanoihimme sekä käytökseemme, 
sikäli kuin nämä seikat ovat tulleet ihmisten tietoon — 
mutta heidän kiitoksensa tai tuomionsa meistä voi sittenkin 
olla väärä. Meidän sisimpämme, meidän luonteemme 
on ehkä kuitenkin toisenlainen, vaikkeivät sitä 
näe muut kuin Jumala. 

Kerttu: Mille sitten on pantava luonnetta arvosteltaessa 
suurempi paino, ihmisen teoilleko vai hänen 
ajatuksilleen? 

Eero: Olen lukenut jostakin määritelmän, että 
luonne on kaikkien ajatusten kokonaissumma. 

Paavo: Huomattakoon kuitenkin, että voimakkaimmat 
ajatuksemme ilmenevät tekoina. Toisaalta 
tekomme kaikkine seurauksineen vaikuttavat meidän 

ajatuksiimme paljon suuremmalla voimalla kuin pitkät 
tikin haudotut ajatukset, jotka eivät ole johtaneet 
tekoihin. Paremmin on siksi paikallaan määritelmä, 
että »luonne on elämänkokemuksen tulos». 

Eljas Nykänen: On selvää, että luonne on enemmän 
kuin ajatustapa ja mielenlaatu. Luonteen täytyy 
ilmetä mielenlaadun mukaisessa toiminnassa. 

Paavo: Koska mielenlaatu, ihmisen olemuksen perussävy 
ei voi hyvin nopeasti muuttua, seuraa siitä, 
että se myös ilmenee samantapaisina tekoina. Se toisin 
sanoen määrää meidän tapamme. Tästä on johdettu 
sellainen määritelmä, että luonne on sama kuin meidän 
tapamme. 

Kerttu: Ehkä voisimme paremmin sanoa, että 
luonne ilmenee tapoina. Jos ihmisellä on hyvä luonne, 
sen täytyy ilmetä hyvinä tapoina, vieläpä sillä tavalla, 
ettei hänen tarvitse harkita, miten hänen on meneteltävä 
jossakin tilanteessa, vaan että hän osaa arvelematta 
tehdä oikein. Vasta silloin voimme olla varmoja 
siitä, että asianomaisen luonne on hyveellinen. Esim. 
jos ihminen on hukkumassa, silloin ei rannalla seisovan 
ole ryhdyttävä laskemaan, kumpi yhteiskunnan kannalta 
paremmin joutaa kuolemaan, hänkö vai vaaraan 
joutunut. Jalo ihminen ei tällaisessa tapauksessa edes 
pysähdy miettimään, osaako hän uida vai ei. 

Eero: Tuo on jo liioittelua, olkoon että liioitellaan 
hyvän puolesta. Ei ihminen sentään saa tulla hyvienkään 
tapojensa tai periaatteittensa sokeaksi orjaksi. 
Johtuu tässä mieleeni vanha sananparsi: »hyvä mies, 
mutta ei kovin viisas». Niin sanottu »hyvyys» ei toki 
saa tulla käytännöllisen järkevyyden edelle. 

Paavo: Eero menettelee väärin asettaessaan vastakkain 

luonteen hyvyyden ja käytännöllisen viisauden. 
Jos tällä viisaudella tarkoitetaan pelkästään 
omien etujen valvomista, siis itsekkyyttä, silloin se on 
asetettava luonteen hyvyyden vastakohdaksi; mutta 
silloin ei hyvyyden ole väistyttävä, vaan itsekkyyden, 
siitä olemme jo aikaisemmassa keskustelussa sopineet. 
Jos sillä tarkoitetaan todellista viisautta, silloin se ei 
joudu hyvyyttä vastustamaan, vaan sitä tukemaan: eihän 
ole viisasta hyvän vastustaminen. 

Eljas: Tavat, hyvätkin tavat ovat vain kuvastusta 
itse luonteesta, kuten täällä jo on sanottukin. Luonteen 
keskeisimpänä osana on ihmisten tahto. Sen tulee 
määrätä yksityisten tekojemme laatu ja sen tulee ohjata 
myös tapojemme muodostumista. Jos me nim. 
menettelemme useamman kerran samalla tavalla eri 
tapauksissa, joihin nähden tahdollamme on vapaus valita 
yksi tai toinen menetelmä, niin tämä toimintamme 
ja tahtomisemme samanlaisuus vaikuttaa meidän tahtomiseemme 
tulevaisuudessakin: me tahdomme samaa 
silloinkin,' olemme siis tottuneet määrätynlaiseen menettelyyn, 
se on tullut tavaksemme. Täten »ihmisen 
tahto saa, hänen alkuperäisen sielunlaatunsa ja tottumukseksi 
muuttuneen toimimistapansa yhteisvaikutuksesta, 
määrätyn pääsuunnan, jota sanotaan luonteeksi», 
kuten professori Th. Rein asian määrittelee. Hyvät 
tottumukset ovat täten ihmiselle suureksi avuksi. Ne 
ovat antamassa hänen luonteelleen johdonmukaisuutta 
ja vakavuutta. Mutta pelkät tottumukset eivät riitä 
antamaan luonteelle täydellistä lujuutta ja horjumattomuutta. 
Ihminen joutuu usein sellaisten uusien tilanteiden 
eteen, joihin nähden hänellä ei vielä ole tapoja. 

Silloin hän tarvitsee tuekseen varmoja periaatteita, 
joihin hänen tahtonsa voi nojata. 

Paavo: Oli hyvä, että teit nämä viimeiset huomautukset, 
sillä on selvää, ettei luja tahto sellaisenaan kelpaa 
luonteen perustukseksi. Itsekkäässä toiminnassa 
tai suorastaan rikosten teillä voidaan osoittaa myös lujuutta, 
mutta sellainen luonne ei suinkaan ole tavoiteltava. 

Eljas: Aivan niin. Tavallisesti ei ihmisellä ole 
vain yksi periaate, jota hän pyrkii noudattamaan, vaan 
useampia, jotka kuitenkin ovat — tai joiden ainakin 
pitäisi olla — keskenään sopusoinnussa. Rahanhimo, 
vallanhimo, jopa nautinnonhimokin jossakin rajoitetussa 
määrässä voivat kulkea hyvin rinnan toisiaan 
häiritsemättä. Samoin ovat kymmenen käskyn lait keskenään 
sopusoinnussa. Niin ovat myös kristillisen siveysopin 
määräykset samansuuntaisia, kuten esim. 
»rakasta lähimmäistäsi niin kuin itseäsi» ja »mitä te 
tahdotte ihmisten tekevän teille, tehkää se myös heille» 
jne. Hyväksyttyään tällaisia periaatteita toimintansa 
ohjeeksi, ihmisen teot ovat sopusoinnussa keskenään, 
hän on ehyt luonne. Mutta noudattaessaan keskenään 
ristiriitaisia periaatteita, ihminen on häilyvä, hänen 
luonteensa on heikko, sanotaanpa sellaista henkilöä 
luonteettomaksikin. Tällöin ihminen joutuu myös vaikeaan 
ristiriitaan itsensä kanssa. 

Kerttu: Selitäpä tarkemmin, mitenkä kaikki tuo 
voisi tehdä meille ymmärrettävämmäksi, mitä luonne 
on. 

Eljas: Koetan selittää. Kysyisin ensiksi, mitä 
merkitsee sanonta, että ihmisellä on sisäisiä taisteluja? 
Kerttu: Kun ihmisen velvollisuus vaatii tekemään 

yhdellä tavalla, mutta mieli tekee menettelemään toisin, 
silloin velvollisuudentunto ja mielihalumme ovat 
ristiriidassa keskenään. 

Eero: Kuten meidän kyytipojallamme usein on 
pyhäaamuna: toiset jäävät jouten lojuilemaan kotiin, 
mutta hänen on lähdettävä jotakin matkailijaa kyyditsemään, 
koska pyhäkään ei vapauta majataloa kyytivelvollisuuksista. 
Näkyy siinä välistä sisu kiehuvan. 

Eljas: Niinpä niin. Tässä siis asettuvat vastakkain 
velvollisuudentunto ja mieliteko. Samoin voivat joutua 
vastakkain erilaiset mieliteot. Esim. palvelustyttö 
on jo kauan ennen vapaaviikkoa ajatellut mielihyvin 
äitinsä pyynnön täyttämistä ja matkustamista loman 
saatuaan häntä tapaamaan. Mutta toisaalta hänen tekisi 
mieli ostaa äidilleen jokin lahja. Hänen rahansa 
eivät riitä sekä matkaan että lahjaan: hänen on vaikea 
päättää, kumminpäin hän tekee. 

Paavo: Varsinaiset velvollisuudet myös saattavat 
joutua ristiriitaan keskenään. Kuvitelkaamme myymäläapulaista, 
joka on tupakoimaton ja joka pitää velvollisuutenaan 
asuinpaikassaan ja kauppa-apulaisyhdistyksessä 
ajaa aatettaan, tupakoimattomuutta. 
Saadakseen toisaalta isäntänsä voiton mahdollisimman 
suureksi, hänen tulisi kuitenkin aina kehua niitä tupakkalaatuja, 
joita heillä myydään, ja koettaa saada 
niitä sillä tavalla enemmän kaupaksi. Siinä on vaikea 
asema. 

Eljas: Ristiriidan ulkonaisena aiheuttajana voi olla 
myös toinen ihminen ja tämän toisen tahto. Jos esim. 
talon renki joutuu isännän käskystä sekoittamaan kuorittua 
maitoa tai vettä sellaiseen maitoon, jota myydään 
kuorimattoman nimellä, saattaa se hänestä olla 

hyvin vaikeaa. Mutta vaikka ristiriidan ulkonaisena 
syynä on toinen henkilö, on todellisena syynä se, että 
ihmisessä itsessään on kaksi puolta, joista toinen kehoittaa 
menettelemään yhdellä tavalla, mutta toinen 
käskee kulkemaan aivan vastakkaiseen suuntaan. Kerrotussa 
tapauksessa siis ihmisen sisällä on kaksi pyrkimystä: 
halu noudattaa isännän käskyä, mikä merkitsee 
yhden velvollisuuden noudattamista, ja sitä vastassa 
halu olla rehellinen, mikä merkitsee toisen velvollisuuden 
noudattamista. Koska hän ei voi yhtaikaa 
tehdä molempia, hänen täytyy valita näiden kahden 
halun välillä. 

Eero: Minkä mukaan hän nyt vaalin toimittaa? 

Eljas: Ratkaisijana on päämäärä, mihin hän elämässä 
yleensä pyrkii. Päämäärästä riippuvat ihmisen 
periaatteet, jotka ovat hänelle ojennusnuorana yksityistapauksissa. 
Uskonnolliselle ihmiselle on Jumalan 
lapseksi tuleminen elämän korkein päämäärä. Hänen 
periaatteensa ovat silloin sopusoinnussa tämän päämäärän 
kanssa, hänen täytyy olla rehellinen, avulias, 
lähimmäisiään rakastava jne. Jos hän joutuu velvollisuuksien 
ristiriitaan, niin hänen päämääränsä eli ihanteensa 
osoittaa hänelle, mikä velvollisuuksista on suurempi, 
so. mikä niistä vie päämäärää kohti, muiden on 
väistyttävä. Sillä henkilöllä taas, jonka korkeimpana 
päämääränä on aineellinen menestyminen, ovat periaatteet 
luonnollisesti jossakin määrin toisenlaiset. 
Esim. kysymyksessä olevassa tapauksessa renki voi aineellisista 
syistä noudattaa isännän tahtoa. Siis ihminen 
hyväksyy haluistaan, toiveistaan ja ajatuksistaan 
ne, jotka lupaavat viedä häntä kohti hänen päämääräänsä 
eli ihannettaan. Nämä puolet hänessä siis muodostavat 

hänen todellisen itsensä. Ne järjestyvät keskenään 
sopusointuisiksi ja ne pääsevät toteutumaan 
elämässä. Kaiken sen, mikä ei ole sopusoinnussa hänen 
päämääriensä kanssa, siis muut toiveensa, ajatuksensa 
ja mielitekonsa, hän hylkää. Ne jäävät ikään kuin 
hänen »minänsä» ulkopuolelle. Onhan jokapäiväisessä 
puheessakin aivan tavallinen esim. tämäntapainen 
sanonta: »Sanat pyörivät jo suussani, mutta 
sitten minä hillitsin 'kieleni.» Siinä siis ovat vastakkain 
omat sanat ja oma kieli yhtäällä ja — »minä» toisaalla. 
Tämä »minä», tämä johonkin päämäärään pyrkivä ja 
sopusointuiseksi »järjestynyt minä», kuten sitä eräs 
kirjailija kutsuu, se juuri on ihmisen luonne. Kun ihminen 
koettaa toteuttaa tämän »järjestyneen minän» 
pyrkimystä saavuttaa päämäärä, silloin ihminen tahtoo. 
Tahto on siis »järjestyneen minän» toimintaa, 
sen pyrkimystä toteutua elämässä. Tämä selittää, 
miksi tahto on luonteen keskeisin osa. 

Eero: Jos ihminen lankeaa kiusaukseen, jos hän 
tekee teon, jonka hän tietää pahaksi, niin sinun selityksesi 
mukaan hän siis tahtoo tehdä pahaa, hän hyväksyy 
tuon pahan, niinkö? 

Eljas: Aivan niin. Kiusaus on vallan voimaton ihmiseen 
nähden, ellei ihmisellä itsellään ole halua »langeta 
kiusaukseen». Monilla raittiilla ihmisillä ei ole 
pienintäkään halua väkijuomiin. Vaikka näitä juomia 
olisi heidän ulottuvillaan yhtä hyvin kuin juoppojenkin 
saatavana, heille ei johtuisi mieleenkään niitä hankkia, 
tai juoda. Vaikka sellainen ihminen sattuisi löytämään 
»trokarin» kätkemän viinapullon, ei tuo pullo olisi hänelle 
pienimmäksikään kiusaukseksi. Juomarin laita 
on aivan toinen. Sama löytö saisi hänessä heti syttymään 

juomahalun. Hän tahtoisi juoda — ja tietysti 
myöskin joisi. Mahdollisesti hänessä herää toisenlaisiakin 
ajatuksia, jotka varoittavat juomasta, mutta hän 
hylkää ne, työntää pois luotaan, hän ei hyväksy niitä: 
ne ajatukset eivät kuulu hänen »järjestettyyn minäänsä». 
Halu juoda on osa hänen minästään, se on 
osa hänen tahdostaan ja siksi hän juo. — Näistä esimerkeistä 
näemme, että sama ulkonainen syy, viinapullon 
käsille saaminen, vie aivan erilaisiin tuloksiin: 
yhteen henkilöön nähden se ei vaikuta mitään, toinen 
juo arvelematta sen sisällöstä, mutta kolmannessa syntyy 
sisäinen ristiriita: juodako vai ei. Tässä viimeisessä 
tapauksessa saattaa ratkaisu kallistua kumpaan 
suuntaan hyvänsä, riippuen henkilön »järjestyneestä 
minästä». »Kiusausta» ei näin ollen ole käsitettävä 
niin, että siinä olisivat vastakkain yhtäällä ihminen ja 
hänen lujempi tai heikompi tahtonsa — toisaalla kiusauksen 
esine (esimerkissämme viinapullo) houkuttelemassa, 
vaan on asia sillä tavalla, että kiusaus on sisäinen 
jännitys kahden eri suuntiin vetävän halun kesken. 

Paavo: Se oli hauska selitys. Henkilöllä, jolla ei 
ole mitään halua »langeta», ei liioin ole mitään kiusausta. 

Kerttu: Kiusausta ei ole siis myöskään henkilöllä, 
joka tekee jonkin, toisten mielestä tuomittavan teon, 
ellei hänellä itsellään ole mitään vastakkaiseen suuntaan 
kulkevia ajatuksia tai epäilyksiä, jotka ovat vallalla 
muissa ihmisissä? 

Eljas: Niin juuri. Henkilö, joka pitää esim. ruokaryyppyä 
asiaankuuluvana, ottaa naukkunsa ilman pienimpiäkään 
omantunnon vaivoja, aivan samoin kuin 
me tavalliset ihmiset syömme, milloin on nälkä, näkemättä 

ruoassa mitään »kiusauksen» esinettä. Meidän 
minämme hyväksyy eräät teot niin täydellisesti, ettemme 
löydä itsestämme pienintäkään vastustavaa 
ääntä. Minämme, se on tahtomme, toimii näissä asioissa 
niin helposti ja vaivattomasti, että tuskin huomaamme 
tahtomme olevan liikkeelläkään. Tavallisesti 
tulemmekin tahtoamme kiinnittäneeksi huomiota ainoastaan 
silloin, kun sillä on vastuksia voitettavana sisällämme. 

Yrjö: Iän mukana tahtomme ja sen perustuksena 
oleva »järjestynyt minämme» tulee yhä kiinteämmäksi. 
Tahtomme ja tekomme liikkuvat vain tutuilla laduilla. 
Uusien näkökantojen omistaminen käy yhä vaikeammaksi, 
samoin entisistä katsantokannoista luopuminen. 
Taipumukset ja halut, joita emme ole päästäneet teoiksi, 
joita emme ole hyväksyneet ennen, kadottavat 
yhä enemmän voimaansa, käyvät siis yhä heikommiksi. 
Luonteemme tulee näin yhä selväpiirteisemmäksi. 

Puheenjohtaja: On tarpeen koota keskustelun tulokset 
ja esitetyt näkökannat. Luulen, että voimme 
tällöin yhtyä seuraavaan lauselmaan: 

Omistettuaan jonkun päämäärän tai useampiakin 
tarkoitusperiä elämänsä perustukseksi ihminen valitsee 
käytännöllisiksi toimintaohjeikseen tähän päämäärään 
johtavia periaatteita. Niiden mukaan hän hyväksyy sisällään, 
sielussaan, liikkuvista ajatuksista, tunteista, 
taipumuksista ja vieteistä ne, jotka näyttävät vievän 
hänen päämääräänsä ja jotka ovat sopusoinnussa hänen 
periaatteittensa kanssa. Näin rakentuu ihmisen 
»järjestynyt minä», jonka toteutumispyrkimys ilmenee 
tahtona. Tämä järjestynyt minä on ihmisen luonne. 

Erilaiset luonteet esiintyvät elämässä toisistaan 
jyrkemmin tai lievemmin eroavina, joskus selvinä 
luonnetyyppeinä. Luonne antaa ihmisen suhtautumiselle 
itseensä ja ympäröivään elämään sekä hänen teoilleen 
määrätyn perussävyn, josta eri luonteet tunnetaan. 

3. Perinnöllisyys ja ympäristö. 

Puheenjohtaja: Tänä iltana meidän on otettava 
keskusteltavaksi hyvin vakava kysymys, nim. perinnöllisyyden 
ja ympäristön osuus luonteen muodostuksessa. 
Sanoin tätä kysymystä vakavaksi siitä syystä, 
että ihmiset usein syyttävät huonoa perintöä sellaisista 
heikkouksistaan, joita vastaan he eivät yritäkään 
taistella tai joista he eivät haluakaan päästä. He kuittaavat 
koko asian lyhyesti sanomalla: »Isäni oli samanlainen, 
kai minä olen sen perinyt häneltä. « Näin 
he tekevät ehkä helpostikin korjattavat luonteen viat 
pysyviksi ja aiheuttavat itselleen sanomattoman paljon 
pahaa. Toisaalta ei ajatella tai ei osata kiinnittää huomiota 
siihen suureen vaikutukseen, mikä ympäristöllä 
on meihin ja meidän teoillamme ympäristöömme. Mikäli 
emme ole kyllin valppaita, omistamme helposti 
toisten vikoja ja, mikä pahinta, istutamme omat vikamme 
toisiin, nuoriin ihmisiin ja varsinkin lapsiin. 
Miten paljon syntiä tässä suhteessa tehdään, sitä harvoin 
ajatellaan. 

Yrjö: Jotta meidän keskustelumme veisi tuloksiin, 
on meidän ensiksi tehtävä itsellemme selväksi, mitä 

tarkoitamme perinnöllisyydellä. Meillä on ominaisuuksia, 
jotka ovat selvästi vanhempiemme ja esivanhempiemme 
meille perinnöksi jättämiä ja joita me emme 
mitenkään voi muuttaa toisenlaisiksi. Ensiksikin ruumiilliset 
ominaisuutemme. Jos jollakulla on tumma 
tukka, ei hän millään ponnistuksella saa sitä vaaleaksi 
— emme tässä yhteydessä pane arvoa tukan 
värjäämiseen, sillä tällä keinotekoisella tavalla ei 
saada pysyvästi muuttumaan väriä toiseksi. Samoin pysyy 
ruskeasilmäinen aina ruskeasilmäisenä. Jos luonto 
kenestä tekee lyhytkasvuisen, ei häntä parhaalla ja 
runsaimmallakaan ravinnolla saada pitkäksi. Vaikka 
vanhemmat kuolisivat lapsen syntyessä tai vaikka lapsi 
heti syntymänsä jälkeen vietäisiin toiseen maahan, 
kauas vanhemmistaan ja ympäristöstään, nämä hänen 
perinnölliset ominaisuutensa tulisivat sielläkin esille. 

Eero: Eivätkö henkiset ominaisuudet ja luonnepiirteet 
periydykään? 

Yrjö: Kyllä, suuressa määrässä. Me saamme perinnöksi 
kaikki vaistomme, viettimme ja niihin perustuvat 
taipumuksemme, lahjamme, taiteelliset taipumuksemme 
jne. 

Eero: Esim. juomarin pojasta tulee juomari. 

Yrjö: Ei suinkaan aina. Ja tässä me tulemmekin 
alueelle, johon nähden käsitykset ovat hyvin sekavia ja 
hataralle pohjalle rakentuvia. Kaikki aikuisten ihmisten 
n.s. taipumukset eivät suinkaan ole perittyjä. Yleisenä 
sääntönä on, että hankitut ominaisuudet eivät periydy. 
Jos mies on sahassa katkaissut kätensä, niin eivät 
hänen lapsensa sen jälkeen synny kädettöminä, vaan 
yhtä terveinä kuin muutkin. Jos joku lukemalla hankkii 
itselleen suuret tiedot, eivät ne mene perintönä lapsille, 

vaan on lasten tietoja hankkiakseen myös luettava. Sama 
on laita juomahimon: jos ennen raitis mies rupeaa 
käyttämään väkijuomia ja vaipuu vähitellen täydelliseen 
juoppouteen, ei juoppous mene perintönä hänen 
lapsiinsa. Jos hänen lapsistaan tulee juomareita, on se 
vain seurausta osaksi siitä, että lapset vanhempien huonon 
elämän seurauksista ovat tulleet yleensä ruumiillisesti 
ja henkisesti vajamittaisiksi, heikoiksi, niin etteivät 
he pysty vastustamaan nautinnonhimoaan, eivät 
pysty nousemaan terveitten ihmisten korkeammalle siveelliselle 
tasolle. Jos äitikin juo, saa lapsi imetettäessä 
alkoholia äidin maidossa, joten hän jo siinä 
iässä saa alkoholitottumuksen ja taipumuksen. Osaksi 
se johtuu lasten ja nuorten suuresta jäljittelemistaipumuksesta: 
kun he näkevät isän juovan, heidänkin tekee 
mielensä maistaa. Ja kun he näkevät tovereittensa juovan, 
niin he tahtovat olla myös »miehiä» ja juoda. 
Mutta luonnollisesti suurin vaikutus on sillä, mitä lapsi 
tai nuori kotona näkee, koska se on aina hänen silmiensä 
edessä ja koska hän kotiväen toimia siten tulee 
pakosta useimmiten jäljitelleeksi. 

Paavo: Isän ja äidin esimerkki vaikuttaa syvimmin 
tietysti siitäkin syystä, että lapsi on rakkaudella heihin 
kiintynyt ja että vanhempien työt ja sanat ovat hänestä 
hyviä, seuraamisen arvoisia. 

Eljas: Minkä lapsi pienenä saa kokea, painuu usein 
lähtemättömästi hänen sieluunsa myös siitä syystä, 
että hän omistaa kaiken näkemänsä ja kuulemansa ilman 
arvostelua. Hänellä ei ole omia kokemuksia, joihin 
hän voisi verrata toisten tekoja tai sanoja ja jotka 
voisivat varoittaa häntä jonkin uuden näkökannan 
omaksumisesta. Mitä hän näkee ympärillään, se on 

kaikki luonnollista, se on niinkuin sen tuleekin olla. 
Jos hän näkee isänsä juovan, niin se hänen mielestään 
kuuluu asiaan. Ja jos hän pyytää isältänsä saada 
maistaa tämän juomaa ja isä sen kieltää, niin tämä 
seikka ei mitenkään muuta hänen käsitystään. Onhan 
hänen ympärillään paljon sellaista, jota aikuiset tekevät, 
mutta jota hän ei saa tehdä: äiti hämmentää kiehuvaa 
puuropataa — hän ei saa sitä tehdä; äiti kaataa 
kahvia suuresta pannusta — s. hän ei saa kuumaan pannuun 
koskeakaan; isä valjastaa hevosen ja ajaa sillä — 
hän ei saa mennä edes tallissa hevosta taputtamaan, 
sillä aina varoitellaan, että se voi potkaista lasta. Häneen 
jää tästä se käsitys, että kun hänkin tulee suureksi, 
niin sitten hän saa tehdä kaikkea, mitä aikuisetkin 
tekevät, vaikka se nyt, hänen pienenä ollessaan, 
onkin häneltä kiellettyä. Hänellä on näkemänsä ja 
kokemansa perusteella suoranainen halu tehdä samoja 
tekoja. Sopivan tilaisuuden tullen ja pienenkin houkutuksen 
vaikutuksesta tämä halu puhkeaa teoksi, puhkeaa 
sitäkin helpommin, kun hänen vastustuskykynsä 
kaikenlaatuisiin houkutuksiin ehkä on tavallista heikompi. 
Hänen ympäristönsä näkee tapahtumain kehityksen 
ja ehkä säälitellen sanoo: »Kai se on isältä perittyä, 
isäkin oli juomari.» Hän itsekin rupeaa uskomaan 
tähän muka perimäänsä ominaisuuteen, jolloin hänen 
on jotenkin mahdotonta kiusausta kestää. Vaikka hänessä 
usein heräisikin ajatuksia, että pitäisi lakata juomasta, 
jäävät sellaiset ajatukset voimattomiksi kohdatessaan 
vastassaan melkeinpä kohtalon lujalta kuulostavan 
vastaselityksen: se on veressä minulla, täytyyhän 
minun juoda! 

Eero: Mutta onko sitten suurtakaan erotusta olemassa 

todellisen perinnöllisen ominaisuuden ja Yrjön 
ja Eljaksen kuvaileman jäljittelemällä syntyneen ominaisuuden 
välillä? 

Yrjö: On ja hyvin suuri onkin. Juomatapaa ja 
monta muuta ominaisuutta voi hyvällä syyllä verrata 
rahaan tai muuhun omaisuuteen, jonka saamme vanhemmiltamme. 
Se ei tule lasten omaisuudeksi välttämättömyyden 
pakosta: vanhemmat saattavat lahjoittaa 
omaisuutensa vieraille 

*) 

*) 

Suomen lain määräys, ettei rintaperillisiä saa sivuuttaa kiinteätä 
omaisuutta testamentatessa, voidaan tässä yhteydessä jättää 
ottamatta huomioon, sillä voihan laki muuttua. 

tai voivat lapset kieltäytyä 
ottamasta vastaan sitä. Ja kokemuksesta tiedämme 
kaikki, että perityt varat usein nopeasti tuhlataan, 
koska niiden kokoamisessa ei ole ollut itsellä vaivaa. 
Aivan samoin on monien inhimillisten ominaisuuksien 
ja tapojen laita: vanhempien tavat eivät mene 
perintönä lapsille, vaikka ne voidaankin heille siirtää. 
Lasten ei ole pakko tulla kaikissa suhteissa samanlaisiksi 
kuin heidän vanhempansa. Vaikka isä on hyvin 
säästäväinen ja kitsas, voi pojasta tulla tuhlari; vaikka 
äiti olisi hyvin kielevä, saattaa tyttärestä tulla harvapuheinen; 
kaikin puolin työteliäillä ihmisillä saattaa 
olla laiskoja ja toimettomia lapsia; juomarin lapsista 
saattavat toiset olla raittiita, toiset isäänsäkin pahempia 
juoppoja jne. Tämäntapaiset ominaisuudet eivät 
mene perintönä. Me voimme omistaa tai hylätä ne. 
Se on meidän lohdutuksemme ja siihen voi luonteenkasvattaja 
rakentaa toivonsa: koska joku itsessämme
huonoksi osoittautunut ominaisuus ei ole peritty, on 

useimmissa tapauksissa olemassa mahdollisuus siitä 
vapautumiseen. 

Paavo: Perinnöllisinä täytyy pitää ainoastaan sellaisia 
ominaisuuksia, jotka oleellisesti kuuluvat ihmiseen 
ja joista hän ei voi vapautua. Sellaisia ovat esim. 
vaistot ja vietit. Suurimmallakaan ponnistuksella ei ihminen 
voi tehdä niitä olemattomiksi. Jos esim. jotakuta 
tahdotaan antaa selkään, niin emme voi kuvitella ihmistä, 
joka ei haluaisi puolustautua — eri asia on, onko 
hänellä keinoja puolustaa itseään, vai täytyykö hänen 
ilman muuta alistua nöyryytystä ja kipuja kestämään, 
mutta hänen puolustautumishaluansa ei voida tukahduttaa. 
Samoin on laita muiden sentapaisten ominaisuuksiemme: 
pelkoa, sukuviettiä, uteliaisuutta, vanhemman 
kiintymystä jälkeläisiinsä, kunnianhimoa jne. emme 
millään voi itsestämme kokonaan hävittää. 

Eljas: Tässä yhteydessä lienee syytä todeta vieteistä 
ja vaistoista paitsi että ne ovat perinnöllisiä myös 
se, että niitä ei voida hankkia ja että jokaisella normaalisella 
ihmisellä on kaikki vietit ja vaistot. 

Eero: Jos siis hullut tai muuten rakenteeltaan sairaalloiset 
ja puutteelliset jätetään huomioon ottamatta, 
niin kaikkien ihmisten luonteidenhan sitten pitäisi perinnäisiltä 
osiltaan olla samanlaisia, vai kuinka? 

Yrjö: Ei sentään. Vaikka kaikilla ihmisillä onkin 
samat vietit ja vaistot ja samanlaatuiset lahjat, on selviä 
eroavaisuuksia olemassa eri viettien ja lahjojen 
vahvuudessa. Tämä henkisen rakenteen erilaisuus 
johtuu usein aivojen ja hermoston erilaisesta rakenteesta 
ja on ulkonaisestikin todettavissa. Aivot ovat 
eri ihmisillä eri suuret ja toisilla ovat toiset aivojen 

osat kehittyneet vahvemmin, toisilla taas jotkut muut 
osat. Samoin on erilaisuutta havaittavissa muun hermoston 
rakenteessa. Kun jokin vaikute, ärsytys kulkee 
hermosäikeitä pitkin ja varsinkin kun se siirtyy hermosolmun 
kautta toiseen säikeeseen, se kohtaa siinä suurempaa 
tai pienempää vastusta, siis kulkee hitaammin 
tai nopeammin. Ne ihmiset, joilla vaikutteiden liikkuminen 
on hitaampaa, ovat myös luonteeltaan tasaisempia, 
tyynempiä ja täsmällisempiä. Toisilla, joilla 
vaikutteet siirtyvät hyvin nopeasti, on tunne ja ajatus 
hyvin läheisessä suhteessa keskenään, päätös seuraa 
nopeasti saatua vaikutusta, ja ihmisen luonnekin on 
epävakaisempi. Aikaisemmin puheena olleiden luonnetyyppien 
erilaisuus johtunee pääasiassa tällaisista perinnöllisistä 
erilaisuuksista. 

Eljas: Kuitenkin on huomattava, että eräät hermostohäiriöt, 
jotka näyttävät selvästi perityiltä, tai 
omituisuudet, jotka näyttävät riippuvan ruumiin rakenteesta, 
voivat silti olla hankittuja ominaisuuksia, ei perittyjä. 
Pari esimerkkiä selventänee tämän asian. 

*) 

*) 

J. A. Tiadfield: Moral och psykologi, s. 17 ja seur. 

Erään miehen kädet olivat vavisseet lapsuudesta alkaen, 
ja oli tämä vapiseminen ilmennyt aina, milloin 
hän joutui kovempaan henkiseen tai ruumiilliseen ponnistukseen. 
Isällä olivat kädet myös vavisseet, joten 
ominaisuutta pidettiin perinnöllisenä. Lääkärin toimeenpanema 
tutkimus osoitti kuitenkin, että vapiseminen 
oli saanut alkunsa, kun sairas oli 3 vuoden ikäinen. 
Eräässä onnettomuudessa oli lapsen jalka pahasti 

loukkaantunut, ja kun lääkäri tutki ja puhdisti haavaa, 
piteli isä kiinni pojan käsistä, ettei hän niillä päässyt 
lääkäriä häiritsemään. Isän kädet vapisivat ja tämä 
vapiseminen siirtyi pojan käsiin. Hänen aivoissaan 
tämä tapahtuma liittyi tuskalliseen tunteeseen, joka 
johtui turhasta taistelusta ylivoimaa vastaan. Itse tapahtuma 
unohtui myöhemmin, mutta ajatusyhtymä 
ponnistuksesta ja käsien vapisemisesta jäi jäljelle. 
Joka kerta, kun hän myöhemmin elämässä joutui kovemmin 
ponnistelemaan, yhdistyi hänen aivoissaan tähän 
ponnistukseen myös käsien vapiseminen, joten 
mies tosiaan luuli sitä perinnölliseksi taudiksi. Mutta 
kun lääkäri pääsi selville mituisuuden syntymästä, oli 
vika pian korjattu. — Sitten toinen esimerkki. 28 
-vuotias mies ei ollut koskaan voinut juoda maitoa, niin 
pitkälle kuin hän elämäänsä muisti, koska maidolla oli 
hänen suussaan niin paha maku. Hän kuvitteli sen 
johtuvan synnynnäisestä ruumiinrakenteen omituisuudesta. 
Tutkittaessa saatiin selville, että hänelle oli 
3-vuotiaana annettu lääkepulveria maitoon sekoitettuna, 
ja oli se maistunut niin pahalle, ettei hän ollut 
voinut sitä niellä. Kun vihdoin kuudetta kertaa koetettiin 
hänet saada ottamaan lääke, tarttui lääkäri hänen 
leukaansa pakottaakseen hänet nielemään sen. 
Mutta lääkettä meni väärään kurkkuun ja lapsi oli vähältä 
tukehtua. Maito ja lääkepulveri liittyi näin lapsen 
tajunnassa kauhun tunteeseen. Itse tapahtuma 
unohtui, mutta jäljelle jäi ilkeän maun tunne maitoon 
liittyneenä, niin ettei hän voinut sitä juoda. Mutta 
kun nämä sairaalloiset ajatusyhtymät saatiin selville, 
seurasi parantuminen itsestään, Ennen kuin hän lähti 
lääkärin luota, tarjottiin hänelle lasi maitoa. »Tämähän 

ei maista laisinkaan maidolta», lausui hän ja joi 
sen mielihyvin. Lääkkeen maku ja vastenmielisyys 
siis olivat hävinneet. — Mainitsenpa kolmannenkin 
esimerkin varsinaisten luonneominaisuuksien alalta. 
Oli mies, joka itsekin huomasi olevansa liian ylpeä. 
Mutta hän kuvitteli, että hän oli »syntynyt ylpeäksi», 
joten hänelle siis perinnäisten ominaisuuksien nojalla 
kuului kanssaihmistensä ylenkatseellinen halveksiminen. 
Vika oli kuitenkin kasvatuksen. Hän oli pienenä 
ollut herkkä ja ylen arka, joten hänen siitä syystä oli 
vaikea tulla toimeen toisten lasten kanssa. Kun vanhemmat 
muutenkin häntä hemmoittelivat, niin he tässäkin 
asiassa tahtoivat nähdä pojassaan vain hyvää ja 
puhuivat aina hänelle, ettei häneltä voitu vaatiakaan, 
että hän ottaisi osaa yksinkertaisen kansan lasten karkeisiin 
leikkeihin, sillä hän oli tuntehikkaampaa rotua, 
hänen suonissaan virtasi sinisempää verta ja hän oli 
kokonaan toista maata kuin muut. Tämä ylpeä käsitys 
syöpyi häneen ja säilyi hänessä pysyvästi. 

Kerttu: Tuo vanha ajatus, että lapsen sielu on kuin 
valkea paperi, johon ympäristö kirjoittaa, täyttää sen 
ja siten muodostaa lapsen luonteen, näyttää olevan 
hyvin perusteltu. 

Eljas: Emme voi sitä hyväksyä. Onhan jo osoitettu, 
ettei lapsen sielu ole mikään tyhjiö: hän perii 
määrätynlaisen ruumiinrakenteen ja kaikki vaistot ja 
vietit sekä monenlaisia lahjoja, jotka ilmenevät erilaisina 
taipumuksina, haluina ja mielitekoina. Mitkä kunkin 
ihmisen taipumuksista tulevat kehitetyiksi, mitkä 
halut tyydytetyiksi, minkälaiseksi ihmisen luonne lopulta 
rakentuu, se taas on ympäristön, olojen, kasvatuksen 
ja itsekurin tehtävä. Ihminen perii mahdollisuudet 

monensuuntaiseen kehitykseen; kasvatuksen on 
edistettävä niitä mahdollisuuksia, jotka johtavat lujan 
ja siveellisen luonteen rakentamiseen. 

Eero: Tämä käsitys ympäristön vaikutuksesta ja 
kasvattajan tehtävästä sälyttää vanhempien hartioille 
ylen raskaan taakan, jopa suorastaan syyttää heitä. 
Jos nuoresta miehestä tulee varas, niin hän voi syyttää 
siitä yksinomaan vanhempiaan ja sitä surkeata ympäristöä, 
jossa hän on kasvanut. 

Paavo: Ei yksinomaan, sillä syyllisten luetteloon 
täytyy ehdottomasti lisätä hänet itsensä. Onhan ensiksikin 
selvää, että vain ylen harvoissa poikkeustapauksissa 
vanhemmat tietoisesti tahtoisivat kasvattaa pojastaan 
varasta, vaikka he itse olisivatkin epärehellisiä. 
Aivan varmasti he vaativat poikaa olemaan rehellisen 
heitä, vanhempia kohtaan. Aivan varmasti he joskus 
sanovat pojalleen: älä valehtele. Aivan varmasti hän 
on kuullut vanhempiensa tuomitsevan varkauden. 

Eero: Mutta jos vanhemmat itse ovat epärehellisiä, 
vaikuttaa heidän esimerkkinsä enemmän kuin heidän 
toiseen suuntaan käyvät parannussaarnansa. 

Paavo: En minä tahdo vapauttaa vanhempia syytöksistä, 
tahdon vain osoittaa, että huonotkin vanhemmat 
usein näyttävät lapsilleen myös hyviä teitä. Sitä paitsi 
yhteiskunta antaa koulussa, sanomalehdistön ja 
kirjallisuuden avulla sekä muulla tavoin oikeita käsityksiä 
elämästä. Lapsi ei voi syyttää muita siitä, että 
hän olisi jäänyt tietämättömäksi rehellisen ja siveellisen 
toiminnan paremmuudesta. 

Eero: Mutta hänen siveelliset käsityksensä jäävät 
hänen kasvaessan huonossa kodissa liian heikoiksi. 

Jos muu ympäristö, naapurit ja toverit, ovat huonolla 
esimerkillään vahvistamassa huonoja taipumuksia, niin 
mistä hän ottaa voimia kohotakseen? 

Paavo: Olen täysin yhtä mieltä kanssasi ympäristön 
ja kodin vaikutuksen suuruudesta, mutta se ei vapauta 
ihmistä velvollisuudesta pyrkiä parempaan. Jos 
ihminen velttona jättää taistelun hyvän puolesta pahoja 
taipumuksiaan vastaan, niin siinä on silloin hänen 
omaakin syytänsä. 

Yrjö: Sattuvina todistuksina ympäristön ja olojen 
suuresta vaikutuksesta meihin ovat äkilliset luonteen- 
tai elämänsuunnan muutokset. Kuvitelkaamme merimiestä, 
joka kulkee avaraa maailmaa, mutta jolla on 
kotiseudulla mielitietty. Mies on iloinen, valoisa, työteliäs, 
säästäväinen, kaikin puolin kunnollinen, sillä 
hän toivoo ensi kerralla kotoisille rannoille jouduttuaan 
saavansa tyttönsä omakseen. Ajatus yhteisestä 
elämästä ja onnellisesta kodista pitää häntä kokonaan 
vallassaan, se antaa värin koko hänen olemukselleen. 
Mutta kun hän tulee kotiin varattuaan monta kaunista 
lahjaa mielitietylleen, hän löytää tämän — toisen vaimona. 
Hänessä tapahtuu silloin täydellinen sielullinen 
muutos. Millään ei ole mitään väliä. Hän matkustaa 
pois jälleen; tekee väliin työnsä kunnollisesti; 
jättää paikkansa, juo ja remuaa, kun sattuu sille 
päälle; aina hän on itseensä sulkeutunut, vain joskus 
katkerana yltyy kertomaan menneestä elämästään. 
Hän ei toivo mitään, hän on vain. Ja tämä kaikki yhden 
ainoan ulkonaisen tapahtuman seurauksena. — 
Samoin tapahtuu usein luonteen ja elämäntapojen täydellinen 
muutos uskonnollisen heräämisen yhteydessä. 

Sitähän sanotaankin »kääntymiseksi», kääntymiseksi 
uudelle elämäntielle. 

Paavo: Kuitenkin täytyy tärkeämpänä pitää sitä 
vaikutusta, mikä on pysyvästi meitä ympäröivällä 
ilmapiirillä, varsinkin sillä, jossa elämme lapsuudessa. 
Silloin syöpyvät meihin monet vaikutteet, joista toiset 
määräävät asenteemme elämään nähden koko iäksemme. 
Lapsuudenaikaisten vaikutelmien mukaan 
jonkinlaisena perusnäkökantana on toisilla se käsitys, 
että maksaa vaivan olla hyvä, toisilla se, ettei ilo pysy, 
toisilla se, että elämä on helppo, toisilla se, että ihmiset 
ovat pahoja jne. 

Kerttu: Mitenkä sitten selitetään sisarusten erilaisuus? 
Heillähän on yhteinen perintö ja sama »ilmapiiri
», joten lasten pitäisi olla toistensa kaltaisia. 

Paavo: »Puusta katsoen» luulisi, että saman perheen 
lapsilla on kaikilla sama »perintö». Mutta ken 
on vähänkin tutustunut perinnöllisyysoppiin, tietää, 
etteivät perinnölliset ominaisuudet jakaannu tasaisesti 
eri jälkeläisten kesken. Osa jälkeläisistä saa toisia 
ominaisuuksia, osa toisia. Siten ovat sisarukset jo perinnölliseltä 
rakenteeltaan erilaisia, huolimatta ehdottomasti 
yhtäläisistä perinnön antajista, samoista vanhemmista. 
Se »ilmapiiri», joka kodissa vallitsee, on 
taas ylen harvoin samanlainen eri lapsiin nähden. Perheen 
vanhinta lasta kohdellaan jotenkin aina toisin 
kuin esim. nuorinta, joka pysyy »vauvana» melkein aikuiseksi 
asti, kun sen sijaan vanhin sisar on saattanut 
olla »äidin apulaisena» tai suorastaan »pikku äitinä» 
jo 4 — 5 -vuotiaasta saakka. Jotakuta lasta pitävät vanhemmat 
erikoisesti »lellikkinään», joku toinen ehkä 
jää erikoisemmin lapsipuolen asemaan. Vastaavasti 

joutuvat lapset katselemaan elämää aivan eri silmin ja 
heidän luonteensa muodostuu erilaiseksi. 

Eero: Entä mitä on sanottava perinnöllisyyden ja 
ympäristön osuudesta erikoisen suuriin kykyihin ja 
lahjoihin nähden? 

Yrjö: Epäilemättä lahjakkuus ja samoin toisaalta 
tyhmyys ovat perinnöllisiä. Ikävä vain, että monesti 
hyvinkin suuret lahjat jäävät kehittämättä, niin että 
asianomainen itse ei tiedä mitään lahjoistaan eikä 
niitä liioin tunne hänen ympäristönsä. Tällä tavalla 
meidänkin kansaltamme menee äärettömän paljon 
käyttökelpoista ainesta hukkaan. Mutta jos ihminen 
on syntyjään tyhmä, ei häntä voi minkäänlainen 
koulunkäynti eikä hienoinkaan kasvatus tehdä 
terävä-älyiseksi. Siten on selitettävissä, että ns. sivistyneissäkin, 
joille kuitenkin ympäristö sekä koulu 
ovat tarjonneet runsaita sivistysvaikutteita, tapaa paljon 
paksupäisiä yksilöitä, jotka eivät laisinkaan tunne 
elämää ja oloja seurustelupiirinsä ulkopuolelta, ja joiden 
mielipiteet ovat hyvin ahtaat. 

Eljas: Tahdon erikoisesti painostaa sitä, ettei perinnöllisellä 
lahjakkuudella sellaisenaan ole suurtakaan 
arvoa. Johan Yrjökin huomautti, että kehittämättä jätetyistä 
lahjoista ei asianomainen itsekään tiedä mitään. 
Käytännöllisiksi kyvyiksi voidaan lahjat kehittää 
ainoastaan jatkuvan harjoituksen avulla. Vain ahkeralla 
työllä voimme luonnon antamista lahjoista kehittää 
suuria kykyjä. Saattaapa aivan keskinkertaisilla 
lahjoilla varustettu uuttera henkilö sivuuttaa lahjakkaamman, 
jos tämä luottaa lahjojensa suuruuteen 
eikä välitä työllä kehittää ja harjoittaa niitä. Kun näemme 
henkilön, jolla on jokin erikoinen kyky, niin silloin 

olemme hyvin kärkkäät panemaan sen hyvän perinnön 
ansioksi, vaikka itse asiassa on vain kysymyksessä 
näyte siitä, mitä kestävä harjoitus on tehnyt aivan 
tavallisesta, keskinkertaisesta kyvystä. Joku esimerkki 
valaisee asiaa parhaiten. Kun mykkä ymmärtää, mitä 
terve ihminen puhuu hänelle, saadessaan vain silmin 
seurata puhujan suun liikkeitä, niin meistä se tuntuu 
ihmeeltä, sillä itse emme pystyisi toisen puheesta samalla 
tavalla selvää saamaan. Kun sokea osaa kulkea 
suuren kaupungin kaduilla oppaatta, olemme aivan 
ymmällä hämmästyksestä, sillä jos meidän silmämme 
sidottaisiin, niin pian me kadulla eksyisimme. Samoin 
meitä ihmetyttää, kuinka sokeat saattavat vain sormin 
tunnustelemalla lukea heitä varten painettuja kirjoja, 
joissa kirjaimet ovat paperin pinnasta vain hiukan kohoavia 
erilaisia nystyröitä, kun meidän sormemme eivät 
saisi selvää noiden nystyröiden erotuksista. Selitämme 
itsellemme asian niin, että luonto tahtoo korvata 
sokean näön puutteen antamalla hänelle sitä herkemmät 
muut aistit, tunnon, kuulon sekä tarkan muistin; 
samoin antamalla mykälle kuulon sijasta tavallista 
terävämmän näön jne. Kuitenkin on kyseessä vain pitkällisen, 
pakollisen harjoituksen tulos eikä mikään 
luonnon antama erikoinen lahja. Samalla tavalla on 
jokaisella ihmisellä suuri joukko lahjoja, joista hän 
toisia voisi kehittää, jos tahtoisi, keskitasoa paljoa korkeammalle. 
Jos esim. käymme tehtaassa ja katsomme 
henkilöä, joka on vuosikausia tehnyt samaa työtä, 
meitä hämmästyttää näppäryys ja nopeus, jolla työ 
suoritetaan. Kaikkia lahjojaan ei kukaan voi kehittää 
äärimmäiselle rajalle asti, siihen ei ihmisen aika riitä. 
Vaikka Paavo Nurmi on maailman etevin juoksija, hän 

ei voi olla samalla paras painija, ei nopein pikakirjoittaja 
tai etevin pianonsoittaja tai maailman kielitaitoisin 
mies. Voidakseen saavuttaa suuria tuloksia yhdellä 
alalla, ihmisen on rajoitettava pyrkimyksiään 
toisaalla. 

Paavo: Lienee tässäkin yhteydessä syytä huomauttaa 
siitä, ettei luonto ole antanut ihmiselle, kun ovat 
kysymyksessä tavalliset terveet ihmiset, mitään sellaisia 
ominaisuuksia, jotka itsestään olisivat pahoja. 
Itseään ja ympäristöään on hänen syytettävä, jos hän 
pahat taipumuksensa päästää kehittymään huonoiksi 
ominaisuuksiksi, ja jos hän antaa myöten perisynnille. 
Ihmisellä ei juuri ole oikeutta keventää omaatuntoaan 
sillä ajatuksella, että hänen vikansa olisivat 
perittyjä ja että hän siis itse olisi niihin nähden syytön. 

Kerttu: Eikö ole auttamaton ristiriita siinä, kun 
toisaalta sanotaan, että ihminen voi saavuttaa suuria 
tuloksia elämässään vain kehittämällä eräitä puoliaan, 
ja toisaalta, että ihmisen pitäisi kehittää eri puoliaan 
sopusuhtaisesti, ja jollei hän sitä tee, jos hän päinvastoin 
antaa jollekin luonnolliselle halulleen liian suuren 
vallan, silloin hän menettelee pahasti? 

Puheenjohtaja: Kertun osoittama ristiriita on ainoastaan 
näennäinen. Esim. on luonnollista, että ihminen 
huolehtii aineellisesta toimeentulostaan. Omaisuuden 
hankkiminen on siinä tärkeänä osana. Jos nyt 
ihminen antaa tälle halulleen niin suuren vallan, ettei 
hän välitä mistään muusta, vaan tekee petoksia, anastaa 
väkisin, varastaa toisten omaisuutta, niin on selvää, 
että hän kulkee perikatoa kohti. Mutta tätä samaa 
ansaitsemishalua voidaan tyydyttää myös rehellisin 

keinoin. Mitä taitavammaksi maanviljelijä tulee 
ammatissaan, kauppias omassa toimessaan, käsityöläinen 
tai tehtaalainen omissa töissään jne., sitä paremmin 
he voivat ansaita. Heidän on kehitettävä niitä 
kykyjä, jotka tekevät heidät taitaviksi omassa ammatissaan. 
Heidän tulee kuluttaa suurin osa ajastaan ja 
ajatuksistaan työhönsä. Tällöin on selvää, että heidän 
täytyy jättää yritykset pitkälle kehittymisestä joillakin 
muilla aloilla: vaikka heillä itsekullakin olisi melkoisia 
soitannollisia lahjoja, heillä ei ole aikaa kehittää 
itsestään varsinaisia soittotaiteilijoita. Mutta on 
huomattava, että kun he ammatissansa menestyvät, silloin 
he voivat jossakin määrässä tyydyttää myöskin 
muut puolet itsestään. He voivat varata jonkin ajan 
esim. musiikille äskeiseen esimerkkiin viitataksemme; 
he saattavat nauttia täydellistä perhe-elämän onnea; 
heillä voi olla ystäviä joka taholla; he saavat osakseen 
kaikkien arvonannon jne. Sen sijaan varkaudella ja 
vääryydellä itselleen omaisuutta kokoava joutuu sellaiseen 
ristiriitaan toisten ihmisten oikeutettujen etujen, 
yhteiskunnassa vallitsevan oikeusjärjestyksen ja 
yleisen mielipiteen kanssa, että hänen on pakko jäädä 
paljosta onnesta osattomaksi. Erikoisten kykyjen 
kehittäminen, kun siinä otetaan huomioon siveelliset 
lait, ei siis merkitse yhden ominaisuuden ja yhden halun 
yksinvaltaa, vaan tietä ihmisen muidenkin puolien 
suurempaan tyydyttämiseen. 

Yrjö: Jokainen edistysaskel, jonka me otamme jotakin 
yksityistä lahjaa tai kykyä kehittäesämme, tulee 
myös olemuksemme muiden puolien hyväksi siten, että 
nähdessämme voimamme lisääntyvän yhdellä taholla, 
meidän itseluottamuksemme kasvaa. Samoin kasvavat 

menestyksemme mukana vaatimukset itseemme nähden. 
Me ryhdymme kaikilla aloilla ponnistamaan kohti 
suurempaa siveellistä täydellisyyttä ja me myös saavutamme 
tuloksia. 

Paavo: Olemme nyt tarkastelleet perinnöllisyyden 
ja ympäristön vaikutusta meihin. On syytä lausua 
myös % muutama sana meidän vaikutuksestamme ympäristöömme. 
Koska ympäristöllä on vaikutusta meihin 
ja me puolestamme olemme ympäristönä ja seurana 
muille, niin meillä ja meidän seurallamme on siis luonnollisesti 
vaikutusta muihin. Jos me tahdomme luonnettamme 
kaikin puolin kasvattaa, meidän on pidettävä 
silmällä sitäkin, mitä me muihin vaikutamme, 
minkälaisena esikuvana toisille olemme. 

Yrjö: Haluaisin verrata elävien ihmisten vaikutusta 
siihen, mikä kirjallisuudella on. Usein on nim. todettu, 
että kirjallisuus on vaikuttanut nuoreen mieleen niin 
voimakkaasti, että asianomainen on lukemastansa saamiensa 
vaikutelmien nojalla valinnut elämänuransa. 
Siis niin kaukaisella esikuvalla on ollut näin suuria 
seurauksia. Tähän voidaan huomauttaa, että kirjallisuudesta 
saatujen esikuvien tehokkuus riippuu osaksi 
kirjan taiteellisista ansioista, siitä että kirjailija osaa 
esittää asian niin elävästi, että me mielikuvituksessamme 
suorastaan elämme tapahtumien mukana. Me 
taas olemme ympäristöllemme niin jokapäiväisiä ilmiöitä, 
että meihin tuskin kiinnitetään huomiota. Emme 
missään tapauksessa saa tuttaviemme mielikuvitusta 
samalla tavalla liikkeelle kuin joku romaanisankari. 
Mutta meidän puolellemme vaakaa kallistamassa, meidän 
vaikutuksemme merkitystä lisäämässä on se, että 
me olemme toistemme alituisena seurana. Mitä me 

teemme ja sanomme, kuinka kulloinkin olemme, se 
toistuu alinomaa ja sillä tavalla antamamme esikuva 
syöpyy toisten mieliin heidän huomaamattaankin. He 
seuraavat meitä tietämättä edes sitä, että he meitä jäljittelevät. 
Siksi ei mikään koulu, ei mikään kasvatuslaitos 
tai sivistystyö voi vaikutuksessa kilpailla kodin 
kanssa. Perheen jäsenet jättävät toisiinsa kaikkein 
pysyvimmät jäljet. Mutta paljon pienempi ei ole tovereidenkaan 
vaikutus, joiden parissa ollaan alituisesti 
ja joiden tekoja ja käytöstä tietoisesti jäljitellään. 

Eljas: Ihmiset ovat siinä määrässä toistensa menestymisestä, 
siveellisestä nousemisesta tai painumisesta 
riippuvaisia, että yhä edelleen pitää paikkansa 
Raamatun sana yhteiskunnasta, jota on verrattu ihmisen 
ruumiiseen. Sen on Jumala yhteen liittänyt, »jottei 
ruumiissa olisi eripuraisuutta, vaan että jäsenet sovussa 
pitäisivät huolta toinen toisestaan. Ja jos yksi 
jäsen kärsii, niin kaikki jäsenet kärsivät sen kanssa; tai 
jos jollekulle jäsenelle annetaan kunnia, niin kaikki 
jäsenet iloitsevat sen kanssa». (1 Kor. 12: 25, 26.) 

Puheenjohtaja: Keskustelun nojalla voinemme yhtyä 
seuraavista lauselmista: 

Vanhempiemme ja esivanhempiemme perintönä 
meillä ovat ruumiilliset ominaisuutemme, hermoston ja 
aivojen rakenne, aistimme, vaistomme ja viettimme 
sekä niiden voimakkuus, samoin erilaiset lahjamme. 
Niistä osaksi riippuu luonteemme laatu. 

Perinnöksi eivät siirry hankitut ominaisuudet. Niiden 
omaksuminen riippuu ympäristöstä, kasvatuksesta 
ja omasta toiminnasta. 

Viettimme, vaistomme ja lahjamme eivät seilaisinaan 
ole siveellisesti hyviä eivätkä huonoja. Luonto 
on ne antanut meille elämän ylläpitämiseksi ja jatkamiseksi 
välttämättöminä välineinä. Siveellinen luonteemme 
on kasvatuksen rakennettava emmekä siveellisesti 
tuomittavasta toiminnastamme saa perintöä syyttää. 

Ympäristö vaikuttaa meihin, samoin me vaikutamme 
ympäristöömme. Siksi meidän on huolehdittava siitä, 
että tämä molemminpuolinen vaikutus on mahdollisimman 
hyvä. 

4. Luonteenkasvatuksen yleisistä edellytyksistä. 

Puheenjohtaja: Nyt meidän olisi tarkasveltava niitä 
yleisiä edellytyksiä, joilta lähtien itse voimme luonnetta 
toivottavaan suuntaan muovata. Tällöin on kuitenkin 
vielä painostettava sitä, että ainekset, joista 
luonne rakennetaan, olemme perineet. Ne on luonnolta 
saatu. Emme voi hankkia itsellemme minkäänlaista 
ominaisuutta, johon luonto ei olisi antanut mahdollisuuksia. 
Suhteemme luonteeseen on samantapainen 
kuin puutarhurin hoitamiinsa puihin ja pensaisiin. Hän 
voi saksillaan leikata niitä määrätynmuotoisiksi, hän 
voi sitoa ja taivuttaa oksat määrättyyn suuntaan, hän 
voi saada kasvamaan ne pitkiksi tai leveiksi ja tanakoiksi 
jne. Mutta hän ei voi »tehdä» yhtäkään oksaa, 

ei edes pienintä lehteä — ne valmistaa luonto. Samoin 
emme mekään voi lisätä itsellemme yhtäkään vaistoa, 
emme yhtäkään viettiä ja taipumusta, jotka ovat ihmisen 
kaikkien halujen, toiveiden ja tunteiden perustuksena, 
mutta me voimme antaa suunnan niille, voimme 
kieltää yhden, tyydyttää toisen, saatamme valita itsellemme 
ympäristön, joka vahvistaa toisia taipumuksiamme 
ja on esteeksi toisten kehittymiselle jne. Toisin 
sanoen me voimme rakentaa luonnettamme joitakin 
päämääriä silmällä pitäen; nyt on vain kysymys tarpeellisista 
edellytyksistä sekä keinoista ja menettelytavoista, 
joita siinä on käytettävä. 

Paavo: Minun nähdäkseni ensimmäinen luonteenkasvatuksen 
edellytys on se, että ihminen tulee tietoiseksi 
siitä, että hänen luonteensa on juuri hänelle itselleen 
ensiluokkaisen tärkeä asia ja että hänellä itsellään 
on käsissään ohjakset luonteen muodostumiseen 
nähden, siis että hän todellakin on »oman onnensa 
seppä». Tämä ei voi tapahtua lapsuudessa eikä aivan 
varhaisessa nuoruudessa. Siinä iässä ihminen joutunee 
harvoin omaa sisäistä elämäänsä tarkkailemaan. Hänellä 
on tietysti ilonsa ja surunsa, mutta syyt niihin 
ovat etupäässä ulkoisessa maailmassa: ilo seuraa jotakin 
miellyttävää tapahtumaa, mielipaha on taas tuloksena 
jostakin ikävästä seikasta, jostakin kiellosta, torumisesta, 
loukkauksesta, kivusta. Lapsi tai nuori ihminen 
saattaa kyllä joskus havaita itsensä syylliseksi 
saamaansa kohteluun, esim. jos häntä on toruttu hätävalheesta, 
saattaapa rangaistuksen seurauksena olla 
kyseessä olevan vian välttäminenkin, mutta harvoin lienee 
hänessä tavattavana tietoista pyrkimystä vapautumiseen 
jostakin luonneviasta. Siinä iässä eletään suuressa 

määrässä itsetiedotonta, ulkonaisille vaikutteille 
altista elämää. Kunnollisesta kodista oleva lapsi tosin 
karttaa tuhmien tovereittensa huonoa esimerkkiä, 
mutta tämä karttaminen ei johdu tietoisesta itsekasvatuspyrkimyksestä, 
vaan ovat sellaista lasta ohjaamassa 
hänen kotona saamansa käsitykset hyvästä ja pahasta. 
Hän on ympäristön tuote — kotoisen ympäristönsä, 
jonka vaikutuksen tässä tapauksessa oletimme suuremmaksi 
tovereiden vaikutusta. Hän ei ole itse astunut 
kehitystänsä ohjaamaan. Useimmissa ihmisissä ei tapahdukaan 
sitä heräämistä, joka veisi heidät itsetutkisteluun 
ja sitä tietä tietoiseen pyrkimykseen parempaa 
kohti. He jäävät pysyvästi ympäristönsä ja siinä vallitsevien 
sovinnaisten käsitysten varaan. — Mutta onneksi 
on niitäkin ihmisiä, jotka heräävät omaa tilaansa 
tarkastelemaan sillä seurauksella, että he todella ryhtyvät 
itseänsä ja luonnettansa kasvattamaan. Tähän 
heräämiseen vaikuttavat syyt voivat olla monet: esim. 
vakavat epäonnistumiset ja lankeamiset, toisinaan kirjallisuudesta 
saadut vaikutteet ja suuria tuloksia saavuttaneiden 
ihmisten esikuvallinen elämä, toisinaan toverien 
kanssa tapahtunut keskustelu ja heidän esimerkkinsä 
tai suoranainen sysäys joltakin taholta, uskonnolliset 
vaikutteet jne. Luonnollisesti tällainen herääminen 
voi tapahtua vasta sellaisessa iässä, jolloin ihminen 
jo kykenee ajattelemaan ja punnitsemaan elämän 
kysymyksiä. 

Yrjö: Omasta puolestani luulen, ettei itsekasvatuksen 
onnistumiseksi ole tarpeen Paavon kuvailema »herääminen
». Tahtoisinpa väittää, että jos ihminen suuntaa 
liian suuressa määrässä katseensa sisäänpäin 
omaan itseensä, omiin ajatuksiinsa ja omiin tunnetiloihinsa 

---49---

sekä tämän sisäisen minän kasvuun, niin hän jää 
vieraaksi ulkonaisen elämän kehitykselle, hän ei pysty 
kunnolla täyttämään velvollisuuksiaan. On parempi, 
että ihmisellä on työtä ja toimintaa vaativia päämääriä. 
Mitä kokonaisemmin hän pystyy antautumaan 
päämääriensä tavoitteluun, toisin sanoen mitä uskollisemmin 
hän antautuu elämäntehtävällensä, sitä kokonaisemmaksi 
ja ehyemmäksi muodostuu hänen luonteensakin. 
Voidakseen olla uskollinen tehtävilleen hän 
joutuu pakosta usein harjoittamaan itsekuria, karkoittamaan 
toisaalle vetäviä mielitekoja jne. Hän joutuu 
siis harjoittamaan tehokasta käytännöllistä itsekasvatusta. 
Sen sijaan henkilö, joka asettaa ainoaksi tehtäväkseen 
vikojensa löytämisen ja luonteensa erinomaiseksi 
saamisen, menettelee samoin kuin pelkän onnen 
etsijä. Yhtä laiha on hänenkin saavutuksensa. Kun 
häneltä puuttuu sellainen ulkonainen päämäärä, joka 
vaatii kestävää ja sitkeää työtä, niin häneltä puuttuu 
luonnollisin kiihoitin itsensä aisoissa pitämiseksi, joten 
hänen luonteensa ei myöskään voi muodostua täysin 
selväpiirteiseksi ja johdonmukaiseksi. Saattaapa käydä 
niinkin, että omia tekojaan aina vain katsellessaan ja 
vikojaan tutkiessaan hän havaitsee lankeemuksensa 
niin lukuisiksi, että hän kokonaan kadottaa näkyvistään 
elävän elämän, työn ja toiminnan, joka voisi hänessä 
ylläpitää nousemisen uskoa. Silloin hän auttamattomasti 
käpristyy pieneksi, jollei hän kokonaan sorrukaan. 
Toisaalta on sillä tiellä uhkaamassa itserakkaus 
ja omahyväisyys, jos asianomainen kuvittelee menestyneensä 
itsekasvatustyössään — ja luonteenkehitys 
on taas mennyt vinoon. 

Puheenjohtaja: Sekä Paavo että Yrjö ovat korostaneet 
tärkeitä asian puolia. Luulen, että voimme yhtyä 
siitä, että yhtenä luonteenkasvatuksen edellytyksenä 
on heräämisemme huomaamaan asian tärkeys, 
mutta samalla täytyy tähän heräämiseen liittyä selvän 
kuvan päämäärästä, johon elämässä pyrimme, sillä 
siitä vasta luonteenkasvatus saa sisältöä ja pontta. 

Eljas: Ensimmäinen luonteenkasvattajalle asetettu 
vaatimus tavallisesti on: kasvata tahtosi lujaksi. Vaikka 
aikaisemmin olemmekin sopineet siitä, että tahto on 
»järjestyneen minän» toimintaa ja oleellisesti siis samaa 
kuin itse luonne, niin tahdossa ilmenee kuitenkin 
luonne niin tärkeältä puoleltaan, että meillä on syytä 
tarkastella sitä hieman erikseen. Me emme usein tule 
ajatelleeksi, mitä kaikkea olemme »hyväksynyt» osiksi 
itsestämme. Olettakaamme esim., että on kyseessä 
kiivastuminen ja suuttuminen. Me yritämme kasvattaa 
tahtoamme niin lujaksi, että voisimme itsemme aina 
hillitä. Havaitsemme silloin, että se on äärettömän 
vaikeaa. Syynä on se, että katsomme itsellämme olevan 
oikeuden määrätyissä tapauksissa vihastumiseen, 
vaikka emme pidäkään viisaana vihan purkamista. Jos 
esim. toinen ihminen antaa meille omasta mielestämme 
asiaankuulumattoman neuvon tai jos hän muistuttaa 
meitä selvästä laiminlyönnistämme, niin suutumme. 
Miksi? Koska omasta mielestämme teemme työmme 
niin hyvin kuin on tarpeenkin ja koska laiminlyöntiimme 
on olemassa painavia syitä, joten muistutukset 
meihin nähden ovat aiheettomia. Me siis asetumme 
tässä asiassa täydellisiksi. Silloin on selvää, että me 
loukkaannumme moitteista. Me koetamme silloin tehostaa 
syyttömyyttämme loukkauksiin nähden, näyttää, 

ettei meillä ole syytä niihin alistua, ja keinona siihen 
on vihan osoittaminen: me tahdomme olla vihaisia. 
Mutta samalla hetkellä emme tietysti voi tahtoa muuta, 
emme voi tahtoa vihan olemattomuutta. Parannusta 
aikaansaadaksemme on siis käytävä tuollaisen tahtomisen 
syihin: emme saa pitää itseämme moitteettomina, 
emme saa hyväksyä liian korkeata käsitystä itsestämme. 
Jos me rehellisesti tutkimme itseämme, niin 
me säännöllisesti tulemme havaitsemaan, että moitittava 
menettelymme perustuu meidän tahtoomme ja sen 
mukaisen teon hyväksymiseen. 

Yrjö: Ehkä vielä selvemmäksi tulee asia, jos 
otamme toisen esimerkin. Mies tahtoo ansaita vahvasti. 
Hänelle tarjoutuu tilaisuus tehdä erinomainen 
kauppa, jossa pienellä kieroudella voittaa niin paljon, 
kuin hän muuten pystyy ansaitsemaan koko vuotena. 
Hän tietää menettelevänsä kierosti, mutta tekee kuitenkin 
niin. Raha houkuttelee häntä ja hän hyväksyy 
petoksenkin sitä saadakseen. Kun hän tällä tavalla 
pitää rahan ansaitsemista niin tärkeänä, ettei rehellisyys 
sen rinnalla paljoa paina, niin mistäpä hän saisi 
sellaista tahdon voimaa, joka hänet epärehellisyydestä 
varjelisi? Hänen tahtonsahan on päinvastoin epärehellisyyden 
puolella. 

Eero: Viimeinen huomautus on kai saivartelua, sillä 
tuskin kukaan varsinaisesti tahtonee olla epärehellinen, 
yhtä vähän kuin muutenkaan paha. Tuolle kannalle 
asettuminenhan merkitsee sitä, että tahdon voimakkuudesta 
tuskin tarvitsisi puhuakaan: silloin olisi 
kysymys vain asiain valinnasta, mille puolelle ratkaiseva 
tahto kulloinkin asettuu. 

Yrjö: Epäilemättä niin onkin, sillä tarkasti ottaen 

voinee väittää, ettei ihminen saata tehdä muuta kuin 
mitä hän tahtoo. Jos epärehellinen ihminen sanoo 
»tahtovansa» olla rehellinen, vaikka hän tätä tahtoansa 
kiusauksen tullen ei muka voi toteuttaa, niin se merkitsee 
tuskin muuta, kuin että hänessä häilähtää joskus 
sellainenkin mieliteko. Teon hetkellä hän taas 
tahtoo juuri sitä, mitä hän tekeekin. 

Eljas: Vedämme tästä sen johtopäätöksen, että 
meidän on tutkittava itseämme ja tarkasteltava sielunelämäämme 
sen perimmäisiä syitä myöten, niin ettei 
salaisimpiinkaan sopukkoihin jäisi mitään sellaista pahaa, 
jonka olemassaoloa emme tunne. Vain sillä tavalla 
voimme päästä tahtomisemme syihin ja ohjaamaan 
tahtoa määrättyyn suuntaan. 

Eero: Mutta pelkkä itsemme tunteminen ei siinä 
suinkaan riitä, sillä tässähän on juuri osoitettu, että 
tehdessämme väärin me hyväksymme tekomme tai ainakin 
pidämme tärkeämpinä väärän tekomme puolesta 
puhuvia seikkoja kuin niitä, jotka ovat vastaan. Vaikkapa 
pahat ominaisuutemme olisivat suoranaisina syinä 
vastoinkäymisiimme, emme siitä tavallisesti tee johtopäätöstä, 
että meidän olisi muututtava toisenlaisiksi, 
vaan me toivomme olosuhteisiin sellaista muutosta, että 
me voisimme vikoinemmekin menestyä. Ajattelemme: 
»huonohan minä, Jumala paratkoon, olen, mutta tarvitseeko 
onnettomuuden silti päälleni tulla?» Ja jos 
muut suorastaan huomauttavat vioistamme, esim. ahneudesta, 
tuhlaavaisuudesta, riitaisuudesta, ylpeydestä 
jne., saatamme hyvinkin kivahtaa vastaan: »mitä se teihin 
kuuluu!» 

Eljas: On selvää, ettei sellaisesta mielentilasta 
lähde parannusta. On tarpeen niin sanoakseni sielullinen 

uudestisyntyminen, jotta voimme nähdä asiat 
uudessa valossa, jotta se, mikä ennen on saanut meidät 
tekemään pahaa, ei näyttäisi tärkeältä, vaan että päinvastoin 
se, mikä kehoittaa meitä hyvään, näyttäisi kyllin 
arvokkaalta johtamaan toimintaamme ja tahtoamme. 
Sellaista tapahtuu alituiseen ympärillämme uskonnollisessa 
»heräämisessä», kun toisaalta tullaan 
elävään synnintuntoon ja toisaalta nähdään Jumalan 
rajaton armo. Vaikea tauti tai kuolemanvaaraan joutuminen 
voi niinikään saada ihmisen katselemaan elämää 
toisin silmin kuin ennen. Samoin voi pelkkä uni 
antaa meille toisen käsityksen oloista. Näin saamamme 
uusi elämänvalaistus tekee meille suorastaan 
iloksi uudet elämäntavat: ennen paheellinen ihminen 
löytää nautintoa puhtaasta elämästä ja hyvistä töistä, 
ja häntä ennen kiehtoneet paheet kauhistavat nyt 
häntä. 

Paavo: Kääntyminen ja mielenmuutos voi luonnollisesti 
tapahtua myös vähitellen. Elämänkokemukset 
esim. vaikuttavat meihin ja saattavat hiljakseen 
muuttaa kaikki käsityksemme asioista. Siten esim. 
nuorisoa tavallisesti vallitsevat suuret ihanteet, joiden 
hyväksi ei paljonkaan osata tehdä, mutta myöhemmällä 
iällä ovat käytännölliset, jokapäiväistä työtä 
vaativat puuhat ajatusmaailmassakin etualalla, olkoon, 
että ne samalla edistävät aatteellisiakin päämääriä. 

Eljas: Vain täydellinen elämänarvojen uudelleen 
arvioiminen voi auttaa meitä näkemään itsemme toisten 
silmillä. Kun katselemme ylpeää ihmistä, näyttää 
sellainen meistä naurettavalta. Vain samoin silmin itseämme 
katsellessamme saatamme nähdä oman turhamaisuutemme 

sellaisena kukonpoikasen kopeilemisena, 
josta meidän on päästävä eroon mahdollisimman pian. 
Sellaista ominaisuutta emme voi hyväksyä, työnnämme 
sen ulkopuolellemme — tahdomme vapautua siitä, ja 
silloin on tuo vika voitettu. 

Paavo: Vielä perusteellisemmin tapahtuu viasta 
vapautuminen, jos voimme päästä selville myös sen 
syntymisestä. Esim. jos kortinpelaaja havaitsee, että 
hänen pelihimonsa on eräiden hänen tovereittensa aikaansaama 
siltä ja siltä ajalta, että he yllyttivät hänen 
voitonhimoaan vain saadakseen joukkoonsa lisää sellaisen 
henkilön, joka pelissä ehkä tulisi häviämään heidän 
hyväkseen, niin hänen pelihalunsa häviää kuin itsestään. 

Kerttu: Miksi sitten usein suositellaan sitkeätä 
tahdon harjoittamista, jos vioista pääseminen voi tapahtua 
yhtäkkiä? 

Puheenjohtaja: Sillä 011 oma merkityksensä pysyäksemme 
valppaina aina, mutta puhumme myöhemmin 
erikseen tahdon harjoittamisesta, joten ei siitä nyt 
enempää. 

Kerttu: Entä, jos on kysymyksessä sellainen vika, 
joka perustuu hyvin voimakkaaseen viettiin, onko mahdollista 
voittaa sekin perusteellisesti ja nopeasti vetämällä 
esille vian perimmäinen syy, kysymyksessä oleva 
vietti? 

Eljas: Olemme jo sopineet siitä, että kaikilla vaistoillamme 
ja vieteillämme on alkuperäinen, hyvä tarkoituksensa. 
Jos itseämme tutkiessamme löydämme 
vi-n, joka perustuu johonkin viettiimme, niin ei silti ole 
tuomittava itse viettiä, vaan sen viaksi muuttunutta 

käyttöä. Jos koetamme viastamme päästä sillä keinoin, 
että yritämme tukahduttaa koko vietin, epäonnistumme 
varmasti. Kaikki viettimme ja vaistomme kuuluvat 
lähtemättömästi meihin. 

Kerttu: Mikä siis keinoksi? 

Eljas: Meidän on suunnattava vietteihimme ja 
vaistomaisiin taipumuksiimme sisältyvä voima palvelemaan 
muita päämääriämme, ellei ole mahdollista käyttää 
sitä alkuperäisen tarkoituksensa mukaisesti meitä 
itseämme tai muita vahingoittamatta. Ottakaamme esimerkiksi 
miellyttämishalumme. Sen voidaan sanoa 
perustuvan sukuviettiin. Silloin kun miellyttämishalu 
palvelee alkuperäistä tarkoitustaan oikealla ajalla, on 
se varsin paikallaan. Jos seitsentoistavuotias tyttö 
käytöksellään ja koristeleimalla koettaa miellyttää 
nuoria miehiä, on se niinkuin tuleekin olla. Mutta jos 
50- tai 60-vuotias nainen menettelee samoin, niin se on 
tuomittavaa, se on naurettavaa. Heti kun tuollainen 
mielistely on vienyt alkuperäiseen tarkoitukseensa, 
aviopuolison löytämiseen, on aika lakata siitä, ellei 
tahdo olla kevytmielinen. Ei tarvitse kieltää miellyttämishalun 
pohjana ollutta sukuviettiä, sillä sille jäävät 
luonnolliset mahdollisuutensa avioliitossa. Voidaanpa 
mennä pitemmälle ja väittää, ettei tarvitse edes 
lakata olemasta miellyttävä. Miellyttämishalullemme 
on vain annettava toinen sisältö: emme voi mennä naimisiin 
kaikkien kanssa, ei ole siis syytä jatkuvasti mielistellä 
jokaista vastaantulevaa siinä tarkoituksessa, 
mutta on yhteiskunnallinen velvollisuutemme olla mahdollisimman 
miellyttävä toisia ihmisiä kohtaan, jotta 
säilyisi ihmisten välinen sopu ja rauha. Miellyttämishalullamme 
on näin uusi ja täysin oikeutettu tehtävänsä. 

Mutta tässä muunnetussakin muodossa miellyttämishalua 
voidaan käyttää väärin. Jos me Kehittelemme 
toisia pelkästään itsekkäistä syistä tai jos 
olemme valmiit yhtymään jokaiseen mielipiteeseen 
vain miellyttääksemme toisia tai jos mielistelemme 
muita totuuden kustannuksella, niin meistä tulee sellaisia 
liehakkoja, jotka eivät lopulta saa arvonantoa 
mistään päin. 

Kerttu: Mutta kuvitelkaamme ihmistä, joka ei koskaan 
joudu naimisiin. Eikö hänen paheellista elämää 
välttääkseen ole kokonaan kiellettävä eräät puolet itseltään? 

Eljas: Ei ole, sillä se ei kuitenkaan onnistuisi, 
koska se kuuluu niin oleellisesti ihmisen rakenteeseen. 
Eikä se toiseksi ole tarpeenkaan, sillä hänen sukuviettiinsä 
kuuluva voimamäärä voidaan suunnata toisaalle. 
Tuohon viettiin nim. liittyvät sangen läheisesti 
monet muut halut: halu tehdä itsensä huomattavaksi, 
ihailluksi, halu hallita toista ja sille aivan vastakkainen 
halu alistua rakastetun tahtoon, äitiysilo jne. Varsinkin 
äitiyshalu on ominaisuus, joka on helposti ohjattavissa 
hyödylliseen toimintaan. Eihän lasten, joille äidinrakkautta 
voi osoittaa, välttämättä tarvitse olla 
omia. Opettajan ammatissa esim. äitiyshalu tulee jotenkin 
täydellisesti tyydytetyksi. Ja jokaisella naimattomalla 
ihmisellä on tilaisuus omassa ympäristössään 
monin tavoin tukea ja hoivata orpoja tai köyhiä tai 
muuten rakkautta ja kasvatusta tarvitsevia. Tällä tavalla 
tulee tyydytetyksi äitiyshalu, joka on niin tärkeänä 
osana sukuvietistä. 

Kerttu: Tuolle kannalle asettuminenhan alentaa 
koko kasvatustyön arvoa, siinä kun herttaiset pikkulapset 

asetetaan palvelemaan kasvattajansa pyyteitä, tekisi 
mieli sanoa alhaisia viettejä. 

Eljas: Olet aivan väärässä. Ensiksikin viettimme 
eivät ole siveellisesti alhaisia tai korkeita, yhtä vähän 
kuin esim. kätemme on siveellinen tai epäsiveellinen. 
Ne ovat osia meistä aivan samoin kuin kätemmekin, 
eikä niitä voida millään siveellisellä mittapuulla mitata. 
Vain tekomme ja ajatuksemme ovat siveellisesti 
hyviä tai huonoja. Jos siis kasvattaja osoittaa rakkautta 
ja antaa hoivaa sen tarpeessa olevalle, ei asia 
siitä pahene, että kasvattaja itse samalla saa tyydytystä 
tästä avustansa. Päinvastoin, kun siinä on mukana 
hänen oma auttamishalunsa, hänen oma äitiysvaistonsa, 
niin hänen tekonsa tulevat sitä sydämellisemmiksi, 
hän voi sitä perusteellisemmin täyttää tehtävänsä. 
Toimiihan luonnollinenkin äiti suvun jatkamisviettiin 
perustuvan äitiystunteensa nojalla, mutta juuri 
se antaa hänelle kyvyn uhrata kaikkensa lastensa hyväksi. 
Toisin sanoen tämä alkuperäinen vietti jalostaa 
hänen toimintansa, puhdistaa sen kaikista itsekkäistä 
pyyteistä. Ja luonnon viisaaseen järjestykseen kuuluu, 
että tällainen epäitsekäs toiminta tuottaa myös 
hänelle itselleen tyydytystä. — Samoin on siinä kasvatustyössä, 
jota tehdään vieraiden lasten hyväksi: 
paras tyydytys tulee epäitsekkäimmästä toiminnasta. 
Mitä voimakkaampana luontainen vaisto on mukana, 
sitä parempaa työtä syntyy. 

Eero: Ei aina ole onneksi vaistonsakaan mukaan 
eläminen. Tunsin kerran rouvasihmisen, jonka suurimpana 
onnettomuutena oli se, että hänen miehensä 
aina oli lempeä ja hyvä. Hänellä oli vaistomainen 
tarve saada tuntea alistumisen nautintoa, joten silloin 

tällöin sattuvat miehen suuttumuksen puuskat olisivat 
olleet kovin tervetulleita — mutta mies oli aina hyvä 
ja vaimo siksi onneton. 

Paavo: Sellaistakin voi sattua. Mutta hänhän olisi 
pienellä ajattelemisella saanut lohdutusta siitä, että 
hänen oli alistuttava kohtaloon, joka oli tuonut hänelle 
niin pehmeän miehen. 

Yrjö: Mennäksemme vielä siihen asiaan, että vaistoihimme 
ja vietteihimme sisältyvää suunnatonta voimaa 
on käytettävä ja voidaan käyttää muuhun, kuin 
alkuperäisiin tarkoituksiin, niin se on erinomainen 
onni. Viettien ja vaistojen alkuperäinen tarkoitushan 
on suojella ja ylläpitää sekä yksilön että suvun elämää 
nykyisyyteen ja tulevaisuuteen nähden. Elämä 
sivistyneessä yhteiskunnassa on tullut jo niin turvatuksi, 
ettei kaikkea vietteihin sisältyvää voimaa enää 
tarvita näitä alkuperäisiä tarkoituksia palvelemaan. 
Ylijäämä, jota säännöllisissäkin oloissa on runsaasti, 
voidaan käyttää yksilön ja yhteiskunnan yhä suurenevien 
sivistystarpeiden tyydyttämiseksi, huvin ja viihtymyksen 
hankkimiseksi. Ottakaamme joitakin esimerkkejä. 
Alhaisella kehitysasteella tarvitaan suvun 
ylläpitämiseksi paljon jälkeläisiä, esim. kaloilla niitä 
on miljoonittain. Korkeammilla imettäväisillä, jotka 
kykenevät poikasiaan suojelemaan, niitä on jo sangen 
vähän. Ihmisilläkin on aikaisemmin ollut tavallisesti 
paljon lapsia, onpa monivaimoisuus ollut yleinen ilmiö. 
Nyt on monivaimoisuus hävinnyt kehityksen luonnollisen 
kulun seurauksena melkeinpä kaikkialta. Entisiin 
oloihin verrattuna tarvitaan siis nykyisin vain pieni osa 
siitä voimasta, mitä perintönä vanhemmilta ajoilta 
sukuviettiin edelleen sisältyy, alkuperäiseen tarkoitukseen. 

Suuri osa voidaan käyttää yksinkertaisiin leikkeihin, 
kirjallisuuden lukemiseen ja luomiseen, soittoon 
ja lauluun tai muuhun taiteen viljelyyn, yhteiskunnallisten 
olojen parantamiseen — esim- äsken kuvailtu 
naimattomien ihmisten lastenkasvatus on sellaista 
— jne. Niissä saavat tyydytystä sukuviettiin 
liittyvät erilaiset tarpeemme. Taisteluvaisto on alkuperäisin 
ollut itsepuolustusta ja saaliintavoittamista 
varten. Sellaista tarvetta esiintyy enää harvoin, mutta 
sitä useammin se purkautuu leikkinä, pikku poikien 
tappeluna, nuorempien ja vanhempien kilpailuna urheilussa 
tai muissa kilpatehtävissä. Pelolla on ollut 
yksinomaan vaaran huomaamisen ja sen välttämisen 
tarkoitus — nyt ei sellaiseen pelkoon ole paljoa syytä, 
vaan on sitä käytettävä vakavaan huolehtimiseen tulevaisuudesta, 
toimeentulosta ja menestymisestä. Vaistomainen 
uteliaisuus on nykyisin kannustimena kaikessa 
tutkimustyössä, olkoot sen tarkoituksena käytännölliset 
tai puhtaasti tieteelliset päämäärät. Näin 
ollen ei ole surtava, jos milloin on pakko kieltää joltakin 
vietiltämme sen alkuperäinen ilmenemismuoto, 
koska se muuntamalla toisia päämääriä tavoittelemaan 
voidaan käyttää uusien, ehkäpä korkeampien 
päämäärien hyväksi ja koska siten on täysi tyydytys 
odotettavana. 

Eero: Viimeisillä lausunnoilla on tahdottu esittää 
keinoja viettiemme hillitsemiseen: kun suuntaa ne toisaalle, 
ei niitä tarvitse kokonaan kukistaa, vaan saa ne 
käytetyksi jollakin tavoin hyödyksi. Mutta samalla on 
pidetty niitä niin erinomaisina, että minä en oikein käsitä, 
miksi on laisinkaan tarpeen niille sivuteitä keksiä. 
Jos niihin sisältyvä voima on meille niin hyödyksi, 

miksi ei saa päästää niitä täysin valloilleen, sillä silloinhan 
ne kai voimakkaimpina esiintyisivät? 

Eljas: Eero laskee leikkiä tahallaan. Pitäisihän jo 
aikaisemman keskustelumme nojalla olla selvää, että 
vaistomme ja viettimme ovat sokeita. Niiden valtaan 
heittäytyminen vie ennen pitkää turmioon. Hillitön 
elämä tuo rangaistuksen tullessaan. 

Eero: Eikö sellainen viettien mukaan toimiminen 
olisi juuri »luonnon» mukaan elämistä, siis parasta 
mahdollista? Mikäpä siitä rankaisisi? 

Eljas: Täytyypä pilkkakirveelle todistaa, että 
luonto vaatii viettien hillitsemistä ja niiden käyttöä ainoastaan 
kohtuullisessa määrässä. Jos uteliaisuudessasi 
menet karhun pesään katsomaan, onko karhu 
siellä, voit pian tulla päättömäksi. 

Eero: Minäpä olen varovainen ja tyydyn pistämään 
seipäällä. 

Eljas: Siinä sitä ollaan: sinun on sovitettava yhteen 
uteliaisuutesi ja pelkosi — tahtosi on hillittävä 
uteliaisuuttasi ja viisaan harkinnan on saatava sijansa. 
Samoin jos heittäytyisit nautintojen valtaan, sinä olisit 
pian loppuun kulunut mies. Et tee sitä, sillä olet siihen 
liian viisas. Lasta houkuttelee uteliaisuutensa koskemaan 
tulta, mutta kokemus opettaa, että se on vaarallista, 
se polttaa. Pian se sellaisesta lakkaa. Kokemukset 
määräävät suuressa määrässä aikuistenkin toiminnan. 
Kun me käymme koulua ja opimme jotakin, 
niin omistamme toisten kokemuksia. Menettelemme 
viisaasti, jos otamme vaarin toistenkin kokemuksista. 
Siveyslaeissa, siveellisissä vaatimuksissa, joita meille 
asetetaan, ilmenevät koko ihmiskunnan vuosituhansien 

aikana saavuttamat elämänkokemukset. Tuo vanhan 
vanha kokemus sanoo, että niitä seuraamalla me menestymme 
elämässä. Siveyslait eivät ole mielivaltaisia 
kahleita, vaan tienviittoja, joita seuraamalla voimme 
välttää vaarat. Jos emme niistä piittaa, jos jättäydymme 
sokeiden viettiemme ja mieliteko j emme valtaan, 
niin luonto tuhoaa meidät, sen kosto on säälimätön. 
Siksi on meille tarpeen tahto, joka ohjaa vaelluksemme 
oikeaan suuntaan, päämääräämme kohti. 

Kerttu: Onko sitten aina tasaisen tahtonsa hallitsema 
ihminen, jolla ei ole mitään erikoispyrkimystä, 
ei mitään intohimoista harrastusta, niin toivottava ilmiö? 

Eljas: On siis vielä annettava yksi selitys tahdosta. 
Alkuisin ei tahto ole muuta kuin tietoisuuteemme tullut 
vietin tai vaiston synnyttämä halu. Se on siis aluksi 
yhtä häilyvä ja ohimenevä kuin vietin ilmeneminenkin 
määrättynä haluna, mutta se on myös yhtä kiihkeä ja 
yhtä sokea. Mikäli kokemusvarasto ja ajatuskyky lisääntyy, 
sikäli tahtomme irtautuu siitä riippuvaisuudesta, 
missä se on ollut yksityisen vietin ilmenemiseen 
nähden. Ihminen pystyy keskittämään tahtoonsa nekin 
puolet itsestään, mitkä sillä hetkellä eivät ole häntä 
houkuttelemassa, esim. muidenkin viettien vaatimukset. 
Hän ei silloin lähde ilman muuta seuraamaan yhden 
vietin ääntä, van hän harkitsee asiaa kokonaisen »minänsä
» kannalta, niin että päätökseen vaikuttavat »minän
» kaikki puolet. Tahto on siis, kuten se on ennenkin 
todettu, kokonaisen »järjestyneen minän» pyrkimystä 
tyydyttämään kaikkia puoliaan. Mutta olkoon 
päätös mikä tahansa, ratkasuun on vaikuttanut jokin 
alkuperäinen vietti tai halu tai niiden johdannainen, jokin 

muunnettu muoto. Ainoastaan siitä voi tahto ja päätös 
saada voimaa. Jos siis haluamme tehdä hyvän päätöksen, 
jos toivomme, että tahtomme olisi voimakkaana 
tuon päätöksen takana, meidän on silloin löydettävä 
päätöksellemme sellainen muoto ja toiminnallemme 
sellainen päämäärä, että voimme asettaa jonkin 
alkuperäisistä vaistoistamme ja vieteistämme sitä tavoittelemaan 
— silloin se purkautuu voimakkaana haluna, 
lujana tahtona tuohon määrättyyn suuntaan. 
Vaatimalla ihmiseltä lujaa tahtoa emme siis vaadi häneltä 
mihinkään kelpaamatonta latteutta, vaan voimakasta, 
ihmisluonnon syvällisimpiin voimalähteisiin perustuvaa 
toimintaa siveellisten päämäärien hyväksi. 
Sellainen toiminta on hänelle itselleen pysyväksi hyödyksi 
ja vain sellainen siveellinen toiminta on yhteiskunnan 
kannalta siedettävä. 

Eero: Kun siveellisyysvaatimusta tehostetaan ihmisen 
oman onnen vuoksi, niin otetaanko siinä huomioon 
se, että joskin vaistopyyde saadaan suunnatuksi toisaalle, 
niin silloin on vietin alkuperäisestä tyydyttämisestä 
lähtevä mielihyvä ja nautinto uhrattava? Ei 
suinkaan kieltäytyminen ja uhraaminen ole onnea? 

Paavo: Uhraamista tosin vaaditaan, mutta sehän 
tapahtuu juuri asianomaisen sekä toisten ihmisten suuremman 
onnen hyväksi. Pienempi nautinto ja ilo uhrataan 
suuremman ja pysyvämmän hyväksi. Muutenhan 
koko uhraamisessa ei olisikaan mitään järkeä. Jos 
esim. joku uskonnollisista syistä kieltäytyy maallisista 
huvituksista, niin se tapahtuu siitä syystä, että hän 
saavuttaa suuremman tyydytyksen ja sielunrauhan 
sillä tavalla. Jos hän sen sijaan pitää hyvin suurta 
ääntä siitä, mitä kaikkea hän on vakaumuksensa vuoksi 

uhrannut, jos hän alituisesti vaikeroi ja ruikuttaa, miten 
paljosta hänen on pitänyt kieltäytyä valitsemaansa 
tietä kulkiessaan, niin silloin hän ei totisesti pane 
suurta arvoa tavoittelemalleen päämäärälle, vaan on 
se, mitä hän sanoo hylänneensä, edelleen voimakkaasti 
häntä houkuttelemassa, se edelleen täyttää hänen 
mielikuvituksensa. 

Yrjö: Usein ajattelemme kateudella niitä, jotka 
ovat päässeet pitkälle jollakin alalla. Kadehdimme 
heidän kunniaansa, kadehdimme myös sitä seikkaa, 
että mielestämme heillä — varsinkin varakkailla — 
on mahdollisuus tyydyttää niin monipuolisesti erilaisia 
pyyteitään. Emme tule ajatelleeksi, että kaikki menestyksellinen 
työ vaatii kieltäytymistä siitä, mikä estää 
työstä. Ei jouda paljoa huvittelemaan suuri tehtailija, 
kauppias, lakimies, lääkäri, poliitikko, tiedemies, 
etevä maanviljelijä, ahkera käsityöläinen, eivät 
he jouda tyydyttämään niitä harrastuksiaan, jotka eivät 
käy yhteen heidän ammattityönsä kanssa. Paljon 
on heidän itsekunkin uhrattava, mutta vain siten edistyy 
yhteiskunta, jossa he työskentelevät, ja vain siten 
menestyvät he itse. 

Eljas: Kuitenkin on muistettava, ettei pelkkä kieltäytyminen 
vie eteenpäin meitä ulkonaisesti eikä sisäisesti. 
Ei riitä se, että me kiellämme pahan ilmenemästä, 
meidän täytyy tehdä hyvää. Kuten ei maamiehen 
pelto kasva sillä, että isäntä kieltäytyy menemästä 
tansseihin arkena, vaan sillä, että hän kyntää ja kylvää, 
niin ei luonteemmekaan kasva pelkistä kieltäymyksistä 
— meidän täytyy suunnata työhön ja toimintaan 
hyvät puolemme. Mutta onneksi itse luonto tulee 
tässäkin avuksemme. Alkuperäisimpiä ja toimintaamme 

ratkaisevimmin vaikuttavia tekijöitä on kykymme 
tuntea mielihyvää ja mielipahaa. Viettiemme 
ja halujemme totetuminen tuo mielihyvän tunteen. 
Niistä kieltäytyminen, samoin kuin kaikenlaiset vahingot, 
kolahdukset ja loukkaukset, joiden alaisiksi joudumme, 
aiheuttavat mielipahaa, kipua ja kärsimystä. 
Pelkkä kieltäytyminen tuo siten mukanaan vain mielipahaa 
— siihen täytyy siis liittyä toiminnan hyvän puolesta, 
joka tuo meille tyydytystä ja mielihyvää ja kehoittaa 
siten meitä edelleen jatkamaan samaan suuntaan. 
Sillä tavalla saamme voimaa uusiin kieltäymyksiin 
ja uuteen hyvän-rakennus työhön. Mutta tässä on 
jälleen pantava merkille se, mistä usein aikaisemminkin 
on huomautettu, ettei pelkkä mielihyvän etsiminen 
tuo mielihyvää, vaan jonkin tuntemamme tarpeen tyydyttäminen, 
jonkin toivomamme päämäärän saavuttaminen. 

Puheen johtaja: Tämänpäiväinen keskustelumme 
on jo pitkäksi venynyt, joten kokoan sen pääajatukset. 

Ensimmäisenä luonteenkasvatuksen edellytyksenä 
on, että herätään näkemään asian tärkeys. Jotta toiminta 
olisi muutakin kuin tuloksetonta itsetutkistelua, 
on luonteenkasvattajan asetettava itselleen selvät käytännölliset 
päämäärät, joiden tavoittelu antaa pontta 
hänen pyrkimyksilleen. 

Itsemme tarkkaaminen osoittaa, että me hyväksymme 
huonotkin tekomme, jolloin meidän tahtomme 
on näiden huonojen tekojen puolella. Parannuksen 
tekee mahdolliseksi vain se, että opimme näkemään 
asiat uudessa valossa, niin että vikamme tosiaan näyttää 

sellaiselta pahalta, joka on esteenä päämäärämme 
tavoittelussa. Silloin tahtomme asettuu sitä vastaan ja 
vika voitetaan. Tällainen uudestisyntyminen, kääntyminen 
eli herääminen tapahtuu joskus äkkiä, toisinaan 
hitaan kehityksen kautta. 

Ei ole tarpeen vaistojen ja viettien kuolettaminen, 
sillä ne ovat Jumalan antamina lahjoina ihmisille tarpeellisia. 
Ihmisen on vain opittava niitä hallitsemaan 
ja suuntaamaan niihin sisältyvä voima palvelemaan yksilön 
ja yhteiskunnan päämääriä. 

Siveyslakeihin sisältyvät ihmiskunnan elämänkokemukset. 
Niiden vaarinottaminen on siksi viisasta ja 
välttämätöntä niin yksityisen kuin yhteiskunnankin 
menestyksen kannalta. 

Koska siveyslakien puitteissa on löydettävänä suurin 
tyydytys ihmisen sisäisille tarpeille, voidaan tahtomme 
saada kaikella voimallaan tukemaan siveellisten 
päämäärien tavoittelua, sillä tahtomme on ainoastaan 
pyrkimystemme ilmenemistä käytännössä. Tällä 
tiellä saavutettu menestys tuo mielihyvää ja antaa 
uutta voimaa näiden päämäärien tavoitteluun. Jos tällöin 
onkin pakko uhrata eräät halumme, niin se tapahtuu 
korkeamman hyvän vuoksi, joten siinä ei hävitä, 
vaan voitetaan. 

5. Tahdon harjoittaminen. 

Puheenjohtaja: Kun meillä on kutakuinkin selvillä, 
mitä tahto on, niin meidän tulee tällä kertaa tarkastella, 
millä tavalla tahto voidaan saada kestäväksi jotakin 
päämäärää tavoittelemaan. 

Paavo: Sivumennen täällä jo mainittiin, että tahtoa 
on harjoitettava kestävyyteen. Tahtomme laita on 
melkoisessa määrässä sama kuin lihastoiminnan: mitä 
useammin saman teon tekee, sitä helpommin se käy. 
Nykyisenä urheilun aikakautena tietää jokainen, ettei 
huomattavia urheilutuloksia saavuteta ilman järkevää 
ja sitkeää harjoitusta. Niin on osaksi myös tahtomme 
laita. Tahtomme suunta, toisin sanoen se päämäärä, 
johon pyrimme, saattaa tosin muuttua äkkiä, mutta 
jotta pysyisimme valitsemallamme tiellä, siihen tarvitaan 
sellaista sitkeyttä, joka on saavutettavissa vain 
kestävällä harjoituksella. 

Eljas: On näet huomattava, että vaikka teemmekin 
innostuksen hetkellä päätöksen, jota aiomme pysyvästi 
noudattaa, niin myöhemmin, kun ensimmäinen innostus 
on ehtinyt haihtua, uudet asiat tulevat mieleemme 
ja hyvä päätöksemme saattaa jonkin esiintunkevan 
mieliteon vaikutuksesta kokonaan unohtua. Saatamme 
silloin menetellä hetkellisen oikun mukaan. 
Meidän olisi siis alituisesti pidettävä mielessämme 
päämäärämme, jotta hetkelliset pyyteet eivät saisi 
meissä valtaa. Käytännössä sellainen on kuitenkin 
mahdotonta. Ainoa apu tulee silloin sellaisesta harjoituksesta, 
johon Paavo viittasi. Jonkin aikaahan 
toki voimme pitää päätöksemme mielessämme ja siis 

toimia sen mukaan- Mutta silloinpa ehdimme myös 
saada jonkin verran tottumusta tuohon määrättyyn 
suuntaan- Ja silloin on päästy hyvä askel eteenpäin* 
Hyvät tottumukset, hyvät tavat, ovat parhaita suojelijoitamme
- Jos me kerran totumme menettelemään 
korkeampia päämääriä silmälläpitäen emmekä hetkellisiin 
mielitekoihin alistuen, niin silloin jokaisen uuden 
kiusauksen sattuessa tottumuksemme vie meidät harkitsemaan 
asiaa ja painaa vaa'assa hyvän päätöksemme 
puolesta- Ja menestyksemme on sitä varmempi, 
mitä säännöllisemmin pyrimme hyvää tapaa 
noudattamaan- Jos esim- olemme päättäneet totuttautua 
nousemaan ylös määräaikana, on tarpeen, että 
olemme aivan säännöllisiä- Jos silloin tällöin annamme 
laiskuudellemme perää, jos annamme vuoteen 
lämmön houkutella meitä siinä kauan venyttelemään, 
niin hyvä tapamme saa aika kolahduksen- Meitä ei ole 
seuraavanakaan aamuna kannustamassa hyvän päätöksen 
noudattamisen tuoma ilo, vaan mielessämme pikemminkin 
on sängyn mukavuus- Silloin tarvitaan erikoista 
tahdon ponnistusta päästäksemme määräaikana 
ylös.

Paavo: 
Vielä vaarallisempi on tietysti varsinainen 
siveellinen kompasteleminen hyveen tieltä- Vakavaa 
lankeamista saattaa seurata, paitsi pahan mielen ja 
omantunnon vaivojen tuottamaa kärsimystä, itseluottamuksen 
menetys ja uskon kadottaminen nousemisen 
mahdollisuuteen- Ja silloin on ihminen hukassa- Jos 
siveellinen lankeaminen taas otetaan hyvin kevyesti 
ajattelemalla, että elämähän on vain lankeamista ja 
nousemista, niin silloin ollaan jälleen kaltevalla pinnalla
- Silloin ei lankeaminen peloita, koska se katsotaan 

ikään kuin säännölliseen elämänjärjestykseen 
kuuluvaksi. Mistäpä niin ollen kiusauksen hetkellä tulisi 
voima seisoa lujana? Hyveen tieltä horjahtamista 
on siksi aina pidettävä vakavana asiana, josta voi olla 
mitä surullisimpia seurauksia. Tältäkin kannalta 
asiaa katsoen on siis syytä sitkeästi pyrkiä sellaisiin 
hyviin tapoihin, joista ei mikään saa meitä poikkeamaan, 

Yrjö; Suurilla lankeemuksilla on kuitenkin se hyvä 
puoli, että ne tavallisesti herättävät ihmisen huomaamaan, 
miten alas hän on joutunut, ja sillä tavalla sytyttävät 
myös halun pyrkiä parempaan. Pienet horjahtelut, 
vähäpätöisiltä näyttävät seikat ovat minusta vaarallisempia. 
Välittömillä seurauksillaan ne eivät pelolta, 
vaan päinvastoin ovat omiaan synnyttämään käsityksen, 
etteihän se nyt niin tärkeää ole, vaikk'ei kaikissa 
asioissa olekaan aivan tarkka. Vähitellen valmistuu 
meissä maaperä suuremmillekin rikkomuksille, 
kun niihin mennään näin askel askelelta. Pieni asteerotus, 
mikä on aikaisemman toimintamme ja uuden 
rikkomuksemme välillä, ei herätä meitä välinpitämättömyydestämme. 
Vajoamme yhä syvemmälle, kunnes 
olemme mennyttä kalua. On siis tärkeää, että olemme 
alituisesti varuillamme, myös vähäisiltä näyttäviin ja 
kaikkein jokapäiväisimpiin ilmoihin asti. 

Eero: Mutta ketä se nyt vahingoittaa, jos minä 
vastaantulevalle uteliaalle kyselijälle sanon meneväni 
Simolaan, vaikka itse asiassa matkani pitää Mattilaan, 
johon minulla on vähän asiaa, mutta josta en tahdo 
tehdä selkoa jokaiselle? Onko sellainen vaarallista 
valehtelemista, joka minut vie kadotukseen? 

Yrjö: En minä tahdo, että pikku asiasta pidetään 

suurta ääntä, mutta pahaa pienikin narraaminen on. 
Tapaus, jonka Eero otti esimerkiksi, ei suorastaan vahingoita 
muita, mutta kyllä narraajaa itseään. Juuri 
sen vuoksi, että se näyttää niin viattomalta, se voi helposti 
tulla tavaksi. Ja ihmiseen, jolla on tapana puhua 
asioista toisin kuin mitä ne ovat, ei lopulta kukaan 
luota, Totuusvaatimuksessa täytyy olla ehdoton, muuten 
on rajan vetäminen luvallisen ja luvattoman välille 
mahdoton. Samoin täytyy jokaisessa muussa siveellisessä 
vaatimuksessa ehdottomasti pysyä, sillä kaltevalle 
pinnalle asettuminen merkitsee perikatoa. Pienet 
harha-askelet ovat sysäyksiä lopullista vajoamista 
kohti. Ei voi yhtäkkiä tehdä suurta rikosta siveellisesti 
kaikin puolin moitteeton henkilö: hänen on täytynyt 
jatkuvasti tehdä syntiä, joka on häntä vienyt rikosta 
kohti, vaikka hänen pahat tekonsa olisivatkin pysyneet 
maailmalta salassa. Ei rikollisesta tai muuten siveellisesti 
syvälle vajonneesta henkilöstä myöskään voi yhtäkkiä 
tulla siveellisesti moitteeton henkilö, vaan hänen
täytyy askel askelelta voittaa vikansa, harjaantua tekemään 
hyvää. Ja sehän voi tapahtua vain jokapäiväisissä 
pikku asioissa. Siinä siis pikku asiain merkitys, 
Eero: Mutta kyllä siinäkin voi tehdä itsensä naurettavaksi, 
Tunnettehan kaikki Akkalan Marin, Hän 
kävi kerran Helsingissä ja ajoi raitiotiellä. Maksunottaja 
sattui viipymään ja tuli Marin luo, kun oli enää 
pari kadun kulmaa matkaa Marin määräpaikkaan. 
»Nyt minä voin säästää», tuumi Mari ja nousi heti pois 
vaunusta sekä käveli tuon loppumatkan. Hän säästi 
75 penniä. Mutta sekös on nyt jälkeenpäin häntä painanut. 
Hän on käynyt oikein rovastille puhumassa 
asiasta tuntoaan keventääkseen. Rovasti on lempeä 

mies ja sanoi vain, että »sattuuhan sitä, sattuuhan 
sitä». Mutta Mari melkein suuttui tästä rovastin välinpitämättömyydestä 
varkautta ja petosta kohtaan ja 
hän sanoi loukkaantuneena: »Niin, jos se olisikin sattunut 
jollekulle muulle, joka ei välitä autuudestaan eikä 
teoistaan, mutta kun se sattui minulle! En voi sitä antaa 
itselleni anteeksi.» — Eikö tällainen tekohurskaus, 
luulopyhyys ja itsensä kuvitteleminen kaikkia muita 
paremmaksi ole kymmenen kertaa pahempi kuin joku 
mitaton harha-askel? 

Eljas: Kieltämättä niin on. Kun Mari meni rovastin 
luo tuollaisessa asiassa, niin se epäilemättä johtui 
halusta osoittaa, miten äärettömän herkkä omatunto 
hänellä on muihin kuolevaisiin verrattuna, siis ylpeydestä. 
Mutta itsekasvattajan tarkoitus ei suinkaan ole 
se, että hän voisi toisten rinnalla ylpeillä siitä, että 
hän on pikku asioissakin niin ylen tarkka, vaan hän 
koettaa olla tarkka pienissäkin asioissa sen vuoksi, että 
hän tuntee inhimillisen heikkoutensa: ellei hän noudata 
oikeita periaatteita pienissä teoissa, hän tuskin voi pysyä 
horjumattomana suurten kiusaustenkaan sattuessa. 
Hänen erehdyksensä tekevät hänet nöyräksi: niiden 
kauttahan ilmenee hänen sisäinen heikkoutensa ja vajavaisuutensa. 
Siksi hän ei nosta niistä suurta ääntä, 
vaan koettaa kaikessa hiljaisuudessa parantua. 

Kerttu: Mutta jos ihminen näkee vikansa hyvin 
suuriksi ja voimansa pieniksi, mikä siinä avuksi? 

Paavo: Jos hän kerran tuntee vikansa, silloin hänellä 
on myös selvä käsitys siitä, minkälainen hänen 
kysymyksenalaisissa suhteissa pitäisi olla. Silloin on 
tarpeen, että hän kiinnittää kaikki ajatuksensa juuri 
tuohon ihannekuvaan, johon hänen tulisi pyrkiä, Hänen 

ei ole ajateltava niin paljon sitä pahaa, jota hän tavallisesti 
tekee, kuin sitä hyvää, johon hän aikoo pyrkiä. 
Ottakaamme esimerkiksi pelihimo. Jos nuori 
mies tahtoo siitä päästä eroon, niin hänen ei sovi kovin 
paljon ajatella tuota pelaamista: mitenkä siinä kukin 
menetteli silloin ja silloin; kuinka hän itse kerran voitti 
niin ja niin paljon ja toisella kerralla taas hävisi; miten 
ikävää on, kun monet yöt tulevat valvotuiksi tyhjän 
pelaamisen vuoksi; kuinka tänä iltana taas sakki kokoontuu 
Seppälän saunaan jne. Sellaiset mietteet, 
vaikka niihin sisältyisikin joku määrä katumusta ja parannushalua, 
vievät pian siihen, että asianomainen löytää 
itsensä tavallisena pelin alkamisaikana, sanokaamme 
klo 8 illalla, toisten joukosta pelipaikaksi 
muodostuneesta saunasta. Ajatukset on siis suunnattava 
toisaalle: mitä tänä iltana tekisin? Etukäteen on 
lujasti päätettävä, että työstä tultuani esim. paikkaan 
hevosen valjaat, tai menen nuorisoseuratalolle kuulemaan 
lauluharjoitusta — ehkäpä liityn mukaan laulukuoroon, 
tai otan sen ja sen kirjan ja luen sitä tunnin, 
puolitoista ennen nukkumaanmenoa jne. Kun jonkun 
tuollaisen tehtävän on itselleen asettanut, kun koko 
päivän pitää mielessään, että illalla minun sitten on 
tehtävä se ja se, niin tuohon puuhaan tarttuminen käy 
kuin itsestään. Siinä sitten ilta kuluu ja peli jää. Ja 
joka kerta, kun tietää peliseuran kokoontuvan, on aina 
etukäteen keksittävä muuta tointa, on jo ennakolta kuviteltava 
itsensä tuossa työssä, mietittävä sitä eri puolilta, 
kuinka työn tekee yksityiskohdissa. Silloin on 
päätöstä tukemassa niin suuri voimavarasto, että päätöksen 
toteuttaminen ja tuon puuhan suorittaminen käy 
vaivatta. Niin tulee paha tapa voitetuksi ja hyvä on 

astunut sen sijalle. Tarvitaan siis ennakkoharkintaa, 
miten kiusauksen hetkellä menettelee, ja päätöstä hyväksyttävästä 
toiminnasta, minkä asettaa huonon sijalle. 
Sillä tavalla tahto tulee vahvistetuksi. 

Yrjö: Muistakaamme siis: mitä ihminen ajattelee, 
sitä hän myös on. Mutta älköön kuviteltako, että me 
voimme äkkiä muuttaa ajatusmaailmaammekaan. Jos 
meillä on erikoisia »helmasyntejä», niin ajatuksemme 
niin mielellään viihtyvät vain niissä. Vie aikaa, ennenkuin 
saamme itsellemme uuden ajatusmaailman. Mutta 
ajasta toiseen ponnistamalla pääsemme varmasti perille: 
ajatuksemme paranevat ja niiden mukana myös 
tekomme. 

Eero: Onko tämä tarkoittavinaan sitä, että ihmiset 
saavat, mitä he toivovat, sillä heidän toiveissaanhan 
useimpien ihmisten ajatukset tavallisimmin liikkuvat? 
Jos minä ajattelen, että minusta tulee rikas ja ylhäinen, 
niin Yrjön väitteen mukaan minä ennen pitkää olen 
sitä, niinkö? 

Yrjö: Hyvin mahdollista. Jos nim. asetamme itsellemme 
sellaisen päämäärän, joka meitä vahvasti 
kiehtoo, niin epäilemättä meidän ajatuksemme ja toimintamme 
saavat sellaisen suunnan, joka vie meitä 
tuota päämäärää kohti. Kuinka nopeasti päämäärämme 
saavutamme, se riippuu paitsi pyrkimyksemme 
voimakkuudesta myös muista edellytyksistä, kyvyistämme, 
olosuhteista ja ennen kaikkea itse päämäärän 
läheisyydestä tai sen korkeudesta ja etäisyydestä. Jos 
esim. toivomme itsellemme ylhäistä asemaa siinä mielessä, 
että koko ympäristömme ja sukumme olisi ylhäistä 
ja hienoa, niin sehän on mahdotonta, jos kerran 
sukumme on vaatimatonta ja yksinkertaista. Mutta 

yksinkertaisestakin ympäristöstä voiimme valita seuraksemme 
henkisesti virkeimmät ja siveellisesti korkeimmalla 
tasolla olevat, joten saamme olosuhteisiin 
nähden parhaan seurustelupiirin. Oma ulkonainen asemamme 
ja tehtävämme on samoin riippuva valmistuksestamme, 
koulutuksesta, varallisuudesta, ruumiillisista 
voimistamme, terveydestämme ja muista sellaisista 
seikoista, joihin itse osaltamme voimme vaikuttaa, 
mutta joita emme kokonaan voi määrätä, emme ainakaan 
äkillisesti toisiksi muuttaa. 

Eero: Mistä syystä sitten sanot, että olemme sitä 
mitä ajattelemme? 

Yrjö: Sehän pitää paikkansa ulkonaiseen asemaammekin 
nähden, kun välttämättömät rajoitukset 
otetaan huomioon. Ulkonaisessa asemassammekaan ei 
voi tapahtua mitään parannusta, ellemme sellaista 
ajattele, ellemme parempaan pyri — satunnaiset arpajaisvoitot 
tai odottamattomat perinnötkään eivät voi 
asemaamme kokonaan ja pysyvästi muuttaa, ellei 
meissä ole miestä rahoja käyttelemään. Vielä vähemmän 
voi sisäinen puolemme, luonteemme, olla parempi 
kuin ajatuksemme ja toiveemme siihen nähden. Vaikka 
me muille koettaisimme kuinka näyttää jaloa ja hyvää, 
mutta jos samalla kuitenkin vain ajattelemme omia 
etujamme, omia nautintojamme, niin olemme kuin 
olemmekin itsekäs ja nautinto j emme orja. Todellisen 
parantumisen välttämättömänä ehtona on siis pyrkimys 
parempaan ja sen mukaiset ajatukset. 

Paavo: Ajatusten yhteydessä on nimenomaan tehostettava 
pyrkimystä. Usein on ajattelemisemme 
pelkkää haaveilemista ja tunteilemista ilman että yrittäisimme 
mitään tehdä noita haaveita toteuttaaksemme. 

Sellaisesta ajattelusta ei tahtomme saa pontta. 
Meidän on ajatuksissamme keksittävä käytännöllisiä 
teitä. Kun niitä huomaamme, silloin meissä syttyy halu 
lähteä myös kulkemaan noita teitä ja me saavutamme 
todellisia tuloksia. Tällainen ajattelu on kymmenen 
kertaa hedelmällisempää tahdon kasvattamista kuin 
ylimalkainen haaveilu. Käytännöllinen työskentely 
päämäärän hyväksi on tehokkainta tahdon harjoitusta. 
Aivan oikeassa ovat olleet ne saksalaiset, jotka erään 
ammattiopetuslaitoksen ovelle ovat kirjoittaneet sanat: 
»Harjoita silmääsi ja kättäsi, niin teet tahtosi lujaksi ja 
älysi teräväksi.» 

Eljas: Siinä tulee voimakkaalla tavalla esille käytännöllisen 
harjoituksen merkitys. Voimakas halu ei 
ole vielä tahtomista, varsinainen tahtominen ilmenee 
vasta teossa. Tahdon kasvattaminen lujaksi merkitsee 
siis sitkeää ja johdonmukaista toimintaa määrättyyn 
suuntaan. Siksi kaikkinainen sitkeä työ on myös erinomainen 
tahdon kasvattaja. 

Kerttu: Jos olemme toisen työssä, toisen käskyvallan 
alaisina, niin siinähän täytyy tehdä aina toisen 
tahdon mukaan. Varsinkin tehtaissa ja suuremmissa 
konttoreissa on työ aina samanlaista, siis mahdollisimman 
johdonmukaista. Onko nyt tällainenkin epäitsenäinen 
toiminta omansa kasvattamaan tekijänsä tahtoa 
ja hänen itsenäisyyttään? Minusta päinvastoin tuntuu 
siltä, että jos aina tottuu olemaan toisen käskettävänä 
vaikkapa kuinka samanlaatuisessa ja sitkeyttä vaativassa 
työssä, niin tuskin silloin itsenäisesti osaakaan 
toimia. 

Eljas: Kuuliaisuudella voi tietysti olla Kertun pelkäämä 
seuraus. Mutta silloin kuuliaisuuden seuralaisena 

on myös välinpitämätön suhtautuminen omaan 
menestykseen. Jos sen sijaan ihminen kuuliaisuudellaan 
tahtoo päästä omien tilapäisten mielitekojensa ja 
-halujensa herraksi, silloin hänen käskynalainen asemansa 
tarjoaa erinomaisen harjoitustilaisuuden. Hän 
tottuu siinä täyttämään velvollisuutensa, mikä on hänelle 
avuksi, kun hän on työpaikkansa ulkopuolella tai 
kun hän myöhemmin mahdollisesti on itsenäisessä ansiotyössäkin. 
Tässä siis on kasvattavan pakon suuri 
merkitys. Siinä tottuu tekemään raskaat velvollisuudet, 
yksitoikkoisen työn ja vastenmielisimmätkin tehtävät, 
kun ne kerran kuuluvat velvollisuuksiemme piiriin. 
Tahtomme kasvaa siinä velvollisuuksiemme mittaiseksi. 

Kerttu: Entä jos tuo pakko murtaa meidän tahtomme, 
jos meidät pakotetaan tekemään sellaista, mitä 
me pidämme pahana, siveellisesti tuomittavana? 

Paavo: Siveellisesti lujaselkäinen ihminen kieltäytyy 
tietysti sellaisesta. 

Kerttu: Tietysti, jos hänellä on vapaus valita. 
Mutta nythän on kysymys pakkotilasta. Kuvitelkaamme 
esim. nuorta miestä, joka pitkällisen työttömyyden 
jälkeen on saanut paikan ja jota sitten ensi 
työksi kielletään oikeusjutussa todistamasta isäntänsä 
sukulaista vastaan paikan menettämisen uhalla. Onko 
hänen alistuttava vai lähdettävä paikastaan, jolloin 
paitsi häntä itseään myös hänen vanha äitinsä jälleen 
joutuisi nälkää näkemään? 

Yrjö: Raskasta on sellaisissa oloissa lähteminen, 
mutta ei rehellinen mies, jos hänen todistustaan kerran 
pyydetään, voi olla todistustaan antamatta eikä 
siis sellaiseen toimeen jäädä. Monasti ovat suuret 

joukot Suomen kansaa joutuneet tuontapaisen valinnan 
tekemään — tekemään sen oikein. Kun suurina nälkävuosina 
loppui leipä kymmeniltä tuhansilta ihmisiltä, 
niin he eivät käyneet niiden harvojen naapureittensa 
aittojen kimppuun, joiden laareissa vielä oli viljaa, 
vaan he kulkivat kerjäten, vapaaehtoista apua anoen, 
ja monet, monet heistä sortuivat. Heidän käytöstään 
me voimme kunnioittaa. Jos he olisivat ryöstöihin 
tarttuneet, niinkuin sen pahempi myöhemmin samantapaisissa 
tilanteissa on tapahtunut, olisi vain häpeä jäljellä. 

Eljas: Tässä yhteydessä lienee huomautettava itsepäisyydestä, 
jota usein pidetään tahdon vapauden 
merkkinä. Itsepäinen ihminen usein ylpeilee sillä, ettei 
häntä voida mihinkään pakottaa. Milloin tuollainen 
jyrkkä horjumattomuus esiintyy jonkin siveellisen kannan 
puolesta väärää ja pahaa vastaan, silloin se on 
täysin puolustettavissa. Mutta sellaista ominaisuutta 
tuskin sopii itsepäisyydeksi sanoakaan. Itsepäisyyshän 
tavallisesti esiintyy siinä, että kun on sattunut sanomaan 
tai tekemään jotakin, niin siitä pidetään kiinni 
ja siinä pysytään, vaikka maailma menisi nurin. Asianomaiselle 
itselleen olisi usein samantekevää, vaikka 
hän tekisi toisinkin, muiden ihmisten kannalta se olisi 
suotavaakin, mutta itsepäisen sisu ei anna perään. 
Saattaapa hän joskus huomata olevansa väärässäkin, 
mutta hänen omanarvontuntonsa ei salli sitä tunnustaa. 
Silloin itsepäisyys on suorastaan typerää, mutta 
asianomainen kuvittelee kuitenkin olevansa lujatahtoinen. 
Ihminen on silloin naurettava. Kun siis puhumme 
tahdon harjoittamisesta lujaksi jokapäiväisten 
puuhiemme ja töittemme kautta, säilyttäkäämme kuitenkin 

arvostelukykymme asioihin nähden, milloin kannallaan 
pysyminen on paikallaan, milloin se on typerää, 
ja välttäkäämme siksi tyhmää itsepäisyyttä. 

Puheenjohtaja: Voinen tämän keskustelun tulokset 
sisällyttää seuraaviin lauseisiin: 

Tahdon lujittamiseksi on tarpeen sellainen harjoitus, 
jonka tuloksena ovat tahtoamme tukevat hyvät tavat. 

On varottava sekä suuria lankeamisia että pieniä 
horjahteluja oikealta tieltä, koska pienet hairahdukset 
johtavat suuriin, ja ne voivat tuhota meidät. Tarkkuus 
pienissä asioissa ei kuitenkaan saa viedä meitä pöyhkeilemään 
hyveillämme. 

Tahtoamme lujittaaksemme meidän ei ole niin paljon 
ajateltava sitä pahaa, jonka tahdomme voittaa, 
kuin sitä hyvää, jonka sen sijaan tulemme tekemään. 

Ihminen on sitä mitä hän ajattelee. Siksi on ennakolta 
ajateltava päämäärää, johon pyrimme, ja harkittava 
yksityiskohtaisesti keinoja, jotka siihen vievät. 
Haaveilu ja mahdottomuuksien kuvittelu ei siinä auta, 
vaan täytyy ajatuksen viedä käytännölliseen toimintaan. 

Olemalla kuuliaisia totumme kieltämään mielijohteemme 
ja täyttämään velvollisuutemme. Se on siis 
hyvää tahdon harjoitusta. 

Itsepäisyys ei ole merkki tahdon lujuudesta vaan 
tyhmästä omahyväisyydestä. 

6. Ihanne. 

Puheenjohtaja: Tänä iltana meidän on keskusteltava 
asiasta, joka luonteenkasvatuksessa on keskeisimpiä, 
nim. ihanteesta, johon luonteenkasvatuksessa pyritään. 
Näiden keskustelujemme alussa jo totesimme, 
ettei ajatteleva ihminen voi olla välinpitämätön siihen 
nähden, miten hän on ja elää, vaan hänen täytyy kasvattaa 
luonnettaan voidakseen täyttää tehtävänsä ja 
saavuttaa päämäärät, jotka tekevät hänet onnelliseksi. 
Nyt meidän olisi tarkemmin syvennyttävä asiaan, saatava 
selville, minkälainen ihanteemme on ja mikä merkitys 
sillä on koko toiminnallemme, siis myös luonteenkasvatukselle. 

Eljas: Luonteen ihannetta on hyvin vaikea määritellä. 
Täytyisi luetella kaikki hyvät ominaisuudet, 
mitä suinkin tunnemme, ja omistaa ne ihanneluonteelle, 
mutta sittenkään tuskin saisimme ehyttä kuvaa siitä. 
Ajatuksiimme tulee se mahdollisuus, että jossakin 
uudessa tilanteessa tarvitaan ominaisuutta, jota nyt 
emme osaa kuvitella, mutta joka kuitenkin tuolla ihanneluonteella 
on. Yhdellä sanalla asian lausuakseni sanon, 
että ihanneluonne on täydellinen. 

Eero: Hyvin vähän puhuva määritelmä, sillä toisten 
silmissä on täydellistä jo se, mikä toisten mielestä 
on hyvinkin puutteellista. Pakanakansojen jumalat 
ovat olleet täydellisiä noiden kansojen mielestä, mutta 
meidän arvostelumme mukaan heidän jumalansa olivat 
siveellisesti sangen vajavaisia, kateellisia, helposti vihastuvia 
jne. Jos me nyt hyväksymme jonkin luonnemallin 
täydellisenä, kuka sanoo, että se huomenna 
enää kelpaa? 

Paavo: Onhan meillä Kristuksessa esikuva, joka 
on täydellinen. Se on kelvannut kristikunnan oppaaksi 
jo kaksi vuosituhatta ja tulee edelleen kelpaamaan. 

Eero: Myönnän sen, mutta taitaisitpa joutua pulaan, 
jos pyytäisin sinua määrittelemään Hänenkin 
luonnettaan muulla sanalla kuin täydellinen, niin että 
asia selvenisi meille paremmin. 

Paavo: Evankeliumeissa esitetään yksityiskohdittain 
ja havainnollisella tavalla, miten Hän eri tilanteissa 
menetteli, joten siellä näet Hänen kuvansa elävänä 
todellisuutena. 

Yrjö: Eräitä vaikeuksia siinä kuitenkin on, kun 
ajattelemme Kristuksen ihanneluonnetta esikuvana 
meille nykypäivien ihmisille, jotka elämme niin toisenlaisissa 
oloissa. Vaikka haluamme seuratakin Hänen 
esimerkkiään, jää oman harkintamme varaan sen kuvitteleminen, 
mitenkä Hän vastaavissa tilanteissa olisi 
menetellyt. Hänen oppinsa ja tuon opin henki on tietysti 
oppaanamme, mutta niidenkin soveltamisessa nykyiseen 
elämään tulee kysymykseen tulkinta. 

Eljas: Kristuksessa meillä on ihanne, jonka 
voimme asettaa tietoiseksi päämääräksemme. Mutta 
niilläkin ihmisillä, jotka eivät tunnusta Kristusta, olkoot 
he sitten muihin uskontoihin lukeutuvia tai vapaa-ajattelijoita 
ja jumalankieltäjiä, on kuitenkin olemassa 
henkinen ihanne, jota kohden he pyrkivät, tapahtukoon 
tuo pyrkiminen itsetietoisesti tai tiedottomasti. Jokaisen 
elävän olennon luontoon kuuluu pyrkimys sen 
omaa täydellisyysihannetta kohti. Jos puulta katkaisee 
latvan, se muodostaa jostakin oksasta uuden latvan, 
sen ominaisuuksiin kuuluu kasvaminen ylös, kohti 
valoa, kohti täydellisyyttä, Ihmisen ruumiissa näemme 

saman pyrkimyksen kohti täydellisyyttä. Tosin me 
emme voi elää, jos meidät lyödään päättömiksi, mutta 
pienemmät vammat elimistömme heti rientää korjaamaan. 
Jos me saamme haavan, heti alkaa sydämemme 
lyödä kiivaammin ja tuoda verta kipeään paikkaan ja 
veren mukana tulee rakennusaineita lihasten, luun ja 
ihon ennalleen saattamiseksi. Jos haavaan on tullut 
baktereita, taudin siemeniä, niin valkoiset verisolut 
rientävät niiden kimppuun ja märkimisen kautta saadaan 
ne ruumiista pois tai tehdään muuten vaarattomiksi. 
Näin ruumiiseemme sisältyy taipumus huolehtia 
ulkonaisesta täydellisyydestämme. Samoin on ihmishengellä 
pyrkimys täydellistä kohti. 

Yrjö: Se on helposti osoitettavissa. Jos meillä on 
jokin kyky, niin meistä on sitä hauskempi, mitä suurempi 
tuo kyky on. Osaan esim. juosta. Minusta olisi 
hauska, jos osaisin juosta vielä paremmin. 

Eero: Epäilemättä, jotta saisit aina ensi palkinnon 
urheilukilpailuissa. 

Yrjö: Mutta jos minä kysyn, miksi olisi hauska 
saada ensimmäinen palkinto, niin mitäs siihen sanot? 

Eero: Koska on niin mukavaa olla ensimmäinen. 

Yrjö: Siinäpä se. Ei ole mitään kaukaisempaa selitystä. 
Järkemme tyytyy siihen, että tavoittelemme 
sitä mikä on »mukavaa», Eeron sanaa käyttääksemme. 
Jos minä olen konsertissa kuulemassa kaunista laulua, 
toivon, ettei kuuluisi mitään häiritsevää kolinaa eikä 
kuiskailua. Nautintoni on sitä suurempi, mitä täydellisemmin 
voin antautua kuuntelemaan ja mitä parempi 
laulu on. Miksi toivon, että laulu olisi hyvää ja että 
itse voisin sitä niin kuunnella, ettei yksikään ääni menisi 
hukkaan? Kieltämättä siksi, että nautintoni silloin 

on suurin. Mutta miksi haluan suurinta nautintoa? Se 
on itsestään selvä. Sitä vastaan ei Eerokaan voi saivarrella. 
Jos on kysymys voimistamme tai kyvyistämme, 
nautinnosta tai tyydytyksestä, jota etsimme, 
me kaipaamme korkeinta, pyrimme täydellisyyteen. 
Kun luonne aikaisemman määritelmämme mukaan ei 
ole muuta kuin »järjestynyt minämme», jossa toisiansa 
häiritsemättä asuvat eri viettimme, vaistomme, tunteemme, 
kykymme ja pyrkimyksemme, ja jonka toiminnan 
tarkoituksena on noiden eri puoliemme tyydyttäminen 
sekä toteuttaminen, niin on itsestään selvää, 
että meillä siinäkin on halu päästä täydellisyyteen 
joka suhteessa. 

Eero: Se on selvää. Mutta olemme luultavasti 
hyvin eri mieltä tämän täydellisyyden sisällöstä, siis 
siitä, mikä ihanteeksemme käytännössä kelpaa. Minusta 
esim. rikas mies näyttää ihanteelliselta. Rikas 
saa mahdollisimman suuressa määrässä tyydytetyksi 
erilaiset tarpeensa, hän voi harjoittaa hyväntekeväisyyttä 
laajassa mittakaavassa, tukea elinkeinojen, tieteen 
ja taiteen edistämistä tarkoittavia laitoksia jne. 
Päästäkseni kaikkea tätä suurta tekemään ja siis nauttimaan 
vaikutuksista, minä panen päämääräkseni 25 
vuoden aikana koota rikkautta, sitten rupean siitä 
nauttimaan. 

Eljas: Sangen luvallinen ja tuhlaavalle ihmiselle 
hyödyllinen päämäärä. 

Eero: Mutta käykö se yhteen Kristus-ihanteen 
kanssa? 

Eljas: Sen ei ehdottomasti tarvitse olla ristiriidassa 
sen kanssa. Jos sinä voit koota rikkautta ja samalla 
täyttää ne siveellisen elämän ja lähimmäisenrakkauden 

vaatimukset, jotka kristillisyytemme meille asettaa, 
niin ei kenelläkään voi olla mitään sinua vastaan. 
Siten et esim. saa ryöstää jokaista joka teidän talonne 
ohi menee, vaikka sillä tavalla rikkautesi karttuisikin. 
Et saa tehdä petoskauppoja, et voi jättää verojasi maksamatta, 
et huoltamatta omaisiasi, et ylimalkaan saa 
menetellä epärehellisesti, et tehdä rikoksia etkä lyödä 
laimin velvollisuuksiasi. 
Eero: Miksi en? 

Eljas: Joutuisit linnaan sangen pian ja niin loppuisi 
koko yritteliäs toimintasi alkuunsa. Olisit tehnyt, kuten 
sanotaan »väärän vaalin». Päämääräsi näytti tuovan 
onnen, mutta ei vienytkään perille. Kukaan ei tietysti 
voi pakottaa toista ihmistä omaksumaan määrättyä 
ihannetta. Ihminen saa omalla järjellään harkita, mitä 
päämäärää tavoitellen ja mitä tietä kulkien hän oman 
täydellisyytensä ja onnensa löytää. Mutta näin tehdessään 
hänen on myöskin kestettävä seuraukset. 

Eero: Mutta onko pakko pitää mitään ihannetta, 
enkö voisi tulla toimeen ilman sitä elämällä muuten 
vain päivästä toiseen? 

Eljas: Voit kyllä, mutta silloin olet satunnaisten 
mielijohteiden ja sokeitten viettiesi vallassa. Ne asettavat 
sinulle hetkestä toiseen vaihtuvan päämäärän eli 
ihanteen. Ja sellainen luonnollisesti ei voi tuottaa tyydytystä 
kaikille puolillemme, ei sopusointua ja täydellisyyttä 
tavoitteleville, jotka myös kuuluvat olemukseemme. 
On näin ollen välttämätöntä, että meillä 
on pysyvämpi ja korkeampi ihanne kuin hetken nautinto, 
on välttämätöntä, että halumme vetää meitä sellaista 
päämärää kohti, joka lupaa meille pysyvämpää 
hyvää. On nim. niin, että jokainen ihanne tai päämäärä, 

joka meitä houkuttelee, saa »minämme» tavoittelemaan 
sitä, pyrkimään sitä kohti, toisin sanoen saa 
tahtomme liikkeelle ja meidät toimimaan ihanteen 
suuntaan. Päämäärätöntä ihmistä ei mikään vedä pysyvästi 
millekään taholle, joten sellaisella ihmisellä ei 
voi olla lujaa tahtoa. Mitä elävämpänä ja yksityiskohtaisesti 
selvempänä on edessämme ihanteemme, sitä 
voimakkaammin se meitä vetää, sitä voimakkaampi 
siis on tahtomme. Tässä ihanteen päämerkitys luonteelle: 
se on tahdon kannustimena ja suuntaajana. Ja 
kun sanomme, että tahto on ihanteeseen sidottu, siis 
ettemme voi tahtoa muuta kuin mihin ihanteemme 
meitä kutsuu, silloin täysin käsitämme ihanteen merkityksen. 

Kerttu: Mitä sitten on ihmisen tahdon vapaus? 
Eljas: Hänellä on vapaus valita ihanteensa. 
Kerttu: Kaunista vapautta, joka voi viedä linnaan. 

Eljas: Kas kun ihminen ei ole yksin maailmassa, 
niin hänen on otettava huomioon toistenkin vapaus. 
Hänen on rajoitettava oma toimintansa sillä tavalla, 
ettei hän joudu loukkaamaan toisten vapautta. Jos hän 
kuitenkin niin tekee, niin hän joutuu taistelukannalle 
toisten kanssa, sillä nämä luonnollisesti puolustavat 
itseään. Hillittömässä vapaudessa olisivat ennen pitkää 
kaikki ihmiset toistensa kimpussa. Siksi meillä 
on järjestetty yhteiskuntaelämä, jossa kaikkien turvaamiseksi 
on määrätty rajat yksilöjen toimintavapaudelle. 
Ken ei näistä rajoista piittaa, hän on yhteisölle 
vaarallinen. Yhteiskunnalla on luonnollisesti oikeus 
puolustautua tällaista henkilöä vastaan: häntä sakotetaan 
tai pannaan linnaan ja pahimmissa tapauksissa teloitetaan. 

Ja aikaisemmin olemme jo osoittaneet, että 
hillitön antautuminen halujensa ohjattaviksi vie ihmisen 
turmioon, vaikk'eivät muut hänen kohtaloonsa tarttuisikaan. 
Tuskinpa voidaan sanoakaan vapaaksi ihmistä, 
joka sellaisen tien itselleen valitsee, sillä eihän 
onnettomuutta kukaan vapaaehtoisesti halua. Sellainen 
ihminen on todella halujensa orja. Ilmankos 
kirkkoisä Augustinus sanoikin: olemme vapaita ainoastaan 
silloin, kun tahdomme hyvää. 

Eero: On näin ollen merkillistä, että kristityt, 
joilla on niin korkea ihanne, niin usein tekevät huonoja 
tekoja. 

Paavo: Se johtuu siitä, että erilaisten halujensa 
vetäminä he niin usein unohtavat korkean esikuvansa. 
Ihminenhän joutuu myötäänsä uusiin oloihin, lakkaamatta 
tuo ympäröivä elämä uusia asioita hänen ratkaistavakseen, 
niin että hänen on myötäänsä valittava, tehdäkö 
niin tai näin. Määrätynlainen vaali ei silloin ole 
itsestään selvä, vaan hän erehtyy usein. Mutta on hyvä, 
että hänellä kuitenkin on ihanne, jota seuraamaan hänen 
omatuntonsa häntä lankeemuksista huolimatta kehoittaa. 
Hänellä on mahdollisuus palata oikealle tielle. 
Ja on hyvä, ettei meidän ihannetta tavoitellessamme 
tarvitse hapuilla eikä pelkkään omaan arvostelukykyymme 
luottaa. Ihmiskunnan kokemus on näyttänyt, 
että on paljon sellaisia ihanteita, jotka eivät petä: 
kunnia, rehellisyys, uskollisuus, kauneus, hyvyys, vapaus 
jne. Näitä siveellisiä ihanteita kannattaa seurata. 
Ja vihdoin Kristuksen opissa meillä on aarre, joka itseensä 
kokoaa kaiken tuntemamme hyvän: siksi siinä 
on ihanteita valitessamme turvallinen kallio. 

Eljas: Yksi seikka on kuitenkin huomattava: ihanne 

ei pelkkänä käsitteenä houkuttele, ellei sillä ole sellaista 
käytännöllistä sisältöä, että se koskisi meitä läheltä. 
Nuoriso yksin kykenee innostumaan pelkistä 
iskusanoista, korkeista ja kaukaisista aatteista, kun 
sillä ei ole kokemusta, mitä jonkin aatteen seuraaminen 
käytännössä merkitsee. Mitä kypsyneempään 
ikään tullaan ja mitä enemmän käytännöllistä työtä 
elämä vaatii, sitä vähemmän jää tilaa aatteelliselle innostukselle. 
Mutta jos aatteen nimessä voidaan vedota 
esim. ihmisten käytännölliseen hyötyyn, silloin 
aate saa kannattajia. Puhe »vapaudesta» esim. saa 
tuskin erikoista innostusta nykyaikaisessa yhteiskunnassa, 
jossa kaikki ovat vapaita. Mutta kun esim. 
maailmansodan aikana Venäjän armeijassa saarnattiin 
vapautta, niin tuo agitatsioni lankesi hedelmälliseen 
mahan. Sodan vaivoja pitkiä vuosia kärsineille miehille 
»vapaus» merkitsi välitöntä lupaa lähteä rintamalta, 
kuoleman vaarasta, kotiin. Tällaisen vapauden 
seurauksia eivät agitaattorit tietysti selittäneet. Ja 
kun Venäjän talonpojille tyrkytettin »vapautta», sanottiin 
sen merkitsevän verovapautta ja vapautta ottaa 
haltuunsa rikkaiden maita niin paljon kuin halusi. Ihme 
olisi ollut, ellei tällainen »vapaus »-saarna olisi tehonnut. 
Näissä esimerkeissä annettiin aatteelle houkutteleva 
sisältö, ihmiset tarttuivat siihen ja rupesivat heti 
sen mukaan elämään. (Että sellainen sisältö oli väärä, 
sen me hyvin käsitämme, ja siksi se vei Venäjän kansan 
onnettomuuteen, mutta se valaisee hyvin väitettäni, 
että aatteella täytyy olla käytännöllisyyttä, jos mieli 
sen meihin vaikuttaa.) Ottakaamme toinen esimerkki, 
raittius. Jokaista terveellä käsityskyvyllä varustettua 
ihmistä inhottaa juopunut, joka ei osaa hallita tekojaan 

eikä käytöstään. Raittius on ihanne, joka pystyy pelastamaan 
ihmisen tuollaisesta tilasta. Ne juomarit, 
joiden elämän raittius on saanut kääntymään onnellisemmalle 
uralle, ne vaimot, jotka saavat kantaa alituista 
taakkaa miehensä juopottelun tähden, ne lapset 
ja nuoret, jotka isänsä juoppouden tähden ovat saaneet 
kärsiä puutetta ja joita ainainen häpeä hänen kelvottomasta 
käytöksestään on painanut, ne, jotka jokapäiväisessä 
työssä ja toimessa ovat tulleet tekemisiin 
juoppojen tai heidän perheidensä kanssa, kaikki ne 
käsittävät hyvin raittiuden arvon. Raittiusasia on heille 
kallis aate, joka pystyy nuo surkeat olot parantamaan. 
Asia koskee heitä läheltä ja he ovat täynnä pyhää kiivautta 
aatteensa puolesta. Mutta on toisia, joita raittiusaate 
ei lämmitä eikä koske. He saattavat olla raittiita 
tai väkijuomien käyttäjiä, mutta heille ei raittiusasia 
merkitse mitään erikoista, koska he itse eivät ole 
joutuneet kokemaan juoppouden seurauksia eivätkä 
näkemään niitä lähimmässä ympäristössään. Pelkän 
harkintansa nojalla he saattavat olla asialle myötätuntoisia, 
sillä ymmärtäväthän he, että juoppous on pahasta, 
mutta heillä ei ole mitään innostusta asiaan, 
raittiustaistelu ei koske heitä itseään. Samoin on ymmärrettävissä, 
että monien muiden kauniiden aatteiden 
ympärille kertyy milloin suurempi, milloin pienempi 
joukko ihmisiä, toisten ryhmittyessä toisia asioita ajamaan 
henkilökohtaisten harrastusten ja kokemusten 
mukaan. — Tulleiksemme nyt luonteenkasvatukseen ja 
ihanteisiimme siinä, on meidän otettava huomioon sama 
asia: ihanne, joka ei tavalla tai toisella koske läheltä, 
jättää meidät kylmiksi. Ihanteen ja aatteen omistamista 
ei siitä syystä voida antaa läksyksi eikä oppia. 

Mutta on hyvä olla avosilmäinen ympäröivään elämään 
nähden, on hyvä lukea ja kuulla toisten kokemuksia 
ja sillä tavalla tutustua siihenkin, minkä kanssa 
itse emme joudu suoranaisiin tekemisiin, sillä siten 
saattaa tiellemme yht'äkkiä tulla jotakin, jolle voimme 
harrastuksemme omistaa. Mainitsen esimerkin siitä, 
mitä äkkiä esille heitetty ihanne voi saada aikaan. 
Juomari, jonka taskut olivat tyhjät, istui kapakassa. 
Hänen pikku tyttönsä oli mukeina ja odotti hänen poislähtöään. 
Tarjoilupöydällä he näkivät kirsikoita, 
joita tytön teki kovasti mieli. Mies pyysi niitä tytöllensä, 
mutta hänelle sanottiin hyvin jyrkästi: »osta 
kirsikoita ja syö sitten omiasi!» Tällöin ikäänkuin iskeytyi 
miehen päähän ihanne: minun täytyy päästä siihen 
asemaan, että voin ostaa tyttärelleni kirsikoita. Ja 
hän pääsi myös. Tämä hänen ihanteensa oli niin voimakas, 
että hän jaksoi jättää juomisensa, jaksoi tehdä 
työtä ja alkoi tulla toimeen. Kun nyt tiedämme, että 
sellainen ihanne kuin Kristus-kuva on niin monipuolinen 
ja niin yleispätevä, että lukemattomat ihmiset ovat 
sen tavoittelusta saaneet onnensa, niin meidän on tutkittava 
tätä kuvaa sillä tavoin, että löytäisimme siitä 
sellaisia puolia, joihin meillä on luontaista vetoa tai 
joista saisimme voimaa taisteluumme joitakin erikoisia 
paheitamme vastaan tai sitkeyttä kantamaan raskasta 
kuormaamme. Siten voi jotakuta innostaa se, että 
Kristus oli heikkojen puoltaja, toista se, että Hänessä 
oli niin voimakkaana lasten ystävä, kolmatta innostaa 
totuuden pelkäämätön julistaja, neljättä vaatimattomuus, 
jolla Hän tyytyi halpaan osaansa, viidettä hänen 
lempeytensä syntistäkin kohtaan, jne. Löydettyämme 
yhden tuollaisen puolen, jota mielellämme seuraamme 

ja johon innostumme, havaitsemme ehkä pian
muutkin puolet seuraamisen arvoisiksi, jolloin täydellisyyspyrkimyksemme 
saa yhä suuremman vallan, se 
ehkä saa meidät kokonaan haltuumme ja pääsee antamaan 
värin kaikkiin elämämme oloihin. 

Yrjö: Niin laajalle ulottuvalla ihanteella vasta arvoa 
onkin. Kun jokapäiväinen toimintamme myötäänsä 
panee meidät valitsemaan erilaisten menettelytapojen 
välillä, siinä helposti erehdymme seuraamaan 
lähintä haluamme, ellei meillä ole ihannetta, joka täyttää 
kaikki elämämme alat ja jonka mukaan voimme 
yksityiset tekomme ojentaa. 

Eero: Mutta mitä on tehtävä siinä tapauksessa, 
jos kaksi hyvää ihannetta joutuu vastakkain siten, että 
toisen noudattaminen merkitsee toisen kieltämistä? 
Koulupoikaa vaaditaan antamaan ilmi toverinsa. Uskollisuus 
vaatii olemaan vaiti, totuus käskee puhumaan. 
Kumpaa ääntä on kuultava? 

Yrjö: Suurempi hyvä luonnollisesti voittaa. Ilman 
rehellisyyttä ei uskollisuus toveria kohtaan ole 
suuren arvoinen, joten valehtelemalla voittaisi ylen vähän. 
Olemalla rehellinen voi useimmissa tapauksissa 
olla myös uskollinen ja kaikissakin tapauksissa rehellisyyden 
asettamissa rajoissa. Yleispätevämmän täytyy 
siis päästä voitolle. 

Eljas: Pyrkimyksessämme suuriin päämääriin ja 
»tähdätessämme korkealle» emme kuitenkaan saa asettaa 
ihannettamme peitteeksi, jonka taa voimme kätkeä 
minkälaisia paheita tai heikkouksia hyvänsä. Ellei 
ihannetta todella myös yritetä tavoittaa, on tyhjää sanahelinää 
koko puhe »korkealle tähtäämisestä». Ja 
kuitenkin usein juuri silloin, kun meitä on erikoisesti 

epäonnistanut tai kun tulee puheenalaiseksi huonoutemme 
ja saamattomuutemme, me vedämme puolustukseksemme 
väitteen, että olemme aina pyrkineet korkealle. 
Ettemme kadottaisi luuloteltua arvoamme toisten 
silmissä ja ennen kaikkea säilyttääksemme arvon 
omissa silmissämme, meillä silloin täytyy olla syy, 
miksi emme ole saavuttaneet tuota korkeata päämäärää. 
Ja sellaiseksi keksimme usein jonkin heikkoutemme, 
olkoon se ruumiillista tai henkistä tahi siveellistä 
laatua, jonka olemassaolo on muka tehnyt mahdottomaksi 
ponnistuksemme. Jotakuta on siten sairaus 
estänyt menestymästä ja hänen täytyy säilyttää tuo 
sairautensa, sillä terveeksituleminen asettaisi hänelle 
ihanteen mukaisia suuria velvollisuuksia, joita hän ei 
pysty täyttämään. Sairaana hän sen sijaan aina voi 
muille puhua siitä, mitä hän olisi tehnyt, ellei sairautta 
olisi ollut. Samoin jonkin pahan tavan vallassa oleva 
henkilö kuvittelee arvonsa säilyvän, kun hän toisaalta 
voi osoittaa kauniisiin ihanteihinsa ja toisaalta viitata 
paheeseensa, joka on muuttunut hänessä sellaiseksi 
sairaudeksi, ettei hän mahda sille mitään. Niin puolustautuvat 
juopot ja muiden huumaavien aineiden 
käyttäjät, niin irstailijat ja luonnonvastaisten paheiden 
harjoittajat. Ihanne on silloin muuttunut näyteltäväksi 
koristeeksi, joka ei kantajaansa velvoita mihinkään, 
vaan päinvastoin sallii hänen säilyttää kaikki 
paheensa. 

Eero: Mutta jos se näissäkin oloissa auttaa ihmistä 
säilyttämään oman arvonsa tunteen, niin onhan siitä 
kuitenkin hyötyä. 

Eljas: Oman arvonsa tuntemisella on merkitystä, 
mikäli se estää ihmistä tekemästä huonoja tekoja, 

Mutta jos ihminen ajatuksissaan yhtäläistyttää itsensä 
ja luuloitellen ihanteensa, niin silloinhan ihanne ei häneltä 
enää vaadi mitään: hän on jo täydellinen omissa 
kuvitteluissaan, niin naurettavan itserakas kuin hän 
toisten mielestä onkin. Tällainen korkea kuvittelu on 
hyvin tavallinen. Kun liikemies kehuskelee hyviä 
kauppojaan ja häneltä kysytään, miten on mahdollista 
niin nopeasti ansaita niin paljon, niin hän vastaa muka 
vaatimattomasti: »mitäs se nyt sen vertainen on!» — 
mutta takana on lausumatta jäänyt ajatuksen jatko: 
»sellaiselle liikemiehelle, kuin minä olen». Näennäisestä 
vaatimattomuudestaan huolimatta hän kuvittelee 
olevansa ihanteensa, liikeneron, tasalla. Tai kun 
puhujalle lausutaan esitelmän tai saarnan jälkeen kohteliaisuuksia, 
miten hänen puheensa vaikutti erinomaisesti, 
niin hän voi sanoa esim.: »omasta mielestäni ei 
tämänpäiväinen puheeni ollut paljonkaan arvoinen, 
sillä olin matkasta äärimmäisen väsynyt enkä ollut ehtinyt 
puhettani valmistaa juuri laisinkaan». Hänen 
kiittäjänsä saavat siis aavistaa, mihin loistosaavutuksiin 
hän pystyisi, jos hän saisi puhua levänneenä ja 
hyvin valmistuneena! Näennäisen vaatimattomuuden 
sijalla sis äärimmäistä itsensä kehumista. Ajattelette, 
että sehän on hassua. Mutta jos meiltä kysyttäisiin, 
mikä käsitys meillä on omasta arvostamme, niin vastaisimme 
kenties samoin kuin eräs nainen lääkärin hänelle 
tekemään samaan kysymykseen: »Minulla ei ole 
laisinkaan niin korkeaa käsitystä itsestäni, kuin minkä 
arvoinen se (nim. itseni) todellisuudessa on.» 

Yrjö: Tarvitaan siis rehellistä itsetutkistelua, ettei 
pidä itseänsä liian hyvänä, sillä nähtävästi pitää edelleen 
paikkansa lause: »Ei terve tarvitse parantajaa.» 

Kerttu: Toisaalta tässä teroitetaan, ettei saa pitää 
itsestään liian huonoa käsitystä, toisaalta on paha, jos 
me uskomme itsestämme liian hyvää. Milloinka sitä 
sitten on kultaisella keskitiellä? 

Paavo: Tunne itsesi! Tutki ominaisuuksiasi, vertaa 
niitä siihen, mitä meidän pitäisi olla, ja menettele 
sen mukaan! Siinähän se juuri on tuo itsensätuntemisen 
tärkeys. 

Eljas: Ajatusten sisäänpäin kääntämisessäkään ei 
kuitenkaan saa mennä liiallisuuksiin. Älkäämme kuvitelko, 
että me voisimme saavuttaa ihanteemme pelkästään 
sillä, että me usein sitä ajattelemme, että siihen 
itseämme vertaamme, että koetamme huonon itsessämme 
kuolettaa ja hyviä ajatuksiamme vahvistaa. 
Sielunelämämme on niin rakennettu, että sen voimakkaimmat 
ilmiöt, eri viettimme ja vaistomme, tähtäävät 
itsemme ulkopuolelle: kun meillä on nälkä, meidän 
täytyy saada ruokaa, kylmää vastaan meidän on rak 
nnettava asuntoja jne. Sisäinen tyydytys, nautinto 
ja ilo, seuraa, kun tarpeemme ovat tulleet näillä ulkoisilla 
keinoilla tyydytetyiksi. Luonnettammekaan emme 
voi rakentaa pelkillä sisäisillä keinoilla, vaikka kuinka 
uskollisesti tuijottaisimme korkeaan esikuvaan. Meidän 
on toimittava, meidän on tehtävä työtä, meidän on 
tavoiteltava myös ulkonaisia päämääriä: niin tehdessämme 
me kasvamme myös sisäisesti. Itsetutkistelu 
ei aina vie tuloksiin, mutta käytännöllinen elämä kyllä 
aukaisee silmät näkemään vikamme. Ei riitä, että ajattelemme 
Kristus-kuvaa, meidän on tehtävä Hänen tekojaan. 

Eero: Sinähän teet meistä katolisia! 

Eljas: Olen viimeinen mies saarnaamaan kuolleen 

teon oppia ja vaatimaan hyviä töitä ilman vastaavaa 
mielialaa, mutta en silti voi olla huomauttamatta siitä 
kiinteästä yhteydestä, mikä on olemassa ulkonaisen ja 
sisäisen elämämme välillä. Meissä on kaksi puolta, 
ruumis ja henki, jotka elämässä ovat yhteen sidottuja. 
Emme voi kasvattaa henkeämme unohtamalla ruumiillisen 
puolemme ja ulkonaisen maailman. 

Kerttu: Kuinka sovitat ajatuksesi yhteen sen elämänohjeen 
kanssa, jonka Raamatusta tunnemme: 
»Mitä se auttaa ihmistä, jos hän kaiken maailman 
voittaisi ja saisi sielullensa vahingon?» 

Eljas: Siten, että kun ihminen tekee työtä, kun 
hän pyrkii johonkin ulkonaiseen päämäärään, hän ei 
saa unohtaa siveellisten lakien vaatimuksia, sillä silloin 
hänet kuitenkin tuho perisi — koko maailmankaan 
voittaminen ei toisi hänelle kestävää iloa. Siveellinen 
luonne on tärkeämpi kuin ulkonainen menestys, mutta 
luonnettamme voimme tehokkaimmin kasvattaa toimimalla 
niiden periaatteiden mukaan ja hyväksi, jotka 
korkein ihanteemme asettaa. 

Puheenjohtaja: Luulen voivamme sisällyttää tämän 
keskustelumme tulokset seuraaviin lauseisiin: 

Päämäärä, jota kullakin hetkellä tavoittelemme, 
sitoo tahtomme. Viettiemme ja mieliteko j emme mukaan 
hetkestä toiseen vaihtuvat päämäärät eivät siksi 
anna meille johdonmukaista tahtoa. Pysyvän suunnan 
pyrkimyksillemme, kestävän tahdon ja siis lujan 
luonteen voimme saada vain omistamalla täydellisen 
ihanteen. 

Omistaessamme ihanteen emme saa kuvitella olevamme 
ihanteen tasalla, koska sellainen kuvittelu on 
kehityksemme tiellä. 

Arvoamme ei lisää väite, että omistamme korkean 
ihanteen, jota elämässä ei kuitenkaan tavoitella. 

Ihanteesta on löydettävä ne puolet, jotka vastaavat 
omia sisäisiä tarpeitamme ja taipumuksiamme. Silloin 
saamme siitä voimaa ihannetta vastaavaan käytännölliseen 
työhön. 

Työskentely maailmassa ihanteemme asettamien 
periaatteiden mukaan kasvattaa parhaiten luonnettammekin 
kohti täydellisyyttä, mikä pyrkimys onkin ihmisen 
luonnollisiin ominaisuuksiin kuuluva. 

7. Omatunto, velvollisuus ja uskonto. 

Puheenjohtaja: Olemme tähänastisissa keskusteluissamme 
rakentaneet väitteemme pelkästään sieluopillisille 
perusteille lähtien siitä selviöstä, että jokainen 
ihminen tavoittelee pysyvää onnea. Mutta ihanteemme 
tässä asiassa vie meidät ulkopuolelle sen, mitä 
ainakin yksilön elämän kannalta voidaan onnena pitää. 
Tarkoitan tilanteita, jolloin ihmisen on valittava velvollisuutensa 
ja henkilökohtaisen onnensa välillä, mikäli 
elämän aikana saavutettavasta onnesta on puhe. 
Jos me kerran tunnemme velvollisuutemme, tiedämme, 
että omatuntomme kehoittaa seuraamaan velvollisuuden 
tietä kaikesta huolimatta. Miten on nyt suhtauduttava, 
luonteenkasvatus yhä silmämääränä, omaantuntoon 
ja velvollisuuteen sekä mikä on näissä asioissa uskonnon 
osuus? Kun kahta edellistä tuskin voimme 
tarpeeksi perusteellisesti käsitellä siirtymättä myöskin 
uskonnon alalle, pyydän, että tänä iltana keskustellaan 
kaikista näistä kysymyksistä. 

Eljas: Jos ihminen kerran tietää, mikä on siveellisesti 
hyvää, mikä pahaa, niin hän ei voi olla välinpitämätön 
hyvään ja pahaan nähden. Ihmisellä on omatunto, 
joka soimaa häntä pahasta teosta. Jos hän tieten 
ja tahtoen rikkoo siveyslakeja, niin ei omatunto 
jätä häntä rauhaan, vaan on alituisesti muistuttamassa 
hyvästä, joka tuli laiminlyödyksi, ja saa siis aikaan sen, 
ettei pahaa tekevä ihminen voi olla tyytyväinen. 

Eero: Jos kaikkien omatunto olisi noin herkkä, niin 
tokkopa pahaa maailmassa olisikaan. Jokainenhan 
toki tahtoo pyrkiä sellaiseen olotilaan, että voisi olla 
tyytyväinen. Jos omatunto saa ihmisen tyytymättömäksi 
pahan työn jälkeen, niin mikä sitten pahaan houkuttelee? 

Eljas: Saadaksemme selityksen tähän, meidän on 
huomattava, ettei omatunto ole mikään itsenäinen 
olento tai sellainen itsetoimiva laitos, joka ihmisen 
tahdosta ja haluista riippumatta pitäisi vahtia ja rupeaisi 
lyömään hätärumpua heti, kun ihminen on astunut 
harha-askelen. Ei, omantunnon äänessä ilmenee vain 
oma sisäinen kaipuumme hyvään. Se on meidän 
luonnollisia sisäisiä halujamme, kuten vaistomme ja 
viettimmekin. Kun asetamme vastakkain kiusauksen ja 
omantunnon, niin asia tulee ehkä aivan selväksi. Hyvä 
on meissä voitolla, kun me kuljemme ihannetta kohti, 
joka vaatii meitä tekemään oikein. Jos jokin vieteistämme 
pyrkii saamaan suurempaa valtaa, kuin mitä 
»järjestyneen minän» puitteisiin mahtuu — nuo puitteethan 
olemme hyväksyneet ihannettamme silmällä 
pitäen — tai jos tyydytystä vaatii jokin sellainen sisällämme 
asuva halu, jonka tahdomme kokonaan tukahduttaa, 
silloin sanomme, että meillä on kiusaus 

tehdä halujemme mukaan. Tällöin luonnollisesti saatamme 
joko voittaa kiusauksen tai langeta. Jos voitamme, 
on asia ilman muuta selvä ja ajatuksemme 
kääntyvät toisiin asioihin. Jos sen sijaan lankeamme ja 
seuraamme noita »minämme» tuomitsemia haluja, silloin 
näemme, ettemme kuljekaan pysyvää onneamme 
kohti, silloin hyvä tie, jonka olemme hylänneet, näyttää 
meille kaiken sulonsa ja saa meidät toivomaan, 
ettemme olisi koskaan siltä poikenneetkaan. Sillä tuo 
hyvä tiehän ei ole muuta kuin »järjestyneen minän» 
pyrkimysten suunta, siis tie, jonka olemme katsoneet 
vievän meitä kohti ihannetta ja onnea. Lankeemuksen 
jälkeen me kipeästi tunnemme poikenneemme tältä 
meidän omalta tieltämme. Katumus on mielessämme, 
meillä on omantunnon vaivoja. 

Yrjö: Eikö olisi parempi sanoa omantunnon ääntä 
suoraan itsessämme asuvan hyvän, Jumalan ääneksi? 
Eljaksen selityksen mukaan jokaisessa ihmisessä on 
niin suuri pyrkimys täydellisyyttä ja hyvää kohti, että 
sitä on vaikea käsittää pelkästä omatekoisesta ihanteesta 
johtuvaksi. 

Eljas: Miksikä ei niinkin. En minä millään muotoa 
tahdo kieltää asian uskonnollista puolta. Johan 
ihanteesta keskustellessamme totesimme, että meillä 
on luontainen pyrkimys kohti täydellisyyttä eli ihannetta. 
Jos tämän pyrkimyksen olemassaololle tahdomme 
etsiä lopullista selitystä, silloin meidän on kysyttävä 
kaikkien luonnonlakien syitä ja sitä tietä tulemme 
tietysti kaiken alkuun ja syyhyn: Jumalaan. 
Näin voidaan omatunto hyvin selittää Jumalasta alkuisin 
olevaksi. Mutta kuitenkin on huomattava, että 
omatunto asettaa erilaisia vaatimuksia eri ihmisille: 

toisen ihmisen omatunto hyväksyy teon, jota jonkun 
toisen tunto kieltää tekemästä. Toisin sanoen omatunto 
ei ratkaise, mikä teko on hyvä, mikä paha, se vain moittii 
sellaisesta teosta, jonka ihminen jo tietää huonoksi. 
Tämä tieto taas ei perustu muuhun kuin ihmisen omaan 
käsitykseen siitä, mitä hänen ihanteensa, hänen tuntemansa 
korkein hyvä, häneltä vaatii. Omantunnon toiminnan 
edellytyksenä siis on selvä tieto tiestä, jota 
ihmisen olisi kuljettava. 

Eero: Mistä sitten riippuu, että toisten omatunto 
on herkkä, toisten nukkuva ja joidenkuiden melkein 
olematon? 

Eljas: Ilmeisesti siitä, että toisilla on selvempi 
käsitys hyvästä ja pahasta kuin toisilla. Jos jollekulle 
on tullut selväksi, mikä tie hänet vie sisäiseen rauhaan 
ja onneen, niin epäilemättä hän helpommin havaitsee 
siltä poikkeamisetkin, hänen omatuntonsa on siis 
herkkä. Mutta jos kenellä ei ole selvillä päämäärä, 
mihin hän pyrkii, jollei hänellä ole elämän kaikkiin 
oloihin vaikuttavaa ihannetta, niin hänelle on usein samantekevää, 
mitä hän tekee, siis hänen omatuntonsa ei 
soimaa häntä rikkomuksista, hänen tuntonsa nukkuu. 
Kuitenkaan eivät hänenkään harha-askelensa voi viedä 
aivan rajattomiin. Täysjärkisen ihmisen on mahdotonta 
kokonaan heittäytyä viettiensä valtaan, hänen on 
pakko järjestää »minänsä» joihinkin rajoihin. Mutta 
milloin hänen halunsa vetävät häntä yli näiden, vaikkapa 
väljienkin raja-aitojen, silloin hänenkin omatuntonsa 
puhuu: nyt tuli mennyksi liian pitkälle. 

Eero: Siis lopultakin jäisi riippumaan ihmisestä itsestään, 
mitkä rajat hän toiminnalleen asettaa? 

Eljas: Pinnallisesti katsoen näyttää siltä, kuin 

olisi ihmisen sielullinen rakenne tosiaan sellainen, että 
hän voisi mielivaltaisesti valita ihanteensa Ja itse asettaa 
puitteet pyrkimyksillensä, jolloin pahaa olisi ainoastaan 
se, mikä menee näiden hänen omatekoisten 
raja-aitojensa yli. Mutta syvemmälle katsoen näemme 
muutakin. Jos me kysymme, mikä on velvollisuutemme, 
niin asian selittämiseksi tuskin riittää viittaus, 
»järjestyneeseen minään», se on tuskin selitetty väitteellä, 
että meidän velvollisuutemme on mahdollisuutta 
myöten toteuttaa tämän »minän» pyrkimykset, 
sillä velvollisuuden käsky on ehdoton, »minän» pyrkimykset 
taas seurauksia vapaasti valitsemastamme 
ihanteesta. Jos lapsi putoaa veteen, minun velvollisuuteni 
uimataitoisena henkilönä on hypätä hänen perässään 
pelastaakseni hänet, vaikka siihen sisältyisikin 
hukkumisvaara myös omalta kohdaltani. Sotilaan on 
ennemmin kuoltava kuin paettava. Nälkäisen on kärsittävä 
ja kuoltava, mutta hänen ei sovi varastaa ja 
ryöstää kuolemaa välttääkseen. Sellainen on velvollisuus. 
Sen kanssa emme voi tinkiä. Emme saa ajatella 
mitä seurauksia sen täyttäminen mahdollisesti tuo 
mukanaan, niiden nojalla kantamme määrätäksemme. 
Velvollisuuskäsky on ehdoton: sinun pitää. Sen olemassaoloon 
on vain kaksi selitystä, toinen biolooginen 
eli elämänlakeihin perustuva, toinen uskonnollinen. 
Elämänlait tähtäävät suvun elämän säilyttämiseen ja 
jatkamiseen. Niihin kuuluvat myös siveyslait, joista 
yksi vaatii velvollisuuden täyttämistä, mistä suvun 
elämä ja menestyminen riippuu. Tunne siitä kulkee 
suvusta sukuun perintönä, aivan kuin esim. sukuvietti. 
Velvollisuudentuntoa on jossakin määrin siis joka ihmisessä, 
niin ettei kukaan voi aivan mielin määrin vaIita 

tekojensa suuntaa, vaan jokainen tuntee velvollisuutensa 
vaativan milloin mitäkin tekoa, joiden yhteisenä 
ominaisuutena on niiden luuloiteltu tai todellinen 
siveellinen arvo, jolloin siveellisyyden mittapuuna on 
suvun säilymisen edistäminen. — Uskonnollinen velvollisuuskäsitys 
perustuu yksinkertaisesti siihen vakaumukseen, 
että Jumala vaatii ihmistä noudattamaan 
siveyslakeja, että Hän on pannut ihmisen sisälle tuon 
ehdottoman äänen: sinun pitää. Määrääjänä, minkälaisia 
meidän pitäisi olla, on tässä siis uskonnollisen 
tietomme osoittama elämänihanne, luonne-ihanne. Vaikutuksiltaan 
tämä selitys käy yhteen edellisen kanssa, 
sillä takaahan Jumalan käskyjen noudattaminen varmimmin 
sekä yksilöitten että kansojen onnen. Jos velvollisuuden 
tieltä poiketaan, silloin alkaa omatunto 
kolkuttaa, olkoon käsityksemme velvollisuuden alkuperästä 
kummalla taholla hyvänsä. 

Paavo: Luonnontieteellinen selitys on ehkä sieluopillisesti 
valaiseva, mutta se on niin monimutkainen, 
ettei se tee meille asiaa »päivän selväksi». Sitäpaitsi 
siinä velvollisuus- ja siveellisyysvaatimukset jäävät 
liiaksi riippumaan siitä, mitä ihmissuvun elämän ylläpitäminen 
ja jatkaminen vaatii. Ainakin yht'äkkiä ajatellen 
en voi nähdä, millä tavalla suvun jatkaminen 
voisi olla riippuvainen esim. heikkojen vanhusten elättämisestä, 
minkä me katsomme kuuluvan velvollisuuksiimme. 
Minusta tuntuu, että kun luonnontieteellisen 
selityksen mukaan siveyslait ovat ainoastaan ihmiskunnan 
kokemuksen tuloksia, niin niillä ei ole ehdottomasti 
sitovaa arvoa. Voihan ajatella, että kokemukset 
vastaisuudessa muuttuvat ja valtaan pääsee esim. 
kanta, että oman edun tavoittelu vie varmimmin onneen 

ja ihmisen eri puolien kaikinpuoliseen tyydytykseen. 
Mitenkä silloin kävisi siveyslakien ja minkä sisällön 
saisi velvollisuuskäsite? Tai ajatelkaamme, että 
ilmestyisi ryhmä »yli-ihmisiä», so. henkilöitä, jotka 
henkisiltä tai siveellisiltä ominaisuuksiltaan katsoisivat 
olevansa nin paljon yläpuolella muuta kansaa, että 
tämä heidän arvonsa oikeuttaisi uhraamaan muut ihmiset 
heidän hyväkseen, missä olisi silloin oikeuden ja 
vääryyden raja? Minusta ainakin on turvallisempaa 
asettua sille kannalle, että Jumala on pannut voimaan 
siveyslait, niinkuin Hän on luonut luonnon ja määrännyt 
sillekin omat lakinsa. Silloin meillä on järkkymätön 
perustus, silloin tiedämme, miksi velvollisuusvaatimukset 
ovat tinkimättömiä. 

Yrjö: Lienemme yhtä mieltä Paavon kanssa näiden 
sielunominaisuuksiemme selityksistä. Mielestäni on 
syytä tarkastella näitä kysymyksiä käytännölliseltä 
luonteenkasvatuksen kannalta. Uskonnon ja uskonnollisen 
hartauden ja jumalanpalveluksen arvoa tässä 
asiassa minä tahtoisin erikoisesti tehostaa, koska se 
useinkin on ainoa, mikä saa meidät »heräämään», siis 
näkemään elämämme oikeassa valaistuksessa ja erilaiset 
päämäärät oikeassa arvosuhteessa. Vain uskonnollinen 
elämä harjoittaa alituista painostusta omaantuntoomme 
ja koettaa pitää sen pysyvästi hereillä. 
Siltä taholta myös alituisesti teroitetaan meille velvollisuuksiamme. 
Sieltä on myös saatavissa sitä voimaa, 
jota luonteenkasvattaja niin monta kertaa tiellään 
kaipaa. 

Paavo: Tähän voimalähteeseen onkin usein turvauduttava. 
Ihminen on heikko ja hänen halunsa vetävät 

niin monelle taholle, että velvollisuuksien täyttäminen 
on välistä vaikeaa. 

Eljas: Toivon, että nämä keskustelut osaltaan 
meitä auttaisivat velvollisuuksissamme. Ennen kaikkea 
toivon, että voisimme pysyvästi iskeä mieleemme sen, 
että velvollisuuksien tie vie meitä ihannettamme kohti, 
meidän omaa ihannettamme kohti, johon meidän koko 
olemuksemme kuitenkin lopulta pyrkii. Ihanteenamme 
ei silloin ole pelkkä »ajallinen onni», vaan sellainen 
täydellisyys, joka meille Kristuksessa ilmenee. Ja kun 
me näin käsitetyn elämänihanteen, tällaisen »onnen» 
tavoittelun teemme »järjestyneen minämme» osaksi, 
silloin eivät »minä» ja velvollisuus ole toisilleen vastakkaisia, 
toisen täyttyminen ei tee mahdottomaksi 
toista. Päinvastoin juuri velvollisuuksien täyttäminen 
on osa ihanteestamme, ja velvollisuudentunto osa »järjestettyä 
minäämme». Siten velvollisuuksien tiellä 
»minän» vaatimukset tulevat täytetyiksi ja me lähestymme 
ihannettamme. Ainoastaan satunnaiset pyyteemme, 
joita emme edes hyväksy »järjestyneen minämme
» osiksi, saattavat tässä meitä häiritä. Jos joku 
sanoo iltamassa: »minun tekee mieleni jäädä ohjelman 
loputtua tanssimaan, mutta velvollisuus käskee jo lähtemään 
juhlasta, koska huomenna on työpäivä», ja jos 
näiden sanojen lausuja lisäksi on hyvin murheellisella 
mielellä tällaisesta hänen nautintonsa tiellä olevasta 
velvollisuudesta, niin siinä on todettavissa surullinen 
ajatusvirhe. Asianomainen yhtäläistyttää »minän» ja 
tanssihalun, jonka hän kuitenkin tässä tapauksessa pitää 
pahana. Kun hän kerran tietää, että tanssi nyt on 
pahasta ja kotiinlähtö hyväksi, niin onhan selvää, että 
se on hyväksi juuri hänelle. Jos tämä on oikein kirkkaana 

hänen edessään, niin hänen »minänsä» pyrkii tietysti 
tätä hyväänsä kohti. Tanssin haluaminen on siis 
tämän »minän» ulkopuolella. Hänen »järjestettyä minäänsä
» houkuttelee hyvä, so. velvollisuus, ja hän siis 
tahtoo kulkea velvollisuuden tietä. Ellei hän tee tätä 
seikkaa itselleen selväksi, jos hän päinvastoin omistaa 
tuon tanssihalun omaksi pyrkimyksekseen, niin silloin 
luonnollisesti velvollisuushalun täytyy väistyä »minän
» piiristä, jolloin hän jää tanssimaan ja seuraavan 
päivän väsymys vasta osoittaa hänen valinneen väärin. 
Silloin vasta hänen omatuntonsa herää ja hän katuu. 

Eero: Jos velvollisuuden tieltä poikkeaminen aina 
toisi tuolla tavalla muistutuksen tullessaan, niin silloin 
kai itsekunkin omatunto pysyisi hereillä. Mutta kun 
esim. varas tai vaikkapa vain tuskin huomattavaa epärehellisyyttä 
harjoittanut henkilö saa juuri huonon tekonsa 
kautta käytettäväkseen rahoja, niin hänhän 
päinvastoin nauttii tekonsa seurauksista. Mikä siinä 
omantunnon herättäisi? 

Eljas: Eivät sellaiset kolttoset aina salassa pysy. 
Ennemmin tai myöhemmin seuraa ilmitulo ja rangaistus. 
Mutta vaikka petollinen ihminen ei koskaan joutuisi 
teoistaan kiini, häntä aina painaa pelko: jos toiset kuitenkin 
saavat siitä vihiä! Ja tämä pelko tekee hänen 
elämänsä niin raskaaksi, että hän kadehtii rehellisiä, 
jotka ovat vapaita häntä painavasta taakasta. Ja edelleen 
huomattakoon, ettei sivistyneessä yhteiskunnassa 
eläessään kukaan voi jäädä täysin tietämättömäksi 
elämän korkeimmasta ihanteesta ja sen vaatimuksista: 
velvollisuuksistamme. Vaikka ihmisellä ei olisi mitään 
ilmitulemista pelättävänä, niin pelkästään tieto omasta 
huonoudesta ihanteen rinnalla, tieto velvollisuuksien 

laiminlyömisestä olisi riittävä tekemään elämän raskaaksi. 
Meillä itsekullakin on elävämpi tai himmeämpi 
tunto siitä, että olisi parasta kulkea velvollisuuksien 
tietä, vaatipa se meiltä mitä uhreja tahansa, vieläpä 
vaikka se vaatisi elämänkin. 

Eero: Mutta eikö huonokin elämä ole parempi kuin 
kuolema? 

Kerttu ja Paavo: Eero puhuu tyhmyyksiä. 

Yrjö: Kunniallinen kuolema on toki kunniatonta 
elämää parempi. 

Eljas: Näin olemme tulleet siihen, että ihmisen 
oma, oikein käsitetty onni, hänen korkein ihanteensa on 
velvollisuuden tiellä ihmistä vastassa silloinkin, kun ihminen 
velvollisuutensa vuoksi uhraa henkensäkin. 

Yrjö: Siispä on velvollisuus täytettävä iloisella mielellä. 
Joka velvollisuutta täyttäessään nurisee, hän ei 
ole ymmärtänyt sitä, että velvollisuuden tie vie hänet 
kohti sitä täydellisyyttä, johon hänen koko olemuksensa 
on luotu pyrkimään. 

Eero: Mutta eikö näin ollen lopulta kuitenkin 
korkeimman ihanteen tavoittelu ja velvollisuuksien 
täyttäminen ole vain itsekkyyttä, joskin kaukonäköistä 
ja viisasta? 

Eljas: Tässä täytyy vetää lopullisesti raja itsekkään 
ja epäitsekkään teon välillä. Eero kuvittelee, että 
jokainen teko, jonka seurauksena on iloa ja onnea tekijälle, 
on itsekäs. Niin ei ole asianlaita. Teon tarkoitusta 
on pidettävä ratkaisevana tekijänä tekoa arvosteltaessa. 
Jos Eero käskee heille tulleen kerjäläisen 
pöytään syömään tai kirkkoon ajaessaan ottaa rekeensä 
naapurin kuuron vanhan Marin, josta ei matkalla 
ole mitään rattoa, niin nämä teot ovat epäitsekkäitä, 

vaikka asianomaiset jälkeenpäin kiittelisivätkin 
ja vaikka nämä kiitokset olisivatkin mieluisia kuulla. 
Mutta jos annat kerjäläiselle ruokaa vain siitä syystä, 
että saisit ilon katsella, miten liukkaasti soppa ja 
puuro menee hänen suustaan alas, niin tekosi on itsekäs. 
Samoin olisi naapurin Marin rekeen ottaminen 
itsekästä, jos tarkoituksenasi olisi kirkkomäellä näyttää 
koko pitäjän tytöille, että näin kelpo poika tässä 
ajaa, katsokaa päälle. Meidän on täytettävä velvollisuutemme 
ja kuultava omaatuntoamme ihmisten puheista 
piittaamatta. Velvollisuuksiemme tiellä emme 
etsi ihmisten kiitosta. Mutta useimmissa tapauksissa 
me saamme kaupan päällisiksi heidän kiitoksensakin 
eikä se suinkaan muuta epäitsekästä tekoa itsekkääksi. 
Kuitenkin tapahtuu joskus, että yleinen mielipide meihin 
nähden on väärässä, että se odottaa meiltä tekoa, 
jonka omatuntomme tuomitsee, tai että se tuomitsee 
teon, jonka olemme katsoneet kuuluvan velvollisuuksiimme. 
Silloin saatamme joutua ankaran painostuksen 
alaiseksi. Esim. valtiollisessa elämässä ja puolueiden 
välisissä kiistoissa usein tapahtuu niin. Silloin 
vaaditaan miestä pysymään kannallaan. Eivät silloin 
muiden kiitokset meitä palkitse, ja kuitenkin on tuollainen 
uskollinen velvollisuuksiensa täyttäjä onnellinen, 
sillä hän tietää kulkevansa ihannetta kohti. Saattaapa 
aikojen kuluttua ja kiihkon tasaannuttua tulla 
kiitoksia ennen tuomioihin valmiilta joukoltakin. Näin 
ollen meidän on koetettava vapautua »yleisestä mielipiteestä
», joka on hyvin horjuva tuomari, ja on meidän 
ennen muuta kuultava omaatuntoamme ja sen avulla 
ohjattava toimintamme ja pyrkimyksemme kohti ihannettamme, 
oppainamme siihen liittyvät periaatteet ja 

tienämme sen asettamat velvollisuudet. Pitäessämme 
tällöin voimalähteenämme uskonnollista elämää saamme 
olla varmoja onnistumisesta; luonteemme kasvaa 
täydellisyyttä kohti onneksi itsellemme ja kanssaihmisille. 

Puheenjohtaja: Tämän keskustelun antama tulos 
käynee ilmi seuraavista lauseista: 

Ihanteemme asettaa meille velvollisuuksia. Velvollisuuskäskyt 
ovat ehdottomasti sitovia ja niiden seuraaminen 
vie meitä ihannetta kohti. 

Milloin poikkeamme tuntemaltamme velvollisuuksien 
tieltä, omatunto soimaa meitä. 

Uskonnollinen elämä auttaa meitä oikein valitsemaan 
ihanteemme, osoittaa velvollisuutemme, pitää 
omantuntomme hereillä ja antaa meille tukea pyrkimyksessämme 
täydellisyyttä kohti. 

II OSA. 

Käytännöllisiä luonteenkasvatukseen 
kuuluvia seikkoja. 

8. Iloisuus. 

Kun jonakin heikkona hetkenä kuvittelemme olevamme 
kovin tärkeitä olioita, luonteeltamme lujia ja 
merkkihenkilöitä, ja tahdomme ulkonaisestikin jollakin 
tavoin ilmaista suurta arvoamme, niin tekeydymme 
jäykiksi ja totisiksi, puristamme huulemme tiukasti yhteen 
ja kuljemme katse suoraan eteenpäin tähdättynä 
aivan kuin olisimme tavattoman tärkeällä asialla. — 
Kun ensi kerran menemme tapaamaan jotakin kuuluisaa 
merkkihenkilöä, niin kuvittelemme hänet ankaran 
juhlalliseksi ihmiseksi, jonka mieltä kiinnittävät 
vain tärkeät asiat ja jonka huulet parhaassa tapauksessa 
voivat levitä vain hienoon hymyyn. 

Meihin on juurtunut sellainen käsitys, että kaikki 
suuri ja arvokas, jollainen luonnekin kieltämättä on, 
on vakavaa, juhlallista ja ankaran totista. Iloisuus, 
leikki ja nauru on muka jotakin lapsekasta, pientä ja 
jokapäiväistä, suurelle henkilölle huonosti sopivaa. 

Näin ajattelemme siksi, että meillä, tarkemmin 
asiaa harkitsemattamme, on aivan väärä käsitys niin 

hyvin iloisuudesta kuin hyvästä luonteestakin. Me 
pidämme iloisuuden ilmauksina vain äänekästä nauramista, 
huvittavien, vieläpä ehkä kaksimielistenkin 
kokkapuheiden kertomista, herkeämätöntä, tyhjänpäiväistä 
rupattelua. Luonne taas mielestämme on jotakin 
kankeaa ja jäykkää, jokin raskas taakka hartioillamme, 
ahdas pakkopaita yllämme, emmekä mitenkään 
voi ymmärtää, että sellaisen taakan kantaja samalla 
voisi olla iloinen. 

Iloisuus ei kuitenkaan välttämättä ole sidottu nauruun 
eikä muihinkaan ilon tavallisiin, ulkonaisiin ilmauksiin. 
Sellainenkin ihminen, joka ei juuri milloinkaan 
naura ääneensä tai puhu leikkiä, voi sisimmässään 
olla iloinen, vieläpä oikein säteilevän iloinen. Todella, 
sisintä sieluaan myöten iloisten ihmisten iloisuus 
on läheistä sukua tyytyväisyydelle, se on hiljaista, leppoisaa 
muhoilua, sielun hilpeyttä, joka säteilee silmistä 
ja kirkastaa kasvot, hyväntuulisuutta, joka löytää 
synkimmistäkin asioista joitakin valopuolia ja kiinnittää 
huomionsa juuri niihin. Se on kestävää iloa ja 
ansaitsee ilon nimen paljon paremmin kuin räjähdyksenomaisesti 
purkautuva, riehakas, remuava iloisuus, 
aivan samoin kuin sitkeää, lannistumatonta ahertamista 
paljon paremmalla syyllä kunnioitetaan työn nimellä 
kuin kuumeentapaisia, pitkän joutilaisuuden 
keskeyttämiä työnteon puuskia. 

Ja luonne — onkohan se raskas taakka, jota vain 
huokaillen voi kantaa? Kun Jeesus kehoittaa opetuslapsia 
ottamaan Hänen ikeensä päällensä, niin Hän sanoo: 
»Minun ikeeni on sovelias ja Minun taakkani on 
keveä.» Luonneihminen saa epäilemättä kokea paljon 
kovaa maailmassa, mutta kolahduksitta eivät säästy 

luonteettomat tuuliviiri-ihmiset tai pahantekijätkään, 
Luonneihminen säästyy sitäpaitsi ainakin niiltä raskailta 
itsesoimauksilta, jotka tekevät karvaiksi muiden 
yksinäiset hetket, ja yksinään ihminen usein joutuu olemaan 
paljon enemmän kun muiden seurassa. Kestävä, 
tasainen iloisuus onkin usein todistuksena hyvästä 
omastatunnosta ja mielenpuhtaudesta, sillä 

»Hymy syyttömän huulilla viihtyy, 
ja on synkeä syyllinen vain», 

kuten runoilija sanoo. 

Luonne ja iloisuus soveltuvat siis hyvin yhteen, ja 
luonneihmisten joukossa tapaammekin maailman iloisimmat 
ihmiset. Kestävä iloisuus edellyttää ihmisessä 
suurta henkistä voimaa, ja vain luonneihmisillä on sitä 
riittävästi. Kun koettelemukset kohtaavat ihmistä, kun 
puute tai sairaus ahdistaa, kun tie käy yhä kaidemmaksi, 
tarvitaan hehkuvaa sielua, joka elämän raunioistakin 
löytää onnen siruja, iloitsee niistä ja hetki hetkeltä 
ponnistautuu ankaran, maahanpainavan todellisuuden 
läpi ilon kevyeen, vapaaseen ilmapiiriin, Luonneihmisillä 
on tuo lahja, heillä on omassa sisimmässään ehtymätön 
ilon lähde, josta alituisesti pulppuaa raitista 
elämän voimaa. Kerrotaan Lutherista, että valtava 
hengellinen ilo kirkasti hänen sielunsa tavallisesti voimakkaimmin 
niinä hetkinä, jolloin häntä vanhuudessa 
rasittanut tauti luotti hänelle ankarimmat tuskat. 
Marttyyrit kulkivat kasvot yliluonnollista iloa hohtaen 
kohti kiduttavaa kuolemaa. Ilman suurta sielun voimaa 
ja hengen valtavaa voittoa aistillisuudesta ei tuollainen 
ilo ole mahdollinen. Miten vähistä syistä me 

hermostuneen aikakauden lapset kadotammekaan, ei 
vain iloamme, vaan usei*i kaiken malttimme, kaiken toivomme, 
kaiken uskomme elämään! Meiltä puuttuu 
voimaa, siksi emme v_i olla iloisia, vaikka periaatteessa 
myöntäisimmekin, että iloisuus on hyve. Meidän 
on hankittava itsellemme siveellistä voimaa, meidän 
on kasvatettava itsemme luonteeksi, silloin tiedämme 
kulkevamme pysyvän onnen tietä ja silloin 
vasta voi ilo saada pysyvän kodin sydämessämme. 

Mutta iloisuus ei ole vain voimaa vaativa, se on 
myös voimaa luova ominaisuus. Niin pian kuin hymy 
on päässyt kirkastamaan kasvomme, näyttää koko 
maailmakin meistä kauniilta ja viihtyisältä, ihmiset 
hauskoilta ja rakastettavilta, ja koko elämä suloiselta. 
Iloisina ollessamme voimme katkeroitumatta kestää 
veljen ivan ja siskon juonittelut, vastenmielisen työn 
suoritamme laulellen, meidän on helppo kieltäytyä 
nautinnosta, joka muuten meitä houkuttelee. Ilon hetkellä 
olemme tavallaan korkeampia, jalompia olentoja 
kuin muulloin. Sydämellisen ilon vallassa ollen emme 
voi olla ilkeitä ja pahoja, vaan ilo purkautuu hyvyytenä 
toisiakin ihmisiä kohtaan. 

Eikä ilo lisää vain sielumme voimia, se edistää 
myös ruumiinkin terveyttä. Melkeinpä joka ihmisellä 
lienee kokemuksia siitä, että ilo on mainio parantaja. 
Ilo hyvän ystävän tai rakkaan omaisen saapumisesta 
paransi hammassäryn ja ajoi tiehensä ilkeästi kolottavan 
luuvalon, jollei ainaiseksi, niin ainakin hetkeksi. 
Hermostuneille on ilo paras lääkäri; onnelliseksi muuttunut 
elämä on tehnyt monen, ennen hermostuneen ja 
ärtyisän ihmisen terveeksi ja tyytyväiseksi. On ammoisista 
ajoista asti haaveksittu ihmelääkkeestä, joka 

antaisi ihmiselle ikuisen nuoruuden ja terveyden. Mitään 
sellaista ei ole löydetty, mutta ilo on varmaan sen 
lääkkeen sukua, sillä sen vaikutukset ovat samansuuntaiset: 
terveys ja nuoruus, jollei aina ruumiin, niin ainakin 
sielun, viihtyvät kauan sen ihmisen vieraina, 
jonka sydämessä asustaa ilo. 

Iloisuus tekee ihmiset ystäviksi. Synkkää ihmistä 
kohtaan tunnemme jonkinlaista arkuutta; emme voi 
luottavaisesti kertoa hänelle omista asioistamme emmekä 
tohdi sanallakaan koskea mihinkään häntä lähellä 
olevaan. On kovin vaikea lainkaan tulla tutuksi 
synkän, harvapuheisen ja ylenmäärin totisen ihmisen 
kanssa. Hetken hilpeä nauraminen yhdessä lähentää 
ventovieraatkin niin toisiinsa, kuin olisivat he vanhoja 
ystäviä. Ja jos joskus on joutunut riitaan jonkun ihmisen 
kanssa, niin ei löydy parempaa keinoa sovinnon 
jälleen rakentamiseksi, kuin hienotunteisesti valmistettu 
tilaisuus saada nauraa ja iloita yhdessä. 
Kaikki kankeus ja jäykkyys sulaa nauraessa yhtä nopeasti 
kuin lumi keväisessä auringonpaisteessa, erimielisyydet 
unohtuvat, ja hetken kuluttua ollaan taas 
hyviä ystäviä. Iloinen puhe on parempi kuin kalliskin 
lahja ja hymyssä suin annettu kädenpuristus on tehokkaampi 
sovinnon rakentaja ja ystävyyden perustaja 
kuin valituimmatkaan, kylmästi lausutut sanat ja kohteliaat 
puheenparret. Iloinen ihminen hälventää ympäriltään 
kateuden ja vihan sekä seurustelua turmelevan 
kankeuden ja teeskentelyn; keinotekoiset raja-aidat 
kaatuvat hänen hymystään ja leikinlaskustaan, 
ja ihmiset valtaa välitön, raikas elämän ilo, jollaista 
useatkin ehkä ovat saaneet kokea vain lapsuuden onnellisina, 
huolettomina päivinä. Seurustelu iloisen ihmisen 

kanssa virkistää kuin raikas tuulenhenkäys tukahduttavassa 
helteessä, kuin rauhallinen lepohetki ankaran 
jännityksen lomassa. 

Jokainen tietää, etteivät kaikki ihmiset ole luonnostaan 
iloisia; ratkaistavana on siis, kun kerran iloisuus 
on arvaamattoman kallis ja arvokas ominaisuus 
ihmiselle, miten surumieliset, jäykät ja synkätkin ihmiset 
voisivat, jolleivät tykkänään, niin ainakin osaksi vapautua 
heille itselleen ja heidän ympäristölleen kiusallisista 
ominaisuuksistaan ja kehittyä iloisiksi, toivorikkaiksi, 
valoisiksi ihmisiksi. 

Kestävän, todellisen iloisuuden tärkein ehto on oikea 
näkökanta elämästä. Se, joka vaatii, ollakseen iloinen 
ja tyytyväinen, että kaikki hänen toiveensa täyttyvät 
ja pyrkimyksensä menestyvät, että yltäkylläisyys 
häntä ympäröi, että kaikki häntä rakastavat, kunnioittavat 
ja palvelevat, se kohtaa varmaan elämässään 
enemmän synkkiä kuin iloisia päiviä. Vaikka kohtalo 
hänelle olisi miten suopea hyvänsä, ei se koskaan 
voisi täyttää kaikkia niitä toiveita, joita syntyy iäti 
tyydyttämättömässä ihmissydämessä, ja jokainen 
täyttymätön, vaikkapa aivan turhanaikainen tai turmiollinenkin 
toive saa hänet katkeraksi ja tyytymättömäksi. 
Itsekkyys on ilon vihollinen, ja mitä enemmän 
ihminen huolehti vain omasta edustaan, omasta 
»onnestaan», sitä kauemmas hän eksyy todellisesta 
ilosta. Oikein suhtautuu elämään se, joka pitää itsensä, 
omat kärsimyksensä ja toiveensa pieninä, vieläpä 
mitättöminäkin, ollen aina valmis iloisin mielin 
ottamaan vastaan vastoinkäymistenkin eikä vain myötäkäymisten 
päiviä. Vaatimaton asema, vieläpä köyhyyskin 
samoin kuin seuraus on usein ilon kasvulle 

paljon otollisempi maaperä kuin rikkaus ja terveys. 
Niin nurinkuriselta kuin saattaa kuuluakin, niin olisi 
hyvin monille ihmisille vain onneksi, jos he kadottaisivat 
suurimman osan ulkonaisesta onnestaan, rikkaudestaan 
ja kunniastaan. Sen sijaan että he, noiden 
maailman aarteiden makuun päästyään, herkeämättä 
tavoittelisivat niitä saamatta niitä kuitenkaan koskaan 
kyllikseen, he voisivat keksiä ne sielun aarteet, jotka 
ovat kaikkia maailman antimia arvokkaammat, tyytyväisyyden, 
ilon ja mielenrauhan. Jokainen, joka pyrkii 
kohoamaan korkealle maailmassa, punnitkoon tarkasti, 
kannattaako maksaa maailmanmenestyksen hintaa, 
kuluttaa elämänsä levottomuudessa, tyytymättömyydessä, 
kateudessa, teeskentelyssä ja muiden ihmisten 
mielipiteiden orjuudessa. Eräs kirjailija sanoo: 
»Viisaus on siinä, että on onnellinen ja saa muut antamaan 
onnensa anteeksi.» Harvoin antavat kaikki anteeksi 
niiden onnen, jotka rikkaudessa ja vallassa elävät, 
mutta kukaan ei kadehdi eikä syytä vaatimattomassa 
asemassa elävän ihmisen, köyhän tai sairaan 
onnea. 

Ja heilläkin on onnensa. Meillä kaikilla, niilläkin, 
joita tyly kohtalo on kaltain kohdellut, on lukemattomia 
ilon ja onnen aiheita, kunhan vain kiinnitämme huomiomme 
niihin, eikä menetyksiimme tai niihin toiveisiin, 
jotka eivät ole täyttyneet. Kuka muistaa iloita 
terveydestään, tai ainakin siitä, ettei ole loppuiäkseen 
vuoteeseen sidottu, kuten tuo naapuri, tai sokea, kuten 
toisen naapurin pieni poika? Ja muistaako tuo sairas 
naapuri iloita hyvästä toimeentulostaan tai vaimonsa 
hyvyydestä ja hellästä huolenpidosta? Kenen sydän 
laulaa kilpaa lintujen kanssa kiitosta Luojalle siitä, 

että saa kulkea vapaassa luonnossa nauttien maisemien 
kauneudesta ja auringon suloisesta lämmöstä? 
Kuka muistaa iloita laulunäänestään, henkisistä lahjoistaan, 
omaistensa rakkaudesta, lähimmäistensä kunnioituksesta? 
Kuka muistaa iloita sivistyksen eduista, 
tiedonjanomme täydellisemmästä tyydytyksestä, hyvien 
kulkuneuvojen ja tiedoitusvälineiden meille tekemistä 
suurista palveluksista, työpäivän lyhenemisestä 
ja vapaa-ajan pitenemisestä? 

Ja täytyykö iloon välttämättä aina olla jokin myönteinen 
aihe: jokin saavutus, voitto, vapautuminen? 
Eikö voi iloita myös niistä onnettomuuksista, jotka eivät 
sattuneet, siitä sairaudesta, jolta olemme säästyneet, 
siitä, etteivät omaisemme ja rakkaamme ole kaukana, 
etteivät he ole sairaina? Ilon aiheita on jokaisella 
ihmisellä, kurjimmallakin, aivan suunnattomasti. 
Taito on vain siinä, että alituisesti kääntää pois huomionsa 
vastenmielisistä ja ikävistä asioista ja kohdistaa 
sen miellyttäviin, iloisiin asioihin, hylkää armotta 
kaikki synkkätoiveiset, heikot ajatukset ja suosii vain 
toivorikkaita, valoisia. Kenen luonne on kyllin voimakas 
tähän, hän voittaa maailman, hän ei enää ole olosuhteitten 
orja vaan niiden herra. Eikä se kenellekään 
ole mahdottomuus: tarvitaan vain kestävää harjoitusta. 
On vähitellen totuttava hankkimaan pääasiallinen 
ilonsa sellaisista asioista, jotka aina ovat meille 
tarjolla, joita emme helposti menetä ja jotka eivät 
usein tuota meille harmia. Kauniilla säällä iloitsemme 
luonnosta; tehdessämme jotakin tavallista mieluisampaa 
työtä löydämme siitä ilomme. Useimmat ihmiset 
saavat melkein koko elämänsä ajan iloita ainakin tyydyttävästä 
terveydestä, useimmilla ovat myös omaiset 

ja rakkaat henkilöt lähellä. Rasittavassa ja vastenmielisessä 
työssä ylläpitää iloamme se tieto, että työn 
päätyttyä saamme lukea jotakin hauskaa kirjaa tai 
mennä vieraisille hyvän ystävän luo. Jokin tällainen 
ilonlähde on epäilemättä jokaisella ihmisellä kutakin 
päivää kohden; vaikka monen suhteen pettyisimmekin, 
niin jää aina toki yksi. Hyvänä esimerkkinä sellaisesta 
ilosta, joka aina on tarjolla, ja jota kukaan ei voi 
riistää, on kristityn ilo sielunsa pelastuksesta, syntiensä 
anteeksiannosta ja iankaikkisesta elämästä. Onkin 
luonteen voiman ja hengen kypsyyden merkki 
voida iloita pienistä asioista, vieläpä käsinkoskettamattomista, 
vain ajatuksella tajuttavista asioista. Jos 
joku iloitsee saamastaan perinnöstä, saavuttamastaan 
valta-asemasta tai kunniasta, niin on ilon aiheella niin 
suuri osuus hänen ilossaan, ettei voi päättää sitä eikä 
tätä hänen luonteensa iloisuudesta. Mutta jos joku 
iloitsee kukasta, joka koristi hänen polkunsa viertä, 
linnusta, joka viserteli hänen ikkunansa alla, tai onnettomuudesta, 
joka häntä ei ole kohdannut, niin täytyy 
jo sanoa ilon lähteen olevan hänessä itsessään: 
hän löytää jotakin ilon aihetta kaikessa, mikä häntä 
kohtaa. Hänestä me sanomme: hän on itse iloisuus. 

Iloamme häiritsevät, paitsi surut ja onnettomuudet, 
myös ainaiset huolemme. Tuskin on ilo jostakin saavutuksesta 
sykähdyttänyt sydäntämme, kun jo alamme 
huolehtia, ettemme vain menettäisi ilomme aihetta. 
Meitä painaa huoli vastaisesta toimeentulostamme, me 
pelkäämme milloin mitäkin vaikeutta, sairautta, vastusta 
jne. Tätä huolehtimista vastaan on vain yksi 
neuvo, se, mikä annetaan Raamatussa: »Heittäkää 
kaikki murheenne Jumalan päälle!» Kaikki ne ovat 

heitettävät, sillä jos yksikin jää, niin se usein on riittävä 
turmelemaan meidän ilomme. Ja ne ovat heitettävät 
juuri Jumalan kannettaviksi, sillä Jumala yksin on 
kyllin rakastava kantamaan ne aina, lykkäämättä niitä 
joskus sopimattomalla hetkellä meidän omille hartioillemme, 
kuten ystävät niin helposti tekevät. 

Huolehtiminen samoin kuin useimmat surut ja murheetkin 
perustuvat itsekkyyteemme, ja itsekkyys onkin 
pääsyy siihen, että meillä on niin vähän iloa. Itsekkyytemme 
iloitsee vain omaisuutemme, hyvinvointimme, 
valtamme ja maineemme kasvamisesta, ja kun 
useimmat, melkeinpä voi sanoa kaikki ihmiset tavoittelevat 
noita asioita, niin ei niitä jokaisen osalle iloksi asti 
heru. Kuitenkin on niin, että epäitsekkäät ilomme 
ovat suurempaa ja puhtaampaa iloa kuin itsekkäät, ja 
siksi olisi niitä etupäässä tavoiteltava. Vai eikö se, 
joka auttaa, saa työstään usein enemmän tyydytystä 
ja iloa kuin avun saaja? Hänellä on se tyydytyksen 
tunne, jonka hyvän työn tekeminen aina tuottaa, kun 
taas avun saaja helposti tuntee nöyryytystä. »Meistä 
on hauskempaa tavata niitä, joille me teemme hyvää, 
kuin niitä, jotka tekevät hyvää meille», on viisaasti, sanottu. 
Ihmiskunnan hyväntekijällä on varmastikin 
kestävämpi ja sekoittamattomampi ilo kuin suurilla 
valloittajilla ja sotasankareilla. Itsekäs ilo on useinkin 
surujen ja huolten siemen, epäitsekkäät työt kantavat 
ilon satoa usein vielä silloinkin, kun niiden tekijä 
ne jo aikoja sitten on unohtanut. 

Hyvä luonne ja iloisuus soveltuvat yhteen. Ilo on 
usein todistus hyvästä omastatunnosta. 

Kestävä iloisuus perustuu tyytyväiseen mielenlaatuun 
ja on merkkinä luonteen voimasta. 

Ilo edistää sekä hengen että ruumiin voimaa ja terveyttä. 

Ilo tekee ihmisten yhteiselämän miellyttäväksi, 
poistaa ristiriitoja, rakentaa ystävyyttä. 

Iloinen luonne on jokaisen saavutettavissa. Sen 
edellytykset ovat: 

oikea näkökanta elämästä; on muistettava oman itsensä, 
omien surujen ja toiveitten pienuus, 
on otettava vakinaisiksi ilon lähteiksi pienet asiat 
ja sellaiset, joita emme helpolla tai lainkaan voi menettää, 
on sitkeästi käännettävä huomio suruista ja ikävyyksistä 
iloisiin asioihin, 
on etupäässä etsittävä epäitsekkäitä iloja. 

9. Taloudellinen toiminta ja luonne. 

Vaikka onkin totta, ettei ihminen elä yksinomaan 
leivästä, niin on leipä kuitenkin, kun sillä tarkoitetaan 
kaikkia aineellisia tarpeitamme, tärkeimpiä tekijöitä 
ihmiselämässä. Jos otamme lähemmin tutkiaksemme 
melkeinpä minkä hyvänsä inhimillisen toiminnan syitä 
ja tarkoitusperiä, niin lähempänä tai kauempana kohtaamme 
aina leivän niiden joukossa. Jalo tiede, joka 
etsii totuutta, on sen ohella alistunut ihmiskunnan palvelijaksi 
sen taistelussa leivästä; ylväs taidekaan, joka 
suitsuttaa kauneudelle, ei ole tyysten voinut eikä tahtonutkaan 
vapautua niistä siteistä, millä ihmistä sitoo 

hänen äitinsä, maa. Talouselämä tunkee läpi koko ihmiselämän 
aivan samalla tavoin kuin hermosto ruumiissamme 
on kosketuksissa joka ainoan, pienimmänkin, 
ruumiinosan kanssa. 

Talouselämä on erottamattomasti kytkeytynyt yhteen 
luonteen kasvatuksenkin kanssa. Taloudellisen 
toiminnan menestymiseen tai epäonnistumiseen vaikuttaa 
luonne kentiespä tärkeimpänä tekijänä. Ja toiselta 
puolen taloudellinen toiminta on juuri se koulu, missä 
merkittävimmät luonteenominaisuudet hiotaan. Onhan 
tunnettua, että ne kansat, joiden ei ole tarvinnut tehdä 
työtä toimeentulokseen, ovat pysyneet alkuperäisellä 
kehitysasteella pystymättä luomaan mitään suurta tieteen 
ja taiteenkaan aloilla: on puuttunut luonnetta, 
jonka paras muovaili ja on työ ja taistelu luonnon 
kanssa. 

Taloudellinen toiminta kehittää ja siinä tarvitaan 
osaksi eri luonteenominaisuuksia aina sen yhteiskunnan 
kehitysasteen mukaan, minkä piirissä tuota taloudellista 
toimintaa harjoitetaan. Luonnonihminen, joka 
hankkii elatuksensa kalastuksella ja metsästyksellä, 
tarvitsee pyrkimyksissään menestyäkseen ensi kädessä 
rohkeutta, ripeyttä, kärsivällisyyttä, itsehillintää ja 
itseluottamusta. Nykyajan sivistysyhteiskunnan jäseneltä 
vaatii taloudellinen toiminta myös noita ominaisuuksia, 
enemmän tai vähemmän, etupäässä sen mukaan, 
onko kyseessä itsenäinen yrittäjä tai muiden palveluksessa 
oleva henkilö, mutta niiden lisäksi täytyy 
hänen luonteessaan vielä olla niitä ominaisuuksia, joita 
vaatii hänen asemansa vähäisenä vipusimena koko yhteiskunnan 
talouselämän suuressa koneistossa: rehellisyyttä, 
velvollisuudentuntoa, täsmällisyyttä, kohteliaisuutta 

jne. Taloudellinen toiminta sivistysyhteiskunnassa 
edellyttää ja kehittää siten luonteessa paljon 
useampia puolia kuin elämä alkuperäisissä oloissa, 
joissa muutamat ihmisen luonteenominaisuudet valtavasti 
kehittyvät toisten näivettyessä käytännön puutteessa. 

Jos tahdomme tutustua luonteen merkitykseen nykyaikaisessa 
talouselämässä sen kehittyneimmässä 
muodossa, niin on meidän viisainta tutkia jonkin tehtaan, 
kaivoksen tai suuren kauppaliikkeen kuohuvan 
rikasta arkielämää, — Miten ehdottomasti täytyykään 
suuressa tehtaassa kunkin työmiehen täyttää määrätty 
tehtävänsä kunnollisesti ja oikeaan aikaan. Koneet eivät 
odota, ne eivät katso sormien läpi pieniä puutteellisuuksia, 
ne toimivat järkähtämättömän täsmällisesti, 
kuten maapallo kiertää rataansa. Työmiehen täytyy 
myös tulla yhtä täsmälliseksi kuin kone, ei hän saa 
edes ajatella sitä, mikä parhaiten miellyttäisi, vaan hänen 
koko huomionsa tulee kiintyä velvollisuuden täyttämiseen, 
sillä saattaahan vähäinen hajamielisyyden 
hetki aiheuttaa tapaturman ja kuolemankin joko hänelle 
itselleen tai muille, — Mikä suuri tavara- ja rahapaljous 
kulkeekaan suurliikkeen palveluskunnan käsien 
välityksellä nopeasti, täsmällisesti ja harvinaisen 
vähillä erehdyksillä. Ja mitkä houkutukset epärehellisyyteen 
varmaan kohtaavatkaan varsinkin sitä, joka 
pitemmän ajan palvelee tuollaisessa suurliikkeessä ja 
ehtii saavuttaa luotettavan ihmisen maineen! Kädet 
olisivat vapaat, vain ripeä työ ja hyvin järjestetty 
pako, ja koko vastainen elämä jossakin piilopaikassa 
olisi taloudellisesti turvattu, Tulikoetukselle asettaa 
nykyaikainen talouselämä usein luonteet, moni pettää, 

mutta moni hioutuu luotettavaksi ja täyspainoiseksi 
kuin paras kulta. 

Ystävällisesti hymyilee liikeapulainen asiakkaalle, 
hän on itse kohteliaisuus, itse palvelevaisuus. Kuitenkin 
on asiakas vaivannut häntä ottamaan esille suuren 
pinkan tavaroita virkkaakseen sitten lopuksi, kauan aikaa 
tavaroita käänneltyään ja hintoja tingittyään: »En 
minä kuitenkaan taida ostaa. Kovin on kallista ja huonoa.
» Ja monet, monet ostajat ovat päivän kuluessa 
menetelleet samalla tavalla. Mutta liikeapulainen on 
kärsivällinen, kumartaa kohteliaasti tyytymättömänä 
poistuvalle asiakkaalle ja on kohta valmis hymy huulilla 
tarjoamaan palvelustaan uudelle tulokkaalle, joka 
ehkä kohtelee hänen kärsivällisyyttään yhtä kovakouraisesti. 
Kenties on liikeapulaisella joku omainen kotona 
sairaana, kenties hän itse on sairas tai hänellä on 
jokin raskas taakka sydämellä: asiakkaat eivät hänen 
käytöksessään saa huomata huolestumisen merkkiäkään, 
hän hymyilee heille, laskee leikkiä heidän kanssaan 
ja näyttää kaikessa siltä, kuin olisi asiakkaan palveleminen 
ainoa asia, joka hänen sydäntään liikuttaa. 
Vasta kun puoti on suljettu, vapautuu hän jännityksestä 
ja hengähtää helpotuksen huokauksen saadessaan 
vihdoinkin antautua sille, mikä on sydäntä lähinnä. 
Näyte itsehillinnästä, hyvästä käytöksestä, 
velvollisuudentunnosta ja lähimmäisenrakkaudesta! 
Niitä näytteitä annetaan päivä päivältä tuhansittain, 
miljoonittain koko avarassa maailmassa, ne jäävät 
useimmiten ihmisiltä huomaamatta, verrattain harvoin 
niitä arvioidaan palkankoroituksina, ystävällisinä kiitoksen 
sanoina tai hymyinä, mutta huomattiin niitä 
tahi ei, niistä muodostuu luonne, joka on paljoa kallisarvoisempi, 

kuin kaikki se kulta ja kaikki ne tavarat, 
mitkä ovat kulkeneet noiden palvelevien käsien kautta. 
Tehtaamme, kaivoksemme, puotimme, pankkimme ja 
virastomme eivät ole vain taloudellisen toiminnan keskuksia, 
ne käsittelevät muutakin raaka-ainetta kuin 
rautaa, puuta, kankaita, rahaa, ne hiovat ihmisluonteita. 

Ja seuratkaamme yrittäjän toimintaa. Hänellä on 
käytettävänään lainaksi saatua pääomaa, rakennuksia, 
koneita, maata: monenlaisia tuotantovälineitä on hänen 
hallussaan. Sadat, ehkä tuhannet ihmiset saavat 
leipänsä hänen työssään. Onko hän sen luottamuksen 
arvoinen, mitä hänen lainanantajansa ovat hänelle 
osoittaneet? Onko hän oikeudenmukainen ja hyvä 
isäntä alaisilleen? Onko hän se mies, jonka käsissä 
nuo kallisarvoiset tuot annon välin e et, suuret pääomat 
ja satojen ihmisten työ tuottaa suurimman siunauksen? 
Onko hän itsekäs oman edun ja nautinnon tavoittelija, 
vai kannustaako hänen toimintaansa halu käyttää 
oikein ne talentit, mitkä hänen haltuunsa on uskottu? 
Mitä ikänä yrittäjä toimittaakin, kaikessa hänen 
toiminnassaan ilmenee myös hänen luonteensa, jokainen 
teko on joko askel ylöspäin, kohti kirkkaampaa, 
jalostetumpaa ihmisyyttä, tai alaspäin, aineellisuuteen, 
eläimellisyyteen. On lausuttu, että tärkeimmät todelliset 
parannukset kansan tai jonkin pienemmän väestöryhm��n 
elinehdoissa ovat useimmiten seurauksia sellaisten 
miesten työstä, jotka rehellisesti ja yhteistä 
etua silmälläpitäen ovat käyttäneet hallussaan olevia 
suuria taloudellisia voimia. Yrittäjä on kuin suuren 
perheen isä, jonka hartioilla on huoli kaikkien omien 

toimeentulosta ja onnesta. Hänelle on paljon annettu, 
häneltä myös paljon vaaditaan. 

Maamiehen pelloilla taistellaan samoin, paitsi leivästä, 
myös luonteesta. Maamiehen työ on raskasta, 
ei se maistu herkulta, ei ainakaan laiskalle ihmiselle. 
Työpäivä on pitkä, vähän liikenee vapaata aikaa nautintoihin 
ja huvituksiin. Kiusaajan ääni kuiskaa maamiehen 
sydämessä: »Hullu olet, kun niin paljon vaivaa 
näet! Kaupungissa tulet toimeen vähemmällä työllä 
ja saat elää hauskemmin.» Mutta maamies rakastaa 
maatansa, työtänsä, kotieläimiänsä. Hän tyytyy yksinkertaiseen 
elämäänsä, hän asettaa vahvat hartiansa 
siksi perustukseksi, jolle nykyajan loistava sivistysrakennus 
voidaan rakentaa. Harvojen kärsivällisyyttä 
ja sitkeyttä on niin koeteltu kuin Suomen maamiehen. 
Kun halla vei viljan ja pakotti hänet tyytymään pettuun, 
ei hän kiroten heittänyt kuokkaansa ja lapiotaan 
metsään, ei, hän kaivoi ojat syvemmiksi, hän muokkasi 
maansa entistä paremmin, kuivatti hallan pesät viljaviksi 
vainioiksi ja pakotti karun maan antamaan itselleen 
toimeentulon. »Joutilaisuus on paheiden äiti», 
sanoo sananlasku. Kunnon maamiehelle on joutilaisuus 
aivan tuntematon, hänen aivoilleen, jaloilleen ja käsilleen 
tarjoutuu kaikkialla yhä uusia ja uusia tehtäviä. 
Siksipä varmaan sellaisen maamiehen luonne kehittyykin 
kauniiksi ja jaloksi: isänmaanrakkaus, jumalanpelko, 
siveellinen puhtaus, ahkeruus ja vähään tyytyväisyys 
toteutuvat hänen elämässään usein kaikkein 
kauneimmissa muodoissaan. Näyttää ensi katsannolta 
siltä, kuin maa kovin kitsaasti palkitsisi viljelijänsä 
vaivat, mutta kun syvemmälle katsoo, niin näkeekin, 
että maa ruokkii sekä hänen ruumiinsa että sielunsa. 

Mitä enempää ihminen enää voisi vaatia? Ja maa parhaiten 
opettaa lapsilleen vielä senkin hyveen, johon 
kaikki korkeampi kehitys perustuu, yhteenliittymisen, 
keskinäisen avun ja palvelemisen hyveen. Yhteisvoimin 
kuivatetaan hallanarat suot viljaviksi vainioiksi, naapuri 
auttaa naapuria kiireimpänä työaikana ja saa taas 
tarvitessaan vastapalveluksen. Vahingon kärsineen ei 
yksin tarvitse kantaa koko kovan onnen taakkaa: kukin 
uhraa roponsa vahingon korvaamiseksi, miestä autetaan 
mäessä. Yhteinen elättäjä, maa, kasvattaa lapsiaan 
veljeyteen. 

»Kuusi päivää pitää sinun työtä tehdä.» Arkisessa 
työssä, elatuksen hankkimisessa kuluu valtavasti suurin 
osa useimpien ihmisten päivistä. Heillä ei ole tilaisuutta 
mainehikkaisiin sankaritekoihin, he eivät jouda 
kuuluttamaan sydämensä tunteita, älynsä keksintöjä 
maailman markkinoilla. Työ on se kieli, jolla he puhuvat. 
Se on heidän tukensa hädässä, lohdutuksensa 
surussa, paras ystävänsä onnen päivinä. Ja se on heidän 
viisas kasvattajansa, hitaasti mutta varmasti muovaa 
se heidän luonteensa karkeasta raaka-aineesta elävän 
taideteoksen, sitä ihanamman, mitä parempaa on 
raaka-aine ja mitä kuumemmassa tulessa sitä kirkastetaan. 
Mutta paljon on niitäkin, jotka eivät tuota muovailua 
kestä, heissä ei ole riittävästi kultaa, heidän 
luonteensa sortuu muodottomaksi, arvottomaksi kuonaläjäksi, 
pieneksi ja vähän elämää rumentavaksi, jos 
kohtalo on asettanut heidät pieneen ja syrjäiseen asemaan, 
suureksi ja laajalle turmiota tuottavaksi, jos 
heidän elämällään on ollut suuret mittasuhteet. Luonteen 
kannalta katsottuna on sortuminen kuitenkin aina 
sortumista, tapahtui se sitten pienissä tai suurissa olosuhteissa, 

ihminen on joka tapauksessa myönyt sielunsa, 
vaikk'ei hän aina saakaan sen hinnaksi koko 
maailmaa. Luonne tai maailma — nuo vastakohdat 
asetetaan yhä edelleen ihmisen valittaviksi kaikkiallakin 
mutta selvimmin ja ratkaisevimmin taloudellisen 
toiminnan alalla. Ollako aineen valtias vai orja? Tuohon 
kysymykseen on selvä vastaus annettava jokaisen, 
joka tahtoo kasvaa luonteeksi, eikä vain sanoilla vaan 
työllä ja elämällä. 

Ihmiselämä on erottamattomasti sidottu taloudelliseen 
toimintaan. Taloudellisessakin toiminnassa tarvitaan 
luonnetta, mutta se myös kasvattaa luonnetta. 

Yhteiskunnan talouselämä on vasta silloin lujalla 
pohjalla, kun kaikki yhteiskunnan jäsenet osoittavat 
lujaa luonnetta taloudellisessa toiminnassa ja pyrkivät 
katsomaan yhteiskunnankin eikä vain omaa parastaan. 

10. Itseluottamus. 

Kun sotamarski Hindenburgilta kysyttiin, kenen 
hän arveli selviytyvän voittajana maailmansodassa, 
vastasi hän: »Sen, jolla on parhaat hermot.» On selvää, 
että hän hermoilla tarkoitti rauhallisuutta, mielenmalttia, 
uskoa omaan voimaan: sanalla sanoen, itseluottamusta. 
Niin suureksi siis mainio sotapäällikkö 
arvosteli itseluottamuksen merkityksen, että katsoi sen 
tärkeämmäksi kuin rahan ja muut aineelliset apuneuvot, 
aseet, liittolaiset, miesluvun, ja mitä kaikkia tekijöitä 
asiaan olikaan vaikuttamassa. Hänen lausuntonsa 
kävi myös toteen, sillä yleinen käsityshän on, että juuri 

itseluottamuksen sammuminen oli ratkaisevana tekijänä 
Saksan vastarinnan murtumisessa. 

Pikainenkin silmäys suurten, merkillisten tekojen 
historiaan näyttää, että rohkeitten henkilöiden itseluottamus 
on vaikuttanut niiden onnistumiseen paljon 
tehokkaammin kuin käytettävissä olevat aineelliset voimat, 
viisaat suunnitelmat ja onnellinen kohtalo. Ihminen, 
joka järkähtämättömästi uskoo, että vaikeus on 
voitettavissa ja että juuri hän sen voittaa, saavuttaa 
usein päämääränsä, — ainakin hän saavuttaa niin paljon 
kuin niissä oloissa suinkin oli saavutettavissa. 

Kaikilla meillä on vaikeutemme voitettavinaan, kenellä 
suuremmat, kenellä pienemmät, kenellä nykyhetkellä, 
kenellä tuntemattomassa tulevaisuudessa. Mihin 
luotamme niiden kohdatessa? Aineellisiin apuvaroihimmeko? 
Ne voivat olla riittämättömät tai voimme 
ne menettää, ja sitäpaitsi on paljon niin »korkeita vuoria, 
joiden yli kultakuormaa kantava aasi ei voi 
mennä». Ystäviinkö? Ystävät ovat heikkoja tai petollisia; 
hädän hetkellä saamme ehkä huomata, ettei 
meillä ole yhtään ystävää. Sitäpaitsi voimme aineellisiin 
apuvaroihin ja ystäviimme luottaa vain eräissä, rajoitetuissa 
tapauksissa. On paljon vaikeuksia, joissa 
niistä ei ole mitään hyötyä, jolloin olemme yksinämme 
ja meidän täytyy luottaa vain itseemme ja — Jumalaan. 
Elämää paljon kokeneiden ja sen kulkua paljon 
ajatelleiden ihmisten yksimielinen käsitys on: »Yksin 
me synnymme, yksin me elämme, yksin me kuolemme.» 
Ystävät eivät voi meitä tuosta rajoittuneisuudestamme 
vapahtaa, vielä vähemmin kuollut omaisuus. Ja mitä 
arvoa olisikaan ihmisellä, joka vain toisten ihmisten ja 
aineellisten apuvarojen nojassa pysyy pystyssä, mutta 

yksin jääneenä lyyhistyy avuttomana maahan? Hän 
on nolla, joka saa arvon vasta jonkin muun numeron 
perään asetettuna. Mitään hän ei tohdi tehdä kysymättä 
muilta ensin neuvoa ja pyytämättä apua, rikkaanakin 
hän on köyhä, sillä hän ei osaa eikä uskalla 
varojaan käyttää, tiedoistakaan ei hänelle ole hyötyä, 
sillä hän ei pysty niitä soveltamaan käytäntöön. Hän 
on kuin raajarikkona syntynyt, joka koko elämänsä aikana 
ei voi oppia omin voimin kävelemään. Eräs, alkujaan 
hieman toisin kuuluva sananparsi soveltuu hyvin 
itseluottamukseen: »Rikkaus mennyt — ei mitään 
mennyt; terveys mennyt — jotakin mennyt; itseluottamus 
mennyt — kaikki mennyt.» 

Mutta itseluottamuskin on vain silloin hyödyllinen, 
kun se on perustettu todellisuuden karulle mutta kestävälle 
pohjalle. Ei se ole mitään kuun taivaalta sieppaamista 
tai meren kuiviin tyhjentämistä. Ihmisen, 
joka tahtoo saavuttaa lujan itseluottamuksen, on ensin 
totuttava rehelliseen, totuudenmukaiseen omien voimien 
ja vastuksien arvioimiseen. On tunnettua, että 
nuoret ihmiset usein suorastaan itserakkauteen ja 
pöyhkeyteen viittaavalla tavalla luottavat itseensä, 
vanhempien ihmisten taas ollessa pidättyvämpiä. Tämä 
on luonnollinen seuraus siitä, että nuoriso pursuavan 
elämänvoimansa tunnossa arvioi voimansa jättiläismäisiksi 
ja vastukset taas, kokematta niiden vaikeutta, 
mitättömiksi. Todellisuuden kosketus tuottaakin nuorison 
itseluottamukselle usein ankaria kolauksia, sillä 
»kukaan ei voi vastata rohkeudestaan, ellei hän ole 
milloinkaan ollut vaarassa». Kokeneiden, kypsyneiden 
ihmisten itseluottamus esiintyy maltillisena ja on todella 
vankalla pohjalla. 

Itseluottamuksen perustus on siis itsetuntemus, 
omien ruumiin ja hengen voimien ja heikkouksien lahjomattoman 
totuudellinen arvostelu. Täydellisesti 
emme niitä voi appia tuntemaan, sillä meillä on kykyjä 
ja heikkouksia, jotka kuluneessa elämässämme eivät 
ole saaneet tilaisuutta kehittyä, mutta voivat vastaisuudessa 
aiheuttaa meille suuria yllätyksiä. Kuitenkin 
on nuoruusikäänkin ehtinyt ihminen kokenut jo niin 
paljon, että hän ainakin suunnilleen voi arvioida omat 
voimansa ja löytää siten sellaisen itseluottamuksen asteen, 
mikä vastaa todellisuutta. 

Jo senkin vuoksi on tärkeä pyrkiä voittamaan heikkoutensa, 
mitä laatua ne ovatkin, että jokainen voitettu 
kiusaus, jokainen vapautuminen huonosta tottumuksesta 
ja ikävästä luonteen virheestä lisää itseluottamustamme 
ja hälventää tulevaisuuden pelon rohkaisevalla 
uskolla: »Tottapahan voitan edessä olevat vastukset 
ja kiusaukset, koska olen kunnialla selviytynyt 
takanakin olevista.» Itsekunnioitus lisää itseluottamusta. 
Se, jonka luonteeseen itsekunnioituksen tarve 
on syöpynyt lähtemättömän syvälle, tietää, ettei hän 
voi tehdä huonoja tekoja nyt, eikä myös tulevaisuudessa. 
Tunne oman sielun aateluudesta antaa ihmiselle 
järkähtämättömän itseluottamuksen: tapahtui mitä tapahtui, 
hän kestää, mitä on kestettävä, ja tekee, mitä 
on tehtävä. 

Itseluottamustamme lisää sekin, jos tiedämme jonkun 
muun selviytyneen niistä vaikeuksista, missä 
olemme. Kun Epiktetolle, roomalaiselle orjalle ja filosofille, 
hänen opettajansa peloitellen huomautti, että 
hänen isäntänsä milloin hyvänsä voisi halpamaisesti 
rääkätä ja kiduttaa häntä, niin Epiktetos vastasi: »Sellaista 

kohtelua on kestetty ja sitä siis voidaan kestää.» 
Jo meidän ylpeytemme ja itserakkautemmekin, niin 
huonoja ominaisuuksia kuin ne itsessään ovatkin, kannustavat 
itseluottamustamme vaatiessaan, ettemme ole 
muita huonompia, ja niin kasvattaa muidenkin, eikä 
vain oma menestyksemme, meidän itseluottamustamme. 

Menestystä itseluottamus tarvitseekin ravinnokseen, 
ainainen epäonnistuminen masentaa ihmisen aivan 
maahan. Vain mitä teräksisin tahto ja lujin luonne 
voi murtumatta kestää yhtämittaista epäonnistumista. 
Itseluottamuksen säilymiseksi on siksi mitä tärkeintä, 
että edes jossakin onnistuu, ja jollei voi onnistua rakkaimmassa 
ja tärkeimmässä pyrkimyksessään, niin on 
edes koetettava saavuttaa hyviä tuloksia jossakin vähemmän 
tärkeässä asiassa. Kun näin olemme saaneet 
pienen levähdyshetken taistelussa, niin voimme taas 
uudella innolla ja lujemmalla itseluottamuksella pyrkiä 
eteenpäin sillä tiellä, jolle sydämemme kutsuu. 

Iskulauseiden, ponnekkaiden runojen ja laulujen 
merkitystä itseluottamuksen herättämisessä ja ylläpitämisessä 
ei myöskään sovi väheksyä, ja jokaisen 
itsekasvattajan on käytettävä hyväkseen tuota niin 
yksinkertaista apukeinoa. Amerikassa on lukematon 
joukko ihmisiä, jotka joka aamu vuoteestaan noustessaan 
hokevat: »nuoruus, terveys, tarmo», ja heistä tuleekin 
todella ripeitä ja nuorekkaita ihmisiä. Melkein 
kaikilla suurmiehillä on ollut jokin mielilause, 
joka on innoittanut heitä voittamaan vaikeuksia. »Yhä 
minä opin» oli Michelangelon mielilause; »älä koskaan 
ole mitään tekemättä» Walter Scottin. Tuollainen 
ponsilause on kuin sotahuuto, joka panee veren kiertämään 

vilkkaammin ja terästää herpautuneen tahdon 
ja uupuneet lihakset. Kun esi-isämme muinoin kolmikymmenvuotisessa 
sodassa kohottivat pelätyn »hakkaa 
päälle»-huutonsa, niin ei heitä kukaan voinut vastustaa. 
Kun nuori mies vaikeassa tilanteessa itselleen lausuu 
Aleksis Kiven itsetietoiset sanat: »luja tahto vie 
miehen vaikka läpi harmaan kiven», niin toisenlaisella 
otteella silloin tartutaan käsiksi vaikeuksiin ja tulokset 
ovat myös toisenlaiset kuin ilman iskusanan sähköittävää 
vaikutusta. 

Mielikuvituksemme pettää alinomaa meitä kasvattaen 
vastuksistamme taivaita tavoittelevia vuoria ja 
kutistaen voimamme kääpiön voimaksi. Jos meillä on 
esim. edessä jokin pitemmän ajan vaativa työ, niin 
ajatuksissamme kuvittelemme työn suoritettavaksi yhdellä 
kertaa, se näyttää laskeutuvan musertavana taakkana 
hartioillemme, ja me sanomme epätoivoisina: »En 
milloinkaan voi suorittaa sitä työtä. Hetki hetkeltä 
olisimme aivan mainiosti voineet suorittaa suurenkin 
työn kulloinkin velvollisuutenamme olleet pienet osat, 
ja niin olisi koko työ tullut valmiiksi. »Meillä on enemmän 
voimaa kuin tahtoa, ja usein vain puolustaaksemme 
itseämme omissa silmissämme kuvittelemme 
asioiden olevan mahdottomia.» Sama koskee suhtautumistamme 
kärsimyksiin. Nekin näyttävät meistä kauempaa 
katsoen ja yhdeksi kokonaisuudeksi kuviteltuina 
mahdottomilta kestää, mutta minuutti minuutilta 
kannettaviksemme tullen ne lopulta tuntuvat helpoilta, 
jopa rakkailtakin. Vastenmielisinkin asia menettää 
paljon pelottavuudestaan, kun siihen tottuu. 
Kun istumme mukavassa keinutuolissamme lämpimässä 
huoneessa rajumyrskyn ulkona raivotessa, niin 

---128---

jo pelkkä ajatuskin, että meidän tulisi mennä ulos, 
saa meidät värisemään. Mutta pitemmän aikaa ulkona 
oltuamme rajuilma tulee siedettäväksi ja lopuksi 
voimme nauttiakin, jollei juuri olostamme, niin kuitenkin 
rajuilmasta, sen mahtavuudesta ja voimasta* Tämän 
huomion pitäisi suuresti lisätä itseluottamustamme. 

Luja itseluottamus ei ole ainoastaan menestyksen 
vaan myös ilon, rauhan ja onnenkin tärkeimpiä edellytyksiä. 
Pelkuri, joka on tottunut vaikeuksissa vetäytymään 
muiden ihmisten selän taa tai turvautumaan 
rikkauksiinsa, ei koskaan voi olla oikein iloinen ja turvallisella 
mielellä. Ajatus edessä olevista vaikeuksista 
turmelee hänen ilonsa. Se, joka on tottunut luottamaan 
etupäässä itseensä, omaan kykyynsä voittaa 
vaikeuksia ja kestää kärsimyksiä, kulkee tietänsä 
eteenpäin hymyillen ja mieli aurinkoisena, vaikka saakin 
alinomaa taistella köyhyyttä, sairautta ja ihmisten 
pahuutta vastaan, Edellämainittu Epiktetos asettaa 
kysymyksen: »Mihin, apulähteisiin meidän on turvautuminen 
suuren vaaran hetkellä?» ja vastaa siihen: 
»Mihinpä muuhun, kuin siihen, että johdamme muistoomme, 
mikä meille on ja mikä ei ole mahdollista? 
Minun täytyy kuolla. Olkoon niin, mutta täytyykö minun 
kuolla huokaillen? Minut heitetään kahleisiin, 
mutta pakkoko minun on sitä vaikerrella? Minut karkoitetaan 
maanpakoon; hyvä, kuka estää minua sinne 
lähtemästä naurussa suin ja iloisin ja levollisin mielin,» 
»Miehevälle ja viisaalla miehelle ei itse asiassa ole mitään 
sellaista kuin vastoinkäyminen; korpin koikkuminen 
ei voi ennustaa mitään pahaa semmoiselle miehelle, 
hän on sen vallan yläpuolella.» Joka ainut voitettu 

vaikeus ja kestetty kärsimys on lisänä siinä itseluottamuksen 
aarteessa, joka on voimakkaan luonteen 
paras rikkaus. Ellei se olisi ihmiselle sopimatonta ylimielisyyttä 
ja uhmaa, voisi itseensä luottava ihminen 
toivottaa itselleen vaikeuksia ja kärsimyksiä, sillä ne 
vain kohottavat häntä ja tekevät hänen ilonsa ja rauhansa 
täydellisemmiksi, rikkaammiksi. 

Jokainen hyve liioiteltuna muuttuu paheeksi. Tavallista 
suurempi annos itseluottamusta tekee ihmisestä 
helposti pöyhkeilevän narrin, »Kaikkihan siellä 
oli aivan rempallaan, mutta kun minä tulin , * ,» »Pois 
tieltä, lapset, kun mies tarttuu kiinni!» Tuommoiset 
huudahdukset ovat tavallisia useiden ihmisten suussa 
ja vielä useampien sydämessä. Sananlasku sanoo kuitenkin: 
»Tyynessä vedessä suurimmat kalat kutevat»; 
todellisiin mahdollisuuksiin ja kykyihin perustuvaa 
itseluottamusta on tavallisesti enimmin siellä, missä 
siitä ei lainkaan kerskuta. Jos pöyhkeilijä tietäisi, miten 
vähän hänen kykyihinsä luotetaan juuri hänen liioittelunsa 
ja itserakkautensa tähden, ja miten ihmiset 
salaisella vahingonilolla katsovat hänen pienimpiäkin 
epäonnistumisiaan, häpeäisi hän ja harmittelisi tyhmyyttään, 
taukoaisi puhumasta omista mahdollisuuksistaan 
ja koettaisi tekojen avulla löytää itseluottamukselleen 
oikeat rajat. Ei ole hyvä todistus ihmisestä, 
jos hänen puheistaan aina täytyy tinkiä puolet: hänen 
lupaukseensa ei voi luottaa, valhe livahtaa kerkeästi 
hänen kieleltään eikä hän ole myöskään rehellinen 
muita enempää kuin itseäänkään kohtaan. 

Luja itseluottamus ei ole päivän eikä kahden työn 
tulos. Haparoiva, omaa sisintä tahtoaan koskaan tuntematon 
sydän ei sitä milloinkaan saavuta. Se on elämän 

palkka niille, jotka ovat uskollisia, sitkeitä ja 
rehellisiä omalle itselleen. Ken langettuaankin ja harhateille 
eksyttyään yhä uudelleen ja uudelleen nousee 
ja pyrkii oikealle tielle, hän saavuttaa sen itseluottamuksen, 
joka vaatimattomuudessaankin sittenkin on 
hyödyllisen ja jalon elämän rakennukselle sovelias 
kalliopohja, vankkumattomampi kuin joukkojen suosioon 
perustuva valta tai aineelliset rikkaudet. Itseensä 
luottava mies kulkee kuninkaallisesti pää pystyssä silloinkin, 
kun kaikki hänen ympärillään näyttää horjuvan: 
muut pysyvät pystyssä vain ulkoapäin tuettuina, 
hän pysyy pystyssä sisäisestä voimastaan. Asiat ja 
olosuhteet pyörittävät muita, hän on keskus, joka panee 
asiat pyörimään oman tahtonsa mukaan. 

Itseluottamus on ihmiselle varmempi turva ja parempi 
apu kuin ystävät ja aineelliset apuvarat. 

Itseluottamuksella on arvoa vain sikäli kitin se perustuu 
totuudelliseen omien voimien ja heikkouksien 
sekä voitettavina olevien vastuksien arvioimiseen. 

Itseluottamustamme kasvattaa: 

jokainen joko luonteemme heikkouksista tai ulkonaisista 
vastuksista saavuttamamme voitto; 

tieto, että muut ovat selviytyneet kunnialla samoista 
vaikeuksista, missä me olemme; 

iskulauseet, runot, laulut jne. 

Itseluottamustamme horjuttaa: 

jokainen kärsimämme tappio; siksi onkin pyrittävä 
menestymään edes jossakin asiassa; 

pelokas mielikuvituksemme, joka suurentaa vastukset 
sekä pienentää käytettävissämme olevat voimat. 

---131---

Itseluottamus on, paitsi menestyksen, myös rauhan, 
ilon ja onnen lähde. 

Liiallinen itseluottamus kehittyy helposti narrimaiseksi 
pöyhkeilyksi. Se on todistus vähäisestä oman itsensä 
tuntemisesta ja suuresta itserakkaudesta. 

Luja, todellisuuteen perustuva itseluottamus saavutetaan 
vain sitkeällä työllä. 

11. Rehellisyys. 

Kun suunnitellaan rakennuksen rakentamista, niin 
tutkitaan hyvin huolellisesti maaperä rakennuspaikalla, 
ja sitä huolellisemmin, mitä suuremmaksi ja kauemmin 
kestäväksi rakennus on aiottu. Onhan kovin tärkeää, 
että perustus on luja, sillä jos se pettää, niin 
koko rakennus sortuu. 

Luonteen perustus on rehellisyys. Ei ole ehdottomasti 
välttämätöntä, että luonteen nimen ansaitseva 
ihminen on iloinen tai että hän on pitkälle kehittynyt 
itsehillinnässä, tyytyväisyydessä, ystävällisyydessä 
jne., mutta rehellinen hänen ehdottomasti täytyy olla, 
pieninkään varjo ei siinä suhteessa saa tulla hänen nimelleen. 

Rehellisyys on paljon enemmän kuin pelkästään 
valehtelematta, pettämättä ja varastamatta oleminen. 

On epärehellisyyttä omaa itseään kohtaan. — Oppilas 
on jäänyt luokalle. Kotona vanhemmille ja kaikille 
tovereille hän valittaa, että hänen on kovin vaikea 
oppia mitään. Siinä on hänen mielestään syy hänen 
epäonnistumiseensa. Itsekin hän vähitellen alkaa 
uskoa, että asia todella niin on, vastoin sitä, syvimmällä 
hänen olemuksessaan asuvaa totuuden ääntä, 

joka sanoo: »Kyllä olisit voinut, jos olisit oikein tahtonut.
» Hän valehtelee itselleen. — Nuori mies on »iloisessa 
seurassa», kuten on tapana sanoa. Lasketaan 
sopimatonta leikkiä, kilpaillaan kyvyssä puhua peitetyin 
sanoin arkaluontoisista asioista, puhutaan pilaa arvossapidetyistä 
henkilöistä. Nuorukainen tuntee sisimmässään, 
että tuo on väärin, että olisi kiellettävä tovereita 
noin tekemästä tai ainakin vaikenemalla osoitettava, 
ettei pidä sellaista kauniina ja oikeana. Mutta 
hän ei kuulekaan tuota ääntä vaan jatkaa itse puhetta 
samaan suuntaan kuin toisetkin, menee virran mukana. 
Hän ei ole ollut rehellinen omalle itselleen. — Nuori 
mies on tuntenut kutsumusta johonkin työhön. Se 
täyttää hänen ajatuksensa, siitä hän kernaimmin puhuu 
ja sitä tehdessään hän parhaiten viihtyy. Mutta 
loppujen lopuksi hän ei ryhdykään siihen; jokin mitätön 
syrjäseikka saa hänet luopumaan elämänsä perusajatuksesta, 
vanhemmat ovat ehkä vastaan, muualla 
saa ehkä paremmat aineelliset olosuhteet, tuota työtä 
pidetään ehkä hänen toveripiirissään halpa-arvoisena 
tai naurettavanakin. Hän on pettänyt oman sisimmän 
vakaumuksensa. 

Omaa itseään ei ajan mittaan voi menestyksellisesti 
pettää. Elämän kulkiessa tasaista latuaan voi helposti 
jäädä huomaamatta, että koko elämän rakennus on 
pystytetty hyllyvälle hiedalle. Mutta kun sattuu jokin 
kohtalokas, ratkaiseva hetki, jollaisia välttämättömyyden 
pakosta aina silloin tällöin sattuu, jollei ennen, 
niin ainakin kuoleman yksilöä kohdatessa, niin silloin 
kadottaa itseään kohtaan petollinen ihminen tasapainonsa. 
Hänen luonteensa murtuu sisästäpäin. Koko 
se loistava rakennus, ahkeruuden, itsehillinnän, rohkeuden 

ja muiden hyveiden temppeli, jonka hän tuolle petolliselle 
pohjalle on rakentanut, kadottaa hänen silmissään 
kaiken arvonsa, ja hänen täytyy aloittaa rakentaminen 
uudelleen — jos se vielä on mahdollista — 
sille perustukselle, mille ainoastaan jotakin pysyvää 
voi rakentaa. 

Joka ei ole rehellinen itselleen, on tuskin myöskään 
rehellinen lähimmäiselleen. Ihminen ei tyydy valehtelemaan 
vain suullansa, hän valehtelee usein koko olemuksellaan. 
Katsokaapa, miten makea hymy on Nevalan 
Maijan kasvoilla, kun naapurin emäntä pistäytyy 
hänen mökkiinsä, ja kuitenkin oli kaiku mökissä tuskin 
ehtinyt vaieta hänen sanojensa jälkeen, kun hän oli 
mustannut saman naapurin emännän niin ettei puhdasta 
paikkaa. — Poika kertoo mitä rehellisin ilme kasvoillaan 
tovereilleen, miten oivallisen tuloksen hän 
saavutti keihäänheitossa, ja suuttuu, jos toiset rohkenevat 
epäillä hänen sanojensa totuutta. — Nuorukainen 
tai neitonen käy tuhkatiheään jonkun läheisen ystävänsä 
luona vieraisilla — vanhemmat pidetään siinä 
liskossa — , vaikka todellisuudessa onkin vallan muilla, 
luvattomilla retkillä. — Mies kulkee kaikkialla julkisuudessa 
raittiusmiehestä, kuuluu ehkä raittiusseuraankin, 
mutta salaisuudessa hän ryyppää. — Mattilan 
Leena on melkein juoksujalkaa kiirehtinyt naapurimökkiin 
kertomaan sitä suurta uutista, kun Luhtipellon 
Iivari... Paljon ei hän mielestään omiaan lisännyt, 
ei, silkkaa totuuttahan hän puhui, mutta taisi sana 
siellä, toinen täällä olla hieman rohkeampi kuin totuus 
olisi myöntänyt, sillä tokkopa naapurin emäntä muuten 
olisi viitsinyt kuunnellakaan. — »Kahden viikon 
kuluttua ovat kengät valmiit», sanoo suutari kenkien 

teettäjälle. Lukemattomia kertoja hän on samoin luvannut 
muille ihmisille, mutta hyvin harvoin hän on 
sanansa täsmällisesti pitänyt, eikä hän kuitenkaan 
vielä ole oppinut varovaisemmaksi lupauksissaan. — 
Joku on särkenyt koulun ikkunan. Opettaja kysyy, 
kuka sen on tehnyt, ja uhkaa rangaista koko luokkaa, 
jollei syyllistä ilmaannu. Kaikki tietävät, kuka ikkunan 
on rikkonut, hän on itse joukossa, mutta opettajalle 
ei totuutta sanota, ja koko luokka saa kärsiä rangaistuksen. 
Syyllinen valehteli, koko luokka tavallaan 
valehteli, vaikkei puheellaan niin äänettömyydellään. 

Jos jossakin olisi ihminen, joka uskaltaisi väittää 
aina ehdottomasti pysyneensä totuudessa, niin maksaisi 
todellakin vaivan matkustaa pitkänkin matkan 
saadakseen nähdä hänet, siksi erikoinen olento hän 
olisi. Totuus ja valhe ovat niin erottamattomasti kietoutuneet 
toisiinsa olemuksessamme, sanoissamme ja 
töissämme, ettei tärkinkään silmä voi nähdä, paljonko 
meissä on totta, paljonko valhetta. 

Miksi ihminen sitten on niin herkkä valehtelemaan, 
niin hyvin itselleen kuin lähimmäisilleen? Ei tarvitse 
syvälle penkoa valheen syitä löytääkseen sen perusvian 
ihmisluonteessa, mistä niitä versoo. Se on pelko, 
ja väärin kehittynyt itsensä tehostaminen, nim. turhamaisuus. 
Ihminen, joka ei ole rehellinen omalle itselleen, 
pelkää katsoa omaa huonouttaan silmästä silmään 
ja niitä ulkonaisia vaikeuksia, mihin rehellisyys 
omaa sisintä kohtaan voisi hänet johtaa. Hänen täytyy 
koettaa kuvitella itsensä paremmaksi. Ns. hätävalhe 
johtuu melkein aina rangaistuksen, arvostelun tai naurun 
pelosta. Teeskentelijä pelkää näyttäytyä ihmisille 

sellaisena, jollainen hän todellisuudessa on. Ne, jotka 
valehtelevat kohteliaisuudesta, kiittävät äidille hänen 
lastaan kauniiksi ja miellyttäväksi, vaikka sisimmässään 
ajattelevat toisin, lausuvat vastenmielisen vieraan 
mitä sydämellisimmin sanoin tervetulleeksi, tekevät 
niin siksi, etteivät joko menettäisi hyvän ystävän 
suosiota tai saisi ikävää vihamiestä. Suutarikin, joka 
lupaa tehdä kengät aikaisemmin kuin hän todella 
voi, pelkää muuten menettävänsä koko työn. Kerskailulla 
ja liioittelulla on juurensa halussa näyttää 
muiden silmissä paremmalta ja merkityksellisemmältä 
henkilöltä kuin todella on. Syyttä suotta emme 
kuvittele tyypillistä valehtelijaa luihuksi olennoksi, 
joka ei kävele, vaan hiipii, ei katso suoraan, vaan vilkuilee 
joka taholle, ei puhu reippaasti, vaan kangertelee 
ja kuiskaa. Tuollainen käytöshän todistaa pelkoa, 
ja valehtelija on suuri pelkuri. 

Välttääkö valehtelija pelkäämänsä vaarat? Toisinaan 
välttää, toisinaan ei. Moni joutuu kiinni hätävalheestaan, 
moni kohteliaisuusvalhe on tarpeeton tai suorastaan 
vahingoksi valehtelijalle, kun henkilö, jolle 
kohtelaisuusvalhe on lausuttu, on ollut kyllin älykäs 
huomatakseen, ettei puhuja ollutkaan sanojensa takana. 
Mutta siinäkin tapauksessa, että valehtelijan 
onnistuisi välttää sen hetkellisen pelon aihe, mikä on 
saanut hänet valehtelemaan, rakentaa hänen valheensa 
ja turhamaisuutensa hänelle yhä uusia ja uusia valheen 
aiheita. Hätävalhe kaipaa tavallisesti selitykseksi 
uusia hätävalheita, ja harvoinpa sattuu, ettei joku 
niistä olisi niin kömpelö, että valehtelija saadaan kiinni 
sanoistaan. Ja kun näin kerran on tapahtunut, niin on 
tultu kärsimään suurempi vahinko, kuin alussa oli ymmärretty 

---136---

pelätäkään, on menetetty ihmisten luottamus. 
Jos itseään pettävä ihminen ratkaisevassa tilanteessa 
menettää sisäisen perustuksen elämältään, niin menettää 
muita pettävä ihminen kestävimmän ulkonaisen perustuksensa, 
ihmisten luottamuksen. Mitä on liikemies, 
virkamies, maanviljelijä, käsityöläinen, työmies, 
joka on kadottanut lähimmäistensä luottamuksen? Hän 
on haaksirikkoutunut hylky myrskyävällä merellä, yksinäinen 
puu rajutuulessa. Voidaan sanoa: »Ei luottamus 
yhdestä kerrasta toki tyysten häviä.» Jollei 
tyysten häviäkään, niin kyllä kuitenkin puoliksi, eikä 
valehtelijan tarvitse monta kertaa eksyä totuudesta, 
kun jo menettää sen tyystenkin. Ja kun sen tyysten 
on menettänyt, saa ponnistella suorastaan jättiläismäisesti 
saadakseen edes hitusen nauttimaansa luottamusta 
takaisin. 

Paljon on kirjoituksessa ja puheessa koeteltu puolustaa 
valhetta eräissä tilanteissa, kuten onnettomuuden 
tapahduttua, jos sen ilmoittaminen tuottaisi tiedon 
saajalle jotakin vahinkoa, tai sairaalle, joka ehkä tulisi 
sairaammaksi saadessaan kuulla totuuden joko omasta 
tilastaan tai jostakin muusta, häntä läheisesti koskevasta 
asiasta. Näissäkin tapauksissa pitää kuitenkin 
yleisesti paikkansa sananlasku: »Valheella on lyhyet 
jäljet.» Tavalla tai toisella tulee totuus tavallisimmin 
ilmi, ja vaara, jota koetettiin välttää, on silloin kahta 
suurempi. Ja missä olisi raja luvallisen ja luvattoman 
hätävalheen välillä? Pelkuri on aina hädässä, ja 
tuhannet vaarat vaanivat häntä ja hänen omaisiaan 
keskellä kirkasta päivää. Ja turhamainen tarvitsee aina 
valhetta ja liioittelua koristeekseen. Ei, ihmisen puhe 
ja koko olemus on rajoitettava niin eheällä totuuden 

raja-aidalla, ettei jätetä pienintäkään takaporttia, 
mistä ihminen pelkuruuden hetkenä voisi pujahtaa valheen 
hyllyvälle, ihmiselle itselleen, hänen lähimmäisilleen 
ja koko yhteiskunnalle turmiolliselle suolle. 
Hyvää rohkeuden harjoitusta onkin tapa puhua totta 
ja olla tosi kaikenlaisissa olosuhteissa. Vähitellen häviää 
siten ihmispelko sekä turhamaisuus, jotka niin 
monet hyvät aikomuksemme tekevät tyhjiksi ja saavat 
meidät elämään elämämme, niinkuin luulemme muiden 
tahtovan meidän elävän, eikä niinkuin oma totuudentuntomme 
meille sanoo. 

Suoranainen petos on jo syvälle vajoamista epärehellisyyden 
polulla. Ihminen, joka pettää toista tai 
yleensä vääryydellä pyrkii hankkimaan itselleen etua, 
ei enää, kuten muu valehtelija, puolusta ja suojele itseään 
kelvottomilla keinoilla, vaan hän hyökkää. Hän 
ei voi puolustaa menettelyään selittämällä sen pelon 
seuraukseksi tai oman arvonsa vaatimaksi, hän on tehnyt 
työnsä ilkeämielisyydestä ja omanvoitonpyynnistä. 
Jos jotakuta syytetään valehtelijaksi, niin voi häneen 
suhtautua anteeksiantavalla lempeydellä, säälien vain 
hänen heikkouttaan, mutta petollinen ihminen on niin 
raskaasti rikkonut inhimillisen yhteiselämän lakeja 
vastaan, että vain asian täydellinen sovittaminen ja 
luonteen perinpohjainen parannus velvoittavat meitä 
jälleen hyväksymään petturin täysiarvoiseksi jäseneksi 
ihmisten suureen, yhteiseen perheeseen. Yhteiskuntaelämä 
edellyttää kaikkien yhteiskunnan jäsenten vilpitöntä 
rehellisyyttä, jo viattomammatkin valheet horjuttavat 
yhteiselämän perustuksia, mutta petos hävittää 
ne tyysten. Mitä yhteisyrityksiä enää voidaan suunnitella, 
mihin kanssakäymiseen yleensäkään ryhtyä 

muiden ihmisten kanssa, jollei voida luottaa heidän rehellisyyteensä. 
Elämä tulee silloin täydelliseksi kaaokseksi, 
kukin ottaa, väkivallalla tai viekkaudella, mitä 
irti saa, lailla ja järjestyksellä ei enää ole mitään sananvaltaa. 

Ei petoskaan ole meille niin mahdoton kuin itsellemme 
luulottelemme. Pelko ja turhamaisuus saa meidät 
helposti valehtelemaan, alituinen pyrkimys valvoa 
omia etuja tekee meistä melkeinpä huomaamattamme 
otollisessa tilanteessa petturin. Vai lieneeköhän 
markkinoilla myyty monta hevosta ja lehmää, joiden 
viat ja ansiot on ostajalle selvitetty omantunnon mukaisesti? 
Montakohan avioliittoa on solmittu, jossa 
kumpikin puoliso olisi totuudenmukaisesti kertonut entisestä 
elämästään kaikki seikat? Ovatkohan tuloilmoitukset 
valtiolle ja kunnalle todella tehdyt kunnian 
ja omantunnon vaatimuksia noudattaen? Petos jäytää 
sieluamme kuin myrkky, sielläkin, missä kaikkein vähimmin 
sen odottaisimme ja sallisimme esiintyvän, sen 
rumat, inhoittavat kasvot irvistävät meitä vastaan ilkamoiden 
meidän hyvälle uskollemme ihmisen korkeasta 
arvosta. Kaikki aineelliset edut ovat mitättömiä, jos 
niitä vertaa siihen suunnattomaan siveelliseen alennustilaan, 
mihin ihminen lankeaa niitä petoksella tavoitellessaan. 
Aineelliset varat ja valta menetetään, mutta 
petoksen tahra ei ihmisen kunniasta koskaan häviä. 

Varas, samoin kuin petollinenkin ihminen uhraa ihmisarvonsa 
vähäpätöisten aineellisten etujen tähden, 
myö esikoisoikeutensa hernerokasta. Ja varkauden 
laita on kuten valheen ja petoksenkin: eivät vain ne ole 
varkaita, jotka varkaudesta tai näpistelystä vankilassa 
istuvat tai jotka ovat epärehellisten ihmisten maineessa, 

ankara rehellisyyden vaaka punnitsee varkauksiksi 
monet sellaiset teot, jotka laki jättää rankaisematta 
ja joita ihmiset tekevät vähintäkään itse häpeämättä 
ja menettämättä rehellisen ihmisen mainetta. 
Kun liikeapulainen vaatii tavarasta suuremman hinnan 
kuin kauppias on määrännyt, ja panee erotuksen 
omaan taskuunsa, niin on se varkautta. Monet »hyvät 
kaupat», joista toveripiirissä kerskuillaan, ovat tarkkaan 
ottaen varkautta, ryöväystä tai kiristystä, kun on 
käytetty hyväksi lähimmäisen ymmärtämättömyyttä 
tai hädänalaista asemaa. Työnantaja varastaa työmieheltään 
»unohtamalla» jonkin, keskinäisessä välipuheessa 
työmiehelle lupaamansa edun tai järjestämällä 
niin, että työmies joutuu kuluttamaan osan 
omasta ajastaan työnantajan hyväksi. Työmies varastaa 
työnantajalta käsittelemällä huolimattomasti ja 
tuhlailevasti hänen koneitaan ja raaka-aineitaan, tekemällä 
työnsä veltosti ja kuluttamalla omiin harrastuksiinsa 
aikaa, jona hänen olisi oltava työnantajan 
työssä. Se, joka huomaa saaneensa liiaksi takaisin antamastaan 
rahasta eikä kuitenkaan asiasta huomauta, 
on myös varas. Ja maksutta matkustus rautatiellä samoin 
kuin varkain pujahtaminen maksavaan huvitilaisuuteen 
ovat myös eräs muoto varkautta. Keinottelija 
eroaa varkaasta vain siinä, että hän varastaa ihmisiltä 
nokkelasti kiertämällä omistusta suojaavien lakien säädöksiä, 
kun varas kömpelösti ne rikkoo. Tehdään varkaus 
hienommin tai karkeammin, ovelammin tai tyhmemmin, 
henki on aina sama, oman edun tavoittelu 
vääryydellä ja muiden kustannuksella. Rauhallisen, 
hedelmällisen yhteiselämän mahdollisuudet säretään 

ja siten kaivetaan ontoksi se maaperä, jolle ihmisyhteiskunta 
vuosituhansien kuluessa on perustettu. 

Pyrkimys ehdottoman oikeudenmukaisuuden noudattamiseen 
kaikissa elämän olosuhteissa, pienissäkin 
asioissa, on oivallista totuttautumista rehellisyyteen. 
Eikä riitä, että oikeudenmukaisuudella ymmärrämme 
vain tarkkaa vaarinpitoa siitä, että jokainen saa sen, 
mitä keskinäinen sopimus, kirjoitettu laki tai yleinen 
tapa vaatii. On paljon puolueellisia sopimuksia, lakeja 
ja tapoja, meidän on kuultava omantuntomme, 
paremman minämme ääntä ja noudatettava sitä tahtoessamme 
menetellä täysin oikeudenmukaisesti. Meidän 
on tehtävä itsellemme tällaisia kysymyksiä: Onko 
oikein, että minä useampia kertoja olen päässyt vieraisille 
tai matkoille siskoni täytyessä pysyä kotona? 
Onko oikein, että jätän nuo vastenmieliset työt toisten 
tehtäviksi ja etsin itselleni paremman työpaikan ja paremmat 
työaseet? Onko oikein, että minä täpötäydessä 
rautatievaunussa koko ajan istun toisten, minua vanhempien 
ja heikompien saadessa koko ajan seisoa? 
Elämämme on täynnänsä tuollaisia suurempia- ja pienempiä 
epäoikeudenmukaisuuksia, ja on häpeäksi 
meille, ettemme ole niistä millämmekään, vaan pidämme 
ne aivan luonnollisina asioina. Meistä riippumattomat 
tekijät, perinnöllisyys, onnettomuudet, ihmisen 
pyrkimyksistä piittaamaton luonto aiheuttavat jo 
niin runsaasti epäoikeudenmukaisia eroavaisuuksia ihmiskohtaloihin, 
ettei ihminen enää pahalla tahdollaan 
tai välinpitämättömyydellään saisi niitä lisätä. 

Luonteen kannalta katsottuna on valhe aina valhetta, 
varkaus aina varkautta, vääryys aina vääryyttä, yhtä 
suuri häpeä ja yhtä ruma tahra asianomaisen henkilön 

luonteessa, olkoon tämä kaikki tapahtunut suuressa tai 
pienessä mittakaavassa. Sellainen ihminen osoittaa 
varkaudellaan ja vääryydellään, ettei hänellä ole hyvää 
tahtoa lähimmäistään kohtaan, ettei hänelle ole 
tärkeätä, »että hän saisi omansa pitää», kuten Luther 
sanoo seitsemännen käskyn selityksessä. Vaikka tunnustammekin 
rikkoneemme ja yhä rikkovamme senkin 
käskyn, niin on sittenkin vilpittömänä pyrkimyksenämme 
aina oleva tavoitella rehellisyyttä kaikessa. 
Inhimillinen säälin tunne vaatii meitä antamaan 
anteeksi sille, joka varastaa nälkäänsä tyydyttääkseen, 
mutta me ihailisimme sitä, joka niinkin ankarissa 
olosuhteissa pitäisi kiinni rehellisyyden vaatimuksista. 
Sellaisesta ihmisestä sanoisimme, että hänellä on luonnetta, 
ja hänen haltuunsa uskoisimme huoletta kalleimmatkin 
aarteemme. Sellaista luonnetta kannattaa tavoitella. 
Taisteltakoon sen saavuttamiseksi niin uupumatta 
kuin ihminen taistelee henkensä pelastaakseen. 
Hengestä tässä todella onkin kysymys, sillä »mitä se 
auttaa ihmistä vaikka hän kaiken maailman voittaisi, 
mutta sielulleen saisi vahingon». Ja epärehellisyys on 
sielun surma. 

Rehellisyys on luonteen perustus. 
On oltava rehellinen omaa itseään kohtaan. 
Valhe on pelkuruuden ja turhamaisuuden osoitus. 
»Lyhyet ovat valheen jäljet.» 

Valhetta voi pitää säälittävänä heikkoutena, petos 
on jo suoranainen pahan tahdon ilmaus. 

Varkautta on kaikki toisen oman anastaminen, sellainenkin, 
mikä tapahtuu »lain ja oikeuden varjolla», 
toisen hädänalasta asemaa hyväksi käyttämällä jne. 

Oikeudenmukaisuuden noudattaminen kaikissa asioissa 
kasvattaa meitä rehellisiksi. 
»Rehellisyys maan perii.» 

12. Rohkeus. 

Pelolla on tärkeä asema eläinmaailmassa. Se on 
erottamattomasti yhdistynyt yksilön itsesäilytysviettiin. 
Samoin on alkuperäisellä kehitysasteella olevassa 
ihmismaailmassa pelko suorastaan vallitseva tunne. 
Kaikka uusi ja outo herättää helposti pelkoa, ja villi-ihminen, 
jonka tieto maailmasta on niin perin rajoitettu, 
kohtaa yllätyksiä ja salaperäisyyttä joka askeleella. 

Pelko, niin luonnollinen ja välttämätön vaisto kuin 
se onkin, kehittyy usein elämää painavaksi kahleeksi. 

Sivistys taistelee pelkoa vastaan joko hävittämällä 
pelon aiheuttajia, kuten esim. villipetoja, tai osoittamalla 
pelon aiheettomaksi. Emme pelkää enää noitien 
pahoja töitä, emme usko peikkoihin ja haltijoihin. Monet 
pelätyt taudit ovat saaneet luonnollisen selityksensä 
ja monia niistä voidaan jo voitollisesti torjuakin. 

Mutta sivistyskin, tai oikeammin sen varjopuoli, 
kasvattaa toiselta puolen pelkoa ja juuri sellaista pelkoa, 
joka on vaarallinen elämän säilymiselle. Sivistysyhteiskunnan 
tarjoamat elämän mukavuudet ja nautinnot 
vieroittavat näet ihmisen niin kokonaan kärsimyksistä, 
ponnistuksista ja kieltäytymisistä, että he oppivat 
niitä välttämään, mikäli se suinkin on mahdollista. Pelätään 
työtä ja ponnistusta, ja seurauksena on rikollisten, 

tyhjäntoimittajien ja keinottelijoiden laumat, jotka 
elävät työtätekevän kansanaineksen niskoilla muodostuen 
tälle raskaaksi rasitukseksi. Ja kärsimysten ja 
kieltäymysten pelko tulee lopulta kohtalokkaaksi kansakunnan 
kasvullekin: miehet eivät mene avioliittoon, 
koska on mukavampaa elää naimattomana, ja naiset 
pelkäävät lapsen synnyttämistä. Ja nekin, jotka muodostavat 
perheen, pelkäävät suurta lapsilukua, jonka 
elättäminen aiheuttaa kieltäymyksiä ja ponnistusta. 

Sivistysyhteiskunnassa kehittyy edelleen toinenkin 
pelon laatu aivan kohtalokkaalla tavalla, nim. ihmispelko. 
Pelätään muiden arvostelua, muiden naurua. 
Ei tohdita noudattaa omantunnon vaatimuksia, sillä silloin 
joutuu helposti tekopyhän maineeseen, ei uskalleta 
lausua julki omaa vakaumusta, sillä silloin tulee monien 
ihmisten vihamiehiksi, ei uskalleta vastustaa lain 
rikkomista tai oikeuden loukkaamista, sillä silloin saa 
kiihkoilijan nimen. Ei uskalleta tehdä mitään punnitsematta 
ensin puolelta jos toiseltakin, voisiko tuolla teolla 
astua jonkun henkilön liikavarpaille. Ei uskalleta 
olla oma itsensä, tuskin yksinäisyydessäkään; ihmispelko 
on saanut sellaisen vallan sielussa, ettei mikään 
pysty sitä kukistamaan. 

Tarvitaan siis rohkeutta, vieläpä joskus uhkarohkeuttakin, 
jotta elämä pysyisi oikeilla raiteillaan. Mutta 
säännöllisissä oloissa on luonnollisen pelon opettama 
varovaisuus aina otettava huomioon mahdollisimman 
edullisen tuloksen saavuttamiseksi. 

Oikea rohkeus on siten oikeitten rajojen löytämistä 
pelolle. Ottakaamme esimerkiksi sairauden ja kuoleman 
pelko. Meidän elimistömme on sellainen, että se, 
ainakin jonkin aikaa, kestää melkoistakin liikarasitusta, 

poistaa runsaastikin itsestään vaarallisia aineksia, 
kestää kylmyyttä ja kuumuutta. Hermomme myös 
tottuvat kärsimyksiin, niin että ensi alussa hyvinkin vaikea 
tuska ajan mittaan lievenee. Sairaalloista, liiallista 
pelkoa on näin ollen joidenkin ruokien tai juomien, 
hiestymisen ja liikarasituksen pelko jne. Tuskinpa 
muita kuin aivan äärimmäisen sairaita ihmisiä heidän 
elimistönsä estäisi elämästä rohkeasti ja iloisesti sekä 
työllä ansaitsemasta toimeentuloansa jos vain elämänrohkeus 
osattaisiin säilyttää. Liiallinen sairauden 
pelko on useinkin hyvin läheisessä yhteydessä työn ja 
vaivannäön pelon kanssa: jokainen tutkikoon rehellisesti, 
kuuluuko hänen työtä estävä sairautensa tähän 
luokkaan. — Ja milloin ankara kuolemanpelko ei 
johdu vakavista omantunnon nuhteista, niin ei siihen, 
jos me rauhallisesti sitä harkitsemme, ole vähintäkään 
syytä. Kuolema on luonnollinen ilmiö, aivan kuin syntymä 
ja unikin. Kun ruumiimme heikontuu kylliksi, 
niin kuolema ei tunnu säälimättömältä viikatemieheltä, 
joka katkaisee kaikki siteet elämään, vaan kaivatulta 
ystävältä, joka vapauttaa väsyneen vaeltajan matkan 
vaivoista. Väkivaltaisen kuoleman kauhu sitävastoin 
on aivan luonnollinen tunne, mutta sekin on itse asiassa 
vähäisempi kuin etäältä, rauhallisesta kammaristaan 
katsoen luulisi: sodassa ja muisssakin hengenvaarallisissa 
tilanteissa tunteiden ja intohimojen korkea jännitys 
on omansa kääntämään huomion pois kuolemasta, 
ainakin ne käyttävät suuren osan siitä sielunvoimasta, 
mikä muuten ravitsisi kuoleman kammoa. 

Sairauksia ja kuolemaa ennakolta pelätessämme 
taistelemme siten samanlaista taistelua kuin don Quixote, 
joka hyökkäsi rauhallisten tuulimyllyjen kimppuun, 

luullen niitä vihollisikseen. Ja eivätköhän, tarkemmin 
ajatellessa, useimmat meidän pelkomme aiheista 
muutu tuollaisiksi rauhallisiksi tuulimyllyiksi, 
jotka vain meidän pelokkaan sielumme silmissä näyttävät 
hirvittäviltä jättiläisiltä. Me pelkäämme muiden 
arvostelua ja muiden naurua, mutta »eihän haukku 
haavaa tee»; usein saamme osaksemme hyväksymistä 
pelkäämämme naurun ja pilkan asemasta, ja useimmin 
käy niin, ettei kukaan koko asiaa huomaa tai ei ainakaan 
välitä siitä enempää kuin pilvestä, johon sattui 
vilkaisemaan maantietä kulkiessaan, tai paperipalasta, 
joka leijaili tuulen mukana pellon yläpuolella. Itserakkautemme 
pettää, meitä aivan häpeämä ttömäs ti: 
kun olemme tehneet jotakin omasta mielestämme oivallista, 
niin uskomme koko maailman meitä siitä ihailevan, 
ja kun taas olemme tehneet tyhmyyksiä, niin on 
mielestämme joka pensaallakin silmät sitä näkemässä, 
joka ruohonkorrella suu sitä maailmalle kuuluttamassa 
ja nauramassa. Emme ole niin tärkeitä olentoja 
kuin itseksemme kuvittelemme. Olemme muiden silmissä 
usein niin mitättömiä, etteivät he viitsi meidän 
tähtemme edes vetää suutaan hymyyn, teimme sitten 
melkein mitä hyvänsä. Pois siis naurettavuuden pelko! 
Naurettavinta on, että sellainen pelko lainkaan on olemassa. 

Muukin ihmispelko on usein aivan aiheetonta. Me 
emme uskalla lausua julki muiden mielipiteistä poikkeavaa 
vakaumustamme pelosta, että meitä aletaan vihata 
tai halveksia. Kuitenkin on tavallisesti niin, että 
kaikki kunnioittavat sellaista ihmistä, joka uskaltaa 
lausua vakaumuksensa silloinkin, kun siitä voi hänelle 
olla vahinkoa tai jos muut siitä suuttuvat. Toisten vihaa 
ei ole pelättävä, jos kerran oikeus on puolellamme, 

sillä he pelkäävät tarttua asiaan, koska he siten joutuisivat 
muiden ikävän huomion alaisiksi. Heidän pelkonsa 
suojelee meitä. 

Pelko heikontaa meitä antaen pelon aiheelle suuremmat 
toteutumisen mahdollisuudet. Sanotaanhan leijonankin 
väistyvän miestä, joka rohkeasti katsoo sitä silmiin, 
mutta hyökkää heti pakenevan kimppuun. Kova 
kohtalo tavoittaa myös tavallisesti varmimmin sen, joka 
enimmin pelkää. Todella on oikeassa seuraavan ajatelman 
lausuja: »On parempi käyttää henkemme voimia 
kestämään niitä onnettomuuksia, joita meille sattuu, 
kuin aavistelemaan onnettomuuksia, joita meille voi 
sattua.» 

Pelko on synnynnäisiä ominaisuuksiamme. Se on 
siksi vaikeammin voitettavissa kuin monet huonot taipumukset, 
mutta käytännöllisellä viisaudella ja sitkeällä 
totuttautumisella on toki pelko oikeisiin rajoihin 
sidottavissa ja luonne tässäkin suhteessa melkoisesti 
muodosteltavissa. 

On ensiksikin kaunistelematta itselleen tunnustettava, 
että pelkää ja mitä pelkää. Kun näin pelon aihe 
on otettu aivan kuin käteen, missä sitä tyynesti tarkastellaan, 
niin se näyttää pienemmältä, se kadottaa salaperäisyyden, 
mikä juuri tekee sen niin kammottavaksi. 
Perimmäistä pelon syytä ei aina voi löytää, moni pelko 
johtuu lapsuusajan vaikutelmista, jotka jo ovat unohtuneet, 
sekä sellaisesta ruumiin sairaalloisuudesta, 
jonka vain lääkäri voi todeta. Mutta useimmat syyt 
ovat löydettävissä, jos meillä vain on riittävästi rohkeutta 
tunnustaaksemme ne itsellemme. Sillä pelolla 
ovat useimmin lujemmat varustukset omassa sielussamme 
kuin ulkonaisessa todellisuudessa, mutta itserakkautemme 
tekee meille vaikeaksi myöntää, että sielumme 

olisi heikko ja puutteellinen. Mutta juuri tämä 
heikkoutemme tunnustaminen itsellemme on välttämätön, 
jotta siitä voisimme päästä. 

Pelosta vapautuaksemme meidän on vakuuttauduttava 
siitä, ettei pelkäämämme seikka ole vaarallinen. 
Sitä varten meidän on annettava pelon 
aiheen toteutua. Tätä ei luonnollisesti ole ymmärrettävä 
niin, että kuolemanpelon karkoittaaksemme 
tekisimme itsemurhan tai tuskallisen taudin pelosta 
vapautuaksemme hankkisimme itsellemme tuon taudin. 
Voimme vahvistaa rohkeuttamme lievemmillä 
toimenpiteillä. Niinpä sairauden pelkoa voi vähentää 
menemällä ulos sellaisellakin säällä, jolloin pelkää 
vilustuvansa; pimeän kammoa menemällä pimeään 
huoneeseen jne. Ihmispelkoa on ryhdyttävä 
vastustamaan kodin ja läheisten ystävien piirissä: 
heille voi paljastaa jonkin oman heikkoutensa, jonka 
mielellään ei soisi tulevan vieraiden tietoon, heille voi 
hienotunteisesti lausua jonkin karvaan totuuden, heidän 
parissaan voi luoda ilmi vakaumuksensa ja ajatuksensa 
asioista. Kun näin ryhdymme suoranaiseen taisteluun 
pelkoa vastaan, on se jo omansa vähentämään 
pelokkuuttamme. Lopulta muuttuu tuollainen hyökkäävä 
asenne pelkoon nähden tottumuksen voimasta 
luonteen pysyväiseksi ominaisuudeksi, ja niin on arasta 
ihmisestä tullut kyllin rohkea menestyäkseen tavallisessa 
arkisessa elämässä. 

Rohkeus on siksi kunnioitettu ominaisuus ihmisten, 
varsinkin miesten, keskuudessa, että jokaista uhkaa 
ulkokultaisuuden vaara: kunnianhimosta pyritään 
esiintymään rohkeina ihmisten silmissä, vaikka yksinäisyydessä 
tehdäänkin pelkurin töitä. Luonneihmisen tulee 
kuitenkin aina pyrkiä siihen, että hän yksinäisyydessä, 

---148---

ilman todistajia, pystyy tekemään saman, minkä 
ihmisten läsnäollessakin, heidän kehoituksiensa ja 
ylistelyjensä kiihoittamana. Ihminen ei silloin vielä 
ole vapaa ihmisorjuudesta, jos hänen kunnianhimonsa 
vaatii, että hänen parhaita tekojaan katsellaan ja ylistellään. 

Usein on huomautettu, miten väärä on se jokseenkin 
yleinen käsitys, että rohkeutta erikoisesti tarvitaan 
ja että se erikoisesti kehittyy vain sodassa. Rauhallinen 
elämä, taistelu luonnon alistamiseksi ihmisen palvelukseen, 
yhteiskunnallisten epäkohtien paljastaminen 
ja korjaaminen, aatteiden ajaminen, omien luonteen 
vikojen parantaminen: velvollisuuden täyttäminen 
yleensä tarjoaa runsaasti tilaisuuksia rohkeuden, vieläpä 
sankaruudenkin osoittamiseen. Tarvitaanpa noissa 
toimissa suurempaakin rohkeutta kuin sodassa, sillä 
niistä puuttuvat usein kunnianhimon kiihoittimet, joilla 
on suuri osuus taistelukentän sankaritekoihin, ja sodassa 
riehuvien intohimojen kiihkeys vähentää myös 
pelkoa, ajatus ei useinkaan ehdi edes tajuta, että jokin 
vaara uhkaa, kun se jo on ohi. 

Pelon liittolaisia ja kannustajia ovat itsekkyytemme, 
turhamaisuutemme, laiskuutemme ja muut huonot 
ominaisuutemme. Rohkeuden paras liittolainen 
taas on epäitsekäs toiminta muiden hyväksi sekä kaikkikin 
hyveet. Mikäli niitä kehitämme, lisäämme myös 
rohkeuttamme. Äidinrakkaus on siten tehnyt monesta 
arasta naisesta sankarillisen ihmisen ja isänmaanrakkaus 
on pystynyt ihmissydämestä karkoittamaan pelkojen 
kuninkaan, kuolemanpelon. 

»Me saksalaiset pelkäämme vain Jumalaa», kuuluu 
itsetietoinen saksalainen sananlasku. Jumalanpelko 
enkin kaikkina aikoina ollut tehokkain apu ihmispelkoa 

ja muutakin pelkoa vastaan. Ken pelkää Jumalaa, hän 
ei voi, eikä hänellä ole enää mitään syytäkään pelätä 
ketään muuta; Jumalan lain noudattaminen, Hänen lupauksiinsa 
uskominen ja vain Hänen mielisuosionsa etsiminen 
vapauttaa hänet kaikesta siitä, mitä muut pelkäävät. 
Häneen soveltuvat Raamatun sanat: »Kaikki 
myötävaikuttaa niiden parhaaksi, jotka rakastavat Jumalaa
». 

Pelko on itsesäilytykselle hyödyllinen vaisto. Liialliseksi 
kehittyneenä on se vaikea elämän este. 

Tosi sivistys hävittää liiallista ja aiheetonta pelkoa; 
sivistyksen varjo luo uutta, turmiollista pelkoa. 

Oikea rohkeus ei ole uhkarohkeutta, vaan oikeitten 
rajojen asettamista pelolle. 

Vapautuakseen liiallisesta pelosta ja kehittyäkseen 
rohkeaksi ihmisen on 

tunnustettava itselleen oma pelokkuus; 

etsittävä pelon syy; 

ryhdyttävä taisteluun pelkoa vastaan antamalla pelon 
aiheen toteutua, koska se ei todellisuudessa useinkaan 
ole niin kauhea kuin mielikuvituksessa. 

Rohkeus on yhtä hyvin rauhallisen elämän kuin sodankin 
hyve. 

Heikkoutemme tukevat pelkoamme, hyveet rohkeuttamme. 

Jumalanpelko vapauttaa kaikesta muusta pelosta. 

13. Hiljaiset voimat ja pikkuasiain arvo. 

Kuvittelemme, että siellä, missä tapahtuu jotakin 
tärkeätä, on myös paljon melua ja ääntä. Tämä luulomme 
on sikäli kyllä oikea, että suuret tapahtumat 

useinkin aiheuttavat hälinää, mutta se ei suinkaan ole 
suuren tapahtuman pääseuraus eivätkä siitä käy selville 
tapahtuman syyt. Kun laho puu metsässä ryskyen 
kaatuu, niin on se tulos vuosikausien sairaudesta. Mahtava 
ukkonen on tulos sähkö jännityksestä, jonka muodostumista 
ei kukaan kuule eikä näe. Maailman suurimmat 
ja ihmeellisimmät tapahtumat ovat hiljaisten 
voimien työtä: painovoima, joka vaikuttaa kaikkeen aineeseen, 
on hiljainen voima; ihmisajatus, joka on eniten 
mullistanut maailmaa, on hiljaisista hiljaisin, sitä 
ei mikään korva kuule eikä mikään silmä näe. 

Aikamme on touhun ja hyörinän aikaa, ja niiden 
luonnollinen seuralainen on melu. Tunnettua on, että 
melussa on vaikea ajatella: ajatushan vaatii sielun 
keskitystä, ja keskitykseen tarvitaan hiljaisuutta. Siksipä 
onkin aivan luonnollinen ilmiö, että nykyaikainen 
ihminen on ajatusköyhä, pintapuolinen olento. Melu 
on tehnyt hänet tylsäksi. On paljon sellaisia ihmisiä, 
jotka eivät hetkeäkään voi olla hiljaisuudessa, yksinäisyydessä. 
Tällaiset ihmiset ovat tavallisesti maailman 
köyhäsieluisimpia. 

Kun ihminen pyrkii aikaansaamaan paljon melua, 
on siihen yhdeksässä tapauksessa kymmenestä jokin 
itsekäs ja alhainen syy. Kaikenlaiset petkuttajat, onnenonkijat 
ja keinottelijat ovat usein pelkkänä äänenä 
koko mies: he tietävät siten saavansa ympärilleen yksinkertaisten 
laumat, jotka suinpäin juoksevat ääntä 
kohti ja tarttuvat heitettyihin syötteihin. — Melu on 
usein kunnianhimon hedelmä. On ihmisiä, joilla on 
suorastaan sairaalloinen tarve olla aina näköisällä, herättää 
huomiota, saada ylistelyjä. Ja silloin tulee välttämättömäksi 
herättää paljon melua, sillä monivivahteinen 
elämä tarjoaa ihmisille niin runsaasti vaikutelmia, 

ettei vähä ääni hevillä herätä heidän huomiotaan. 
Tuskin kukaan meistä on tässä suhteessa synnitön: jos 
me jotakin erikoista keksimme tai meille jotakin tavallisuudesta 
poikkeavaa tapahtuu, niin riennämme sitä 
kuuluttamaan, jollei muille, niin ainakin läheisimmillemme. 
Ystäviä ja omaisia kohtaan osoitettu avomielisyys 
on kyllä kiitettävä ominaisuus, samoin kuin sekin, 
ettei ihmisen elämässä koskaan ole mitään, joka ei sietäisi 
julkisuuden valoa, mutta meidän on varottava, ettemme 
aiheuttaisi »paljon melua tyhjästä». 

Usein on melu tarkoitettu peittämään ihmisen heikkoutta, 
hänen tyhjyyttään ja pintapuolisuuttaan, tai 
vaimentamaan omantunnon kalvavia syytöksiä. Hiljaisuus 
olisi ihmiselle silloin paras lääkäri, mutta hän 
pelkää sitä, sillä se tekisi ehkä hänen sielussaan kipeän 
leikkauksen. Ainaisella hyörinällä ja hälinällä 
koettaa hän huumata itsensä ja pitää muut siinä luulossa, 
että hänen asiansa ovat oikealla tolalla. Turhaan 
hän ponnistelee: kerran kohtaa hiljaisuus hänet ja vetää 
hänet tilille. 

Melu on paljon enemmän elämää hävittävä kuin 
rakentava ja edistävä ilmiö? Melu on myös kypsymättömyyden 
ilmaus. Sivistymätön ihminen ilmaisee 
kaikki tunteensa, ilonsa ja surunsa räikeällä, meluavalla 
tavalla. Kun hän esim. suuttuu, kiroilee hän niin, 
että luulisi maankin kauhusta halkeavan, reuhtoo ja 
riehuu kuin vimmattu, mutta sivistynyt tulee suuttuessaan 
ehkä entistäänkin hiljaisemmaksi ja ainakin esiintyy 
hän kaikin puolin maltillisesti ja hillitysti. Kenelläkään 
ei liene epäilystä siitä, kumpi käytöstapa ilmaisee 
suurempaa kypsyyttä ja voimaa, eikä myöskään 
siitä, kummalla on tehoisampi vaikutus vihan esineeseen. 

Hiljaisuus on sielulle sama kuin virkistävä kylpy, 
kuin syvä uinti ruumiille. Kun olemme yksinäisyydessä 
hiljaisen luonnon keskellä, vaimenevat vähitellen sielumme 
ristiriidat, unohdamme arkiset huolemme, näemme 
oman pienen minämme mitättömyyden mahtavan 
maailmankaikkeuden rinnalla, nöyrrymme, puhdistumme. 
Kun tuollaisen hetken jälkeen palaamme elämän 
hyörinään ja meluun, niin näyttää se meistä mielettömältä, 
tarkoituksettomalta, ja tahtoisimme huutaa 
jokaiselle, joka pienten toiveittensa ja intohimo jensa 
lumoissa touhuaa, työntäen muita sivuun ja koettaen 
saada ääntään kuulumaan maailman markkinamelun 
yli: »Rauhoitu, ystäväni! Pakene yksinäisyyteen ja 
etsi sieluasi! Mene luonnon temppeliin ja kuuntele, 
mitä Jumala sinulle puhuu!» Miten moni meistä voisikaan 
saavuttaa suuremman onnen, enemmän menestystäkin 
ja ainakin mielenrauhan tuollaista kehoitusta 
noudattamalla. Suuret uskonnon miehet ovat ennen 
esiintymistään ja aina työnsä lomassakin rientäneet 
yksinäisyyteen, erämaahan tai luostareihin, etsimään 
itselleen uutta voimaa, uutta innostusta ja mielenrauhaa. 
Mooses oli Midianin maassa paimenena 40 vuotta; 
Kristus eli 30 ikävuoteensa saakka erillään julkisesta 
elämästä ja vietti ennen esiintymistään 40 päivää erämaassa, 
vetäytyen usein vaikutuksensa lomassakin yksinäisyyteen 
rukoilemaan; Luther taisteli luostarissa 
itselleen oman vakaumuksensa. Hiljaisuus tekee meille 
selväksi, että olemme Jumalan edessä, ja uskonto on 
juuri sielun elämää Jumalan edessä. Hiljaisuus on 
yleensä kaikkienkin suurten asioitten äiti. Keksinnöt, 
suuret aatteet ja suuret päätökset kypsyvät hiljaisuudessa. 

Hiljaisuus on sielun voima, se on heikkojen ja kärsivien 
voima. Kärsivä ihminen, joka hiljaisuudessa 
kantaa taakkaansa, herättää meissä kunnioitusta, me 
tunnemme, että hänkin on suuri voimakeskus, me hiljennymme, 
me puhdistumme hänen läheisyydessään. 
Tällä tavoin kannettu kärsimys tuottaa ihmiselle itselleen 
ja hänen ympäristölleen siunausta. Jos kärsimys 
tekee ihmisen katkeraksi ja marisevaksi, tulee hän taakaksi 
itselleen ja muille. 

Sanotaan myös, että eräissä tilanteissa hiljaisuus 
puhuu enemmän kuin mitkään sanat. Kun suru tulee 
hyvin suureksi, ei se enää purkaudu kiihkeinä valituksina 
vaan mykkänä tuskana, ja voimakas ilokin mykistää 
ihmisen. On usein viisaampaa näyttää osanottonsa 
toisen suruun hiljaisuudella kuin valituimmillakaan sanoilla. 
Kun meitä houkutellaan johonkin rumaan 
asiaan, on hiljaisuus tehokkaampi vastaus kuin jyrkkä 
kielto: jälkimmäinen yllyttää vastaväitteisiin, mutta 
hiljaisuus tekee ihmisen oman omantunnon äänen kuuluvaksi 
ja saa hänet epäilemään asiansa oikeutta. Jos 
joku esittää jotakin asiaa kovin suurella äänellä, niin 
on hän tavallisesti sisimmässään siitä epävarma, varmuus 
esiintyy sävyisästi, maltillisesti ja hiljaisesti. 
Sen ei tarvitse räyhätä tullakseen huomioon otetuksi. 

Tosi rakkaus on hiljainen voima. Sehän »ei kerskaa, 
ei pöyhkeile, ei käyttäydy sopimattomasti». Äidinrakkaus, 
lapsenrakkaus, sisarrakkaus, kodinrakkaus, 
isänmaanrakkaus, työnrakkaus, lähimmäisenrakkaus: 
siinä voimia, jotka kaikki työskentelevät hiljaisuudessa 
ja muodostavat ne kestävät ainekset, jotka 
estävät yhteiskuntaa sortumasta yleiseen hälinään ja 
sekasortoon, Jeesuksen sanat: »autuaita ovat sävyisät, 
sillä he saavat periä maan», antavat oikean tunnustuksen 

hiljaisuuden voimille: niiden on maa, sillä 
ne tekevät sen hedelmälliseksi. 

Yhtä vähän kuin hiljaisuudelle annamme pikkuasioillekaan 
sitä arvoa, mikä niille kuuluu. Luonteen 
kasvatuksessa varsinkin on niillä suorastaan perustava 
merkitys: ne muodostavat jokaiselle sen harjoituskoulun, 
jossa luonne kehittyy kypsäksi suuriin tehtäviin, 
ja useimmille ne muodostavat koko elämän. On verrattain 
harvoja sellaisia suuria tekoja, jotka tehtäisiin 
kokonaisina jonakin lyhyenä aikana, useimmat suurtyöt 
muodostuvat lukemattomista pienistä töistä, suuret 
asiat alinomaa toistuvista pikkuasioista. Ja jos onkin 
jokin suurtyö, jonka tekemisessä pikkuasioilla ei 
ole mitään osaa, niin eivät sitä työtä kuitenkaan tee ne, 
jotka pikkuasioita halveksivat, vaan ovat niiden tekijät 
jo vuosikausia tottuneet tekemään suurta pienessä. 
Yhä toistuu maailmassa sama näytelmä: tuhannet tytöt 
ja pojat lähtevät elämään aikomuksella saavuttaa suuri 
onni tai tehdä suuria töitä, mutta päivät kuluvat turhassa 
odotuksessa, mikään suuri onni, mikään suuri 
työ ei tule heitä vastaan, sensijaan tarjoutuu heille 
moni pieni onni ja pieni työ, jotka he halveksien hylkäävät, 
kun he odottavat suurempaa. Kuitenkin olisi 
monesta pienestä onnesta yhteensä karttunut ehkä 
suuri onni, monesta pienestä työstä suuri työ. 

Pikkuasioitten suuren merkityksen salaisuus on niiden 
lukuisuudessa ja alituisessa toistumisessa. Ei tosin 
käy vaaratta halveksuminen sellaistakaan pikkuasiaa, 
joka tapahtuu vain kerran: pieni haava näyttää 
vallan mitättömältä, mutta huonosti hoidettuna se 
saattaa aiheuttaa verenmyrkytyksen ja kuoleman; tarvitaan 
vain yksi palava tulitikku rutikuivaan kanervikkoon 
sytyttämään tuhoava metsäpalo. Mutta kovin 

tärkeinä emme kaikkia joutavuuksia saa pitää, sillä 
suuri osa yleisestä pikkuasiain halveksumisesta johtuu 
siitä pikkumaisuudesta, millä muutamat ihmiset suhtautuvat 
tuollaisiin yhden kerran tapahtuviin pikkuasioihin 
silloinkin, kun niistä vahingollisina on hyvin 
vähän haittaa ja hyödyllisinä vain mitätöntä hyötyä. 
Joku esim. ei voi sietää tupakansavua. On aivan ymmärrettävää, 
että hän kotioloissa poistuu huoneesta, 
kun joku kotiväestä polttaa tupakkaa, muutenhan hän 
saisi aina kärsiä tupakansavusta. Mutta jos kotiin tulee 
joku vähemmän tavallinen, tupakoiva vieras, niin 
on pikkumaista välttää hänen seuraansa tupakansavun 
tähden. Hyvin tavallista on myös, että pikkumaisesti 
halveksitaan tai ainakin pilkataan ihmistä jonkin pienen 
erehdyksen tähden, jonka hän kerran elämässään 
on tehnyt. Pikkumaisuutta on halveksittava, sillä se 
todistaa sielun mitättömyyttä, mutta pikkuasioita ei 
ole halveksittava, sillä ne voivat sisältää suuren asian 
siemenen tai ovat ne osana suuresta asiasta. 

Newtonille selkeni ajatus painovoiman laista, kun 
hän näki omenan putoavan puusta. Eräs mies näki vaimonsa 
taivuttavan suoraa hiusneulaa, että se paremmin 
pysyisi tukassa. Hänen päähänsä pälkähti, että hiusneulat 
voitaisiin alunpitäen valmistaa aaltomaisiksi — 
siihen asti oli tehty vain suoria hiusneuloja — ja niin 
keksittiin nykyaikainen hiusneula. Mies saavutti keksinnöllään 
suuren rikkauden. Monille keksinnöille, 
monille suurille mullistuksille ovat siten pikkuasiat antaneet 
viimeisen sysäyksen, joka oli välttämätön kauan 
jo ehkä hiljaisuudessa valmistuneen asian syntymiseen. 
Emme siis saa, jotakin asiaa tutkiessamme, halveksia 
pieniäkään asioita, niissä voimme löytää jonkin totuuden, 
ne voivat aukaista meille jonkin pulman. Ja sielumme 

an niin herkkä, että pienikin asia voi jättää siihen 
jäljen, joka ei koskaan häviä. On olemassa suorastaan 
lukemattomia esimerkkejä kääntymyksistä, 
jotka ovat tapahtuneet aivan yht'äkkiä jonkin, ulkonaisesti 
katsoen mitättömän pikkuasian antamasta sysäyksestä, 
ja tuloksena on ollut aivan uusi elämä. 
Niinpä kreivi von Zinzendorf tuli kääntymykseen katsellessaan 
kirkossa ristiinnaulitun kuvaa, jonka alla oli 
kirjoitus: »Tämän tein minä sinun tähtesi, mitä teet 
sinä minun tähteni.» Zinzendorfista tuli herrnhutismin 
perustaja. Eräs nuorukainen kulutti parissa vuodessa 
koko omaisuutensa. Tultuaan aivan nälkäkuoleman 
partaalle hän eräänä päivänä lähti ulos aikoen lopettaa 
elämänsä. Harhailtuaan sinne tänne hän sattumalta 
tuli kukkulalle, jolta näkyi hänen entinen maatilansa. 
Hän istahti kalliolle ja katseli kotiaan pitkän 
aikaa, kunnes äkkiä ponnahti seisomaan riemuisan tunteen 
valtaamana. Hän oli tehnyt päätöksen, että 
kaikki hänen entiset tiluksensa olisivat vielä kerran hänen 
omaisuuttaan. Senjälken hän ei jättänyt käyttämättä 
vähäisintäkään tilaisuutta rahan ansaitsemiseen 
eikä kuluttanut turhaan ropoakaan. Hän saavuttikin päämääränsä, 
vieläpä tuli varakkaammaksikin kuin alkujaan 
oli ollut. Vanhan kotinsa näkeminen tuollaisena 
ratkaisevana hetkenä oli yhdessä silmänräpäyksessä antanut 
hänen luonteelleen ja elämälleen uuden suunnan. 

Tämä esimerkki näyttää meille myös, miten suuri 
merkitys lopulta on sellaisilla pikkuasioilla, jotka hyvin 
usein toistuvat. Pienistäkin säästöistä karttuu 
vuosien kuluessa omaisuus, pienetkin, joutaviin tarkoituksiin 
kulutetut rahat muodostavat vähitellen tuntuvan 
loven kukkaroon. Jos joku 20-vuotiaana aloittaa 
säästöönpanonsa ja joka kuukausi tallettaa pankkiin 20 

mk., niin on hänellä, nykyisen korkokannan mukaan 
korkoa korolle laskien, 65-vuotiaana yli 100,000 markan 
suuruinen pääoma. 20 mk. on monille nykyajan 
nuorille »pikkuasia», ja tuskinpa on ketään, joka ei hyvällä 
tahdolla voisi kuukaudessa niin paljon ansaita yli 
tarpeidensa. Moni kuluttaa tupakkaan tai kahviin paljon 
enemmän kuukaudessa. Kaksi tuntia päivässä 
opiskelua merkitsee vuodessa 600 tuntia arkipäivinä, 
ja, jos oletamme sunnuntaisinkin luettavan, yhteensä 
730 tuntia. Varsinaisia oppiaineita luetaan oppikouluissa 
tuskin paljoa useampia tunteja lukuvuodessa. 
8-tuntisen työpäivälain ollessa voimassa voi siis jokainen 
terve neitonen ja nuorukainen hankkia itselleen 
runsaasti oppia, jos vain on hyvää halua. Terveydenhoidossa 
on pikkuasioilla suuri merkitys. Tupakka on 
syynä monen ihmisen huonoon terveyteen, ravintoaineiden 
väärä suhde aiheuttaa pitemmän ajan kuluessa 
helposti tauteja. Asuinhuoneiden tuulettaminen 
kuuluu myös niihin, terveydelle tärkeisiin pikkuasioihin, 
jotka helposti unohdetaan. 

Pikkuasiain suuri arvo erikoisesti luonteen kasvatuksessa 
perustuu siihen, että juuri suhtautumisemme 
pikkuasioihin muodostaa tapamme ja tottumuksemme, 
ja nehän ovat tavattoman tärkeä osa luonteestamme. 
Ahkeraksi kehittyy ihminen, joka ei kuluta vähäistäkään 
aikaa hukkaan vaan etsii itselleen jotakin hyödyllistä 
työtä. Kärsivällisyys on tulos vuosikausien kuluessa 
kärsivällisesti kestetyistä pienistä kiusoista ja 
voitetuista pienistä vaikeuksista. Kohteliaisuus on 
kiitollisuutta, ystävällisyyttä ja avuliaisuutta pienissä 
asioissa. Todella rehelliseksi voi uskoa sen ihmisen, 
joka on rehellinen pienimmässäkin, sillä tottumus auttaa 
häntä voittamaan suurenkin kiusauksen. 

Mielialaamme tulevat pikkuasiat suuren lukumääränsä 
ja alituisen toistuvaisuutensa johdosta vaikuttamaan 
ja paljon tehokkaammin kuin suuret. Seuraamme 
kenen hyvänsä ihmisen, suurimmankin, vaikutusvaltaisimmassakin 
asemassa olevan, jokapäiväistä elämää, 
niin näemme hänen harminsa ja ilojensa parhaasta 
päästä olevan pikkuasioita. Posti ei saapunut määräaikana, 
vierastulo keskeytti innostuttavan ja tärkeän 
työn. Kun hän aikoo lähteä jollekin asialle polkupyörällä, 
niin osoittautuukin, ettei ilmarengas pidä ilmaa. 
Lapsistaan hän saa kaikenlaista pientä harmia pitkin 
päivää. Hän saa turhaan etsiä jotakin tietoa kirjoistaan 
silloin, kun hänellä olisi kova kiire. Hän myöhästyi 
virastostaan sen takia, että raitiovaunu ehti juuri 
lähteä vähän ennen hänen pysäkille saapumistaan. 
Tuollaiset pienet kiusat ärsyttävät hänen hermojaan 
alituisten neulanpistojen tavoin, ja jos hän sitten saa 
jonkin suuremman harmin, niin on noilla kymmenillä 
pikku harmeilla suuri osa siinä kärsimättömyyden ja 
epätoivon puuskassa, minkä tuo onnettomuus ja vastoinkäyminen 
hänessä aiheuttaa. Meillä on jokaisella 
tavallisesti myös omat pienet oikkumme, mielihalumme 
ja piintyneet tottumuksemme. Jos joudumme päivän 
kuluessa paljon niistä poikkeamaan, niin koskee se 
meihin paljon kipeämmin kuin jokin muu, suurempikin 
menetys. Miljonääri voi verrattain kevyellä sydämellä 
kantaa muutamien tuhansien markkojen tappion, 
mutta hän hermostuu, jos hänen päivällisensä 
hieman viivästyy, jos hän ei tahdo saada kaulanauhaansa 
sellaista solmua kuin haluaisi jne. 

Ja ilomme sitten! Emmehän joka päivä keksi 
uutta totuutta, emme suorita suurta tekoa, harvoin tapaamamme 
ystävä ei tule luoksemme, emme saa perintöä. 

Mutta ikkunastamme näkyvä sininen järvi vihreine 
saarineen ilahduttaa silmiämme joka päivä, perheemme 
herttainen pienokainen tuottaa kaikenlaista 
huvia, virkistämme mieltämme laululla ja soitolla, 
nautimme suloisesta levosta mukavassa keinutuolissa 
omaistemme keskellä. Ilo, jonka aiheena on joku suuri 
asia, ei tavallisesti kestä paljoakaan kauemmin kuin 
pikkuasiain aiheuttama ilo. Tiedämme usein odottaakin 
suurta iloa: olemme jo vuosikausia valmistautuneet 
tutkintoa varten, toivoneet sen onnistumista, mutta 
emme ennakolta ole siitä paljon voineet iloita epäonnistumisen 
pelkomme takia. Ja kun sitten onnistumme, 
niin olemme kieltämättä iloisia, iputta emme 
paljon iloisempia kuin suorittaessamme menestyksellä 
jonkin pikkuaskareen, veistettyämme kaarnalaivan 
pikkuveikollemme, joka ihastuu siitä, opittuamme jonkin 
kauniin laulun, tai löydettyämme kauniin kukan. 
Kun näin on, niin on viisasta etsiä ilonsa pienistä asioista 
ja opetella kärsivällisyydellä kestämään pienet 
harmit: siten menetellen saa ihminen paljon onnea 
osakseen elämässä. 

Pikkumaisuutta on kuitenkin aina varottava. Saattaa 
nimittäin käydä niin, että alituinen askartelu 
pikkuasiain kanssa kuolettaa ihmisessä kyvyn nähdä 
suuria asioita. Monet ihmisten ja eri suuntien ja puolueitten 
väliset kiistat ja erimielisyydet johtuvat siitä, 
ettei ymmäretä ja huomata sitä suurta, mikä yhdistää, 
vaan kiistellään siitä pienestä, mikä erottaa. Perheen 
nuorten kesken on kateutta siitä, että joku sisaruksista 
on saanut hiukan kalliimmat vaatteet tai päässyt hiukan 
useammin huvitilaisuuksiin. Verisiä uskonsotia on 
käyty uskonlahkojen välillä, joita vain jokin vähäpätöinen 
muotoseikka on ollut erottamassa. Nykyajan 

---160---

puolue-elämä on täynnä kiistaa pikkuasioista, ja siksi 
onkin niiden oikean arvon ymmärtävän ihmisen vaikea 
ratkaista puoluekantaansa. Pikkumaisuudesta välttyäkseen 011 
opittava arvostelemaan asioitten suhteita. On 
kohottava oman pienen järjen ja omien mielihalujen 
kannalta tasolle, jolta näkyvät suuremmat rajaviivat 
ihmisten ja asiain välillä. Jos vaatisimme kaikkien menettelevän 
juuri niin, kuin me tahdomme, ja eristäytyisimme 
muista, kun niin ei tapahdu, niin koko ihmisten 
yhteiselämä tulisi mahdottomaksi. Joku pitää tupakanpolton 
turmiollisena ja tarpeettomana, mutta ei hän 
silti tahdo sortaa muiden vapautta polttaa tai olla polttamatta, 
jolleivät kysymyksessä ole tupakanpolton 
vastustamisyhdistykseen kuuluvat toverit. Emme saa 
tuomita toista ihmistä tai hänen elämäntyötään, jos 
hän jossakin pienessä asiassa on menetellyt meidän 
mielestämme väärin. Emmekä saa omaa itseämmekään 
arvostella pikkumaisesti: emme saa esim. joutua epätoivoon 
itsestämme, jos jossakin pienessä asiassa vahingossa 
tulemmekin menetelleeksi vastoin vakaumustamme, 
kun vain pidämme varamme, ettei tuo vakaumuksen 
rikkominen tule tavaksi. Muistelkaamme aina, 
että pieni asia on vain pieni asia, mutta älkäämme 
koskaan myös unohtako, että se on aina suuren asian 
vertauskuva, että se usein on sen siemen ja aina usein 
toistuvana muodostaa suuren asian. 

Hiljaisilla voimilla on suuri osuus elämässä. Melu 
on tavallisesti vain pintakuoh.ua. 

Ihminen, joka pyrkii aiheuttamaan ääntä ja hälinää 
maailmassa, tavoittelee melkein poikkeuksetta itsekkäitä, 
alhaisia päämääriä. 

Maltillisuus ja hiljaisuus todistaa sivistystä, kypsyneisyyttä; 
melu ja hälinä sivistymättömyyttä. 

Hiljaisuus on sielulle sama kuin ruumiille virkistävä 
kylpy ja syvä uni. 

Pikkuasioilla on suuri arvo luonteenkasvatuksessa: 
ne muodostavat luonteen koulun, niistä muodostuvat 
tavat ja tottumukset. 

Pikkuasiat muodostavat lukuisuudellaan ja alinomaisella 
toistumisellaan suuren asian. 

Suurin osa iloistamme ja suruistamme on pikkuasioin 
aiheuttamia. 

Pikkuasioihin kiintyminen ei saa muuttua pikkumaisuudeksi. 

14. Isänmaanrakkaus. 

Isänmaanrakkaus on tunne. Kaikki, mikä kuuluu 
tunne-elämäämme, on epämääräisempää, vähemmän 
kouraantuntuvaa kuin tieto- ja tahtoelämämme ainekset. 
Varsinkin jos tunteen aiheuttaja kestävästi pysyy 
samana, kasvamatta tai vähenemättä voimassa tai 
muuttumatta vastakohdakseen, niin meidän on vaikea 
huomatakaan, että olemme jonkin tunteen vallassa. 
Emme huomaa, että meidän on lämmin ja hyvä olla, 
ennenkuin joudumme ulos viiltävään pakkaseen. 
Emme ymmärrä rakastavamme jotakin henkilöä, jonka 
parissa aina olemme olleet, ennenkuin kadotamme hänet. 

Isänmaa on meillä ollut pienestä lapsesta pitäen. 
Meidän ei ole tarvinnut valloittaa sitä sodalla eikä raivata 
sitä viljelykseen. Esi-isämme ovat tuon jo aikoja 
sitten tehneet. Isänmaa on valmiina meidät ottanut 
haltuunsa heti synnyttyämme. Sen helmassa on ollut 

kotimme, jossa kehtoamme liekutettiin, jossa ensimmäiset 
askeleemme otimme ja isiltä perittyä kieltä lapsenäänellämme 
sopertelimme. Isänmaatamme oli 
pelto, josta meillekin leipä kasvoi, isänmaata koivu, 
jonka latvaan kiipesimme maailmaa katsomaan, isänmaata 
järvi, jossa kesällä iloisesti polskimme ja jonka 
rannalla ahvenia ongimme. Tuon kaiken oleminen 
meitä varten tuntui meistä niin itsestään selvältä, ettei 
mieleemme juolahtanut siinä olevan jotakin rakastettavaa, 
iloittavaa. 

Ja isänmaa antoi meille paljon muutakin, jonka 
arvoa vielä vähemmin silloin ymmärsimme, jos ymmärrämme 
vielä nytkään. Sen lait ja yhteiskuntajärjestys 
takasivat vanhemmillemme ja meille itsellemme 
hengen ja omaisuuden turvan ja kotirauhan, joita ilman 
elämämme ehkä olisi saanut väkivaltaisen lopun. 
Sen kouluissa saimme oman osuutemme ihmiskunnan 
sivistysaarteista. Se antoi meille työn ja toimialan ansaitaksemme 
leipämme. 

Ja tuo kaikki oli meillä itsestään, ilman että meidän 
tarvitsi sitä tavoitella. Siksi varmaan emme ymmärrä 
rakastaa isänmaatamme niinkuin tulisi ja, jos 
rakastammekin, niin emme ainakaan ole täysin tietoisia 
siitä. Paljon on tosin nykyisessä nuorisossa niitä, 
jotka ottivat osaa isänmaan vapauttamiseen vieraan 
vallasta tai ainakin elivät silloin jo kypsän tietoisuuden 
aikaa, ja heille ovat varmaan isänmaan puolesta 
tehdyt uhraukset ja kestetyt kärsimykset opettaneet 
isänmaanrakkauden, mutta paljon on niin nuoria, joille 
tuo vapautus ei ole elävä kokemus, vaan muiden puheiden 
välityksellä saatu tieto. Ja heille on varmaan 
isänmaanrakkaus enemmän kalpea, väritön sana kuin 
se hehkuva tunne, mikä sen pitäisi olla. 

Kun isänmaanrakkaus on tunne, ei sitä voi järkisyillä 
synnyttää vaan ainoastaan paljastaa, tehdä tietoiseksi 
olemassaoleva, hämärä tunne. Ei käy päinsä 
käskeä: »Tämä on sinun isänmaasi, joka on sinua paljon 
hyödyttänyt ja edelleenkin hyödyttää. Rakasta 
sitä!» Mutt.a näin ei tarvitsekaan tehdä, sillä tuo rakkaus 
asuu jo meissä, se on vain niin syvällä, koko elämämme 
tasaisena, vaihtumattomana taustana, ettemme 
huomaakaan sitä mielenkiintomme kohdistuessa nopeasti 
vaihtuviin, värikkäisiin, pinnallisiin tunteilumme. 

Isänmaanrakkaus on kodin rakkauden laajennus, 
ja kotiaanhan rakastaa jokainen, jolla koti on, ja koditon 
todistaa kodinkaipuullaan, että kodinrakkaus asuu 
hänenkin sydämessään. Koko korkeammalle luomakunnalle 
on kodinrakkaus ominaista: kotieläimemme 
ja linnutkin ovat sydämellisesti kiintyneet kotiinsa ja 
kotiseutuunsa, siitä on meillä lukemattomia todistuksia. 
Kun rakastamme kotiamme, niin on meillä silloin 
jo isänmaanrakkaudenkin itu sydämessämme. 

Sillä kaikki se, mikä tekee kodin meille rakkaaksi, 
vain suuremman alan käsittäväksi laajennettuna, saa 
meidät rakastamaan isänmaatammekin. Kotiimme liittyvät 
varhaisimmat muistomme, ehkä ovat vanhempamme 
ja isovanhempammekin siellä elämänsä eläneet. 
Isänmaahamme liittyvät koko heimomme muistot 
satoja vuosia taaksepäin. Olemme tottuneet kotoisiin 
tapoihin, kotoiseen ajatuskantaan, kotoiseen kielenkäyttöön. 
Isänmaassamme on suurin piirtein yhtenäiset 
tavat, ympäröivä luonto, rotutaipumukset ja 
koko heimon yhteiset kohtalot ovat antaneet meille 
kaikille samansävyisen luonteen ja ajatuskannan, ja 
yhteinen on kieli, jolla ajatuksemme ilmaisemme. Oma 
kohtalomme riippuu paljon kotimme ja lähimpien 

omaistemme kohtalosta; isänmaan onni tai onnettomuus 
on viime kädessä myös meidän onnemme ja onnettomuutemme. 
Näin olemme tuhansin sitein liitetyt 
isänmaahamme, ja ammottavan haavan saamme sieluumme, 
jos ne katkaisemme. 

Ja silloin vasta, jos ne katkaisemme tai jos jokin 
turmio uhkaa isänmaatamme, me huomaamme, että sitä 
rakastamme. Joka ei tuollaisessa tilanteessa tunne rakastavansa 
isänmaatansa, hän on köyhäsieluinen, kuivasydäminen 
ihminen, joka ikinä ei olisi ansainnut 
saada astella tätä maankamaraa, katsella näitä sinisiä 
järviä ja hengittää tätä raitista ilmaa. Hän on suvustaan 
huonontunut olio, juureton puu, hedelmätön 
tähkä. Säälikäämme häntä, niinkuin säälitään mierolaista, 
raajarikkoa. 

Niin, jokainen huomaamme, että meillä on isänmaa 
ja — rakas isänmaa. Mutta nyt vielä eräs asia. Ei 
riitä, että huomaamme rakastavamme isänmaatamme: 
meidän täytyy myös j olisikin tavoin osoittaa rakkauttamme: 
Niinhän ihmiset keskinäisissä suhteissaankin 
kaipaavat ja osoittavat rakkautta. Isänmaa odottaa 
myös rakkautta lapsiltaan, sillä onhan sekin rakkauttaan 
heille osoittanut. 

Isänmaa kaipaa varmaan uskollisuuden valoja, tulisia 
rakkauden sanoja, ylistelyjä, kiitoksia? Hyvä, 
niitä olemme kyllä valmiit sille antamaan. Mielelläänhän 
isänmaa ottaa vastaan sellaisetkin rakkaudenosoitnkset, 
mutta se on kuitenkin liian kevyttä, liian 
laihaa arkiseksi ravinnoksi isänmaan rakkaudentarpeelle. 
Tarvitaan lisäksi jotakin muuta; oikeammin: 
tarvitaan etupäässä jotakin muuta, jolle nuo valat ja 
ylistelyt sopivat vain höysteeksi. 

Kotiväki iloitsee enimmin, jos lapsista tulee kaikin 

puolin kunnollisia, pystyviä ja hyviä ihmisiä. Isänmaa 
ottaa myös kernaimmin vastaan tuollaisen raikkaudenosoituksen. 
Isänmaa kaipaa poikia ja tyttäriä, joille 
isänmaan leiki on yhtä pyhä kuin uskovaisille Jumalan 
tahto, jotka asettavat isänmaan edun oman etunsa 
edelle, jotka työllään ja toimellaan tarkoittavat isänmaan 
menestystä ja kunniaa, nurkumatta kantaen ne 
taakat, verot ja muut rasitukset, mitkä isänmaa asettaa 
kansalaisten kannettaviksi. Isänmaa kaipaa poikia 
ja tyttäriä, jotka ovat niin kiintyneet isänmaahansa, 
ettei mikään kohtalo saa heitä sitä hylkäämään, jotka 
ennemmin kuolevat sitä puolustaessaan kuin säilyttävät 
henkensä sen alttiiksi jättäen. Isänmaa on ylpeä 
sinisistä järvistään, hnmisevista metsistään, ryöppyävistä 
koskistaan, mutta vielä ylpeämpi se on puhdaskatseisistä 
tyttäristään, joiden liikkeet ovat suloa ja 
reippautta, puhe hyvyyttä, nauru iloa ja nuorekkuutta, 
ja nuorukaisistaan, joiden avoin otsa puhuu 
vapaan miehen luonteesta, joiden kädet ovat jäntevät, 
tahto terästä ja sydän kultaa kalliliimpi. Rakastaa 
isänmaataan merkitsee, että kasvattaa itsestään jalon 
luonteen ja käyttää työnsä isänmaan onneksi ja menestykseksi
* 

Rakkaudella on usein taipumus mennä liiallisuuksiin, 
ja niin voi isänmaanrakkauskin muuttua yltiöisänmaallisuudeksi. 
Se ön vahingoksi isänmaalle, Se 
on vahingoksi yltiöpäille. Rakkautemme ei saa tehdä 
meitä sokeiksi oman kansamme puutteille ja vioille. 
Meidän on tunnustettava niiden olemassaolo ja pyrittävä 
niitä korjaamaan. Siten me parhaiten isänmaata 
rakastamme. 

Mutta suurtenkaan vikojen näkeminen kansassamme 
tai maamme laeissa ja laitoksissa ei missään 

tapauksessa oikeuta meitä jättämään maatamme tuhon 
omaksi, uhatkoon tuho sisäisenä rappeutumisena tai 
vihollisen taholta uhkaavana vaarana. Silloin on meidän 
yhtenä miehenä riennettävä sitä puolustamaan, 
vieläpä kuolemaankin sen puolesta. Sitä on isänmaalla 
oikeus toivoa, siihen velvoittaa isien muisto, heidän 
työnsä, taistelunsa ja kärsimyksensä, siihen elävä 
heimo, isät, äidit, vaimot, neitoset, lapset, siihen tulevat 
sukupolvet, jotka meiltä saavat perinnöksi tämän 
maan, sitä rakastaakseen, sitä viljelläkseen ja viedäkseen 
sen korkeammalle kuin me olemme voineet viedä. 
Ja jotta sen pojat tähän puolustukseen hädän hetkellä 
pystyisivät, vaatii isänmaa hetkisen heidän aikaansa, 
vaatii heitä suorittamaan asevelvollisuutta. Se voi 
tuntua monesta raskaalta, mutta se on välttämätöntä, 
yhtä välttämätöntä kuin on työhön tottuminen sille, 
joka työllä hankkii elatuksensa. Kun muistamme kaikkea 
sitä hyvää, minkä olemme isänmaalta saaneet, 
muistelemme sen kauneutta, ja kuvittelemme, miltä 
tuntuisi, jos vieras pakottaisi meidät tästä maasta luopumaan 
tai elämään siinä orjan ies hartioilla, niin 
saamme voimaa kestämään ne vaivat, mitkä isänmaa 
asevelvollisuudessa tai muussa muodossa asettaa kannettaviksemme. 

Ja että isänmaa vaaran hetkellä odottaa myös tyttäriltään 
ja kaikilta muilta lapsiltaan, jotka eivät roi 
ase kädessä astua vihollista vastaan, kaikkea sitä apua, 
minkä he voivat antaa, kieltäymystä, tarmokasta työtä 
ja hyvää yhteisymmärrystä, se on selvä jokaiselle, 
jonka sydämessä asuu isänmaanrakkaus. 

Rakkautta ei osteta eikä myydi, se annetaan ja 
otetaan vastaan lahjana. Älkäämme tyytykö rakastamaan 
isänmaatamme velvollisuudentunnosta, vielä yähemmin 

pakosta, rakastakaamme sitä rakkaudesta, 
oman hehkuvan sydämemme tinkimättömästä vaatimuksesta! 
Uhratkaamme koko elämämme sille maalle, 
joka on meidät synnyttänyt ja ravinnut, meitä kauneudellaan 
ihastuttanut, meille kodin ja rakkaamme antanut, 
ja joka viimein suo rauhaisan leposijan väsyneelle 
ruumiillemme. Vaikk'ei se voikaan tarjota 
meille niitä rikkauksia, mitä varakkaammat seudut tarjoavat 
asukkailleen, niin emmehän tuon tähden saa 
sitä väheksyä. Se on antanut meille, minkä on voinut, 
antakaamme mekin sille, minkä voimme: ajatuksemme, 
työmme, koko lämmin sydämemme, henkemme. 

Isänmaanrakkaus on luonnon meihin istuttama. 
Sillä on lujat juuret sielussamme. Tehkäämme tämä 
tunne eläväksi voimaksi itsessämme, silloin meidän on 
helppo voittaa itsekkyytemme ja pelkkä oman edun tavoittelu, 
meidän on silloin helppo tehdä työtä muiden 
hyväksi, yhteiseksi hyväksi: luonteemme on jalostunut 
ja kaunistunut. 

15. Kunnioitus ja itsekunnioitus. 

Muiden ihmisten kunnioitus on meille yhtä tärkeä 
vieläpä tärkeämpikin elinehto kuin heidän seuransa. 
Ihminen, jota kaikki halveksisivat, olisi paljon onnettomampi 
kuin yksinäisyyteen eristetty ihminen, jälkimmäisen 
olisi tosin ehkä vaikea tyydyttää kaikkia 
välttämättömimpiäkään tarpeitaan, mutta edellisellä 
olisi vielä tuon saman vaikeuden lisäksi — eristettyhän 
hänkin olisi — syvä häpeä ja epätoivo, jota ei mikään 
sielunvoima ajanpitkään voisi kestää. Ja päinvastoin, 
jos ihmistä kaikki kunnioittavat, saa hän tarvitessaan 
helposti apua, hänestä levitettyjä pahoja puheitä 

ei hevillä uskota, kaikki koettavat noudattaa hänen 
mieltään ja pyrkivät saavuttamaan hänen kunnioituksensa. 
Eivät ole lainkaan harvinaisia sellaiset tapaukset, 
että pelkästään yleinen kunnioitus on estänyt 
ihmisen lankeamasta, on pelastanut hänet ja toisinaan, 
riippuen kunnioitetun henkilön asemasta, on hän voinut 
pelastaa luottamuksensa turvin kokonaiset yhdyskunnat 
ja valtiotkin voittamattomalta näyttävästä ahdingosta. 

Eikä riitä, että ihmistä kunnioitetaan, hänen täytyy 
myös itse kunnioittaa. Vain kunnioituksen välityksellä 
hän voi omaksua ihmiskunnan perimätavat ja sivistyksen 
sen aakkosista korkeimpiin saavutuksiin asti. 
Koska hän kunnioittaa vanhempiaan, hän omaksuu 
heidän tapansa, ajatuksensa ja näkökantansa; koska 
hän kunnioittaa opettajiaan, hän uskoo niihin tietoihin 
ja aatteisiin, joita he hänelle ihmiskunnan sivistysvarastosta 
välittävät. Joka halveksuisi kaikkia muita, 
hänen täytyisi itse hankkia itselleen välttämätön sivistys: 
se olisi mahdotonta, ja ihmiskunta suistuisi 
kunnioituksen vaatimuksista luovuttaessa takaisin raakalaisuuteen. 

Paitsi peiimätapojen ja tietojen siirtäjänä on kunnioituksella 
myös tärkeä tehtävä yhteiskuntajärjestystä 
säilyttävänä aineksena, joka estää yleistä vallattomuutta 
ja sekasortoa valtaan pääsemästä. Vaikka 
jokin yhteiskuntajärjestys jo olisikin elänyt aikansa ja 
olisi siis korvattava uudella, niin on kuitenkin varottava 
siitä ja sen edustajista halveksuvasti puhumasta, 
sillä seurauksena on tavallisesti koko yhteiskunnan 
luhistuminen, kun enää ei kunnioiteta ketään eikä totella 
ketään. Historia on täynnä esimerkkejä tällaisista 
tapauksista. Vallankumousten jälkeen ovat tavallisesti 

seuranneet pitkät sekasorron, kaikkien yhteiskuntasiteiden 
höltymisen ja koko siveellisen elämän 
mataloitumisen ajat. Vain harvat kansat ovat 
osoittautuneet niin sivistyneiksi, että ovat osanneet 
säilyttää henkisen tasapainonsa menettämättä kaikkea 
kunnioitustaan lakattuaan kunnioittamasta sellaista 
järjestystä ja sen edustajia, jotka kehitys sysäsi syrjään. 

Kunnioitus on perhe-elämän perustus, sillä jos puolisot 
lakkaavat kunnioittamasta toisiaan ja lapset vanhempiaan, 
niin perheen elämä muuttuu ainaiseksi riidaksi 
ja perheenjäsenten keskinäiseksi kamppailuksi 
määräämisvallasta. Vaikka rakkaus olisikin hävinnyt, 
niin pysyvät avioliitto- ja perhesiteet tavallisesti vielä 
eheinä niinkauankuin kunnioitus säilyy, mutta keskinäinen 
halveksuminen hajoittaa nopeasti avioliiton ja 
perheen. 

Maailman kaikissa uskonnoissa on kunnioituksella, 
ja eritoten vanhempien kunnioituksella, suorastaan 
keskeinen merkitys, eikä lainkaan syyttä. Ja merkillepantavaa 
on, että meidän uskontomme kymmenen käskyn 
laissa neljäs käsky vanhempien kunnioittamisesta 
on ainoa käsky, johon liittyy lupaus, ja lupaus juuri 
pitkästä, menestyksellisestä elämästä maan päällä. 
Tuolla lupauksella on vankka tosiasiallinen pohja, sillä 
vanhemmat ovat halukkaita ja usein myös kykeneviä 
neuvomaan lapsiaan niin, että he saavuttavat menestystä, 
jos he vain vanhempiensa neuvoja seuraavat. 

Keitä on kunnioitettava, mihin asioihin kunnioituksella 
suhtauduttava? Jokainen ihminen on ihmisarvonsa 
takia kunnioitettava. Vaikka hän olisi syvälle 
langennutkin ja meidän mielestämme aivan kelvoton, 
niin on hänkin Jumalan kuvaksi luotu, ja ehkäpä on 

vain meidän oma syymme, ettemme näe sitä kauneutta, 
mitä hänenkin sisimmässään saattaa olla. Ja vaikka hän 
ansaitsisikin halveksimisemme, niin teemme jalommin 
ja rakastavammin häntä kohtaan osoittamalla hänelle 
kaikesta huolimatta kunnioitusta. Hänen tekojaan 
voimme halveksua, ei häntä itseään. Halveksimisemme 
painaisi häntä yhä alaspäin, kunnioituksemme sitävastoin 
voisi ehkä nostaa häntä korkeammalle. Ihminen 
voi paremmin kantaa lähimmäistensä vihaakin kuin 
heidän halveksimistaan. Halveksiminen on siis rakkaudettomampi 
suhtautuminen lähimmäiseen kuin 
viha. 

Erikoista kunnioitusta on osoitettava kaikille iäkkäämmille 
henkilöille sukupuoleen, säätyyn ja varallisuuteen 
katsomatta, eritoten tietysti omille vanhemmille 
tai niille, jotka ovat meille vanhempien asemassa. 
Iälle osoitettu kunnioitus on olemukseltaan 
kokemuksen, sitkeän elämäntahdon, perimätapojen, 
koko ihmiskunnan elämän perusteiden kunnioittamista. 
Kun tällä tavalla näemme yksilössä koko ihmiskunnan 
tai ainakin koko hänen ikäluokkansa edustettuna, 
niin on meidän helpompi osoittaa hänelle kunnioitusta 
siinäkin tapauksessa, ettei hän yksilönä mielestämme 
olisi kunnian arvoinen. — Kaikki heikot, sairaat 
ja onnettomat kuuluvat myös tähän luokkaan. 
Heillä on kärsimysten aateluutta, jota kukaan ei voi 
olla tunnustamatta, usein he myöskin parhaiten ansaitsevat 
kunnoituksemme, sillä kärsimys on tehnyt heidät 
lempeiksi, nöyriksi ja rakastaviksi, jollaisia meidän 
kaikkien tulisi olla. On kyllä kärtyisiä, synkkiä ja ilkeitäkin 
onnettomia, mutta miten helppo meidän onkaan 
antaa heille anteeksi, kun vain kuvittelemme olevamme 
heidän asemassaan. 

Esimiehiä ja yhteiskunnallisia arvohenkilöitä on samoin 
kunnioitettava. Hehän edustavat sitä yhteiskuntaa, 
josta mekin olemme osana ja jonka tämä meidän 
kansamme on parhaan kykynsä mukaan ja vuosisatojen 
kokemuksen nojalla rakentanut. Heissä kunnioitamme 
kansamme edustajia, siis myös kansaamme ja 
isänmaatamme. Heidän halveksimisensa merkitsee 
isänmaan ja sen laitosten halpana pitämistä. Tekeehän 
sotilaskin kunniaa jokaiselle, jolla on upseerin merkit, 
oli tämä sitten ihmisenä minkälainen tahansa. Järjestetty 
yhteiskuntaelämä olisi lopussa sinä päivänä, jona 
jokainen pidättäisi itselleen oikeuden kunnioittaa ja 
totella vain sitä henkilöä, joka hänen mielestään olisi 
sen arvoinen. Tokkopa löytyisi lopulta ketään, jota 
toteltaisiin ja kunnioitettaisiin, niin taipuvainen ihminen 
on löytämään vikoja muissa. Silloin alettaisiin 
halveksia jokaista inhimillistä laitosta ja järjestystä. 
Merkkejä tällaisesta onkin näkyvissä: varsinkin nuorisolla 
on aivan kuin veressä kaiken sen halveksiminen, 
minkä edelliset polvet ovat rakentaneet ja heille perinnöksi 
jättäneet. Epäilemättä maailma kehittyy, ja 
on välttämätöntä, että kuolleet laitokset ja aatteet raivataan 
tieltä, mutta mitään laitosta, joka aikanaan on 
ehkä ollut hyvinkin hyödyllinen, mitään aatetta tai tapaa, 
joka kerran on ollut tuhanten ihmisten elämän uskona, 
toivona ja sisältönä, ei saa pilkata ja halveksia, 
vaan on sitä kunnioitettava ihmiskunnan kehityksen ilmauksena. 
Samoinhan jalo voitta jakin osoittaa kunniaa 
kaatuneen vastustajansa ruumiille. Ja kerran tulevat 
meidänkin aatteemme vanhoiksi ja käyttökelvottomiksi; 
vaikka suommekin, että uudet ja tarkoituksenmukaisemmat 
ne syrjäyttävät, niin emmehän tahtoisi, 
että niitä pilkattaisiin ja halveksittaisiin. Älkäämme 

siis tehkö muiden ajatuksille sitä, mitä emme omillemmekaan 
soisi tehtävän. 

Kaikkina aikoina on kunnioitettu sellaisia ihmisiä, 
jotka ovat tehneet tavallista jalompia ja suurempia tekoja, 
kohonneet muita korkeammalla tiedossa, taidossa 
ja luonteen suuruudessa. Nuoriso varsinkin on 
suitsuttanut sankareille, ja voi todellakin sitä kansaa, 
jonka nuoriso ei enää ihaile sankareita eikä tunne vertaan 
kuumemmaksi, kuten Runeberg sanoo, sankariteoista 
kuullessaan tai lukiessaan. Suurten tekojen 
ihmiset ovat tavallisesti kuitenkin niin vaatimattomia, 
että he mieluummin karttavat kuin etsivät ihmisten kiitosta 
ja ylistystä. Heitä kunnioitetaan parhaiten seuraamalla 
heidän esimerkkiään, noudattamalla heidän 
neuvojaan. 

Kuuliaisuus, tottelevaisuus ja esimerkin noudattaminen 
ovat yleensäkin sellaisia kunnioitustapoja, jotka 
parhaiten tyydyttävät ja tuottavat iloa kunnioitettavalle 
henkilölle. Pienet kohteliaisuudenosoitukset, 
nouseminen seisomaan meitä puhuteltaessa, tarkkaava 
toisen puheen kuunteleminen, käytännöllinen avuliaisuus 
sopivissa tilanteissa: kaikki nuo ovat sellaisia 
kunnioituksen osoituksia, jotka eivät maksa meille mitään 
mutta herättävät runsaasti mielihyvää siinä henkilössä, 
jolle ne osoitetaan. 

Kunnioitukseen luonnollisesti sisältyy kaiken lähimmäisemme 
kunnian loukkaamisen välttäminen. 
Hyvin tavallinen virhe on, että, varsinkin mahtavaa, 
vaikutusvaltaista henkilöä, josta itsekin olemme riippuvaisia, 
kunnioitamme suurestikin ollessamme hänen 
välittömässä läheisyydessään tai hänen ystäviensä parissa, 
mutta olemme valmiit mitä häpeällisimmin parjaamaan 
häntä takanapäin. Tällainen käytös on pelkurin 

merkki, vain pelkurit iskevät vihamiestään takaa 
ja pelkurit juuri kernaimmin kohdistavat hyökkäyksensä 
vastustajansa kunniaan. Olemme itse halveksittavia 
koettaessamme tehdä toisen halveksittavaksi 
muiden silmissä. 

Toisinaan emme löydä henkilössä itsessään halveksimisen 
aiheita, silloin keksii ivanhaluinen mielemme 
heidän mielipiteissään ja tavoissaan kaikenlaisia vikoja, 
joita nauramme ja tuomitsemme. Meidän mielipiteemme 
ovat varmaan ainoat oikeat, ainoat ihmiselle 
soveliaat! Kuitenkin on meillä vain pieni, ahdas näkökulma 
elämästä, monen ajatuspiiri ei ulotu oman kotipitäjän, 
oman kotikylän ulkopuolelle, tiedot koskevat 
vain omaa ammattialaa, tavat ovat vain oman yhteiskuntaluokan. 
Ja tällaiselta pohjalta olemme valmiit 
lausumaan hylkäävän tuomion lähimmäisemme mielipiteistä! 
Suotta ei suvaitsevaisuutta ja arvonantoa 
muiden mielipiteille pidetä sivistyksen merkkinä. Ihmisille 
ovat hänen mielipiteensä ja tapansa usein niin 
kalliit, ne ovat aivan kuin osa hänen sieluaan, että hän 
kernaammin soisi ruumistaan häpäistävän kuin että hänen 
mielipiteitään pilkataan ja halveksitaan. Nuoriso, 
jota pidetään vapauden intohimoisena puolustajana, 
on, varsinkin mitä ajatuksiin ja mielipiteisiin tulee, 
useinkin mitä ahdasmielisin ja orjuuttavin tyranni. 
Vain nuorison ajatukset muka ovat hedelmällisiä, elämisen 
arvoisia, muiden ovat ahtaita, vanhoillisia, hyljättäviä. 
Tällainen ajatuskanta on kyllä ymmärrettävissä, 
sillä nuorisolla on enemmän innostusta kuin tasapuolisesti 
arvostelevaa järkeä, mutta nuorison on 
tuosta viasta vapauduttava. 

Kunnioituksen oppiminen on samalla kehittymistä 
kunnioitettavaksi. Vaatimattomuus kaunistaa parhaiten 

juuri nuorisoa, ja vaatimattomuushan on todellisen 
kunnioituksen perusta. Ken kunnioittaa itseään arvokkaampia 
henkilöitä, jokaisessa ihmisessä asuvaa ihmisyyttä, 
jokaista jaloa, kaunista aatetta, hän löytää itsessäänkin 
ihmisyyden ja hänelle tulee itsekunnioitus 
välttämättömyydeksi 

Ja kukapa todella voisikaan perinjuurin halveksia 
itseään? Yhtä kiihkeästi kuin hukkuva tavoittelee pelastavaa 
esinettä, vaikkapa oljenkorttakin, etsii ihminenkin 
edes jotakin sellaista ominaisuutta itsessään, 
edes menneisyydestään jotakin sellaista työtä, joka 
oikeuttaisi hänet kunnioittamaan itseänsä. Mitenkä 
hän voisikaan elää, jos hän tuntisi olevansa täysin arvoton, 
muiden hylkimä kuin lika, joka korjataan ihmisten 
silmistä, mitä pikemmin, sitä parempi! Murhaaja 
tyynnyttelee rauhatonta mieltään sillä, ettei hän tehnyt 
tekoaan harkitusti vaan äkkipikaisuudessa, valehtelija 
ei toki ole koskaan koskenut toisen omaan, tuhlari on 
säästäväinen muiden tavaraa käsitellessään, ja se, joka 
on rypenyt kaikissa paheen lätäköissä, on kuitenkin silloin 
tällöin antanut raha-avustusta vanhalle äidilleen. 
Säälimätön julmuri on se ihminen, joka tappaa toisen 
ihmisen itsekunnioituksen, hän on pahempi kuin murhaaja, 
hän tappaa ihmisen sielun, kun murhaaja tappaa 
vain ruumiin* 

On kyllä niinkin kummallisia ihmisiä, jotka väittävät 
halveksivansa koko maailmaa ja itseäänkin vielä kaupanpäällisiksi. 
Maailmaa he kyllä saattavat halveksia, 
saatuaan siltä ensin kaikenlaista hyvää, mutta itseään 
— ei, usein ovat he maailman itserakkaimpia 
olentoja. He tahtovat loistaa sillä, että asettavat itselleen 
kovin korkeita vaatimuksia, ja sitten muka halveksivat 
itseään, kun eivät voi niitä täyttää» Mutta jos 

ottaa heidän puheensa täydestä todesta silittämättä 
heidän päätään tuommoisella: »älähän nyt toki, et sinä 
ole lainkaan niin huono kuin tahdot väittää, päinvastoin
», niin tulee heidän todellinen käsityksensä itsestään 
näkyviin. Eräs tekopyhä eukko oli kutsuttanut 
papin kuolinvuoteelleen. »Voi, voi, mikä minua nyt 
auttaa, hyvä pastori», valitti eukko, »minä olen suuri 
syntinen, kaikki käskyt olen rikkonut, syntiä on ollut 
koko minun elämäni». »Niin olen minäkin kuullut», 
aloitti pastori, mutta pitemmälle hän ei ehtinytkään, 
sillä eukko ponnahti istualleen vuoteessa ja kivahti: 
»Kuka niin on sanonut? Milloin minä olen varastanut 
tai tehnyt huorin? Ahkerasti minä olen käynyt kirkossa 
ja kotonakin olen lukenut Jumalan sanaa.» Ja 
niin sai pastori kuulla pitkän luettelon kaikista niistä 
synneistä, joita eukko ei ollut tehnyt, ja kaikista niistä 
hyvistä töistä, millä hän oli vaelluksensa kaunistanut. 
— Ulkokultaisuus on ihmisen inhoittavimpia ominaisuuksia. 
Älkäämme teeskennelkö itsehalveksuntaa, 
kun se ei lähde sydämestä. Yksityisinä hetkinä ihminen 
hyvinkin voi halveksia itseään, mutta mahdotonta 
on, että halveksiminen olisi ihmisen perussuhtautuminen 
itseensä. 

Päinvastoin on useimmilla suorastaan intohimona 
etsiä itsestään kunnioitettavik puolia, ja varsinkin sellaisia, 
jotka velvoittaisivat muut meitä kunnioittamaan 
ja palvelemaan. Yksi on talon tytärja on sen vuoksi 
mielestään oikeutettu astumaan ovesta sisälle ennen 
palvelijoita ja ottamaan ruokapöydässä lautaselleen 
ruokaa ennen muita. Se, joka on käynyt oppikoulua, 
katsoo itsensä jo niin korkea-arvoiseksi henkilöksi, ettei 
hänen sovi tehdä raskasta ruumiillista työtä, hoitaa 
karjaa tai kanoja, siivota huoneita jne. Helsinkiläinen 

katsoo yli olkain maaseudun ihmisiä, ja se, joka osaa 
puhua hiukan ruotsia, kuuluu mielestään »parempiin 
ihmisiin». Harhaanjohdettu nuorukainen kerskailee 
samanmielisille tovereilleen juovuspäissään tekemistään 
kolttosista, ja varasliitossa nauttii suurinta kunnioitusta 
se, joka on suorittanut ovelimman ja rohkeimman 
varkauden. Kovin erilaisia ovat siis ne ansiot, joiden 
ihmiset katsovat olevan heille kunniaksi, riippuen 
ihmisen siveellisestä tasosta sekä sen aikakauden ja 
ympäristön käsityksistä, missä ihminen elää» 

Mitä luonneihmisen siis olisi vaadittava itseltään 
voidakseen kunnioittaa itseään? Aikakauden ja ympäristön 
yleinen katsantokanta samoin kuin yleensäkin 
ne olosuhteet, missä ihminen elää, vaikuttavat asiaan, 
mutta varmaan löytyy kyllä sellainen mitta, jolla jokainen 
ihminen voi mitata ajatuksiaan, sanojaan ja 
tekojaan, ovatko ne kunnioitettavia vai eivät. Se mitta 
on ihmisyys. Kuuluisa roomalainen filosofikeisari 
Marcus Aurelius, jonka elämä oli täynnä mainehikkaita 
tekoja, piti kuitenkin tärkeimpänä ihmisyyden 
noudattamista, koska hän kirjoittaa: »Yksi seikka 
vain minua häiritsee, etten nimittäin tekisi mitään, mitä 
ihmisen asemassa ei ole lupa tehdä tai tehdä jollakin 
tapaa, joka ei ole sallittu, tai tehdä jotakin, joka ei 
tällä hetkellä ole sallittu.» Ihminen, joka elää huomaamattomuudessa 
rehellisenä, ahkerana, kohtuullisena 
ja hyväsydämisenä, noudattaen maansa lakeja ja 
hyviä tapoja, on paljon kunnioitettavampi kuin mahtihenkilö, 
jonka valta ja maine perustuu vääryyteen, petokseen 
ja ihmiselle alentaviin tekoihin» Aikalaiset 
useinkin erehtyvät ulkonaisen loiston sokaisemana arvostelemaan 
toisin; jälkimaailma on kuitenkin aina 
seppelöinyt maineen laakereilla ihmisyyden jalot edustajat 

ja tuominnut tai unohtanut ne, jotka ihmisarvonsa 
hinnalla ovat itselleen kunniaa ja valtaa hankkineet. 

Aivan nurinkurista on siis sellainen itsekunnioitus, 
joka ilmenee haluna esiintyä muita arvokkampana, olla 
muiden palveltavana ja nauttia etuoikeuksia. Samaan 
väärään itsekunnioituksen luokkaan on myös luettava 
se liiallinen arkatuntoisuus omasta kunniasta, mikä on 
niin monien ihmisten keskeisten riitojen aihe. Se, joka 
itse on ankara oman kunniansa tuomari, ei ota niin kovin 
sydämellensä sitä, mitä ihmiset hänestä ajattelevat 
ja puhuvat. Synnyttää aina vähäisen epäilyksen, jos 
joku on kovin arka kunniastaan, sillä sanoohan sananlasku: 
»Se koira älähtää, johon kalikka kalahtaa.» On 
luonnollisestikin ihmisen velvollisuus puolustaa omaa 
kunniaansa jo siltäkin kannalta, että parjaaja oppisi 
ymmärtämään, mitä ihmisyys häneltä vaatii, mutta kovin 
arkatuntoinen ei saa olla. Ja se, joka kaikessa 
pyrkii noudattamaan kunnian vaatimuksia, ei usein 
joudukaan panettelijan hampaisiin. 

Kunnia on velvollisuus, joka kannustaa meitä työhön 
ja ponnistuksiin. Se ei ole mikään loistava, mukava 
viitta, johon voisimme kääriytyä paetaksemme 
ikävyyksiä, elämän kylmyyttä ja kovuutta, se on sotisopa, 
joka velvoittaa taisteluun mutta samalla myös 
suojelee ja auttaa taistelussa. Se saattaa kyllä olla 
raskas varustus toisinaan. Onhan niin, että voimakas 
itsekunnioituksen vaatimus estää ihmistä menestyksekseen 
käyttämästä monia sellaisia keinoja, jotka muiden 
mielestä ovat täysin luvallisia. Harvoin, tuskin 
koskaan ankarien itsekunnioitusvaatimusten ihminen 
voi tuntea täysin täyttäneensä velvollisuutensa, koskaan 
hän ei niin tyysten vapaudu virheistään, kuin haluaisi, 
hän harmittelee ja suree sellaisia pieniä erehdyksiä 

ja vikoja, jotka muiden silmissä ovat luonnollisia 
asioita vieläpä suoranaisia ansioitakin. Mutta tuo 
itsekunnioitusvaatimusten ankaruus on äärettömän arvokas 
yhteiskunnalle ja lopuksi myös ihmiselle itselleenkin. 
Yhteiskunnalle sen takia, että rauha, onnellisuus 
ja yleinen hyvinvointi lisääntyvät sitä enemmän, 
mitä enemmän ihmisyyden vaatimuksia noudatetaan. 
Yksilölle se on arvokas siksi, että se varjelee häntä 
kiusauksissa lankeamasta, pakottaa hänet ponnistamaan 
kaikkensa pysyäkseen maailmassa omilla jaloillansa 
ja kunnian tiellä. Ja paras palkka on se, että 
hän kaikissa kohtalon käänteissä säilyttää mielenrauhansa, 
kun hänellä ei ole raskaita rikoksia ja suuria 
vääryyksiä tunnollansa. 

Itsekunnioitus on suoranainen kiihoitinkin jaloihin 
tekoihin. Jos ennen on itsekunnioituksesta suorittanut 
jotakin kunnollista ja hyvää, niin herää uusiin tehtäviin 
joutuessa mielessä ajatus: »Kun silloin voin tehdä 
niin ja niin, niin en kai nyt ole sen huonompi.» Niin 
jännittää itsekunnioituksen tarve helposti veltostuvaa 
tahtoa yhä uusiin ponnistuksiin ihannetta kohti. 

Ankarien itsekunnioitusvaatimusten ihminen on 
aina viimeisiä ryntäämään sinne, missä kiistellään 
eduista ja kunniapaikoista, mutta ensimmäisiä, kun on 
kysymyksessä velvollisuuden täyttäminen, lähimmäisten 
auttaminen, isänmaan suojeleminen. Hän on niitä, 
jotka »eivät ole tulleet palveltaviksi vaan palvelemaan
». Hänen nimensä ei ehkä saavuta suurta loistoa, 
mutta eipä siinä ole niitä tahrojakaan, jotka useimmiten 
rumentavat loistavia nimiä, ja kun hänen vaelluksensa 
päättyy, kuuluu hän niihin, jotka vanhan latinalaisen 
hautauslaulun mukaan olivat »puhtaita elämässään 
ja vapaita vääryydestä». 

---179---

Kunnioitus on ihmisen elinehto: hänen täytyy kunnioittavasti 
suhtautua muihin ja hänen täytyy saada 
osakseen muiden kunnioitusta. 

Perhe, yhteiskunta ja yleensä sivistys rakentuvat 
kunnioituksen pohjalle. 

Kunnioitus on kaikkien uskontojen käsky. 

Jokaista ihmistä on hänen ihmisarvonsa takia kohdeltava 
kunnioituksella. 

Erikoista kunnioitusta on osoitettava vanhemmille, 
kaikille iäkkäille henkilöille, esimiehille ja yhteiskunnallisille 
arvohenkilöille. Ikää kunnioitetaan arvoaseman 
edellä. 

Kuuliaisuus, kohteliaisuus, avuliaisuus ja esimerkin 
noudattaminen ovat parhaita kunnioituksen osoittamistapoja. 

Kunnioitukseen sisältyy mahdollisimman arkatuntoinen 
lähimmäisten kunnian loukkaamisen välttäminen. 

On kunnioitettava myös ihmisten mielipiteitä ja tapoja. 

Kaikkiin hyvää tarkoittaviin aatteisiin on suhtauduttava 
kunnioituksella, niihinkin, jotka jo ovat aikansa 
eläneet ja saavat väistyä uusien tieltä. 

On väärää itsekunnioitusta sellainen, joka kunnian 
nojalla vaatii itselleen etuoikeuksia ja muiden palvelusta. 

Oikein käsitetty itsekunnioitus kehoittaa täyttämään 
velvollisuudet ja ihmisyyden vaatimukset. 

Ihmisen itsekunnioitusvaatimusten ankaruus on onneksi 
yhteiskunnalle ja ihmiselle itselleen. 

16. Kiitollisuus. 

Kukaan meistä ei tule toimeen omin neuvoin. Tarvitsemme 
alinomaa muiden apua ja palvelusta; lapsina 
ja vanhoina tai sairaina olemme melkein kokonaan 
muiden hoidettavina. Läheisimpämme palvelevat meitä 
kouraantuntuvimmalla tavalla, vanhempamme, sisaruksemme, 
kodin palvelijat, ystävämme, naapurimme. 
Mutta meillä on niin lukemattomia muitakin auttajia, 
ettei paraskaan laskumestari saisi selvää niiden lukumäärästä. 
Isänmaan monet laitokset tuottavat meille 
kaikenlaista hyötyä, sellaistakin, jota emme edes huomaa, 
tavallaan koko maailma on meidän, samoin kuin 
miljoonien ihmisveljiemmekin, palvelija. 

On ikuinen inhimillinen laki, että palvelus edellyttää 
vastapalvelusta. Olento, joka tahtoo vain ottaa 
antamatta mitään korvaukseksi, on tyranni ja rosvo. 
Mutta pelkkä vastapalveluskaan ei riitä, sillä tärkeintä 
on, että me palveluksista ja avusta osoitamme kiitollisuutta. 

Eikö vastapalvelus siis todistakaan kiitollisuutta? 
Todistaa kyllä toisinaan ja useinkin, mutta ei aina. 
Suuri osa vastapalveluksista tehdään vain oman kunnian 
ja edun vuoksi: tahdotaan kulkea siinä nimessä, 
että »hän ei jätä hyvää työtä palkitsematta» tai toivotaan 
taas saatavan vastapalveluksesta vastapalvelus. 
Tämä tämmöinen ei ole kiitollisuutta, se on palvelusten 
vaihtamista, kaupantekoa. Jos tätä voitaisiin sanoa 
kiitollisuudeksi, niin olisi sananparsi: »kiittämättömyys 
on maailman palkka» useammin valhetta kuin 
totta. On melko tavallista, että palvelukset palkitaan 
vastapalveluksilla ennemmin tai myöhemmin, mutta 
kiitollisuutta tapaa paljon harvemmin. 

Kiitollisuus on syvä tunne, joka läheisesti muistuttaa 
nöyryyttä ja onkin siitä riippuvainen, sillä ylpeä 
ihminen tuskin on kiitollinen. Kiitollisuus on samalla 
kertaa tunnustus auttajan tai palveluksen tekijän hyvyydestä 
ja omasta velasta tuolle auttajalle. Ylpeä 
ihminen ei voi tunnustaa muiden olleen hyviä ja hänen 
itsensä olleen muiden avun tarpeessa eikä hän myöskään 
voi tunnustaa olevansa muille kiitollisuudenvelassa. 
Jos hänen ylpeytensä on kehittynyt suorastaan 
röyhkeydeksi asti, niin jättää hän vastapalveluksenkin 
tekemättä, mikäli hän katsoo sen vaaratta voivansa 
tehdä; vähemmän ylpeä tekee kyllä vastapalveluksen, 
vieläpä hän tekee sen niin pian kuin suinkin, sillä hänen 
ylpeytensä ei voi sietää, että hän on jotakin velkaa 
muille, mutta siihen hän katsoo koko velvollisuutensa 
päättyneenkin. Kun tällaisia lievemmässä mitassa 
ylpeitä ihmisiä on epäilemättä eniten maailmassa, 
niin onkin verrattain tavallista, että pienet kiitollisuudenvelat 
suoritetaan, koska ne voidaan suorittaa pian 
jollakin pienellä työllä tai lahjalla, eivätkä ne koske 
niin kipeästi ylpeyteen kuin suuret kiitollisuudenvelat, 
jotka ihmiset koettavat unohtaa niin pian kuin suinkin. 
Varmaankaan ei ole suuresti liioittelua väitteessä, että 
tavallisesti saa ihmisestä itselleen vihamiehen, jos tekee 
hänelle jonkin suuren hyvän työn. Hänen ylpeytensä 
saa siitä haavan, ja siitä lähtien hän mieluimmin 
välttää hyväntekijäänsä, jolle hänen omatuntonsa sanoo 
hänen aina olevan kiitollisuudenvelassa. 

Kiittämättömyys räikeimmässä muodossaan, jolloin 
kursailematta nautitaan toisen hyväntahtoisuudesta 
katsomatta omaksi velvollisuudeksi edes vastapalveluksen 
tekemistä, mistään kiitollisuudentunteesta puhumattakaan, 
todistaa hyvin alhaista luonnetta. Tavallaan 

on sellainen kiittämättömyys rinnastettavissa 
varkauden ja valheen kanssa: varkauden, koska ihminen 
käyttää hyväkseen toisen apua korvaamatta sitä 
millään, ja valheen, koska ihminen jättämällä vastapalvelusvelvollisuutensa 
täyttämättä aivan kuin sanoo 
tuolla laiminlyönnillään, ettei hän ole toiselta mitään 
saanutkaan. Röyhkeytensä lisäksi on tuollainen kiittämättömyys 
vielä tyhmääkin: maailma ei ole täynnä 
enkeleitä, ja kiittämätön ihminen saa pian ikäväkseen 
huomata, ettei kukaan ole halukas panemaan tikkua 
ristiin hänen tähtensä. Ihmisen luonnetta se mataloittaa 
ja tekee mahdottomaksi hedelmällisen yhteistyön 
ihmisten välillä. Yhteiskunnassa, jossa olisi vain tä : 
mänluontoisia ihmisiä, täytyisi pian koko elämänkehityksen 
pysähtyä. Kukaan ei tekisi pienintäkään palvelusta 
toisille saamatta heti korvausta, ainainen keskinäisen 
luottamuksen puute pakottaisi jokaisen tulemaan 
toimeen vain omin voimin. Kaikkien sota kaikkia 
vastaan olisi lopputuloksena sellaisesta. 

Ihmistä, joka palveluksesta suorittaa vastapalveluksen 
tuntematta syvempää kiitollisuutta, sopisi kansanomaisella 
tavalla sanoa »viralliseksi», siis sellaiseksi 
ihmiseksi, joka juuri ja juuri suorittaa velvollisuutensa 
mutta ei mitään sen yli. Tällainen kiittämättömyys 
— se nimi sillekin täytyy antaa — ei tosin tyrehdytä 
ihmiseltä avunsaantia eikä liioin tee ihmisten 
yhteistyötä täysin mahdottomaksi, mutta ihmisen luonteen 
se turmelee kuolettamalla kaiken tunne-elämän, 
ja kylmentää ihmisten keskinäiset suhteet viralliseksi 
kauppasuhteeksi tarkkoine laskuineen ja hintoineen. 

Todellinen kiitollisuus ilmenee myöskin vastapalveluksina, 
mutta niihin ja niiden määrään, yhtävähän 
kuin saamansa avun tai palveluksen suuruuteen, ei kiitollinen 

ihminen kiinnitä huomiota, ne eivät ole pääasia, 
vaan pääasia on sydämen syvä tunne, joka vain 
purkautuu vastapalveluksina. Kiitollinen ihminen tekee 
yhdestä hyvästä työstä, pienestäkin, vastapalveluksia 
niin usein kuin hänellä on siihen tilaisuutta ja 
suuriakin, ajattelematta, että hän siten antaa enemmän 
kuin sai. Ja hänen kiitollisuutensa näkyy myös hänen 
hymyssään ja kuuluu hänen kiitossanojensa soinnussa. 
Vaistomaisesti tuntee avun antaja, että saaja on kiitollinen, 
eikä hänkään silloin pane painoa vastapalvelusten 
suuruuteen, yhdentekevää, vaikk'ei hän minkäänlaista 
aineellista korvausta avustaan saisikaan, 
avun saajan kiitollisuudentunne tuottaa hänelle parhaan 
tyydytyksen. Nöyrä kiitollisuus vaimentaa avun 
antajan ylpeyden, hän ei tunne tehneensä mitään erinomaista, 
ja avun saaja säästyy nöyryytyksen tunteelta, 
minkä toisen ylpeys olisi herättänyt. Mielellään avun 
antaja toistenkin auttaa kiitollista ihmistä, ja heitä yhdistää 
lämmin yhteenkuuluvaisuuden side, joka muistuttaa 
ystävyyttä. 

Voidakseen olla joskus kiitollinen täytyy ihmisen 
olla aina kiitollinen. Jos ihminen tuumii: »Kyllä minäkin 
olisin kiitollinen, jos joku tekisi minulle palveluksia, 
mutta ei kukaan niitä"minulle tee», niin hän käsittää 
kiitollisuusvelvollisuuden koskevan vain suuria 
palveluksia, jotka hän sitten muka maksaisi kiitollisuudella. 
Pieniä palveluksia, joita hän, samoin kuin 
kaikki muutkin, saa joka päivä, hän ei katso kiitollisuuden 
arvoisiksi. Hän tuntee väärin sydämensä; hänen 
kaltaisensa luonne hyvin helposti alkaisi vihata tai 
ainakin vieroksua sitä ihmistä, joka hänelle tekisi suuren 
hyvän työn. Parhaassa tapauksessa tyytyisi hän 
tekemään sellaisen vastapalveluksen, joka hänen mielestään 

riittäisi korvaamaan saadun palveluksen, mutta 
kiitollisuus tuskin saisi pysyvää sijaa hänen sydämessään. 
Kiitollinen ihminen tuntee aina olevansa kiitollisuudenvelassa 
kaikille ihmisille juuri heidän hänelle 
tekemistään pienistä palveluksista, kiitollisuus on siten 
vallitseva tunne hänessä, ja kun hänelle sitten tehdään 
jokin suurempi hyvätyö, puhkeaa hänen kiitollisuutensa 
esiin valtavan voimakkaana. Eikä hän ole kiitollinen 
vain muille ihmisille, hänen kiitollisuutensa kohdistuu 
koko luomakuntaan ja sen Luojaan, hänen elämänsä 
muodostuu yhdeksi ainoaksi kiitoslauluksi. 
Kuinka kiitollinen ihminen suhtautuu elämäänsä, siitä 
ovat hyvänä esimerkkinä vanhalla ajalla eläneen filosofi 
Epikteton kauniit sanat: »Eikö meidän pitäisi 
maata kaivaessamme, kyntäessämme, syödessämme 
laulaa Jumalalle kiitoslaulua: 'Suuri on Jumala, sillä 
hän on antanut meille ne aseet, joilla voimme muokata 
maata; suuri on Jumala, sillä hän on lahjoittanut 
meille kädet, ruoan ja ravinnon, hän antaa meidän 
tuntemattomasti kasvaa, hän suo meille virkistävän 
unen. Mitä muuta minä voinkaan tehdä, minä, joka 
olen vanha, rampa mies, paitsi laulaa kiitosta Jumalalle? 
Niin, jos olisin ollut satakieli, olisin laulanut 
satakielen lauluja, tahi olisinko ollut joutsen, niin joutsenen 
lauluja, mutta koska olen järjellinen olento, niin 
on velvollisuuteni ylistää Jumalaa.» 

Tällaisen mielialan tulee asua sydämessämme, silloin 
löydämme alinomaa kiitollisuudenaiheita Jumalaa 
ja lähimmäisiämme kohtaan ja koetamme myös kiitollisuuttamme 
osoittaa. Eikä meidän tarvitse odottaa erikoisia 
suuria tapahtumia kiitollisuutemme osoittamiseksi, 
alinomaa löydämme siihen tilaisuuksia. Meidän kädenlyöntimme 
puhuu kiitollisuudesta, meidän kunnioituksemme 

ja kohteliaisuutemme puhuu kiitollisuudesta. 
Sydämemme neuvoo meitä osoittamaan kiitollisuuttamme 
ihmisille sellaisella tavalla, jolla he sitä haluaisivat 
osoitettavan, eikä sellaisella, joka meille olisi 
mieluisinta. Jos sattuisi niin, että auttajamme joskus 
tekisi meille vääryyttä tai muuten joutuisimme kärsimään 
hänen tähtensä, emme sano: »hänestä on aina 
vain kiusaa ja harmia», vaan me muistamme niitä palveluksia 
ja hyviä töitä, joita hän ennen on meille tehnyt 
ja ehkä vastaisuudessa tekee, ja kuittaamme tuon 
vahingon tai harmin ainaisen kiitollisuudenvelkamme 
tiliin. 

Emme voi aina määrätä, kenelle joudumme tavallista 
suurempaan kiitollisuudenvelkaan, mutta onni 
olisi itsellemme, jos olisimme velvolliset suureen kiitollisuuteen 
vain kunnon ihmisille. Mihin selkkauksiin 
ja ristiriitoihin ihminen helposti joutuukaan, jos 
joku halpamainen ihminen on tehnyt hänelle suuren 
hyvän työn ja vaatii häntä osoittamaan kiitollisuuttaan 
lakia rikkovalla, yhteiskuntaa, lähimmäisiä tai kiitollisuuden 
velassa olevaa itseään vahingoittavalla tavalla! 
Ainoa apu on varma vakaumus siitä, ettei kiitollisuudenvelkaa 
koskaan tarvitse eikä saakaan suorittaa 
alhaisella tavalla; sen vaatija osoittaa teollaan 
olevansa arvoton saamaan kiitollisuuden osoitusta. 

Kiitollisuuden vaatiminen yleensäkin on hyvin arveluttavaa. 
Vaatiessaan tekemästään palveluksesta 
vastapalvelusta ihminen myöntää, ettei hän ole tehnyt 
tekoaan pyyteettömästi vaan vastapalveluksen toivossa. 
Ihmisten kesken vallitsevan kirjoittamattoman 
oikeuden mukaan hän kyllä on oikeutettu saamaan 
vastapalveluksen, mutta kiitollisuutta, jatkuvaa tunnetta 
saadun avun aiheuttamasta velvoituksesta, ei hän 

---186---

ole oikeutettu vaatimaan. Eikä kiitollisuutta vaatimalla 
koskaan saada, se annetaan, aivan kuin rakkauskin, 
vaatimatta, kun se annetaan. Jeesuksen sanat: »tehkää 
hyvää ja lainatkaa toivomatta saavanne mitään takaisin
» ovat paras ohje jokaiselle avun antajalle, niitä 
noudattaen saavuttaa kiitollisuutta ja vastapalveluksiakin 
enemmän, kuin epäluuloinen käsityksemme ihmisistä 
myöntäisi mahdolliseksi. 

Eräs uskonnollinen kirjailija kehoittaa anomusrukouksen 
aina aloittamaan kiitoksella jo saaduista lahjoista 
ja avusta. Joutuessamme tekemisiin jonkun ihmisen 
kanssa tulisi meidän samoin ensin muistella, 
mistä kaikesta me häntä saamme kiittää; ehkä silloin 
kohtelisimme häntä hieman ystävällisemmin, täyttäisimme 
hänen pyyntönsä hieman auliimmin kuin muuten 
olisimme tehneet. Elämä olisi silloin kehittynyt paremmaksi, 
kiitollisuus olisi alkanut juurtua omaamme 
ja varmaankin myös tuon toisen sydämeen. 

Tuhansin tavoin joudumme elämässämme kiitollisuudenvelkaan 
muille ihmisille ja yhteiskunnalle. 

Vastapalveluksen tekeminen ei ehdottomasti edellytä 
kiitollisuuden olemassaoloa. 

Kiitollisuus on sukua nöyryydelle, se on tunnustus 
omasta heikkoudesta ja avun tarpeesta, auttajan hyvyydestä, 
ja omasta jatkuvasta velvollisuudesta osoittaa 
kiitollisuutta. 

Kiitollisuus tekee ihmisten yhteiselämän miellyttäväksi. 
Kiitollinen ihminen saa tarvitessaan varmemmin 
apua kuin kiittämätön. 

Kiitollisuudenosoituksiemme ei välttämättä tarvitse 
olla suuria; tärkeintä on, että ne saavat alkunsa syvästä, 
vilpittömästä kiitollisuudentunteesta. 

Varokaamme kiitollisuudenvelkaan joutumisia kunnottomälle 
ihmiselle. 

Jos emme saa muilta ansaitsemaamme kiitollisuutta, 
ei meidän sovi sitä vaatia. 

17. Itsehillintä. 

Minkätähden ihmiset nykyaikana ovat niin hermostuneita? 
Jokaisella on heti vastaus valmiina: elämän 
kiihkeä vauhti, epäterveelliset elämäntavat ja suvun 
huononeminen ovat hermostuneisuuden alati vaikuttavana 
syynä. Tietysti kuluvat hermot nopeammin mielettömässä 
eteenpäinrientämisessä ja hillittömässä 
heittäytymisessä toisesta nautinnosta tai pyrkimyksestä 
toiseen kuin rauhallisessa elämässä. Epäilemättä 
on epäterveellisillä elämäntavoilla, ylellisyydellä, yövalvomisilla, 
juopottelulla ja irstailulla suuri osuutensa 
hermostuneisuuden kehityksessä ja ehkä voi ihmissuku 
sivistysmaissa olla jonkin verran huonontunutkin. 
Mutta tämä kaikki on vain toinen puoli asiassa, 
mainitut seikat ovat vain ulkonaisia syitä. On olemassa 
myös sisäinen syy, joka varmasti on tärkeämpi 
kuin kaikki nuo ulkonaiset yhteensä, ja se on itsehillinnän 
puute. 

Meitä ei ole kasvatettu niin lujaan itsehillintään 
kuin ennen emmekä itsekään ole tuota kasvatuksemme 
aukkoa täyttäneet. 

Meillä on kullakin oma pieni valtakuntamme, ruumiimme, 
mutta kukahan siellä pitää yllä järjestystä, 
me itsekö vaiko joku muu, vai onko siellä lainkaan järjestystä? 
Vaikka valtakuntamme onkin aineellisilta 

mitoiltaan pieni, niin on siellä kuitenkin monen monta, 
keskenään ristiriitaista tahtoa ja pyrkimystä, jotka 
kaikki koettavat päästä itsevaltiaiksi. Ovat ruumiin 
halut: levon ja mukavan elämän rakkaus, aistillisten 
nautintojen kaipuu ja kärsimysten pelko; ovat sielun 
pyrkimykset: kunnian-, vallan- ja rahanhimo, kostonjano, 
kateus, parjaamis- ja tuomitsemisvimma, itsepäisyys 
yms. Tuo valtakuntamme on vuorovaikutuksessa 
melko laajan ulkomaailman kanssa, jonka taholta alinomaa 
tulee yllykkeitä milloin mitäkin haluamme kiihoittamaan. 
On paljon sellaisia ihmisiä, jotka voisi 
luokitella heissä ylivoimaisina vallitsevien intohimojen 
mukaan saiturien, mässää j ien, laiskurien, kiivailijoiden, 
maineentavoit teli joiden luokkiin. Paljon, ehkäpä 
eniten on edelleen niitä, joiden olemuksessa vallitsee 
jonkinlainen tasavaltainen hallitusmuoto monien 
eri intohimojen viihtyessä yhdessä melko hyvässä keskinäisessä 
sovussa. Kolmannenkinlaatuisia ihmisiä on, 
tai ainakin on ollut, sellaisia, joissa yksinvaltiaana 
hallitsee olemuksen ydin, ihminen itse, tai, väliteiksemme 
nimityksen uskonnon piiristä, omatunto ja Jumala. 
Tämä on päämäärä, johon meidänkin on pyrittävä. 
Ne ruumiin ja sielun halut, jotka edellä mainittiin, 
ovat kaikki kyllä luonnollisia, mutta luonnollisia 
vain kokonaisuuden palvelijoina, itsehillinnän vallan 
alaisina. Heti kun ne pääsevät vapaina mellastamaan, 
muuttuvat ne luonnottomiksi ja sellaisina tuhoa 
tuottaviksi. Niinkauankuin mikään niistä ei saa ehdotonta 
ylivaltaa, menestyy elämä jotenkuten, mutta 
vasta sitten on ihmisellä koko voimansa ja hän voi toteuttaa 
kaikki mahdollisuutensa, kun kaikki hänen viettinsä 
ja halunsa nöyrästi tottelevat ylintä käskijäänsä, 
ihmisen sisintä olemusta. Tällainen ihminen voi saavuttaa 

päämääränsä, sillä mitkään syrjävaikutteet eivät 
johda häntä pois päämäärään vievältä tieltä, kuten 
käy kaikille niille, jotka eivät voi hillitä itseään. 

Itsehillintä ei ole elämän tappamista vaan elämän 
järjestämistä. Miten vaikeaa ja epämiellyttävää onkaan 
työtä tehdessään liikkua huoneessa, jossa milloin 
hyvänsä voi kompastua hujan hajan, täydessä epäjärjestyksessä 
oleviin huonekaluihin! Itseään hillitsemään 
tottumattoman ihmisen elämä on kuin liikkumista 
huonosti järjestetyssä huoneessa; alinomaa hän 
kompastuu ja kolhii itsensä kaikenlaisiin esteihin, joita 
ulkomaailma ja hänen oma hajanainen sielunsa tuovat 
hänen eteensä. Sellainen ei ole suinkaan miellyttävää. 
Ei ole siis kysymys vain itsehillinnän hyödyllisyydestä, 
itsehillintä tekee elämän meille myös miellyttäväksi. 
Kun totumme itsehillintään, muodostuvat sellaiset 
ulkomaailman kolahdukset, jotka ennen saivat 
meidät aivan pois suunniltamme, meille jonninjoutaviksi 
asioiksi, joita emme laske hetkeksikään häiritsemään 
sielumme tyyntä rauhaa. Ja omassa itsessämme 
esiintyvät halut ja häiriöt saavat luonnollisen muotonsa 
ja kokonsa, ovat palvelijoitamme eivätkä isäntiämme. 

Rmtaa avarruttava suuri vapautuksen tunne on tulos 
harjaantumisesta itsehillintään. Kolahdukset ja 
kompastukset vähenevät sitä mukaa kuin tottumuksemme 
itsehillintään kasvaa. Jos itsehillintä on meille 
rakkaampi kuin himomme ja halumme, • niin opimme 
vähitellen välttämään niitä polkuja, mille himomme 
meitä vetävät, ja säästymme samalla monilta kolahduksilta. 
Harvemmin joutuu raitis mies riitaan naapuriensa 
ja ventovieraitten kanssa kuin juomari, harvemmin 
hän kaatuu ojaan, loukkaa itsensä, repii ja tahrii 

vaatteensa, kadottaa rahansa. Ulkomaailma häiritsee 
vähän sitä ihmistä, jonka sisin on rauhassa. Ranskalaisen 
ajattelijan hauska ja sattuva huomautus, että 
useimmat ihmiset ovat onnettomia sen vuoksi, etteivät 
ole voineet pysyä sisällä huoneessa, soveltuu juuri erikoisesti 
hillittömiin ihmisiin, jotka kodin ulkopuolella 
vallitsevien intohimojen pyörteessä alinomaa kadottavat 
tasapainonsa ja joutuvat kaikenlaisiin onnettomuuksiin. 

Tottumus itsehillintään kasvattaa itseluottamusta 
ja herättää meissä miellyttävän turvallisuudentunteen. 
Itsehillintä on todistus voimasta ja huoleti voimme sen 
laskea itsellemme yhtä arvokkaaksi kuin ruumiinvoimamme 
ja hengenlahj ammekin. Jos meillä on runsaasti 
terveyttä, ruumiillista voimaa ja henkisiä kykyjä, 
mutta emme voi hillitä itseämme, saatamme 
kyllä tehdä paljon työtä, saamme suuret tulot, mutta 
hillittömyytemme tähden kulutamme ehkä enemmän 
kuin ansaitsemme, turmelemme vielä usein terveytemme 
ja kykymmekin, ja niin olemme kaikista onnen 
lahjoista huolimatta onnettomia. Sitävastoin voi 
heikko, sairaalloinen ja vähälah jäinen ihminen, joka 
osaa itsehillinnän taidon, tulla hyvin toimeen maailmassa, 
vieläpä suorittaa todellisen suurtyön, josta 
häntä kunnioituksella mainitaan. Hillitön ihminen on 
kuin pillastunut hevonen, joka rajusti ja suurella voimalla 
syöksyy eteenpäin aiheuttaen runsaasti häiriötä 
ja vahinkoa itselleen ja muille. Hillityn ihmisen elämä 
on kuin kaunis kesäinen päivä, joka ilahduttaa kaikkia 
luotuja, on aina suloisessa sovinnossa oman itsensä 
kanssa ja tuottaa runsaan hedelmän. 

Itsehillintä edellyttää itsetuntemusta, jotta tietäisimme, 
mitä ominaisuutta meidän olisi hillittävä, mitä 

ehkä vahvistettava. Voihan laiskuri sanoa hillitsevänsä 
itseään liiasta työnteosta ja tuhlari hillitsee muka rahankokoamisvimmaansa. 
Rehellisesti arvostelemalla 
omaa itseämme maailmantunt emuksemme mittapuulla 
löydämme sopivat rajat ominaisuuksillemme. 

Itsehillintä on myös riippuvainen päämäärästä, johon 
pyrimme. Sille ihmiselle, joka ei pyri mihinkään 
eikä välitä mistään, jos sellainen ihminen jossakin 
olisi, ei itsehillinnällä ole mitään käytännöllistä merkitystä 
— hänelle itselleen nimittäin, yhteiskunnalle ja 
hänen kanssaan tekemisiin joutuville muille ihmisille 
sillä luonnollisesti on aina merkityksensä. Onhan yhdentekevää 
kulkijalle, joka taivaltaa maantietä vailla 
minkäänlaista päämäärää, poikkeaako hän syrjäpolulle, 
kulkeeko hän hitaasti vai nopeasti, ja kääntyykö 
hän vaikka takaisin, kun tulee ensimmäinen raskas 
mäki vastaan. Päämäärämme asettaa rajat luonteellemme 
ja niin myös itsehillinnällemme. Jos joku tahtoo 
saada maatilansa mallikelpoiseen kuntoon, täytyy 
hänen kaikissa elämän tilanteissa ottaa tuo päämäärä 
huomioon. Hänen täytyy olla ahkera, sillä työttä ei 
päämäärää saavuteta, hänen täytyy lukea alaansa käsittelevää 
kirjallisuutta, sillä pelkkä oma kokemus ei 
riitä ja se tulee myös kovin kalliiksi, mutta hän ei mitenkään 
saa lukea niin paljon kuin joku professori, 
vaikka mielikin tekisi, hänen täytyy käyttää rahansa 
maatilansa parantamiseen, eikä ulkomaanmatkaan, 
joka häntä ehkä myös miellyttäisi. Kauppa-asiamiehen 
ei tarvitse erikoisemmin hillitä liikkumishaluaan, 
mutta vahdissa olevalle sotamiehelle voi vähäinenkin 
paikaltaan siirtyminen tulla turmiolliseksi. Keskenään 
ristiriitaisia tai meille ylivoimaisia päämääriä emme 
luonnollisesti saa tavoitella, sillä silloin joutuu itsehillintämme 

varmasti kovin kovalle koetukselle. Jos 
tahdomme esim. samalla kertaa tulla upporikkaaksi ja 
kaikkien ihmisten rukastamuksi, niin tulevat elämän 
aallot varmaan lyömään päämme yli, hapuilemme puoleen 
ja toiseen, emme tiedä, mitä lopulta tahtoisimme, 
ja menetämme elämämme johdon käsistämme. Itsehillinnällämme 
täytyy kuitenkin olla vakavampi asema 
elämässämme kuin pelkästään palvelijanamme oleminen 
meidän pyrkiessämme joihinkin ulkonaisiin päämääriin. 
Ajatelkaamme, että mallitilan omistaja, omistettuaan 
huomionsa maatilansa parannuspyrkimyksiin, 
äkkiä menettäisi tilansa esim. jonkin takaussitoumuksensa 
suoritukseksi. Jos hänen itsehillintänsä olisi ollut 
tarkoitettu vain tätä päämäärää tavoittelemaan, ei sillä 
nyt olisi mitään tehtävää. Itsehillinnältä olisi kadonnut 
perustus. Mies varmaan menettäisi kaiken malttinsa, 
tekisi ehkä itsemurhan, alkaisi hurjistella tms. 
Itsehillinnän täytyy siksi tulla osuksi luonteestamme, 
jolla kaikissa elämän vaiheissa on tehtävää. Onneksi 
on niin, että yhteenkin päämäärään pyrkiminen harjaannuttaa 
meitä itsehillinnän taidossa, joten sen tavallisesti 
voimme säilyttää, vaikka päämäärää olisikin 
vaihdettava, 

Itsehillintätottumus on usein apunamme liiallista 
hyvyyttäkin vastaan, jos epäviisasta hyvyyttä voidaan 
hyvyydeksi sanoa. Esim. tahtoisimme mielellämme 
avustaa tuntuvalla rahalahjalla jotukin hätääkärsivää 
tai edistää jotakin aatetta, mutta itsehillintä 
neuvoo meitä rajoittamaan anteliaisuuttamme 
ainakin niin paljon, ettemme menetä omaa toimeentuloamme 
ja ehkä hädän hetkellä joudu itse yhteiskunnan 
huollettavaksi. Riippuu tilanteen laadusta, 
onko tuollaisessa tapauksessa pidettävä oikeampana 

osaaottavan sydämen vai itsehillinnän vaatimusta, jälkimmäinen 
on kieltämättä enemmän ihmisjärjen mukainen 
vaan ei silti ehdottomasti aina jaloin ja suositeltavin. 

Pitkälle kehittynyt itsehillintä on todistus suuresta 
sielunvoimasta. Sen myöntää jokainen, halpamaisinkin 
olento, käytännössä, vaikkei useinkaan puheessa. Jokainen 
kunnioittaa itsensä hillitsevää ihmistä, ja vaikka 
häntä pilkattaisiinkin, niin tehdään siten enemmän 
omaa häpeää ja omantunnon ääntä vaimentaakseen 
kuin toista solvaistakseen. On harvinaisen kelvoton se 
ihminen, joka ei nopeasti lakkaa häpäisemästä toista 
ihmistä, joka ei ainoallakaan kiihtyneellä tai ivallisella 
sanalla vastusta hänen puhettaan eikä ala loukata 
häntä. Siihen aikaan, jolloin kaksintaistelut miekalla 
olivat aivan yleisiä, koetti kumpikin taistelija hillitä itseään 
niin paljon kuin suinkin, sillä tavallisesti oli 
voitto sen, joka kauimmin pysyi kylmäverisenä. Sanakiistassa 
ja varsinkin, milloin kunnia on kysymyksessä, 
voittaa myös se, joka täydellisimmin hillitsee itsensä, 
vastustajakin sen tunnustaa, jollei suullaan niin ainakin 
sydämessään. Tietysti on suuri ero sillä, hillitseekö 
ihminen itsensä pelosta vaiko vapaasta tahdosta, edellisessä 
tapauksessa ei itsehillintä enää ole todistus sielun 
voimasta, mutta silloinkin on se ehdottomasti paras 
tapa suhtautua asioihin; pelkurin suuttumus ja 
»miehekkyys» on paljon narrimaisempaa 1 kuin hänen 
itsehillintänsä. 

Kun itsehillintä kysyy runsaasti sielunvoimaa, niin 
on selvää, että ihminen vain pitkällisellä harjoituksella 
voi kehittyä siinä eteväksi. Sellaiset saavutukset kuin 
roomalaisen Mucius Scaevolan useinmainittu urotyö 
antaa kätensä palaa ilman, että tuskan värähdystäkään 

näkyi kasvoilla, lienevät meidän heikkohermoisella 
aikakaudellamme saavuttamattomia. Mutta emme 
sellaisia voimia tarvitsekaan, elämämme on jo paljon 
lempeämpää. Heikkohermoisinkin voi hyvällä tahdolla 
saavuttaa niin hyvän itsehillintäkyvyn, että hänen 
omansa ja hänen kanssaan tekemisiin tulevien ihmisten 
elämä tulee miellyttäväksi. 

Hyviä harjoittelutilaisuuksia ovat vastoinkäymiset, 
pienet ja suuret, jotka meitä etsimättämme kohtaavat 
harva se päivä. Meidän on aloitettava itsehillinnän 
harjoituksemme aivan pienimmistä asioista, sillä tyvestä 
puuhun noustaan eikä latvasta. Koettakaamme 
rauhallisesti solmia tai vaihtaa toiseen katkennut kengännauha, 
etsikäämme hätäilemättä ja suuttumatta kadonnutta 
esinettä, odottakaamme maltillisina viivästyvää 
ateriaa. Tuollaisilla pienillä, joka ihmiselle tuhkatiheään 
sattuvilla vastoinkäymisillä on paljon suurempi 
osuus vastoinkäymistemme kokonaissummasta 
kuin suurilla menetyksillä. Siksi olemmekin jo puoliksi 
mestareita itsehillinnässä, jos pysymme tyyninä pienissä 
vaikeuksissa. Sielumme tottuu ulkomaailmasta ja 
myös sisältä tulleen kiihoituksen jälkeen hetkisen harkitsemaan, 
ennenkuin se ryhtyy vastavaikutukseen, joka 
silloin tulee järjenmukaiseksi, maltilliseksi, hillityksi. 
Kiusalliset vastoinkäymiset tulevat siten meille arvaamattoman 
hyödyllisiksi, sillä ne opettavat meitä suhtautumaan 
maailmaan ja itseemme tyynesti ja harkitsevasta 
Ainainen onni ei lopulta ehkä olisikaan onni, sillä 
itsehillintämme jäisi vaille koulutusta, saisimme maailmasta 
väärän käsityksen ja törmäisimme sitä vastaan 
joskus niin lujasti, ettemme siitä enää nousisi. Tosia ovat 
myös sanat: »Vastoinkäymiset tekevät miehen, mutta 
onni luo hirviöitä», sillä maailman julmimmat ihmishirviöt 

ovat tavallisesti olleet niitä, joille päivä on kirkkaimmin 
paistanut. Pienet vastoinkäymiset ovat siten 
vain kouluttajiamme, mutta suuret tuhoavat usein valtavasti 
elämäämme, ja suhtautumisemme niihin paljastaa, 
mikä meille on tärkeätä elämässä, ihanteemmeko 
tavoittelu, joka luonteessa ilmenee, vaiko ulkonaiset 
tavarat ja olosuhteet. Luonneihminen nousee silloin itsehillinnän 
kukkuloille: tapahtuu hänelle mitä tahansa, 
pitää hän tärkeimpänä sen, että hän hillitsee pelkonsa 
ja alhaiset halunsa, että hän voimakkaana kohoaa vastoinkäymisen 
yläpuolelle. Heikon luonteen valtaa eläimellinen 
pelko, hullu vimma tai mykkä epätoivo. Voimakkaana 
itsehillinnän tukena tuollaisessa tuhoavassa 
vastoinkäymisessä on edelläkäynyt tottumus itsehillintään 
pienissä vaikeuksissa. Jos liiallinen onni ei ole 
tehnyt meitä veltoiksi, niin voimme varmasti hallita 
itsemme ja siten voittaa suurenkin vastoinkäymisen. 
Seneca sanoo: »Vastoinkäyminen ei murra miestä, jota 
menestys ei aikaisemmin ole murtanut.» 

Isku ei myöskään vaikuta pitkää aikaa koko voimallaan, 
ensimmäinen päivä, ensimmäinen tunti, ensimmäiset 
minuutit ovat pahimmat. Jos voimme ne 
kestää, on pahin ohi. »Ken hallitsee silmänräpäyksen, 
hallitsee elämän», on kerran eräs runoilija lausunut. 
Itsehillinnän mestaruus on juuri taidossa katsoa hetkellä, 
jolloin jännitys on polttopisteessään, sen yli hetkiin, 
jolloin jännitys jo on lauennut, ja noiden hetkien 
toivossa ihminen kestää vaikeuden. Ja tulee aina muistaa, 
että elämä on rikas. Jos päämäärämme pettää 
yhdellä suunnalla, löydämme tehtävää toisaalla. 

Miten monet ihmiset ovatkaan muuttaneet rakkaudessa 
kärsityn tappion voitoksi kunnian kentillä ja 
yhtä moni maailman epäsuosioon joutunut on löytänyt 

onnea ja viihtymystä kodin rauhaisassa helmassa. Silmämme 
täytyy olla avoin näkemään, ettei se onni tai 
päämäärä, jota tavoittelemme, ole ainoa, on lukuisia 
muita, ja kenpä tietää, vaikka vastoinkäyminen, joka 
tuhosi koko elämämme rakennuksen, lopulta johtaisi 
meitä sille polulle, minkä varrella onni meitä odottaa. 
Italialainen sananlasku sanoo: »Jos Jumala joltakin 
ihmiseltä sulkee oven, niin hän sen sijaan avaa hänelle 
ikkunan.» 

Mutta suuntaa etsiessämmekin on meidän aina ensin 
tartuttava pikkuasioihin, sillä niillä on ihmeellinen 
kyky lohduttaa suuria suruja. Vaimo, jolta kuolema on 
riistänyt puolison, löytää lievitystä niissä pienissä askareissa, 
jotka hänen välttämättä joka päivä täytyy 
suorittaa. Jos yhdellä alalla olemme kärsineet täydellisesti 
tuhoavan tappion, emme toisellakaan alalla 
heti saa tarttua suuriin ja vaativiin tehtäviin, vaan pieniin, 
joissa varmasti menestymme, ettei vastoinkäyminen 
tulisi vastoinkäymisen päälle, jolloin menettäisimme 
kokonaan itsehillintämme. 

Koska tottumus itsehillintään yhdellä alalla auttaa 
meitä hillitsemään itseämme muillakin aloilla, niin 
meille riittävät harjoitusaineiksi muutamat elämän 
alat. Kyky hillitä pieniä aistillisia halujaan, makeishalua, 
tupakkahimoa, halua käydä hienosti puettuna 
jne., auttaa ihmistä hillitsemään sukupuoliviettiään. 
Hermostumattomuus arkiöloissa on hyvää vastamyrkkyä 
esiintymiskuumeelle. Se, joka täydellisesti voittaa 
jotkut kiusaukset ja hillitsee itsensä eräänlaisissa 
vaikeuksissa, hillitsee itsensä helposti muissakin tai ainakin 
oppii nopeasti itsensä niissä hillitsemään. 

Ajatus on kaiken toiminnan alku, ja tehoisan itsehillinnänkin 
täytyy perustua ajatusten hillitsemiseen. 

Keisari Nero pakotti roomalaisia ylimyksiä esiintymään 
näyttämöllä saadakseen kansan siihen luuloon, 
että ylimyksetkin hyväksyivät hänen narrimaiset esiintymisensä 
runoilijana ja laulajana. Kerran Florusniminen 
ylimys, joka epäröi, tottelisiko vai ei, kysyi 
neuvoa Agrippinukselta. »Mene kaikin mokomin», 
vastasi Agrippinus. »Mutta miksi sinä et sitten mene?» 
kysyi Florus. »Koska minä en tuumiskele sitä.» Tämä 
tuo ilmi sen käsityksen, että jo pelkkä epäröiminen, 
teon ajatteleminen mahdolliseksi, on puolittainen teko. 
Sama sisältö on Jeesuksen sanoilla: »Joka katsoo 
naista himoiten häntä, on jo tehnyt aviorikoksen hänen 
kanssansa sydämessään.» Ajatusten kääntäminen jaloihin, 
kunniallisiin, tarpeellisiin ja miellyttäviin asioihin 
on tehokas apu kiusauksia vastaan. 

Emme saa myöskään halveksia hyvän terveydenhoidon 
merkitystä. Terveelle ihmiselle on itsehillintä 
luonnollista ja melko helppoa, sairaalle se tuottaa suuria 
taisteluja. Paljo sisällä eläminen vaikuttaa lamauttavasti 
ja hermostuttavasti, kun taas ulkona, raittiissa 
ilmassa kaikki kiihkeät himot ja kärsimättömyys 
nopeasti vaihtuvat miellyttäviiksi levollisuudeksi. 

Mutta huonon palveluksen tekee itselleen se, joka 
itseään hillitäkseen kohdistaa kaiken huomion omaan 
itseensä ja omiin vikoihinsa. Oma itse tulee silloin 
maailman keskipisteeksi ja kaikkien ajatusten kohteeksi. 
Viisaampaa on kääntää huomionsa ulospäin 
työhön omaistemme, kanssaihmisten, isänmaan ja maailman 
hyväksi. Mitä täydellisemmin voimme omistautua 
epäitsekkääseen työhön ja suurten päämäärien tavoitteluun, 
sitä vaivattomammin käy myös itsehillintä. 
Kaksi Raamatun pääkäskyä kuuluu: »Olkaa tekin täydelliset, 
niinkuin teidän Isänne, joka on taivaassa, on 

täydellinen», ja: »täyttäkää maa ja tehkää se alamaiseksenne
». Vain molempien käskyjen totteleminen 
tekee elämämme täysin siunaukselliseksi. 

Itsehillintä on meille välttämätön pitääksemme kurissa 
monet halumme. 

Itsehillintä tekee elämän meille ja muille miellyttää 
vämmäksikin % eikä vain hyödyllisemmäksi. 

Tie vapauteen käy itsehillinnän kautta. 

Itsehillintä kysyy runsaasti sielun voimia; siksi se 
on saavutettavissa vain pitkäaikaisella harjoituksella. 

Itsehillintämme joutuu koetukselle ja kehittyy vastoinkäymisissä. 

Tottumus itsehillintään jollakin alalla auttaa meitä 
toisillakin. 

On hillittävä ajatuksiaan voidakseen hillitä sanojaan 
ja tekojaan. 

Ei tule katsoa itseään sokeaksi oman itsensä hillitsemiseen, 
on yhtä välttämätöntä nähdä ulkopuolella 
oleva suuri maailma ja siellä meitä odottavat tehtävät. 

18. Ystävyys. 

»Todellinen ystävä on suurin hyvä ja sellainen 
hyvä, jota vähimmin älytään tavoitella», näin lausui 
kerran viisas ajattelija, joka monivaiheisen elämänsä 
aikana oli elänyt loistossa ja yksinäisyydessä, kokenut 
uskollista ystävyyttä ja tullut myös surkeasti petetyksi. 

Miten kurja onkaan mahtavan itsevaltiaan elämä, 
jos hän ei voi luottaa kenenkään ystävyyteen, jos hänellä 
on vain nöyriä alamaisia ja alttiita palvelijoita 

mutta ei yhtään rehellistä, hänen parastaan tarkoittavaa 
ystävää, ei tovereita, joiden parissa voisi viettää 
hupaisan hetken kaikki suunnitelmat ja ikävyydet 
unohtaen. Koulupoika on häntä paljon onnellisempi. 
Kun hän menee kadulle, nyökäyttävät kymmenet tutut 
hänelle ystävällisesti päätään, ja heidän joukossaan 
on hänellä varmaan joku ystäväkin, joka on valmis 
antamaan tarvittaessa apuaan, jonka kanssa on hauska 
haaveilla tulevaisuudesta, joka kantaa puolet suruista 
ja iloitsee ystävänsä iloista. 

Eikä ystävä vain tee elämäämme onnelliseksi, usein 
on maailmassa sattunut, että vain kahden ystävän hedelmällinen 
vuorovaikutus toisiinsa, heidän yhteinen 
työnsä on tehnyt mahdolliseksi suuren työn onnistumisen, 
johon yksilön voimat olisivat olleet aivan liian 
heikot. Niinpä uskonpuhdistuksen onnistumisessa oli 
varmaankin tärkeimpänä tekijänä Lutherin ja Melanchtonin 
harras ystävyys ja se, että heidän luonteensa 
niin oivallisesti täydensivät toisiaan. 

Pintapuolisesti arvostellen saattaisi luulla ystävyyden 
olevan nykyisin yleisemmän kuin milloinkaan ennen. 
Kun kulkuneuvojen avulla olemme voittaneet 
paikan rajoitukset aivan tavattomassa määrässä, niin 
joutuvat ihmiset helposti suhteisiin lukuisien, varsin 
laajalla asuvien ihmisten kanssa. Monella on siten 
»ystäviä» kaikissa synnyinmaansa äärissä vieläpä lisäksi 
paljon ulkomaillakin. Mutta nuo ystävät ovat 
parhaasta päästä »hyvän päivän» tuttavuuksia, vuoden 
erossaolo saa ne jo unohtumaan, joten sellaista tuskin 
voi ystävyyssuhteeksi sanoakaan. Onkin tehtävä 
tarkka ero toiselta puolen tuttavan ja toverin ja toiselta 
ystävän välillä. Tuttavia meillä kaikilla on jo 
paljon, niitähän ovat tavallaan kaikki, joiden kanssa 

joudumme jonkin verran tekemisiin, tovereita meillä 
on työpaikoissamme, kouluissamme ja yhdistyksissämme, 
mutta ystävän täytyy olla meitä paljon lähempänä 
kuin nuo kaikki muut, hänellä täytyy olla pysyvä 
sijansa sydämessämme. Usein kyllä löydämme toveripiiristä 
itsellemme täydellisen ystävän, mutta paljon 
tavallisempaa on, että tuollaiset yhdistyksissä, kouluissa 
ja työpaikoissa solmitut ystävyyssuhteet katkeavat 
heti, kun yhteisen aatteen tai kohtalon muodostama 
yhdistävä side on katkennut. Juuri siksi, että elämä 
nykyaikana on niin monivivahteista, aatteet ja ajatukset 
nopeasti vaihtuvia, ei nykyaika ole otollinen todellisen, 
pitkät ajat kestävän ja uskollisen ystävyyden 
syntymiselle, mikä sentakia nykyjään on melko harvinaista. 

Tuttavuuden ja toveruuden syntyminen ja säilyminen 
ei vaadi niin paljon kuin ystävyys. Kun ihmiset 
ovat ystävällisiä, hyväntahtoisia, kohteliaita, iloisia ja 
avuliaita toisilleen, niin voivat he helposti tulla hyviksi 
tuttaviksi ja tovereiksi. Tuttavuudessa ja toveruudessa 
ihmiset joutuvat kosketuksiin vain toistensa ulkopinnan 
kanssa; jos se on tasainen ja miellyttävä, ts. jos 
ihmisellä on hyvä käytös, niin kosketus herättää nautintoa, 
ja tuttavuus ja toveruus on saanut alkunsa. Tuttavat 
ovat kuin kivet suuressa, korkeassa rakennuksessa: 
ne saavat melko lailla poiketa toisistaan ko'on 
ja muodonkin puolesta, ja kokonaisvaikutus on silti 
hyvä; ystävät ovat kuin kivet hienossa mosaiikkiteoksessa: 
niiden täytyy niin täsmällisesti liittyä toisiinsa, 
että liitoskohtaa on melkein mahdoton huomata, ja niiden 
muoto, koko ja väri ovat niin määrätyt, että vain 
mitä huolellisin kivien valinta ja muovailu tekee mosaiikkityön 
onnistumisen mahdolliseksi. Tuttavat ja 

toverit otamme vastaan sielumme arkihuoneessa, joka 
meidän kuitenkin sitä ennen aina on tarkasti puhdistettava 
liasta ja tomusta, mutta ystävät kutsumme sielumme 
pyhimpään, johon hän yhdessä meidän kanssamme 
koettaa luoda valoa, puhtautta, iloa ja elämää. 

On paljon ihmisiä, jotka arvioivat ystäviään sen 
mukaan, mitä heillä on ja millaisessa asemassa he 
itse ovat. Heille on tärkeätä voida lukea ystäviinsä 
joku pohatta tai joku kuuluisuus. Mitään ystävyyttä ei 
kuitenkaan tällaiselle pohjalle voida rakentaa. Todellinen 
ystävyyssuhde edellyttää luonteita, kokonaisia, 
eheitä ihmisiä, eivätkä sellaisia ole ne, jotka vaativat 
ystäviltään etupäässä rikkautta. 

Jos tahdomme saada ystävän ja tulla ystäväksi, 
niin täytyy meidän kasvattaa luonnettamme ja vaatia 
sitä myös ystävältämme. Jos näin teemme, ei ole lainkaan 
välttämätöntä, että meillä on useita ystäviä — 
yksikin riittää, jos omistamme hänet kokonaan ja kuulumme 
hänelle kokonaan — vieläpä ystävien lukuisuus 
on vahingoksikin, sillä meillä ei ole voimaa olla kovin 
monen ihmisen todellinen ystävä. »Hullu se mies on, 
joka ystäviensä lukumäärää luettelee; kimppu ruokoheiniä 
ei hyödytä yhtään sinua, kun sauvan tarpeessa 
olet.» 

Ystävyys edellyttää ystävyksissä samanlaisuutta ja 
erilaisuutta. Ystävyys kahden ihmisen välillä, joiden 
luonne ja katsantokanta ovat aivan vastakkaiset, on 
mahdottomuus. Voivatko tuli ja vesi, totuus ja valhe, 
puhtaus ja saastaisuus viihtyä yhdessä? Tuttaviksi 
keskenään voivat hyvinkin erilaiset ihmiset tulla, varsinkin 
jos molemmat ovat maltillisia, mutta he eivät 
koskaan pääse niin lähelle toisiaan kuin ystävyys vaatii. 
Se, että samankaltaiset vetävät toisiaan puoleensa, 

erilaiset karkoittavat toisiaan, on hyvin yleinen laki 
elämässä. Varhaisessa nuoruudessa, kun mielipiteet 
ja luonne eivät vielä ole vakiintuneet, voivat hyvinkin 
erilaiset ihmiset tulla keskenään ystäviksi, mutta varttuneemmalla 
iällä tuollaiset suhteet aivan itsestään 
katkeavat. Mutta toiselta puolen on mahdotonta ajatella 
ystävyyttä kahden täysin samanlaisen ihmisen 
välillä, — jos sellaisia olisi — sillä mistäpä he saisivat 
polttoainetta ystävyydelleen, mistä he keskustelisivat, 
mistä kaikessa sovussa väittelisivät, mistä löytäisivät 
tasapainoa luonteelleen? Jos toista vaivaa surumielisyys, 
niin on iloluontoisempi ystävä hänelle suuri apu 
ja sellaista ystävää hän itselleen etsiikin, liiallinen 
kiivaus kaipaa vastakohdakseen levollista maltillisuutta, 
innostus harkintaa, tunne järkeä. Erilaisuudet 
vaikuttavat siten hyvin hedelmällisesti, kun vastakohdat 
eivät ole kovin räikeitä ja kun pohja, luonteen peruspiirteet, 
on sama. Ikä ja sivistysmäärä ovat luonnollisesti 
sellaisia tekijöitä, joiden suurin piirtein täytyy 
olla ystävyksillä samat, kuitenkin on syytä huomauttaa, 
että elinvuodet eivät ole ehdoton ihmisen 
»iän» mittapuu, sillä onhan paljon sielultaan nuorekkaita 
vanhuksia ja kolmannella kymmenellä olevia ukkoja, 
ja että määrätyt tutkinnot ja sivistysarvot ovat 
yhtä epävarmoja todisteita ihmisen »sivistyksestä». 

Ystävyys syntyy, kuten rakkauskin, parhaasta 
päästä itsestään, ilman tietoista pyrkimystä ja valikoimista. 
On vain, kuten runoilija sanoo, että 

»Näet muodon, äänen kuulet, riemastut, 
vaan et voi virkkaa, miks* niin ihastut.» 

Vaistomme on tehnyt valinnan ja usein on tällaisissa 
asioissa viisaampaa luottaa vaistoon kuin harkintaan* 

---203---

Ystävyydellä on luonnollisesti kasvukautensa, se alkaa 
tuttavuudella, muuttuu toveruudeksi, ja sinä aikana tulemme 
kyllä huomaamaan, oliko vaistomme ääni oikea. 
Silloin voimme astua ratkaisevan askelen, tunnustautua 
ystäviksi. Se voi tapahtua aivan tasaisesti, pitkinä 
yhdessäolon päivinä, jokin ratkaiseva tapahtuma voi 
myöskin äkkiä saada nupussaan olevan ystävyyden aukeamaan, 
samoin kuin erikoisen lämmin keväinen 
päivä aivan kuin loihtii vuokkoja rinteille ja purojen 
varsille. 

Tämä ystävyyden syntymisaika on sen kevättä, 
nuorekasta, huoletonta. Ystävyydellä on myös kesänsä, 
syksynsä ja talvensakin. On verrattain helppoa saada 
ystävä, me saamme hänet useinkin tavallaan ilmaiseksi 
aivan kuin elämämme ja lapsuutemme. Ystävyyssuhteen 
säilyminen ja kasvaminen sitävastoin kysyy meiltä 
työtä ja kieltäymystä, mutta sitten saamme myös korjata 
runsaita hedelmiä ja sen työn ja kieltäymyksen 
varassa voimme kestää ystävyytemme talvenkin, jos 
sellainen tulee. 

Ystävyys ilman keskinäistä luottamusta on yhtä 
hataralla pohjalla kuin vanhempien ja lasten suhde 
ilman keskinäistä kunnioitusta. Suhdehan tulee vasta 
sitten läheiseksi, kun molemmin puolin riisutaan kai-* 
kenlaiset seuraelämän naamarit kasvoilta* On ihmisiä, 
jotka rakastavat pitää pieniä salaisuuksia ystävyydessäkin, 
uskoen niiden ylläpitävän heidän herättämäänsä 
mielenkiintoa. Tässä on kuitenkin se vaara, 
että ystävä, joka itse ehkä on ollut luottavaisen avomielinen, 
kylmenee ja sulkeutuu kuoreensa peläten 
toista petolliseksi. Mielenkiinto pysyy kyllä vireillä 
muutenkin, jos ihminen on mielenkiinnon arvoinen. Eihän 
ole kylläkään tarkoitus tyrkyttää toiselle kaikkia 

elämänsä ja käsitystensä yksityiskohtia, mutta ystävä 
on oikeutettu tuntemaan meidät ja elämämme siksi tarkoin, 
ettei hän ainakaan miltään muulta taholta koskaan 
saa kuulla meistä sellaisia asioita, jotka saattavat 
meidät toiseen valoon hänen silmissään. Ystävä ei 
voi tehdä meille ystävän palveluksiakaan, jollei hänellä 
ole meidän täyttä luottamustamme, hän ei voi 
puolustaa meitä parjauksia vastaan, ei keksiä sopivia 
keinoja elämämme parantamiseksi. Luottamuksemme 
on ystävällemme samanlainen kunnianosoitus kuin sotilaalle 
jokin vastuunalainen tehtävä, jonka suorittamiseksi 
hänelle paljastetaan muuten vain harvojen valittujen 
tiedossa olevat salaisuudet. Saamamme luottamus 
velvoittaa meitä myös olemaan luottamuksen arvoisia 
ja itse olemaan yhtä luottavia kuin ystävämmekin. 
Moni pelkää ystäviensä pettävän eikä sen vuoksi 
anna heille täyttä luottamustaan, jalompaa ja miehekkäämpää 
kuitenkin on ennemmin antaa ystävänsä pettääkin 
itsensä kuin evätä häneltä luottamustaan. Se, 
joka epäilee, tuleekin helposti petetyksi. On vallan 
ymmärrettävää, ettemme mielellämme paljasta kovin 
monille ihmisille itseämme, mutta eihän meillä kovin 
monta ystävää olekaan, usein vain yksi ainoa tai kaksi, 
ja heille olemme kuin avoin kirja. 

Avioliitto rakennetaan elämäniäksi. Vaikka ystävyyssuhde 
ei olekaan niin kiinteä kuin aviosuhde, niin 
on senkin ihanteena kestäminen siihen asti, kunnes 
kuolema erottaa. Hyvä on omistaa luottavainen ja luotettava 
ystävä, mutta vielä parempi uskollinen. Tuli 
kohtalomme minkälaiseksi tahansa, vaikka tiet pitkiksi 
ajoiksi erkanisivatkin, niin on meille sanomattoman 
lohdullinen ja rohkaiseva se tietoisuus, että meillä on 
ystävä, jolle tarpeen tullen voimme itsemme purkaa. 

Kun kaikki alinomaa vaihtuu ja muuttaa muotoaan, 
niin on onnellista omata jotakin pysyvää ja lujaa, se 
on meille kuin haaksirikkoiselle vankkumaton kalliosaari 
raivoavan meren keskellä» toiveittemme päämäärä, 
luja perustus kaiken muun horjuessa. 

Kun ystävä tulee meille kovin rakkaaksi, niin 
olemme vaarassa menettää oman yksilöllisyytemme ja 
muuttua ystäväämme jäljitteleväksi ja häntä kaikessa 
ihailevaksi orjaksi. Meillä on silloin sellainen väärä 
pelko, että ehkä voimme menettää ystävämme, jos lausumme 
rohkeasti oman, ystävämme ajatuksesta poikkeavan 
mielipiteemme tai ehkä huomautamme ja nuhtelemmekin 
häntä sellaisesta ominaisuudesta tai työstä, 
joka mielestämme ei ole hänen arvoisensa. Erehdymme 
suuresti, jos näin ajattelemme: meidän velvollisuutemme 
on pysyä omana itsenämme, sillä vain sellaisina 
on meillä arvoa ystävänä, ja meillä täytyy olla rohkeutta 
ystävyyssiteen katkeamisen uhallakin olla täysin 
suora ystäväämme kohtaan. Vain siten käsitettynä ystävyys 
todella muodostuu suureksi siunaukseksi molemmille 
ystävyksille, ja siten menetellen parhaiten 
säilytämme ystävämme kunnioituksen ja ystävyyden. 
Jos vain osaamme hienotunteisesti ja vaatimattomasti 
tuoda esille ystävällemme vastenmieliset asiat, niin 
ystävyytemme taivasta tuskin mikään pilvi pimentää. 
Jos on kysymys tärkeästä periaatteesta, on meidän 
parempi luopua ystävyydestä kuin omasta yksilöllisyydestämme. 
Ystäviemme, omaistemme ja ympäristömme 
arvostelun pelko on kehittynyt meissä nykyajan 
ihmisissä niin pitkälle, että elämän kehitykselle 
niin hyödyllinen jopa välttämätönkin itsenäisyys, ajatusten, 
tunteitten ja tekojen omintakeisuus on aivan 
kuolemassa. Että ystävyys väärin käsitettynä voi erikoisen 

turmiollisesti vaikuttaa tähän suuntaan, siitä 
puhuvat kokeneen miehen sanat: »Kuka hyvänsä voi 
nousta vihollisiaan vastaan; mainitkaapa minulle mies, 
joka voi vastustaa ystäviään.» 

Ystävyytemme ei tulekaan koskaan syväksi, kestäväksi 
ja hedelmälliseksi, jos pelkäämme kaikkia hankauksia 
ystävämme kanssa ja yleensäkin ystävyydestä 
j'ohtuvia kärsimyksiä. Ystävyydessä on paljon kärsimystä: 
meidän täytyy kärsiä ystävämme heikkouksia 
tullaksemme hänen oikeaksi ystäväkseen, mustasukkaisuuden 
ja eron tuskatkin meitä ehkä ahdistavat, 
meidän täytyy luopua monesta toivomuksestamme ystävämme 
hyväksi, j'a j'aloimmat ihmiset ovat tarpeen 
tullen joutuneet uhraamaan henkensäkin ystävänsä 
puolesta. Yhteinen tai sij'aiskärsimys vasta luj'ittaakin 
ystävyyden siksi j'umalalliseksi voimaksi, j'oka rakentaa 
sillat ylipääsemättömien kuilujen yli, tekee raukoista 
sankareita ja kohottaa ihmisen kaiken sen alhaisen 
ja ahtaan yläpuolelle, joka muuten painaa häntä 
maahan. 

Kaunis esimerkki jalosta ystävyydestä on Davidin 
ja Jonathanin ystävyys. Jonathan rakasti Davidia, uskalsi 
uhmata isäänsä vihaakin pelastaaksensa ystävänsä 
ja kun hän huomasi Davidin kaikin tavoin sopivimmaksi 
Israelin kuninkaaksi Saulin jälkeen, luopui 
hän omista hallit sijatoiveistaan ja toimi Davidin valtaan 
pääsemisen hyväksi. Ja surunvalituksessaan Jonathanin 
kuoleman johdosta David kutsuu Jonathanin 
veljekseen ja sanoo hänen rakkautensa olleen hänelle 
suuremman arvoisen kuin vaimon rakkaus. 

Sokeassa itsekkyydessämme me ihmiset taistelemme 
kynsin j"a hampain toisiamme vastaan aineellisten 
aarteitten omistamisesta, mitättömien, erottavien 

sanojen ja harhaluulojen takia me kannamme kaunaa 
toisillemme, tehden siten elämän helvetiksi, kun kuitenkin 
hitunen itsekieltäymystä ja ymmärtämystä riittäisi 
rakentamaan maan päälle jaloja ystävyysliittoja, 
jotka tekisivät elämämme arvokkaammaksi, sisältörikkaammaksi 
ja varmemmaksikin. Jos elämämme tuloksien 
joukossa tai vaikkapa ainoana tuloksena voimme 
mainita edes yhden ihmissydämen omistamisen, niin 
emme ole saaneet huonoa osaa eikä elämämme varmaankaan 
ole kulunut hukkaan. 

Hyvä ystävä on meille arvokkaampi kuin monet 
muut asiat, joita kiihkeästi tavoittelemme. 

Todellinen ystävyys on mahdollinen vain ihmisten 
kesken, joilla on hyvä luonne. 

On usein helppoa saada itselleen ystävä; vasta ystävyyssuhteen 
säilyttäminen ja kehittäminen kysyy 
meiltä ponnistusta ja kieltäymistä. 

Keskinäinen luottamus on välttämätön ystävyyden 
syntymiselle, säilymiselle ja kehittymiselle. 

Uskollisuus on todellisen ystävyyden varmimpia 
tuntomerkkejä. »Hädässä ystävä tutaan.» 

Ystävysten vaikutus toisiinsa on suurempi kuin kenenkään 
muun. Jotta luonteemme kasvaisi hyväksi, 
valitkaamme oikein ystävämme ja ennen kaikkea huolehtikaamme, 
että oma vaikutuksemme ystävään on 
mahdollisimman hyvä. 

19. Terveelliset elämäntavat. 

»Terve orja on onnellisempi kuin sairas kuningas.» 
Mitäpä iloa onkaan sairaalla rikkaudestaan ja vallastaan: 
hänen ruumiinsa ei anna hänen niistä nauttia, 
vieläpä se päinvastoin tuottaa hänelle tuskaa ja estää 

häntä toteuttamasta monia aikomuksiaan. Elämän aineellisista 
antimista ovat kaikki muut nollia, yksinään 
ollen arvottomia, vain terveys on ykkönen, jonka perään 
liitettyinä nuo muut vasta saavat arvon. 

Kun terveys on onnellemme näin tärkeä, niin eikö 
ole syytä suojella sitä kuin silmäterää? Terveytemme 
säilyttäminen on sitäpaitsi suoranainen velvollisuutemmekin, 
jonka laiminlyönti on yhtä vähän anteeksiannettava 
kuin muidenkaan velvollisuuksiemme laiminlyöminen. 
Ihmisen velvollisuushan on tehdä työtä, ja 
siihen tarvitaan tervettä ruumista. Yksinpä henkinenkin 
työ, joka ei vaadi lihasvoimaa eikä ruumiin liikuntoa, 
vaatii kuitenkin ruumiin, ja varsinkin hermojen, 
terveyttä. Sairas ruumis synnyttää helposti myös sairaalloisia 
ajatuksia, eikä sairas ruumis kestä jatkuvaa 
henkistä ponnistusta. 

Ja on vieläkin eräs näkökanta, joka asettaa velvollisuudeksemme 
terveytemme säilyttämisen. Mitä sairaampia 
olemme, sitä enemmän myös hermostumme, 
suutumme ja masennumme. Näin tulemme ristiksi ympäristöllemme, 
kun meidän päinvastoin pitäisi olla 
kaikkien apuna, rohkaisijana ja ilahdu tta jana. Luja 
sielu voi luonnollisesti hillitä sairaan ruumiin aiheuttamat 
hermostumisen ja masentumisen puuskat, mutta ei 
ole oikein eikä viisasta hankkia itselleen suurempaa 
taakkaa kuin mikä on välttämätöntä. 

Terveyden säilyttäminen on siis velvollisuutemme, 
se on onnemme ehto. Meidän on nyt vain tiedettävä, 
miten meidän on terveyttämme hoidettava, jotta voisimme 
sen säilyttää niin kauan kuin suinkin. 

Ensiksi on muistettava, että ruumiimme on ainetta, 
ja että sen toiminnoissa siis vallitsevat aineen lait. 
Tästä näyttävät varsinkin nuoret olevan tietämättömiä, 

sillä he kohtelevat ruumistaan kuin olisi se jotakin 
ikuista ja vikaantumatonta. Kaikki aine kuluu, ja kuluu 
sitä enemmän, mitä kovemmassa liikkeessä tai 
yleensäkin rasituksessa se on. Toiselta puolen on 
muistettava, että ruumis ja sen jäsenet käyttämättöminä 
»ruostuvat», joten kohtuullinen rasitus on aivan 
välttämätön ruumiin hyvinvoinnille. Elimellisen aineen 
erikoisominaisuuksiin kuuluu tämän lisäksi, että se 
kyllä voi jonkin aikaa murtumatta kestää »ylipainettakin
», mutta vain jonkin aikaa, ja sillä ehdottomalla 
edellytyksellä, että ruumis liikarasituksen jälkeen saa 
pitemmän aikaa täydellisesti levätä. 

Kohtuullinen rasitus, kohtuullinen toiminta on siis 
ruumiille terveellistä. Työ, voimistelu ja urheilu ovat 
siten tärkeimpiä tekijöitä terveydenhoidossa. Monet 
varakkaat hermosairaat, jotka kulkevat kylpylästä kylpylään, 
saavuttaisivat parempia tuloksia terveydenhoidostaan, 
jos tarttuisivat lujaan työhön. Työ on 
varsinkin hermosairaille välttämätön, sillä työ kiinnittää 
puoleensa ajatukset, jotka alinomaa askartelevat 
sairaudessa. Parasta on, jos työ on sekä henkistä että 
ruumiillista; tämä ei kuitenkaan ole aina järjestettävissä, 
ja silloin täytyy henkisen työn tekijän hankkia 
ruumiilleen liikuntoa, voimistelua, urheilua, kävelyä 
jne., ja ruumiillisen työn tekijän hengelleen sopivaa 
virkistystä ja ajatukselle mielenkiintoista askarrusta. 
Pyrkimyksenämme on saada koko ruumiimme ja henkemme 
mahdollisimman monipuoliseen toimintaan, ettei 
mikään osa jäisi käyttämättömänä surkastumaan. 

Työ ja jo pelkkä elintoimintakin kuluttavat ruumistamme. 
Meidän on korvattava kulutus, meidän on 
syötävä ja juotava. Kohtuullisuus on tässäkin ruumiimme 
laki. Me tarvitsemme ruokaa mutta emme 

---210---

herkkuja, meidän täytyy tulla ravituiksi mutta ei yliravituksi. 
Jo taloudellinen järkevyyskin pakottaa 
meitä yksinkertaisilla keinoilla pyrkimään suurimpiin 
tuloksiin. Yksinkertainen ravinto, kun se vain sisältää 
kaikkia ruumiin tarvitsemia aineksia, on terveellisin. 
Monen ihmisen koko elinvoima kuluu vaikeuksiin, 
jotka aiheutuvat runsaastimaustetuista, vaikeastisulavista 
ruoista. »Kurkku surmaa useampia kuin miekka.» 
Yksinkertainen ruoka on joka puolelta suositeltava, se 
on terveellisintä, halvinta ja sen valmistaminen vaatii 
vähimmin työtä. 

Kaikenlaiset kiihoitusaineet, kuten tupakka ja 
kahvi, väkijuomista puhumattakaan, ovat säännöllisesti 
ja suurissa määrissä käytettyinä turmiollisia. Tupakoiminen 
on jo epäsiisteytensäkin takia hyljättävä 
tapa. Ja pitäisikö ihmisen olla kuin mikäkin uuni, 
joka tupruttaa savua suustaan paksuina pilvinä, kun 
vielä polttoainekin on niin kallista! Ahkera tupakoitsija 
kuluttaa päivässä tupakkaan yhtä paljon kuin yksinkertaisesti 
elävä ihminen ruokaansa. Kahvin ja tupakan 
tuonti maahamme vastaa raha-arvoltaan koko 
karjataloutemme vientiä. Me pohdimme päämme ympäri 
keksiäksemme joitakin keinoja tuotantomme kohottamiseksi, 
kulutamme runsaasti ruumiillista työtä 
tuohon tuotantoon, ja sitten ostamme saavutuksillamme 
aineita, jotka ovat elämällemme turmioksi tai 
ainakin ovat aivan tarpeettomia. Se on naurettavaa 
kiertokulkua, joka puhuu heikostikehittyneestä taloudellisesta 
vaistosta. Mutta koko tuo järjettömyys kalpenee 
aivan kääpiöksi sen suuren järjettömyyden rinnalla, 
mistä on todistuksena terveydelle, siveellisyydelle 
ja varallisuudelle niin turmiollinen juoppouspahe. 
Juoppous alentaa ihmisen eläimen tasolle. Alkoholin 

turmiollisista vaikutuksista ei enää liene tarvis 
saarnata, jokainen näkee niitä joka päivä ja on niitä 
kyllästymiseen asti kuullut selitettävän, mutta yhä on 
herätettävä sellaista miehen mieltä, joka nauraa juomarien 
vanhalle houkutuskeinolle ryypyn ottamisesta 
miehuuden merkkinä ja kieltäytyy väkijuomia käyttämästä 
ja niitä muille tarjoamasta. Tietohan ei mitään 
hyödytäkään ennenkuin on tuollaista miehuutta. Surullista 
on, että tätä yhä edelleen täytyy huomauttaa. 
Eikö Suomen nuorisolla ole niin paljon siveellistä kuntoa 
ja järkeä, että se lopultakin tekisi järkähtämättömän 
päätöksen: »Ei enää tippaakaan väkijuomia suuhumme!
» Ellei se aika pian koita, on kansamme terveys 
ja elämä vaarassa, siksi suurta tuhoa väkijuomat 
parhaillaan tekevät sen tulevaisuuden toivossakin, sen 
nuorisossa. 

Liikunto ja ravinnon nauttiminen edellyttävät vastavaikutuksekseen 
lepoa. Lihaksien kiivas toiminta 
tuottaa kudoksiin runsaasti palamisjätteitä, jotka levon 
aikana kuljetetaan pois. Yölevolla on tässä suhteessa 
mitä suurin merkitys. Unen aikana tapahtuu tavallaan 
suursiivous elimistössä, päivän kuluessa muodostuneet 
kuona-aineet poistuvat ja aamulla herätessämme tunnemme 
ruumiimmie ihmeen virkeäksi. Lepoa ja unta 
on pidettävä yhtä tärkeänä ruumiillemme kuin ravintoakin, 
kenties tärkeämpänäkin. Vähintään 8 tuntia 
tulisi jokaisen nukkua vuorokaudessa, henkisen työn 
tekijän ja nuorten ihmisten enemmänkin. Iltauni on 
virkistävämpää kuin aamu-uni, siksi tulisikin mennä 
nukkumaan verrattain aikaisin illalla ja nousta varhain 
aamulla. Vanhan polven elämäntavat olivat tässä 
suhteessa paljon terveellisemmät kuin nykypolven. Mikään 
mahdottomuus ei nytkään ole järjestää elämänsä 

tuon säännön mukaan, jos vain on hyvää tahtoa. On 
varottava liereillään vetelehtimistä vuoteessa aamulla; 
monilla nuorilla on tuollainen paha tapa, joka surmaa 
aamuisen virkeyden ja tekee ihmisen koko päiväksi 
veltoksi ja työhaluttomaksi. Herättyä saa korkeintaan 
pari, kolme minuuttia enää viipyä vuoteessa, sitten on 
ripeästi noustava ja aloitettava suorittaa päivän ohjelmaa. 

Päivän ohjelmaa — olisi aivan paikallaan, että jokainen 
todellakin eläisi päivänsä aivan kuin ohjelman 
mukaan. Kohtuullisuus oli ensimmäinen terveyden 
peruspylväs, säännöllisyys on toinen. Nousta vuoteesta 
määräaikana, tehdä työnsä, suorittaa voimisteluharjoituksensa, 
syödä ruokansa ja mennä nukkumaan 
määräaikana: tuollainen elämäntapa pitää yllä terveyttä. 
Kaikki ruumiin toiminnat tapahtuvat täydellisimmin, 
kun ne tapahtuvat määräaikoina, jotka tottumus 
on tehnyt ruumiillemme tutuiksi. Tunnettua on, 
miten nuorukaiset yleensä sotaväessä ollessaan tulevat 
terveemmiksi ja voimakkaammiksi. Sotaväen säännöllinen 
elämä on tässä varmaankin päätekijänä. Säännöllinen 
elämäntapa on myös siveellisesti kasvattava: 
se opettaa järjestykseen ja täsmällisyyteen, joiden 
suuri arvo on tunnettu. Vahinko vain, että siviilielämässä 
on verrattain vaikea noudattaa tuollaista päiväjärjestystä, 
kun suhteet toisiin ihmisiin alinomaa pakottavat 
meitä luopumaan elämäntavoistamme ja 
maksamaan silläkin tavoin veromme yhteiskunnalle. 
Suuremmat poikkeukset ovat kuitenkin jokapäiväisessä 
elämässä vältettävissä, eikä ole pahaa haittaa, vaikka 
joskus poikkeaakin säännöllisestä elämänjärjestyksestään, 
ettei muuttuisi tapojensa orjaksi. 

Puhtaus on kolmas terveyden peruskivi. Emme 
hengitä vain keuhkoillamme, koko ruumiimme on hengityselin 

miljoonine huokosineen, joiden tukkeutuminen 
muodostuu terveydellemme hyvin tuhoisaksi. Meidän 
täytyy sen vuoksi ahkerilla pesuilla pitää ruumiimme 
puhtaana, mihin siisteyskin jo vaatii. Puhdasta 
tulee olla ilman, jota hengitämme; asuinhuoneemme 
on siis huolellisesti tuuletettava, lattiat on lakaistava 
ja pölyt pyyhittävä, etteivät vahingolliset 
tautibakteerit saisi pesiytyä huoneessamme hyökätäkseen 
tilaisuuden tullen ruumiimme kimppuun. Puhdas 
ruoka puhtaissa astioissa tarjottuna herättää ruokahalua 
ja on ruuansulatuksellemme terveellisempi kuin 
epäsiististi laitettu, pesemättömistä astioista nautittu 
ruoka. »Puhtaus on puoli ruokaa.» 

Puhtaus on myös niitä ominaisuuksia, jotka erityisesti 
erottavat sivistyneen ihmisen sivistymättömästä 
ja raakalaisesta. Jo tämäkin kehoittaa meitä sivistysihmisinä 
tavoittelemaan puhtautta koko elämässämme. 

Ulkonainen puhtaus on tavallaan sisäisen puhtauden, 
siveellisyyden, vertauskuva. Jälkimmäinen on 
ruumiin terveydelle vieläkin tärkeämpi kuin edellinen. 
Kun epäsiveellisyyden loka pesiytyy ihmiseen, ei mikään 
ulkonainen puhtaus, eivät mitkään terveydellisten 
vaatimusten noudattamiset voi pelastaa hänen ruumistaan 
ja sieluaankin uhkaavasta perikadosta. Epäsiveellisyys 
on kuin mato, joka piilossa kuoren alla 
kalvaa mahtavaa puuta: pian on sisus laho ja ontto ja 
puuta kohtaa ennenaikainen kuolema. Epäsiveellisyys 
on juoppouden ohella kammottavimpia ihmiskunnan 
häpeätahroja ja ikuinen kärsimysten, turmion ja kuoleman 
lähde. Epäsiveellisyyden tuhotöistä tulee vain 
osa valoon, jos ne kaikki näkisimme, emme ahdistusta 
tuntematta voisi katsoa ihmisiä silmiin, sillä varmasti 
näkisimme tuon myrkyllisen kyyn tuhoja sielläkin, 

---214---

mistä sitä vähimmin odottaisimme. Se on usein olevinaan 
viaton, vieläpä hyväntekijämmekin, kuten paratiisinkin 
käärme, mutta se leikkii onnettomilla uhreillaan, 
kuten kissa hiirellä, tuottaen lopuksi heille häpeää, 
kärsimystä ja kuoleman. Se on vaarallisimpia 
vihollisiamme onnemme tiellä: varokaamme sitä. 

Mihin se sitten paulansa virittää? Tavallisesti huvisaleihin, 
ja siksi on kysymys huvituksista tärkeä niin 
hyvin terveydellemme kuin luonteellemmekin. 

Ruumiimme ja sielumme kaipaavat virkistystä ja 
huvitusta; nämä sellaisinaan, erotuksetta, eivät siis ole 
hyljättäviä. Terveydellemme ja työkyvyllemme on vain 
eduksi, jos joskus saamme heittää velvollisuuden taakan 
hartioiltamme ja nauttia huolettomasta vapaudesta. 
Olemme sellaisen nautinnon hetken jälkeen 
reippaampia ja tarmokkaampia ja suoriudumme leikiten 
sellaisista vaikeuksista, joihin emme ennen virkistyshetkeä 
olisi tohtineet ka j otakaan. Mutta kaikilla 
huvituksilla ei ole tällaisia seurauksia. Työ sujuu hyvin 
kehnosti lähes koko yön kestäneen tanssin jälkeen, 
ruumis on uupunut ja mieli on matalalla. Yhden illan 
kortinpeluulla menetetään helposti koko vuoden ansiot, 
ja olisi paljon vaadittu ihmiseltä, jos hänen sellaisen 
menetyksen jälkeen pitäisi heti olla iloinen, reipas 
ja tarmokas. Juominkien kestäessä on nuorukainen 
puhelias, iloinen ja täynnä suuria suunnitelmia, 
mutta seuraavana aamuna hän kiroaa koko elämänsä, 
ja hänessä on tuskin miestä nousemaan vuoteeltaan. 
Kaikki huvitukset eivät siis virkistäkään mieltä eivätkä 
edistä terveyttä ja työhalua, ja niin täytyy meidän löytää 
ne huvitukset, jotka ovat sopusoinnussa halumme 
kanssa pysyä terveinä ruumiiltamme ja sielultamme. 

Huvin laita on samoin kuin ruoankin: ruoka ei 

maista, jollei ole nälkä, ja huvitukset ovat ikävystyttäviä, 
jollei ihmisellä ole ollut todellista huvin ja virkistyksen 
tarvetta. Vasta ennen huvia suoritettu työ, 
velvollisuuksien täyttäminen ja vaikeuksien voittaminen 
tekee huvin meille huviksi; sellaiselle ihmiselle, 
jonka päivät parhaasta päästä kuluvat huvittelussa, tulee 
huvi ikäväksi, rasittavaksi taakaksi, joka kaikkein 
vähimmin tuottaa virkistystä. Huvin täytyy saada sille 
suhteellisesti kuuluva asema elämässämme: työ on pääasia, 
huvi pieni, mutta oikein käytettynä hyödyllinen ja 
välttämätönkin syrjäseikka, kuten piste i:n päällä. 

Huvitusten täytyy olla ihmisarvomme mukaisia. 
Juopottelu, uhkapeli yms. eivät ole mitään huvituksia 
vaan alhaisia paheita, joiden olisi jo aika hävitä maanpintaa 
häpäisemästä. Samoin kaikki sellaiset huvitukset, 
jotka ovat läheisemmässä tai kaukaisemmassa yhteydessä 
epäsiveellisyyden kanssa, ovat kaikille kunniallisille 
ihmisille inhoittavia. Ei voi kieltää, etteivätkö 
monet tanssitilaisuudet kuuluisi tähän luokkaan. 
Reipas tanssi, jonka vaikuttimena on halu hetkisen 
pyöriä soiton tahdissa ja joka ei muodostu miksikään 
alituista tyydytystä vaativaksi intohimoksi, ei sellaisenaan 
ole mitään pahaa ja tuomittavaa. Mutta harva 
harjoittaa tanssimista näin intohimottomasti aivan kuin 
urheiluna. Tanssi muodostuu varsinkin väestökeskuksissa 
useille polttavaksi intohimoksi, jonka alttarille 
uhrataan terveys, työkyky ja lopulta siveyskin. Tutkikoon 
jokainen rehellisesti sieluansa, onko tanssilla 
siellä sille kuuluva syrjäinen, merkityksetön paikka vai 
onko se valtaamassa koko sielun omakseen. Jälkimmäisessä 
tapauksessa on tuo epäjumala armotta uhrattava. 
Tanssia puolustetaan usein sillä, että se tekee 
ihmisen liikkeiltään sulavaksi ja notkeaksi ja muutenkin 

vapaammaksi ja luonnollisemmaksi käytökseltään. 
Se on kyllä totta, mutta tarkoituksenmukainen 
voimistelu tekee aivan saman tehtävän, joten tuon seikan 
takia ei kenenkään tarvitse epäillä tanssista luopumista, 
jos tanssi alkaa osoittautua vaaralliseksi intohimoksi. 

Kaupungeissa ja liikekeskuksissa ovat teatteri ja 
elävät kuvat, maaseudulla iltamat hyvin suosittuja huvitilaisuuksia. 
Niiden ohjelmat ovat niin monenlaisia, 
että on mahdotonta sanoa jyrkästi suuntaan tai toiseen, 
olisiko niissä sopiva käydä vai ei. Teatteri antaa varmasti 
hyvin eläviä ja hyviä, kasvattavia vaikutteita, jos 
näytelty kappale on jalohenkinen, hyvän kirjailijan 
tuote. Mutta heikkoja raha-asioitaan parsiakseen 
näyttelevät teatterit usein aivan arvottomia, mauttomia 
ilveilyjä, joiden katsomiseen tuhlatut rahat ja aika 
ovat parhaassa tapauksessa hukkaan heitetyt, jolleivät 
tuota suorastaan turmiota. Elävien kuvien ohjelmistossa 
ovat tuollaiset arvottomat kappaleet suorastaan 
enemmistönä, joten eläviin kuviin ei huvituksiensa arvosta 
ja täysipitoisuudesta tarkalla ihmisellä ole 
usein asiaa. Maaseudun iltamat ovat vielä kirjavampia 
laadultaan kuin edellämainitut kaupungin huvitilaisuudet. 
Usein on niiden ohjelmana puheita, runoja,, 
laulua, soittoa ja jokin näytelmä ja lopuksi melkein 
poikkeuksetta tanssia. Vaikk'ei esitysten taiteellinen 
taso olisikaan korkea, on kuitenkin maalaisoloissa, 
missä ei ole liiaksi sivistystilaisuuksia, iltama siksi 
houkutteleva, että nuoren, elämänhaluisen ihmisen on 
vaikea olla sinne menemättä. Toivottavaa olisi, että 
näytelmien valintaan kiinnitettäisiin enemmän huomiota 
kuin viime aikoina on ollut tavallista; valittakoon 
mieluummin jokin kaunis kuvaelma kuin mitätön näytelmä, 

jollei voida näyttelijävoimien heikkouden tai 
harjoitusajan puutteen takia valita kelvollista näytelmäkappaletta. 
Tanssiaika venyy iltamissa tavallisesti 
niin pitkälle, ettei ole syytä viipyä loppuun asti; jos 
tanssii, niin voi sen tehdä tanssiajan alussa poistuakseen 
sitten, ja sen, joka ei lainkaan tanssi, ei ole myöskään 
syytä katsella siihen asti, kunnes viimeinenkin 
pari on lakannut pyörimästä, jollei hän heti tanssin 
alettua vielä raskisikaan lähteä. Paljon on sellaisia iltamia, 
joissa ei virallisena ohjelmana ole juuri muuta 
kuin tanssia, ja silloin on epävirallisena ohjelmana 
melkein aina rähinää, juopottelua ja puukkojen välkettä. 
Sellaisiin iltamiin ei lainkaan sovi mennä. 

Parhaimmat huvitukset ovat vielä kuitenkin mainitsematta. 
Runoilija laulaa: 

»On voima, mi mielet nuorentaa, 
elon soihtuna on joka aika.» 

Se voima, joka nuorentaa ihmisen, se on toki jokaiselle 
nuorelle rakas, laulun ja soiton voima. Martti 
Luther oli suuri soiton ja laulun ystävä ja hän kirjoittaakin: 
»Musiikki on jaloista taiteista ensimmäisiä. 
Musiikki on surullisen ihmisen paras lohduttaja; huolestuneeseen 
sydämeen se tuo virkistystä, tyydytystä 
ja reippautta. Se on puoleksi kasvattaja ja kurittaja, 
joka ihmisissä vaikuttaa lempeämmän mielen ja tekee 
heidät hiljaisemmiksi, siveellisemmiksi ja ymmärtäväisemmiksi. 
Minä olen aina rakastanut musikkia enkä 
millään ehdolla suostu vähäistä musiikkitaitoani ja taipumustani 
vaihtamaan mihinkään muuhun maailmassa. 
Se kykenee pahan hengen karkoittamaan ja mielen iloiseksi 
tekemään. Laulajat eivät ole surunsekaisia, vaan 
iloisia, ja he loihtivat laulullaan ilon esille ja surun 

syrjään sysäävät.» Mitäpä noihin Lutherin sattuviin 
sanoihin enää olisi lisäämistä, jollei tahtoisi tuoda ilmi 
sääliään niille, joilla itsellään ei ole laulun tai soiton 
lahjaa. Jokainen varmaan kuitenkin voinee niistä nauttia, 
varsinkin totuttautumalla, käymällä konserteissa, 
laulujuhlissa ja muissa tilaisuuksissa, joissa musiikkia 
esitetään. Tuollaisia tilaisuuksia on Suomessa lukuisasti, 
sillä olemmehan me laulajaheimoa. Ja niissä 
ollessamme emme ainakaan ole huonoa oppimassa, 
sillä niissä ei esitetä niitä arvottamia renkutuksia, joita 
humalaiset ja muut siivottomat ihmiset hoilaavat teillä 
ja kujilla häiriten muiden ihmisten rauhaa ja häväisten 
siten oman laululahjansa. Laulut, joita laulamme, olkoot 
kauniita niin hyvin säveleltään kuin sanoiltaankin, 
vasta silloin on laulumme meille itsellemme ja 
muille iloksi ja hyödyksi. 

Luonto, varsinkin meidän maamme luonto, tarjoaa 
nuorisolle runsaasti sopivaa virkistystä ja huvia. Talvella 
hiihto, mäenlasku ja luistelu, kesällä souteleminen, 
polkupyörä- ja kävelyretket ja kaikenlainen kenttäurheilu 
ovat täydellä syyllä suosittuja vapaa-ajan 
viettämistapoja. Varsinkin niiden, joiden työ vaatii pysymään 
päiväkaudet sisällä, on aivan ehdottomasti valittava 
huvituksensa tuosta ryhmästä säilyttääkseen 
terveytensä. Erittäin nautintorikkaita ja samalla hyödyllisiä 
ovat yhteiset, suuremman toveriryhmän tekemät 
retket näköalapaikkoihin, museoihin yms., sekä pitemmät 
polkupyöräretket isänmaahan ja sen kansaan 
tutustumiseksi. Ne, joilla on parin viikon yhtäjaksoinen 
kesäloma, voisivat mainiosti sinä aikana tehdä 
tuollaisen retken, joka virkistäisi mieltä, laajentaisi 
näköpiiriä ja suoristaisi kumaraan painuneen selän ja 
toisi nuoruuden veret kelmeille poskille. 

Terveyden hoitaminen kuuluu velvollisuuksiimme. 

Kohtuullinen työ on ruumiimme terveydelle välttämätön, 
joutilaisuus veltostuttaa ruumiin, liikarasitusta 
ruumis kestää vain rajoitetussa määrässä. 

Kohtuullisuus ja yksinkertaisuus ovat ruumiimme 
oikean ravitsemisen pääsäännöt. 

Alkoholi on terveydelle vahingollista myrkkyä. 

Säännöllisyys on tärkeä terveyden ylläpitäjä. 

Huvituksien valinnassa ovat terveyden ja hyvän 
luonteen vaatimukset otettavat huomioon. 

Työ on pääasia elämässämme, huvi sivuasia* 

Laulu ja soitto ovat parhaimpia henkisiä huvituksiamme. 

Luonnon parissa vietetyt hetket ovat oivallista virkistystä 
kaikille ihmisille mutta etenkin niille, joita työ 
vaatii paljon olemaan sisällä. 

20. Eri sukupuolten suhde. 

Kun mies ja mies ja nainen ja nainen seurustelevat 
keskenään, niin löydetään pian käytöksen oikea sävy 
ja puheen sopiva aihe. Tuttaviksi tullaan nopeasti, 
ventovieraat seurustelevat muutaman tunnin kuluttua 
kuin vanhat tutut. Mutta kun mies ja nainen joutuvat 
toistensa seuraan, syntyy helposti kankeutta, kuolleita 
kohtia keskusteluun, hämillään oloa. Sukupuoliero, 
vaikka sitä ei lainkaan ajateltaisi, lyö leimansa suhteeseen 
estäen nopean tuttavuuden syntymisen. 

Ihmiskunnan jakaantuminen kahteen sukupuoleen 
on niitä tosiasioita, joilla on mitä mahtavin vaikutus 
elämän kaikkien muotojen kehitykseen. Sukupuolisuutemme 
vallitsee paljon suurempaa alaa luonteessamme 
ja kohtalossamme kuin pintapuolisesti ajatellessamme 

olemme taipuvaisia uskomaan. Sukupuolemmehan 
määrää luonteemme pohjan ja aivan viime 
aikoihin asti se on myös muuttamattomasti määrännyt 
paikkamme yhteiskunnassa. Yhteiskunnallinen juopa 
naisen ja miehen välillä on epäilemättä suureksi osaksi 
ollut keinotekoinen eikä sellaisena siis ikuinen, mutta 
luonteenjuopa perustuu luontoon, joka ei hevillä 
muutu ja julmasti kostaa kaiken keinotekoisen mestaroimisen. 
Miehellä on toisia ominaisuuksia, toisia pyrkimyksiä 
kuin naisella ja jos onkin paljon miesmäisiä 
naisia ja naismaisia miehiä, niin jäävät he kuitenkin 
häviäväksi poikkeukseksi suuresta pääsäännöstä. 

Vaikka mies ja nainen ovatkin luonteeltaan erilaisia, 
eivät he silti ole eriarvoisia. Kummankin luonteella on 
oma tehtävänsä maailmassa, toinen ei voi korvata toista. 

Miehen kehityksessä mieheksi ja naisen kehityksessä 
naiseksi on oman sukupuolen vaikutuksella epäilemättä 
suuri merkitys. Mutta vaikea on mennä sanomaan, 
onko toisen sukupuolen merkitys pienempi vai 
suurempi. Eikö naisen rakkaus, hänen pelkkä silmäyksensä 
tai kädenpuristuksensa ole kiihoittanut miestä 
yhtä suureen urhoollisuuteen kuin kunnianhimo, halu 
olla muita miehiä etevämpi ja heidän johtajansa? 
Kuka voi laskea, miten suuri osuus on miehen suosiolla 
tai epäsuosiolla naisten keimailuhaluun? Sen luonnollisen 
jännityksen lisäksi, mikä aina vallitsee ihmisten 
välisessä seurustelussa, tulee miehen ja naisen keskinäisessä 
suhteessa vielä sukupuolieron aiheuttama jännitys, 
mistä juuri johtuu eri sukupuolten välisen suhteen 
kankeus ainakin tutustumisen alkuaikoina mutta 
myös tämän seurustelun suuri merkitys luonteen kasvattajana. 

Jos miehellä on pohjaltaan miehinen luonto, vapaa, 

rohkea ja avonainen, niin seurustelu naisen kanssa lisää 
noita ominaisuuksia. Hänen miehinen ylpeytensä 
ja hänen olemuksensa uumenissa piilevä sukupuolivaisto 
vaativat häntä naisen silmissä käyttäytymään 
niin miehekkäästi kuin suinkin ja siten hänen miehekkäät 
ominaisuutensa kasvavat. Naiseen vaikuttaa seurustelu 
miehen kanssa samantapaisesti kuin mieheenkin 
naisen kanssa, ja tuloksena on siis suurin piirtein 
kunkin sukupuolen luontaisten ominaisuuksien vahvistuminen. 

Mutta ei yksin tämä. Keskinäinen seurustelu antaa 
kummallekin sukupuolelle jonkinlaisen heijastuksen 
vastapuolen ominaisuuksista. Miehen karkeuteen 
ja jäykkäpiirteisyyteen tulee hennompi, sirompi pinta', 
joka kieltämättä on eduksi ja tekee miehen yleensäkin 
seurustelussa miellyttävämmäksi, sivistyneemmäksi. 
Ja naisen luontainen ujous ja pikkuseikkoihin kiintynyt 
mieli saa hieman rohkeamman ja vapaamman ryhdin, 
joka samoin on eduksi luettava. 

Kaikki tämä hyvä edellyttää kuitenkin, että seurustelu 
on ollut puhdasta, vilpitöntä ja luonnollista. 
Liehittely, joksi miesten ja naisten seurustelu helposti 
muuttuu, on kaikkea muuta kuin luonnetta kehittävää 
ja jalostavaa. Miehestä se tekee lapsekkaan narrin, 
jonka puheet ja koko olemus ällöttävät miehistä miestä 
ja herättävät naisissa pilkkaa ja halveksumista, vaikkapa 
he hänen puheilleen ja kepposilleen nauraisivatkin 
ja näyttäisivät suosiollisilta. Ja naisten keimailu 
ja tuuliviirimäisyys saa parhaan ravintonsa juuri väärään 
suuntaan kehittyneestä seurustelusta toisen sukupuolen 
kanssa. 

Miten on eri sukupuolten seurusteltava keskenään, 
jotta seurustelu muodostuisi luonnetta jalostavaksi? 

Seurustelun täytyy olla vapaa kaikesta aistillisuudesta, 
hienommastakin, kuten kaksimielisistä puheista 
ja keimailusta. Keskustelua hallitkoon toverillisuuden 
ja luonnollisuuden henki, ja on karkoitettava mielestään 
kaikki ajatuksetkin, että tässä toiselta puolen 
voisi tulla kysymykseen hakkailu, toiselta saavutetun 
suosion osoittaminen. Vain täten päästään vapaaseen, 
avomieliseen ajatustenvaihtoon; niin pian kuin hakkailua 
tai keimailua esiintyy, sulkeutuvat molemmat kuoreensa 
aivan kuin toisiaan epäluulolla tähyilevät kilpailijat 
ja vihamiehet. Hakkailu ja keimailu kiihdyttävät 
vain sukupuolisia erikoistunteita, toverillisessa 
seurustelussa saavutetaan juuri se luonteenkehitys, 
josta edellä on mainittu. 

Toverillinen seurustelu, kuten yleensäkin suhde 
naiseen, vaatii mieheltä todellista ritarillisuutta. Mitä 
toverillisemmin nainen seurustelee miehen kanssa, sitä 
enemmän hän on tavallaan kuin miehen vallassa, jolle 
hänen avomielisyytensä ja luottavaisuutensa suo käsiin 
tehokkaita aseita naisen häpäisemiseksi muiden 
silmissä tai hänen alistamisekseen täyttämään miehen 
alhaiset toiveet. Ritarillinen mies pettää kaikkein vähimmin 
naisen hänelle osoittamaa luottamusta, hän 
ajattelee kuin Kierkegaard: »jos petän koko maailman, 
niin siitä minä viis, mutta enpä toden totta katso kunniakseni 
pettää nuorta tyttöä». Hänen koko suhtautumisensa 
naiseen on suojelevaa avuliaisuutta, jota lähinnä 
ehkä voisi verrata veljellisyyteen, harrasta ja 
hienotunteista, mutta mahdollisimman vähän huomiota 
herättävää huolehtimista siitä, että nainen viihtyy ja on 
onnellinen. Jos nainen osoittaisi miehelle erikoista 
suosiotaankin, ei mies sen nojalla saa ottaa itselleen, 
kaikkein vähimmin vaatia, joitakin erikoisoikeuksia, 

---223---

joiden takia nainen ehkä joutuisi pahaan välikäteen. 
Miten kaukana ritarillisuudesta onkaan tuo nuorissa 
miehissä niin tavallinen tapa kerskua toveripiirissään 
suosiosta, mitä muka joku nainen on heille osoittanut, 
ja sitten valtansa näyttämiseksi käyttäytyä muiden 
nähden erikoisen tuttavallisesti naisen seurassa, jonka 
on vaikea ja vaarallinenkin noita lähentelyjä jyrkästi 
torjua pelosta, että tuo tungetteleva kerskuri häpäisee 
hänen mainettaan entistäkin pahemmalla tavalla. Tungettelevaisuus 
katkaisee kuin hennon hämähäkinverkon 
ne luottamuksen siteet, jotka toverillinen seurustelu 
on kutonut miehen ja naisen välille. Ja jos todella 
tulisi kysymykseen naisen suosion tavoittelu, saavuttaa 
ritarillinen mies pelkällä kätensä ojentamisella 
enemmän kuin tungetteleva kaikella lähentelemisellään 
ja kerskumisellaan. 

Ritarillisuus on aina miehekkyyttä. Suuresti erehtyy 
se, joka luulee ritarilliseen käytökseen naista kohtaan 
kuuluvan kaikkien hänen oikkujensa tyydyttämisen, 
kaikessa myöten antamisen, kaiken ristiriidan 
välttämisen. Miehen täytyy tuoda oma, miehinen annoksensa 
seurusteluun, ystävällisessä, kohteliaassa ja 
hienotunteisessa sävyssä; hän ei mitenkään saa muuttua 
naisen sanojen kaiuksi, hänen nöyrästi alistuvaksi 
orjakseen. Naiset itse ovat viimeisiä antamaan arvoa 
tuollaiselle ritarilleen. 

Tahdikkuutta tarvitaan kaikkialla ja se on jokaiselle 
välttämätön, mutta nainen tarvitsee sitä erikoisesti 
seurustellessaan miehen kanssa. On erityinen 
naisellinen sulous taito ottaa vastaan mieheltä kohteliaisuudenosoituksia 
ja avuliaisuutta sellaisella tavalla, 
että niiden arvo saa tunnustuksen, mutta ettei siihen sisälly 
enempää. Miehen on kovin kiusallista olla naisen 

parissa, joka katsoo kaiken palveluksen, huvittamisen 
ja kohteliaisuuden itselleen ehdottomasti kuuluvaksi 
veroksi, aivan kuin hän olisi joku kuningatar, joka tuskin 
viitsii vaivautua kiitokseksi nyökäyttämään päätään 
tai luomaan ystävällisen katseen seuratoveriinsa. Ja 
yhtä kiusallista on, jos nainen käsittää tuollaiset pienet 
huomaavaisuuden osoitukset melkeinpä jonkinlaiseksi 
hakkailuksi ja odottaa mieheltä muutakin senluontoista 
käyttäytymistä. Naisen ei tule olettaa, että 
mies ehdottomasti häntä palvelee ja auttaa. Jos hän 
esim. pudottaa nenäliinansa, on hänen sopimatonta 
jäädä vartomaan, että mies sen hänelle nostaisi, jollei 
mies heti huomaa sitä tehdä. Mutta jos mies hänelle 
tekee palveluksia, on ne otettava vastaan luonnollisina 
ja kiitollisuudella aivan kuin ystävän tekemät palvelukset. 

Naisen valta on sielun puhtaudessa ja raikkaudessa, 
ja sen täytyy ilmetä hänen seurustellessaan 
miehen kanssa. Hänen käytöksensä ja koko olentonsa 
täytyy jättää mieheen sellainen tuntu, etteivät mitkään 
karkeat ajatuksetkaan pääse itämään hänen sielussaan, 
saati että ne puhkeaisivat sanoiksi tai teoiksi. Tätä ei 
teeskentelyllä saavuteta, ja teeskentelyä on tavallisesti 
sellaisten naisten hienotunteisuus, jotka julkisesti 
ja äänekkäällä tavalla näyttävät loukkautumisensa 
jostakin liian rohkeasta sanasta tai teosta. Puhtauden 
ja viattomuuden ilmapiirissä häviävät itsestään ihmisluonteen 
ja niin miehenkin luonteen rumat rikkaruohot, 
jollei, niin pelkkä luonnollinen, loukkaantunut ilme 
usein riittää saamaan miehen häpeämään. 

Keskusteluaiheet tulee valita, mikäli mahdollista, 
molemmille sukupuolille yhtä mielenkiintoisesta aihepiiristä. 
Onhan paljon sellaisia asioita, joista molemmat 
ovat huvitettuja ja tietävät jotakin. Usein on puimallisten 

kysymysten selvenemiselle eduksi, että niitä 
pohditaan seurassa, jossa on sekä miehiä että naisia* 
Kumpikin näkee asian omalta kannaltaan, ja silloin ei 
ole vaikea löytää tasapuolista ratkaisua, joka varmasti 
hipoo lähempää totuutta kuin kummankaan sukupuolen 
yksipuolinen katsantokanta. Varsinkin koskee 
tämä naisen ja miehen yhteiskunnallisen aseman selvittelyä, 
jonka aiheuttamat ennakkoluulot ja katkeruus 
ehkä voitaisiin huomata aiheettomiksi, jos maltillisesti 
keskinäisessä seurustelussa pyrittäisiin tutustumaan 
vastapuolen mielipiteisiin. On paljon naisia, jotka valittavat 
sitä, etteivät miehet koskaan ryhdykään heidän 
kanssaan keskusteluun tärkeistä periaatteellisista 
kysymyksistä, mikä seikka naisista tuntuu naisen järjen 
ja arvostelukyvyn halveksimiselta. Kaikki eivät 
sitä halua, mutta sellaisten kanssa, jotka senluontoisistakin  
asioista mielellään keskustelevat, tulee miehen 
auliisti ryhtyä ajatustenvaihtoon samanlaisella vakavuudella 
kuin jonkin miestoverinsakin kanssa. 

Voiko naisen ja miehen keskinäinen seurustelu johtaa 
samanlaiseen toveruuteen ja ystävyyteenkin kuin 
seurustelu oman sukupuolen kanssa? Toveruuteen se 
hyvin helposti johtaa. Vaikka luonteet ovatkin eri tavalla 
suuntautuneita, niin vaikuttaa kasvatuksen yhtäläisyys 
ja rinnakkainen asema useissa yhteiskunnan 
toimissa kuitenkin sen, että kumpikin sukupuoli helposti 
voi ymmärtää toistensa ajatukset ja tunteet, ja 
siten on pohja toveruudelle syntynyt. Siellä, missä 
naisten ja miesten välillä käy kiihkeä taistelu leivästä, 
voi oman ja oman sukupuolen etujen liiallinen valvominen 
haitata toveruutta, mutta tämähän ei lainkaan 
koske esim. maaseutua eikä suurta osaa kaupunginkaan 
miehistä ja naisista. 

Naisen ja miehen välinen todellinen ystävyys ei 
liene mahdoton mutta harvinainen se varmasti on. 
Mies ja nainen ovat harvoin toisilleen niin avomielisiä 
kun ystävyys edellyttäisi, ja jos suhde alkaa siihen 
suuntaan kehittyä, niin kehittyy se helposti edelleen 
rakkaudeksi, ja sehän on vallan muuta kuin ystävyys, 
vaikka sillä onkin yhtymäkohtia ystävyyden kanssa. 

Miehen ja naisen rakkaudesta on kirjoitettu ja puhuttu 
varmastikin enemmän kuin mistään muusta asiasta 
maailmassa. Rakkautta on ylistetty ja halveksittu, 
mutta välinpitämättömiä siitä ei ole oltu. Rakkaus 
on ollut suurimman onnen ja ilon lähde, runouden 
ja sankaritekojen innostaja, voiman ja miehuullisuuden 
synnyttäjä mutta myös hävityksen ja kuoleman tuoja, 
eripuraisuuden rakentaja ja vihan liekin sytyttäjä vanhempien 
ja lasten ja ennen toisilleen uskollisten ystävien 
välille. 

Ei koskaan saa unohtaa, mutta ei myös liiaksi painostaa 
sitä tosiseikkaa, että rakkaus on sukupuolivietin 
ilmaus. Vietin pyrkimyksenä on päästä toteutumaan 
ja sille merkitsee vähän asianomaisten onni tai onnettomuus, 
kunhan vain ihmiskunnan jatkuva olemassaolo 
tulee turvatuksi. Siksi on rakkaus pohjaltaan itsekäs, 
miten kauniisti siitä puhuttaneenkin. Sen itsekkyydellä 
on oikeutensa, mutta, kuten muillakin itsekkyytemme 
muodoilla, vain määrättyyn rajaan asti. Ja 
tuo raja täytyy ihmisten itse sille asettaa. 

Rakkaudelle sukupuolitunteena ei ensiksikään saa 
antaa rajatonta valtaa omassa sydämessä. Mitä tuhoa 
onkaan rakkaus tehnyt, kun se on ollut ihmisen herra 
eikä päinvastoin! Mustasukkaisuudesta ja onnettomasta 
rakkaudesta johtuneet murhat ja itsemurhat puhuvat 
vakuuttavaa kieltä hillittömään valtaan päässeen 

rakkauden turmiollisuudesta. Tarvitseeko välttämättä 
olla myös hullu, vaikka onkin rakastunut? 

Rakkauden kohdistumisen täytyy myös ainakin jossakin 
määrin olla ihmisen vallassa. On paljon niitä, 
jotka tänään rakastavat yhtä, huomenna toista, vaativat 
toisena päivänä korkeaa siveellistä arvoa rakastetultaan 
ja toisena tyytyvät mihin elämänvirran hylkyyn 
tahansa. Uskollisuus kuuluu niin läheisesti rakkauden 
olemukseen, että rakkauden kohteiden nopea 
vaihtaminen on varma todistus siitä, ettei mitään rakkautta 
ole ollutkaan. Pelkkä sukupuolinen intohimo 
voi kyllä kohdistua useampiin henkilöihin, se ei ole sen 
eläimelliselle luonteelle vierasta, mutta rakkaudesta ei 
silloin voida puhua. 

Rakkaudessa puhuvat meille näet muutkin vaistot 
kuin pelkkä sukupuolivietti. Siinä purkautuu miehen 
tarve saada suojella jotakin, saada tehdä työtä, saada 
kilvoitella jonkun hyväksi, naisen tarve osoittaa hellyyttä, 
kodinkaipuu, tarve saada voimakkaamman tukea. 
Pisimmälle kehittyneenä rakkaus tulee voimakkaaksi 
tarpeeksi saada rakastettu kokonaan omakseen 
ja kokonaan kuulua vain hänelle. Rakkaus voi silloin 
mennä niinkin pitkälle, että se tavallaan surmaa synnyttäjänsä, 
sukupuolivietin. Rakastetun onni on silloin 
pääasia: jos uskomme rakastetulle olevan onnellisempaa, 
ettei hän liity meihin, niin alistumme siihen; jos 
hän rakastaa toista, niin emme tee häntä onnettomaksi 
mustasukkaisuudella. Rakkaus on silloin pelkän itsekkään 
sukuvietin asteelta kohonnut jaloimman ystävyyden 
epäitsekkyyteen. Tällaiseen rakkauteen vaaditaan 
suurta siveellistä puhtautta ja voimaa, suurta uskollisuutta. 
Se on sukua ylimaalliselle rakkaudelle, 

joka yksin »ei omaansa etsi» ja joka »kaikki uskoo, 
kaikki toivoo, kaikki kärsii». 

Se, että rakkaus niin usein nopeasti kylmenee sen 
saavutettua aistillisen päämäränsä rakastetun täydellisessä 
omistamisessa, todistaa, ettei rakkaus ole kohonnut 
pelkkää sukuviettiä korkeammalle. Oikealla tavalla 
rakastamaan tuskin opimmekaan, jollei meillä 
sisimmässämme ole harras pyrkimys yleensäkin kohota 
korkeammalle luonteena, ihmisenä. Suuri rakkaus on 
suuren siveellisen puhtauden ja hengen vapauden taistelun 
hedelmä. Se on tehokkaimpia auttajia taistelussa 
epäsiveellisyyden houkutuksia vastaan. Sukupuolisiveellisyydessä 
osoittamamme ryhti kuvastaa meidän 
yleistäkin siveellistä ryhtiämme. Suuri rakkaus vapauttaa 
meidät aineen alentavasta orjuudesta. 

Rakastavien tulee keskinäisessä seurustelussaan 
käyttäytyä samoin kuin yleensäkin seurustellessaan 
toisen sukupuolen kanssa. Varsinkin on varottava kaikenlaisia 
hellyydenosoituksia muiden läsnäollessa; hienotunteisuus 
ja häveliäisyys jo siihen kehoittaa. Kahden 
kesken ollessa oikeuttaa luonnollisesti läheinen 
suhde sellaisiin tunteen osoituksiin, jotka eivät ole aiotut 
muun maailman nähtäviksi, mutta liialliset hellyyden 
osoitukset eivät rakkaudelle suinkaan ole eduksi, 
sillä varmastikin on useampi rakkaus sammunut 
liiallisiin rakkauden purkautumisiin kuin liian vähäisiin. 
Pienet huomaavaisuuden osoitukset, avuliaisuus, 
kohteliaisuus, pieni lahja merkkipäivänä jne., ovat rakkaudelle 
terveellisintä arkiravintoa, suuret todistukset 
rakkaudesta rajoittukoot juhlahetkiin. 

Rakkaus itse on niin suuri elämän lahja ihmiselle, 
että vaikk'ei hän koskaan saisikaan omakseen rakkautensa 
esinettä, hän sittenkin olisi onnellisempi, hän 

---229---

olisi elänyt täyteläisempää ja rikkaampaa elämää kuin 
se, joka koskaan ei olisi todella rakastanut. Runeberg 
sanoo Pilvenveikossa: »enempi kun elämä on lempi», 
ja MacDonald sanoo: »parempi on kuolla rakkautensa 
vuoksi tai siitä järkensä menettää, kuin olla ollenkaan 
rakastamatta». Ja sitten hän lisää, painostaen uskollisuuden 
suurta merkitystä rakkaudessa: »mutta sen sijaan, 
että on raikastanut ja uudelleen rakastanut ja sitten 
siitä luopunut, on parempi, ettei olisi koskaan syntynyt». 

Mies ja nainen ovat luonteeltaan erilaisia, ei eriarvoisia. 

Eri sukupuolten keskinäinen seurustelu kehittää 
kummankin erikoisominaisuuksia mutta toisaalta vaikuttaa 
hiovasti luonteen kulmikkaisuuksiin. 

Seurustellessaan naisen kanssa miehen on oltava ritarillinen
* 

Naisen on suhtauduttava mieheen luonnollisella 
vaatimattomuudella. 

Tärkeä tekijä, minkä nainen tuo eri sukupuolten 
keskinäiseen seurusteluun, on hänen puhtautensa ja 
viattomuutensa. 

Rakkaus on osaksi sukupuolivietin osaksi ihmisen 
jaloimpien myötätunnon tunteiden ja itseuhrauskaipauksen 
ilmaus. 

Ihmisen täytyy ainakin jossakin määrin voida määrätä 
rakkautensa kohdistuminen. 

Rakastavien on keskinäisessä seurustelussaan meneteltävä 
samoin kuin yleensä seurustellessaan toisen 
sukupuolen kanssa. 

Rakkaus sinänsä, se, että ihminen rakastaa, on suuri 
elämän onni, vaikk'ei ihminen saavuttaisikaan rakkautensa 
päämäärää, rakastetun omistusta ja hänen vastarakkauttaan. 

21. Hyvä käytös. 

Hyvä käytös on totuttujen tapojen noudattamista 
seurustelussa muiden ihmisten kanssa. Kun näitä tapoja 
on suorastaan lukemattomia, erilaisia eri seuduissa, 
niin näyttää ensi silmäyksellä epätoivoiselta 
yritykseltä oppia hyvin käyttäytymään, kun kaikkia 
noita sääntöjä on vaikea pitää muistissaan ja vaikea 
olisi niitä kaikkia saada tietoonsakaan. Tässä, samoin 
kuin usemmissa muissakin pulmallisissa kysymyksissä, 
meille avautuu kuitenkin selvä tie vaikeuksien läpi, 
kun otamme vaivaksemme selvitellä, mitkä ovat ne perusajatukset, 
joiden ilmauksia yksityiset käytöstavat 
kaikessa monilukuisuudessaan ovat. 

Ja ne perusajatukset kuultavat selvästi näennäisen 
sekasorron takaa. Ensiksikin todistavat kaikki käytössäännöt 
hengen pyrkimyksestä hallita ruumista ja 
yleensä aistillisuutta. Kun vaaditaan, ettei saa tuoda 
ilmi kärsimättömyyttään tai masentunutta mieltään 
seurassa, vaan on koetettava esiintyä maltillisena ja 
iloisena, niin vaaditaan itsehillintää. Kun kielletään 
liika ahneus tarjoilun hyväkseen käyttämisessä, niin 
vaaditaan aistillisen nautinnonhalun voittamista. Kun 
neuvotaan puhumaan itsestään mahdollisimman vähän, 
niin kehoitetaan hillitsemään ylpeyttään ja itserakkauttaan. 
Ei ole vaikea osoittaa ainakin tärkeämpien 
käyttäytymissääntöjen läheistä yhteyttä hengen pyrkimyksen 
kanssa alistaa kaikki muu valtansa alle, siis 

ihmisen pyrkimyksen kanssa kehittyä hyväksi luonteeksi. 
Kasvattaessamme siis luonnettamme rakennamme 
myös perustusta hyvälle käytöksellemme. 

Toinen suuri, käytöstapojen pohjana oleva periaate 
on lähimmäisenrakkaus. On pieni todistus hyvästä 
tahdostamme lähimmäistä kohtaan, kun ystävällisellä 
äänellä sanomme hänelle »hyvää päivää» ja keholtamme 
häntä istuutumaan hänen tullessaan kotiimme. 
Lähimmäisenrakkaus vaatii meitä koettamaan tehdä 
hänen olonsa luonamme niin miellyttäväksi kuin suinkin; 
siksi keskustelemme hänen kanssaan sellaisista 
asioista, jotka häntä huvittavat, siksi tarjoamme hänelle 
virvokkeita, siksi salaamme häneltä harmimme 
siitä että hän tuli aikana, jolloin meillä oli kiire. Jos 
hänelle sattuu jokin vahinko tai hän näyttäytyy kömpelösti, 
niin olemme aivan kuin emme olisi mitään 
huomanneetkaan, ja noudatamme silloin ohjetta:» Mitä 
te ette tahdo, että ihmiset teille tekisivät, älkää sitä 
myös tehkö heille.» Huomaamme siis käytössääntöjen 
selvän yhteyden lähimmäisenrakkauden kanssa. 

Ja siinäpä ne perusajatukset olivatkin. Sitä mukaa 
kuin luonteemme kehittyy paremmaksi ja voimakkaammaksi 
ja lähimmäisenrakkaus saa entistä suuremman 
tilan sydämessämme, sitä mukaa tulemme myös kykenevämmiksi 
saavuttamaan hyvän käytöksen. 

On paljon niitä, varsinkin nuorisossa, jotka tahallaan 
lyövät laimin käytöstapojen noudattamisen ja 
ovat haluttomia kuulemaan hyvästä käytöksestä puhuttavankaan. 
Tällaiseen vastenmielisyyteen on useampiakin 
syitä. Monet katsovat tapojen liisiksi rajoittavan 
heidän yksilöllistä vapauttaan, he tahtovat olla 
itsenäisiä, omintakeisia ja pitävät oikeutenaan käyttäytyä, 
miten kulloinkin mieli tekee. Tähän täytyy huomauttaa, 

että mikäli tahdotaan vapautua noista kahdesta 
hyvän käytöksen perusohjeesta, itsehillinnästä 
ja lähimmäisenrakkaudesta, sikäli myönnetään, ettei 
tahdota kehittyä ainakaan hyväksi, epäitsekkääksi 
luonteeksi. Ihminen on silloin heittänyt taisteluhansikkaan 
koko siveelliselle elämänjärjestykselle ja 
luonnollisesti siis myös hyvälle käytökselle. Jos taas 
pyritään vapautumaan vain yksityisten käytössääntöjen 
noudattamisesta ja halutaan kuitenkin käyttäytyä 
hyvin, mutta vapaasti, omalla tavallaan, niin täytyy 
tämä katsoa liialliseksi itsetietoisuudeksi, itserakkaudeksi. 
Sillä sitähän epäilemättä on, jos nuori ihminen 
katsoo olevansa niin viisas ja niin tärkeä henkilö, että 
hänen sopii ilman muuta hylätä kelvottomana roskana 
tavat, jotka ovat vuosisatojen sivistystyön hedelmiä. 
Vaatimaton ihminen tyytyy noudattamaan totuttua 
tapaa, jos se vain on sopusoinnussa niiden periaatteiden 
kanssa, jotka hän on hyväksynyt. Luonnollista on, 
että tavat vähitellen vaihtuvat kehityksen mennessä 
eteenpäin, mutta ne vaihtuvat hitaasti, eikä nuorison 
sovi olla ensimmäinen niitä vaihtamassa, se kuuluu paremmin 
keski-iän oikeuksiin. 

Hyvää käytöstä pitävät toiset vain teeskentelynä 
tahtoen sen tilalle asettaa luonnollisuuden. Tällainen 
käsitys on enemmän tulos ihmisten käyttäytymisen 
kuin käytössääntöjen ja hyvän käytöksen perusteiden 
arvostelusta. Hyvä käytös ei edellytä teeskentelyä, 
mutta on paljon teeskentelijöitä, jotka ovat siinä maineessa, 
että heillä on hyvä käytös. Ei ole teeskentelyä 
se, jos koetan olla ystävällinen vastenmielisellekin vieraalle, 
se on vain itsehillintää. Mutta teeskentelyä on, 
jos sanon hänelle tervehdykseksi: »Sepä nyt oli hauskaa, 
että Te tulitte! Olen monta kertaa ajatellut, miksi 

olette niin kauan ollut meiltä poissa.» Tällaiseen mielistelyyn 
ei missään käytösohjeissa kehoiteta. Väärin 
käsitetään yleensäkin kohteliaisuus, kun rinnastetaan 
se imartelun ja liehittelyn kanssa. Kohteliaisuus ei 
edellytä ihmisten erikoista kehumista ja kiittelemistä, 
vaan lämmintä myötätuntoa kaikessa, avuliaisuutta, 
joka ilmenee pieninä palveluksina, ystävällistä tapaa 
asettaa toinen aina oman itsensä edelle. Tähän ei luonnollisuuden 
kannalta liene mitään muistuttamista. 
Käytöstavat pyrkivät luonnollisuuteen, ja jos on todella 
luonnottomia käytöstapoja, niin on selvää, että 
niitä on vastustettava, ja varmaa on myös, että ne 
vähitellen häviävät käytännöstä. Mutta vaikea on 
mennä määräämään, mikä on luonnollista, mikä luonnotonta, 
sillä usein on se, mitä uskotaan luonnolliseksi, 
tosiasiassa vain raakuutta ja kömpelyyttä. Nuorison 
»luonto» on vielä siksi karkea ja hiomaton, että se viimeiseksi 
on oikeutettu ratkaisemaan, mätä on luonnollista 
ja luonnotonta. Todellisena syynä käytöstapojen 
hylkäämiseen ei tässä tapauksessa tavallisesti olekaan 
suuri luonnon rakkaus, vaan laiskuus ja haluttomuus 
oppia hyvää käyttäytymistä, toisinaan myös suuri kömpelyys, 
jota koetetaan kaunistella muka luonnollisuutena. 

Edelleen on niitä, varsinkin maalaisväestössä, jotka 
pitävät käytöstapoja joutavina herrasväen temppuina 
ja katsovat rehelliselle maalaiselle soveltuvan käyttäytyä 
niinkuin mieli tekee. Tavat ovat tietysti hiukan 
erilaiset kaupungissa ja maalla, sivistyneistön ja rahvaan 
keskuudessa, mutta hyvä käytös, sen perustuksena 
olevien ajatusten noudattaminen on yhtä tärkeä 
maalla kuin kaupungissakin, rahvaan ihmiselle niinkuin 
sivistyneellekin. 

Vielä tavataan huonoa käytöstä, mikä ei johdu tietoisesta 
hyvien käytöstapojen hylkäämisestä, vaan 
hajamielisyydestä, hermostuneisuudesta, kömpelyydestä 
ja luonnollisesti myöskin tietämättömyydestä. 
Nämä kaikki ovat anteeksiannettavampia kuin ennen 
mainitut tapaukset, sillä onhan ainakin hyvää tahtoa, 
vaikka taito on vajavainen. Jota vaivaa noista syistä 
johtunut huono käytöstapa, hänen on ensi työkseen 
ostettava jokin käytöskirja, 1 ) luettava se tarkkaan, 
harjoiteltava ahkerasti kotioloissa hyvää käyttäytymistä 
ja seurusteltava runsaasti ihmisten, mieluimmin 
ystävien ja toverien kanssa, jotka osaavat käyttäytyä 
hyvin. Kun emme kukaan ole mestareita käyttäytymisessä, 
niin on meille kaikillekin käytöskirjan omistaminen, 
sen lukeminen ja sen sääntöjen noudattamisen 
harjoittelu tarpeellinen. Hyvällä tahdolla ja sitkeydellä 
voi jokainen oppia käyttäytymään hyvin, ensin 
se vaatii ponnistusta mutta tulee lopuksi toiseksi luonnoksi. 

Hyvät tavat ovat niin arvokas tuki luonteellemme, 
ettei kenelläkään ole varaa olla ilman niitä. Ulkonainen 
muoto ei ole vain sisäisen pyrkimyksen ilmaus, sillä on 
myös tehoisa vaikutus tuohon sisäiseen pyrkimykseen. 
Jos olemme esim. tottuneet käyttäytymään ystävällisesti 
lähimmäisiämme kohtaan, niin menettelemme 
vaistomaisesti samoin silloinkin, kun olemme suuttuneet, 
ainakaan emme laske vihaamme riehumaan aivan 
valtoimena, ja niin voi tuo hillitty käytöksemme vähitellen 
asettaa itse vihan laineet rinnassamme, ainakin 
tekee se sen paljon nopeammin, kuin jos olisimme an- 

A ) Esim. Kotikasvatusyhdistyksen julkaisema »Nuorison käy* 

taneet vihamme purkautua koko voimallaan. Hyvä 
käytös muodostaa siten sielumme pinnalle kuoren, 
joka ehkäisee intohimojen purkautumista tyynnyttäen 
ne vähitellen. 

Kun hyvä käytös tottumuksen avulla tällä tavoin 
tulee ihmiselle suorastaan vaistomaiseksi, on hänellä 
hyviä edellytyksiä omata tahdikkuus, joka on hyvän 
käytöksen kaunein kukka. Tahdikas ihminen osaa joka 
tilanteessa menetellä niin, kuin siinä on meneteltävä, 
hänen ei tarvitse harkita syitä ja vastasyitä, se käy 
häneltä luonnostaan. Hän antaa muille ja itselleen 
juuri sen arvon, kuin sopii, ei hiventäkään enempää 
eikä vähempää. Hän osaa taitavasti väistää kaikki epäsovun 
aiheet keskustelussa ja suojelee mestarillisesti 
muita ja itseään epämieluisilta vaikutuksilta. Eräs 
ranskalainen valtiomies oli kuuluisa tahdikkaasta käyttäytymisestään. 
Kuningas pani hänet kerran koko 
hoviväen läsnäollessa koetukselle: kun valtiomies saattoi 
kuningasta vaunujen ovelle heidän lähtiessään ajelulle, 
vetäytyi hän takaisin antaakseen kuninkaan 
nousta ensin vaunuihin, mutta silloin kehoittikin kuningas 
häntä astumaan edellä. Viipymättä totteli valtiomies 
kuninkaan kehoitusta hovin suureksi kauhuksi. 
Hänen, menettelynsä oli ainoa oikea, sillä korkeampiarvoiselle 
osoitamme parhaiten kunnioitustamme tottelevaisuudella, 
vertaisellemme sitävastoin kohteliaisuudella. 
Vain toinen kuningas olisi voinut vastustaa 
ja kehoittaa toista arvokkaampana astumaan edellä. 

Hyvä käytös tekee ihmisten keskinäisen seurusteltu! 
hauskaksi ja miellyttäväksi, siitä on siten iloa sekä 
itsellemme että muille. Kaikkialle on hyvä seuraihminen 
tervetullut, hänelle avautuu siten usein ovi siellä, 
missä muut saavat turhaan kolkuttaa. Jokainen ymmärtää, 

miten suuri etu tämä jo on elämässä. Hyvä 
käytös on meille sitäkin tärkeämpi, jos olemme julkisessa 
toimessa, jossa joudumme paljon tekemisiin ihmisten 
kanssa: epäkohtelias liikemies menettää pian 
asiakkaansa, liikeapulainen toimensa, epäkohtelias 
virkamies voi ehkä säästyä välittömiltä sopimattoman 
käytöksensä aiheuttamilta vahingoilta mutta on siten 
kuitenkin osaltaan lisäämässä yleisön tyytymättömyyttä 
virkamiehiin. Nykyaikana joutuu jokainen niin 
paljon tekemisiin muiden ihmisten kanssa, että kaikki, 
jotka eivät osaa käyttäytyä hyvin, varmasti saavat kärsiä 
siitä muodossa tahi toisessa. 

Hyvä käytös puhuu sivistyksestä ja elämäntuntemuksesta. 
Se ei välttämättä todista hyvää luonnetta, 
mutta hyvälle luonteelle se on lisäkaunistus, jota ei mitenkään 
saa halveksia. Sen merkitys maailmassa on 
useissa tilanteissa niin suuri, etteivät parhaatkaan lahjat 
ja jaloinkaan luonne pääse oikeuksiinsa ilman sitä, 
ja muuten mitätönkin ihminen saavuttaa hyvällä käytöksellään 
suosiota ja menestystä. Narri sitä halveksii, 
viisas ihminen toivoo sen omaavansa ja sitkeä ihminen 
sen saavuttaa. 

Hyvä käytös perustuu siveellisiin vaatimuksiin, 
itsehillintään ja lähimmäisenrakkauteen. 

Hyvä käytös ei ole ihmisen vapauden ja itsenäisyyden 
kuolettamista vaan sen rajoittamista oikeisiin puitteisiin. 

Hyvä käytös ei ole teeskentelyä vaan jalostettua 
luonnollisuutta. 

Hyvä käyttäytyminen pitää aisoissa huonoja taipumuksiamme 
ja kehittää hyviä, ollen siis tärkeä luonteen 
kasvattaja. 

Hyvä käytös tuottaa iloa itsellemme ja muille ja on 
meille monin tavoin hyödyksi. 

Hyvän käytöksen oppimiseksi on sopivan käytöskirjan 
lukeminen ja harjoitus välttämätön. 

22. Tottumukset. 

On hyvin hyödyllistä ja samalla mielenkiintoista 
kerran tarkata omaa toimintaansa aivan kuin syrjästäkatsojan 
silmillä vaikkapa yhden p&ivän ajan erityisesti 
kiinnittäen huomiota siihen, kuinka suuri osa teoissamme 
on tottumuksella, kuinka suuri ennen toimintaa 
tapahtuneella harkinnalla. Kun vuoteesta noustuamme 
pukeudumme, niin ovat ajatuksemme aivan muualla, 
jos lainkaan ajattelemme. Kun pestään kasvot, 
niin joku pitää kourat rinnan ottaen niihin vettä pesuvadista 
ja hangaten kasvojaan, mutta joku toinen laskee 
toisen kouransa toisen päälle, aina esim, oikean 
päälle, vasemman alle, ja pesee sillä tavalla, vaikka 
edellinen tapa tuntuisi paljon järjenmukaisemmalta. 
Näitä toimituksia ei kukaan ajattele, ne käyvät totuttuun 
tapaan. Kun sitten lähdetään ulos, niin hattu löytää 
täsmälleen saman asennon, missä se ja monta sen 
edesmennyttä edeltäjää aina ennenkin on ollut. Puhellaan 
vilkkaasti toverin kanssa ja siinä sivussa sujuvat 
hansikkaat käsiin sillä, joka niitä käyttää, ja toisella 
taas kädet löytävät totutun olopaikan taskuissa. 
Kaikki tämäkin käy aivan harkitsematta. Tulee tuttavia 
vastaan, hattu nousee kuin automaatti, mutta jos 
sattuukin päässä tilapäisesti olemaan lakki, niin käsi 
tarttuu siihen samasta kohdasta, mistä hattua on tavallisesti 
nostettu, lippa löytyy vasta hapuilemisen ja etsimisen 
perästä, ja lakin nosto tapahtuu siten ensi kerralla 

hyvin kömpelösti. Tottumus teki siinäkin taas 
pienen kepposen. Työkapineeseen tarttuvat kädet samalla 
tavalla kuin satoja tai tuhansia kertoja ennenkin: 
joku kantaa kirvestä olalla, toinen kainalossa, joku 
kiertelee puhuessaan viiksiään, toinen hieroo nenäänsä 
ja kolmas raapii korvallistaan. Joku on huvikävelyllä 
mutta menee tottumuksen voimasta sellaisella vauhdilla 
kuin uhkaisi häntä vaara myöhästyä junasta, 
vasta kun hänen huomionsa kiintyy tuohon vauhtiin, 
hän hiljentää kulkuaan, mutta on hetken perästä taas 
entisessä vauhdissa. Ruokapöydässä on meillä kaikilla 
omat tottumuksemme, toinen pitää leivän kädessään 
levittäessään sille voita, toinen pöydällä tai lautasella, 
ruokaa pureskelemme tavallisesti vain joko vasemmantai 
oikeanpuolisilla hampailla ja olemme pahassa pulassa, 
jos enimmin käyttämällämme puolella jokin 
hammas tulee kipeäksi. Illalla vuoteeseen mennessä 
toiset istuutuvat vuoteen reunalle vierähdyttäen siitä 
itsensä peiton alle, mutta jotkut astuvat ensin seisomaan 
vuoteeseen ennenkuin käyvät pitkälleen, vaikka 
mikään järki ei tuollaista tapaa suosittele. 

Jokainen, joka tuollaisia pikkuseikkoja myöten tarkastaa 
omaa toimintaansa, saa huomata, miten paljon 
me ihmiset liikumme tottumusten varassa ja miten vähän 
harkintaa me käytämme niihin asioihin, jotka joka 
päivä toteutamme. Tottumus on saanut alkunsa ehkä 
pelkästä sattumasta jo niinkin aikaisin kuin varhaisimmassa 
lapsuudessamme; sen historia on sama kuin 
lumipallon, joka lähtee vyörymään alas vuoren rinnettä 
kasvaen ehkä suunnattomaksi lumivyöryksi tai 
myös pysähtyen jo aikaisella kehitysasteellaan jonkin 
suuren kiven tai puun taa. Lapsuudessa saatu huono 
tottumus, jolla ehkä on pohjaa perinnöllisissäkin taipumuksissa, 

on vaikea voittaa, hyvä tottumus taas on 
lujana tukena ihmiselle koko elämän aikana. Myöhäisemmältä 
iältä ovat sellaiset tottumukset, jotka perustuvat 
omiin päätöksiimme. Ne ovat suhteellisesti edellisiä 
heikommat, huonot tai ainakin tarpeettomat ovat 
helpommin voitettavissa ja hyviä on alituisella harjoituksella 
säilytettävä. 

Saadaksemme tottumuksista itsellemme kaiken 
hyödyn on meidän alistettava ne kaikki järkemme arvosteltaviksi 
jaoit el Iäksemme ne hyviin, huonoihin ja 
tarpeettomiin, luopuaksemme huonoista ja tarpeettomista. 
Vielä on meille tärkeätä tuntea tottumuksen 
todellinen olemus, sen hyöty ja siinä mahdollisesti piilevät 
vaarat. Mikään tekomme, tunteemme, tai ajatuksemmekaan 
ei häviä jättämättä jälkeä olemukseemme. 
Jos jotkut teot, tunteet ja ajatukset ovat vaikuttamassa 
pitemmän aikaa ja toistuvat usein, muodostuu 
niille aivoihin pysyviä tiehyeitä ja hermokeskuksia, 
jotka välittävät nuo tekemiset ja ajatukset lopulta hyvin 
helposti, kun niille vain annetaan alkusysäys toimintaan. 
Ennen harkintaa vaatineet toimet sujuvat siten 
vanhaa latuaan ilman järjen yksityiskohtaista ohjausta. 
Tähän tosiasiaan perustuu tottumus. 

Tärkein hyvän tottumuksen tuottama hyöty onkin 
siten se, että tottumus vapauttaa järkemme usein sattuvien 
toimintojen johtamisesta, ja järki saa siten tilaisuuden 
kiinnittää huomionsa kysymyksiin, joissa 
meillä ei vielä ole tottumuksia. Kirjoittaessa esim. ei 
tottuneen kirjoittajan lainkaan tarvitse harkita, miten 
hän kirjaimet muodostaa, hän saa käyttää koko ajatusvoimansa 
kirjoituksen sisällön pohtimiseen. Jollemme 
voisi tottua mihinkään, jos jokainen asia seuraavan 
kerran meitä kohdatessaan taas olisi yhtä outo kuin 

uutenakin, niin emme kehittyisi tuumaakaan eteenpäin 
eikä mikään sivistys olisi silloin mahdollinen. 

Tottumuksiin perustuu työnjako yhteiskunnassa. 
Kullakin työntekijällä on oma, rajoitettu työalansa, ja 
vuosien kuluessa hän niin tottuu työhönsä, että se sujuu 
häneltä aivan konemaisesti ja paljon nopeammin ja 
täsmällisemmin kuin ensi alussa. Tottumus siis lisää 
työtehoa. Kun niinkin yksinkertaista työtä kuin juurikasvien 
harventamista tottunut tanskalainen tekee 
kaksi vertaa enemmän kuin tottumaton meikäläinen, 
niin on helppo käsittää, miten suuri osuus tottumuksella 
on nykyajan tuotantoelämässä. Tottumuksen 
välillisiä seurauksia on sekin, että nykyjään entistä 
useammilla on mahdollisuus vapautua suoranaisesta 
työstä kulutustarpeiden hankkimiseksi käyttääkseen 
voimansa tieteen, taiteen, valistustyön ja tuotantoelämän 
edelleen kehittämisen hyväksi. Sivistys hyötyy 
siis tälläkin tavoin tottumuksesta. 

Hyvä tottumus tukee siveellistä ryhtiämme, se on 
siveellinen selkärankamme. Tottumus ahkeruuteen tekee 
laiskottelun meille suorastaan vastenmieliseksi ja 
raitis ihminen ei voi ymmärtää juomarin intohimoa. 

Suuri on siis tottumuksen meille tuottama hyöty. 
Mutta se ei ole mikään erityisesti meitä rakastava 
voima, se on kuin luonnonvoima, joka toimii omien lakiensa 
mukaisesti ihmisen hyödyksi tai vahingoksi sen 
mukaan, mihin ihminen sen suuntaa ja miten hän pystyy 
sitä hallitsemaan. Me totumme tekemään työtä, 
kirjoittamaan, lukemaan, laulamaan ja soittamaan ja 
paljon muuta hyvää tottumus meille antaa, mutta me 
totumme myös laiskureiksi, tuhlareiksi, juomareiksi, 
varkaiksi ja minkälaiseen kurjaan elämään tahansa. 

Tottumus vetää meitä silloin alaspäin samanlaisella järkähtämättömällä 
varmuudella kuin painovoima. 

Ja toisellakin tavoin tottumus näyttää meille, että 
sille on meidän onnemme aivan yhdentekevä asia. Hyväkin 
tottumus tulee meille helposti painavaksi kahleeksi. 
Säännöllisyyteen tottunut ihminen on onneton 
joutuessaan elämään epäsäännöllisten ihmisten parissa, 
ja niinhän usein sattuu; tottumus menemään levolle 
aikaisin tekee kaiken iltavalvomisen hyvin ikäväksi, 
tottumus käymään hyvin puettuna ja puhtaana 
tekee kaikki likaiset työt vastenmielisiksi. Tottumuksen 
olemuksellemme antama selkäranka estää siis 
meitä joustavasti suhtautumasta kulloinkin vallitseviin 
olosuhteisiin, niin hyödyllinen kuin tuo samainen jäykkyys 
toiselta puolen onkin silloin, kun on kysymyksessä 
siveelliselle arvollemme vahingollisen kiusauksen 
vastustaminen. Hyvien ja tarpeellisten tottumusten 
meille tuottama hyöty on kuitenkin niin suuri, että 
niiden jotkut haitatkaan eivät saa pelottaa meitä koettamasta 
hankkia niitä itsellemme. 

Tottumuksista on meillä se lohdullinen tieto, ettei 
ihmisellä samaan aikaan voi olla hyvää ja sille vastakkaista 
huonoa tottumusta. Ei voi olla raitis ja juomari 
samalla kertaa, ei pienimmissäkin asioissa rehellinen 
ihminen ja paatunut varas. Jos meillä on jokin huono 
tottumus, niin vapaudumme siitä sitä mukaa kuin saavutamme 
vastaavan hyvän tottumuksen, aivan samoin 
kuin ilma poistuu lasista kaataessamme siihen vettä. 
Sitäpaitsi estävät hyvät tottumukset usein meidät useammastakin 
kuin yhdestä huonosta tottumuksesta ja 
tuovat mukanaan useita muita hyviä tottumuksia. Ihmisellä, 
joka tottuu ahkerasti tekemään työtä, ei riitä 
aikaa juopotteluun, runsaaseen huvitteluun, kortinpeluun 

ja moneen muuhun paheeseen; ahkeruus tuo usein 
myös mukanaan säästäväisyyden, säännöllisyyden, 
puhtauden jne. Meidän ei siis hyviä tottumuksia itsellemme 
hankkiaksemme ja huonoja pois karsiaksemme 
tarvitse kovin paljon hajoittaa voimiamme; riittää, kun 
kohdistamme koko tarmomme muutaman, enimmin merkitsevän 
hyvän tottumuksen saavuttamiseen, nämä tuovat 
sitten suuren joukon hyviä ystäviään mukanaan. 

Tottumus järjestykseen ja täsmällisyyteen on parhaita 
niistä tottumuksista, jotka surmaavat huonoja 
tottumuksia ja synnyttävät hyviä. Järjestyksen ihminen 
ei voi sietää, että »kaikki paikat ovat rempallaan», 
ja niin täytyy ahkeruuden tulla järjestykselle avuksi. 
Hän tahtoo raha-asioittensakin olevan järjestyksessä, 
ja silloin hän hyvin nopeasti tutustuu säästäväisyyteen, 
joka kaikille ystävilleen on niin hyödyllinen ja altis 
auttaja. Missä järjestys pitää asuntoa, sinne ilmestyy 
pian puhtauskin. Ja kun nämä kaikki hyvät tottumukset 
alkavat asua ihmisen sydämessä ja hänen kodissaan, 
niin tulee siellä olo juoppoudelle ja monille 
muille paheille ahtaaksi ja vieraaksi. Paitsi että järjestys 
tottumuksena on meille näin oivallinen, on se lisäksi 
tottumuksen ensi harjoittamiseen erikoisen sopiva, 
se kun enemmän riippuu pelkästään tottumuksesta 
kuin esim. ahkeruus, säästäväisyys, kärsivällisyys 
jne. 

Totuttautuessamme järjestykseen on meidän alettava 
aivan pienimmistä asioista. Työkapineiden järjestäminen 
työn päätyttyä, vaatteiden asettaminen hyvään 
järjestykseen illalla nukkumaan mennessä ovat 
aivan ensimmäisiä tehtäviä. Ensimmäinen viikko on 
hyvän tottumuksen oraalle hyvin tärkeä. Jos sitä silloin 
kohtaa unohtamisen ja laiminlyönnin halla, kuolee 

se heti syntymäänsä. Jos se läpäisee tuon yhden viikon 
elinvoimaisena saatuaan osakseen hellää ja tarkkaa 
huolenpitoa, on sen henki toisella viikolla jo sitkeämpi 
ja useammat viikot elettyään siitä voi tulla todellista 
hedelmää tuottava kasvi. Onkin parasta ensi 
alussa vain rajoittua noihin muutamiin harvoihin tottumuksiin, 
esimerkissämme työkapineiden ja vaatteiden 
järjestämiseen, jotta ne oikein juurtuisivat. Sitten 
seuraavalla viikolla pistää jo ehkä aivan itsestään silmään, 
että kirjakaapissa on huono järjestys, että tallinseinän 
vierustalla ovat ruostumassa vanhat rattaat, 
jotka jo joutaisivat tulla puretuiksi jne. Järjestysaisti 
kehittyy käytettäessä, pian oppii käsittämään järjestyksen 
hyödylliseksi monessa sellaisessakin asiassa, 
jossa ennen ei katsonut olevan mitään järjestämisen 
syytä, ajankäyttö tulee siten järjestetyksi, samoin rahojen 
käyttö jne. 

Ajatus ja ennakkoharkinta on hyvää tapaa hankittaessa 
tietysti otettava avuksi. Jo illalla on ajateltava 
valmiiksi, mitä seuraavana päivänä teemme ja päätettävä, 
että me noudatamme hyvää tapaa. Silloin tällöin 
päivälläkin on meidän ajatuksissamme toistettava tuo 
päätös, siten eivät satunnaiset seikat pääse meitä häiritsemään. 

Meidän tulee haluamallamme hyvälle tottumukselle 
saada, paitsi järjen hyväksyminen sen hyödyllisyydestä, 
myös tunteemme ja tahtomme hyväksyminen, 
että se on meille miellyttävä ja luonteemme sisin 
vaatimus. Kun se tähän asti ei ole kuulunut henkiseen 
olemukseemme, herättää se meissä vieraudellaan pikemmin 
vastenmielisiäkin tunteita, mutta kun vakuuttaudumme 
sen tarpeellisuudesta ja kun totumme siihen, 
se alkaa tuntua myös miellyttävältä, jolloin 

voimme omaksua sen täydellisesti: se on tullut osaksi 
meistä. 

Huono tottumus voitetaan eräissä tapauksissa aina 
helpoimmin jonkin, ehkäpä mieluimmin aivan toiseen 
elämänpuoleen kuuluvan hyvän tottumuksen harjoittamisella. 
Niinpä juomari, joka koettaa kiinnittää 
koko huomionsa työhönsä ja harjoittaa säästäväisyyttä 
kaikessa, helpommin voi vapautua paheestaan kuin se, 
joka sureksii kurjaa tilaansa päivät pitkät tehden samalla 
hyviä päätöksiä vastaisen varalle. Hänen ajatuksensa 
on siten koko ajan kiintynyt väkijuomiin, ja 
kiusauksen sattuessa niiden suuri vetovoima häneen 
voittaa heikon vastustusvoiman. Sama koskee epäsiveellisyyttä, 
intohimoista kortinpeluuta, ym., etupäässä 
voimakkaita aistillisia intohimoja. Sitävastoin 
epäsiisteyden, epäjärjestyksen, laiskuuden, tuhlaavaisuuden 
jne. huonoja tottumuksia ei voi tyysten hävittää 
kiinnittämättä voimakkaasti huomiotaan niitä vastaaviin 
hyviin tottumuksiin ja harjoittamatta niitä kestävästi. 

Mutta hyvätkään tottumukset eivät saa viedä arvostelukykyämme. 
Meidän on aina muistettava, että 
elämä toisenlaisillakin tottumuksilla kuin omamme on 
mahdollinen, ehkäpä yleinenkin maailmassa, ja ettei 
meillä ole mitään syytä sellaiseen itserakkaaseen luuloon, 
että meidän tottumuksemme ovat parhaat tai 
jopa ainoat oikeat. Silloin on tottumuksilla oikea 
asema elämässämme: ne ovat meidän hyviä palvelijoitamme 
pääsemättä koskaan huonoiksi isänniksemme. 

Mitkään tekomme, tunteemme ja ajatuksemme eivät 
häviä jättämättä jälkeään olemukseemme. Pitemmän 
aikaa kestävinä ja usein toistuvina muodostuvat 
ne tottumuksiksi. 

Hyvän tottumuksen edut: 

se vapauttaa järkemme ja tekee siten sivistyksen 
mahdolliseksi; 

se tekee mahdolliseksi työnjaon yhteiskunnassa; 

se lisää työtehoa; 

se tukee siveellistä ryhtiämme. 

Hyvälläkin tottumuksella on varjopuolensa, ihminen 
tulee helposti tottumuksen orjaksi. 

Tottumus saavutetaan harjoituksella, jolloin on 
alettava pienistä asioista. 

Uuden, hyvän tottumuksen täytyy tulla meille järjen, 
tunteen ja tahdon asiaksi. 

Huono tottumus on korvattava joko vastaavalla tai 
jollakin muulla hyvällä tottumuksella. 

23. Kirjat ja lukeminen. 

Mitättömältä näytti Gutenbergin keksintö, kirjapainotaito 
käyttämällä irtonaisia kirjasimia, hänen aikalaistensa 
silmissä, mutta kuitenkin se teki niin täydellisen 
vallankumouksen ihmisten elämässä, että historian 
monet veriset vallankumoukset kalpenevat pikkutapahtumiksi 
sen rinnalla. Kirja oli siihen asti ja 
vielä kauan sen jälkeenkin kallisarvoinen harvinaisuus, 
jollaisen vain etuoikeutetut ihmiset omistivat ja jota 
harvat osasivat lukea. Nyt on meidänkään maassamme 
tuskin yhtäkään kotia, jossa ei olisi jokin kirja, Raamattu 
ja virsikirja ainakin, ja useimmissa myös nykyajan 
tiedoitusvälineitä, sanomalehtiä. Lukutaito on 
niin yleinen, että lukutaidoton ihminen nykyjään on 
samanlainen harvinaisuus kuin lukutaitoinen muutamia 
vuosisatoja takaperin. Kirjasta ja lukemisesta on siten 
tullut niin tärkeä tekijä elämässämme, että meidän 

täytyy määritellä kantamme niihin yhtä ehdottomasti 
kuin valitsemme hyvän ja huonon seuran, hyödyllisen 
ja tarpeettoman ajankulutuksen, työn ja joutilaisuuden 
välillä. 

Kirjat voi luokitella monin tavoin. Luonteenkasvatuksen 
kannalta on tärkeää vain se f onko kirja hyvä 
vai huono. 

Tietokirjallisuuteen nähden tätä jakoa tuskin tarvitsee 
tehdä, sillä kaikki oikea tietohan on hyvää. Siksi 
on tässä annettava vain muutamia käytännöllisiä viittauksia 
lukutavasta. Tietokirjojakin on niin paljon, 
ettei kenenkään ikä riittäisi edes niiden selailemiseen, 
vielä vähemmin lukemiseen, niissä olevien tietojen oppimisesta 
ja muistamisesta puhumattakaan. Kun näin 
on f niin on luettavan tarkka valikoiminen välttämättömyys. 

Kunkin tiedonalan perustiedot ovat tavallisesti keskitettyinä 
muutamiin harvoihin kirjoihin, joiden lukeminen 
siis on tärkein tehtävä. Lukijan sivistystasosta 
riippuu, onko tuollaista perustavaa lukemista varten 
tartuttava joihinkin varta vasten toimitettuihin, hyvin 
helppotajuisiin ja usein myös helppohintaisiin kirjoihin, 
vaiko vaikeampitajuisiin mutta samalla myös yksityiskohtaisempaa 
ja monipuolisempaa tietoa tarjoaviin 
teoksiin. Parasta lienee jokaisen alkaa kaikkein helppotajuisimmalla, 
sillä sellaisesta saa aina tietämiselleen 
lujan ja selvän luuston, johon sitten yksityiskohdat 
perästäpäin kyllä tuovat lihaa ja verta. Tällainen 
alkeisoppikirja on luettava sana sanalta, kirjain kirjaimelta, 
aivan kuten aapista ainakin. Sitä lukiessa ei saa 
olla kiirettä, sillä parasta kiirehtimistä on silloin suuri 
hitaus. On luettava vain lyhyt pätkä kerrallaan, koko 
ajan tarkkaan verraten, pitääkö luettu yhtä ennen luettujen, 

koettujen ja todellisuudessa tavattavissa olevien 
tosiasioitten kanssa. Tehokas apu muistille ja myös 
käsityskyvylle on ääneen lukeminen, tärkeimmät kohdat 
voi lisäksi vielä kirjoittaakin muistin nojalla vaikkapa 
erikoisesti sitä tarkoitusta varten aiottuun muistivihkoon. 
Omaan kirjaan voi tehdä alleviivauksia ja 
syrjähuomautuksia, jotka suuresti helpottavat seuraavaa 
lukemista, mutta vieraaseen kirjaan niitä luonnollisesti 
ei sovi tehdä. Kun näin on kertaalleen päästy 
kappale läpi, luetaan se toistamiseen, erikoisesti kiinnittäen 
huomiota alleviivattuihin tärkeimpiin kohtiin. 
Sitten vasta mennään eteenpäin samalla tavalla. Kun 
on luettu niin pitkälle, kuin sillä kerralla tahdotaan, 
kerrataan vielä koko luetun kaikki tärkeimmät kohdat 
ja sitten koetetaan ajatuksissa tehdä yhteenveto saaduista 
tiedoista kiinnittäen tarkkaan huomio niiden 
keskinäiseen yhteyteen. Erinomaisen hyödyllistä on 
ääneensä lausua kaikki oppimansa täsmällisessä muodossa, 
johdonmukaisesti eteenpäin kehittyvin lausein, 
aivan kuin tekisi muita opettaessaan. Sillä tavalla 
opettaa parhaiten itseään. 

Luetun täytyy olla läheisessä kosketuksessa oman 
kokemuspiirin kanssa. Vain sellaisesta tiedosta on 
meille pysyvää ja arvokasta hyötyä, jonka pystymme 
vertaamaan todellisuuteen. Jos joku ei esim. olisi koskaan 
nähnyt merta, niin vähän hyödyttäisi häntä perusteellisimmankin, 
merenkulkua käsittelevän oppikirjan 
lukeminen, sillä hänen käsityksensä merestä ja 
merielämästä jäisi kaikista lukutiedoista huolimatta 
sekavaksi ja epämääräiseksi. Vasta kun hän joutuisi 
välittömään tekemiseen meren kanssa, tulisivat hänen 
lukemalla saavutetut muistitietonsa pysyväksi, elimelliseksi 
osaksi hänen hengestään. 

Kirjaa on verrattu ystävään, ja samoin kuin ystäväkin 
niin myös kirja tekee meille parhaan palveluksen, 
kun se auttaa meitä sellaisissa asioissa, joissa emme 
tule toimeen ilman sen apua, mutta vain silloin. Meidän 
on oman ajatuksemme voimalla tunkeuduttava niin 
syvälle tiedon uumeniin kuin suinkin, ja vasta sitten, 
kun tosiasiat eivät ole meille tunnettuja eivätkä syyt 
paljastu järjellemme, tartumme kirjaan ja kysymme 
siltä neuvoa. Tietokirjallisuuden lukemisen ohjeeksi 
on siis otettava: ei paljon, mutta hyvin. Muistettava 
kuitenkin on kaiken tässä maailmassa olevan suhteellista, 
ja niin voi joku jo katsoa lukeneensa paljon, 
kun on lukenut yhdenkin tietokirjan, kun toisen mielestä 
ei kymmenenkään vielä ole kuin vasta lukuhalun 
herättämistä. Jos täyttää jälkimmäisen ehdon, lukee 
hyvin, niin edellinenkin tulee oikeassa suhteessa täytetyksi. 

Tietokirjallisuuden lukemisessa kiinnittää jokainen 
luonnollisesti päähuomion omaan ammattialaansa. Se 
lukeminen tuottaa runsaimman hyödyn. Mutta jos 
lukuhalua ja -aikaa riittää, niin on tutustuttava muihinkin 
tiedon aloihin, ensi kädessä niihin, jotka ovat omaa 
ammattialaa lähellä. Elämä on monimutkainen ja sen 
eri alat vuorovaikutuksessa toistensa kanssa, niin että 
esim. maanviljelijä puuhatessaan jossakin ammattinsa 
toimessa yhtäkkiä saakin huomata toimineensa sillä 
tavalla, että lain edustajalla on hänelle asiaa, toisen 
kerran saa hän maksaa sievän veron kauppa-asioitten 
tuntemattomuudesta, ja ikäväksi lopuksi voi joku lääkäri 
ilmoittaa hänelle, että hän tietämättömyydessään 
on tehnyt terveydenhoitovirheen, jonka aiheuttamia 
vaurioita on myöhäistä korjata. On siis hyödyllistä lukea 
muutakin kuin omaa ammattialaa käsittelevää kirjallisuutta. 

Sitäpaitsi kuuluu yleissivistykseen, että ihminen 
yleensäkin tuntee elämää vähän omaa nenäänsä 
pitemmältä, j ai tietokirjat ovat silloin parhaita opastajia. 
Ei sovi enää nykyaikaisen ihmisen uskoa, että sateenkaari 
imee joesta vettä, joka sitten tulee sateena alas, 
että kärpäsiä syntyy itsestään ja että Lontoo on jossakin 
siellä, missä Amerikkakin. Jo seurustelu muiden ihmisten 
kanssa vaatii melko runsaasti tietoja eri aloilta, ja 
runsaat tiedot tekevätkin ihmisen hyväksi seuraihmiseksi, 
jos hänellä muuten on siihen taipumuksia. Mikäli 
on tilaisuutta, on meidän koetettava soveltaa tietojamme 
käytäntöön, sillä »teoria on aina harmaa, viheriä on 
vain elämän puu». Käytännössä saamme nähdä, ovatko 
tietomme oikeita, ja käytäntöön sovellettu tieto selvittää 
meille ehkä uusia totuuksia. 

Muuta kirjallisuutta on myös suunnattomasti, paljon 
enemmän vielä kuin tietokirjallisuutta. Jos jätämme 
huomioonottamatta sanomalehdet, joiden asema ja tehtävä 
on hieman toinen kuin kirjojen, niin on tärkeimpänä 
pidettävä kirjallisuutta, jonka tarkoituksena on ihmishengen 
yleinen kehittäminen, kaunokirjallisuutta, runoutta, 
mietekirjallisuutta jne. Niiden lukeminen ei 
kyllä levennä leipäämme, mutta niiden puutteessa kituu 
henkemme näivetystaudissa. Ne tyydyttävät tunne-elämäämme 
ja vaikuttavat tahtoelämäämme, joihin 
tietokirjallisuudella ei ole ainakaan suoranaista vaikutusta. 
Kun tähän kirjallisuuteen kuuluu siveelliseltä 
arvoltaan hyvin erimittaisia teoksia, niin on luettava 
tarkasti valikoiden, sillä huonon lukeminen on vahingollista, 
ja sinä aikana, minkä käytämme mitättömän teoksen 
lukemiseen, voisimme lukea todella hyvän ja arvokkaan 
kirjan. 

Raamattua, jonka Suomessakin melkein jokainen 

perhe omistaa, luetaan paljon vähemmin kuin se ansaitsisi. 
Puhumattakaan Raamatun ainutlaatuisesta arvosta 
siveellisenä opettajana on se kaunokirjallisestikin 
niin arvokas teos, että vain harvat kirjat pystyvät 
kilpailemaan sen kanssa sanonnan mehevyydessä ja 
mielikuvituksen rikkaudessa. Psalttari, Jobin kirja, Salomon 
Saarnaaja, Salomon Korkea Veisu ja Salomon 
Sananlaskut puolustavat kunnialla paikkansa minkä 
muun samanaiheisen kaunokirjallisen teoksen kanssa 
tahansa. 

Kalevala on myös sellainen teos, jota luetaan aivan 
liian vähän. Se tuntuu kyllä pitkäveteiseltä siitä, joka 
lukee kirjaa vain sen juonen takia, mutta ken kiinnittää 
huomiota kielelliseen asuun, vertauskuviin ja runollisiin 
tunteenpurkauksiin, hän ei milloinkaan väsy Kalevalaa 
ihailemasta. Jo kansallisen itsetunnonkin pitäisi 
kehoittaa meitä entistä enemmän syventymään Kalevalaan, 
joka on suomalaisen kansanhengen arvokkain 
tuote. 

Hyvä kaunokirjallinen teos on etupäässä rikkaan 
mielikuvituksen ja syvän tunne-elämän tulos. Ken tarkkaavasti 
lukee hyvää kirjaa, hän tavallaan elää sen tapahtumat 
uudestaan, kirjassa esitetyt tunteet ja mielikuvat 
muuttuvat hänen omaisuudekseen ja hänen sielunsa 
siten rikastuu. Ja tuo rikkaus on varsinkin ihmisen 
onnelle tavattoman arvokas, ehkäpä arvokkaampikin 
kuin tietorikkaus. Rikas mielikuvitus- ja tunne-elämä 
saa ihmisen näkemään kirkkaita, silmää ilahduttavia 
värejä siinä, missä kuiva järki -ihminen näkee vain 
harmaan yksitoikkoisuuden, hän uskoo asuvansa Onnen 
kultaisessa linnassa, kun toinen näkee vain ränsistyneen 
mökki-pahasen. Rikas mielikuvitus luo hänen 
ympärilleen toisia, loistavampia, parempia maailmoita, 

jotka saavat hänet unohtamaan kurjan maallisen elämänsä. 
Syvät ja herkät tunteet antavat kaikelle hänen 
kiintymyksellensä sellaisen voiman ja elävyyden, että 
hänen sielunsa voi vuosikausia saada koko elämänvoimansa 
sellaisesta tunteesta, joka kylmemmälle luonteelle 
on aivan kuivunut lähde. Rakkaus johonkin kirjan 
sankariin voi kasvaa hänessä niin palavaksi, 
että hän alkaa pitää tätä esikuvanaan elämässä, ja 
luonne siten saa uuden suunnan. Tällaista ei kylmälle 
ihmiselle koskaan satu. 

Jos mielikuvituksella ja tunteella on suorastaan ylivalta 
sielussa, voi niiden suuri vaikutus koitua ihmiselle 
tuhoisaksikin: hän unohtaa tykkänään todellisuuden, 
laulaa, iloitsee ja elää ruusuisissa unelmissa, kuten 
sirkka kesänsä, ja laiminlyö työnteon, muurahaisen sitkeän 
aherruksen ja tarkan varastoon kokoamisen pitkän 
talven varalle. Varsin tunnettua on, miten juuri nuoriso 
paljon kaunokirjallisuutta lukiessaan helposti eksyy liikaan 
haaveellisuuteen ja unelmoimiseen. Tämä on ollut 
syynä siihen, miksi monet, etupäässä vanhemmat ihmiset 
vierovat kaikkea kaunokirjallisuutta. Hyvää asiaa 
ei kuitenkaan saa tuomita vaikka sen väärinkäyttö tuomitaankin. 
Jotta kaunokirjallisuuden lukemisesta ei 
olisi haitallisia seurauksia, kaipaa se vastapainokseen 
tuollaisilla tunneherkillä, mielikuvitusrikkailla ihmisillä 
— paitsi luonnollisesti käytännöllistä toimintaa elämässä 
— runsaasti tietokirjallisuuden lukemista: toiminta
- ja tietokirjallisuus yhdessä hävittävät todellisuutta 
verhoavan sumun ja pitävät huolen siitä, että 
todellisuustajumme säilyy mielikuvituksen rikastumisen 
ohella. 

Rikas tunne- ja mielikuvituselämä ei ole vailla käytännöllistäkään 
arvoa, jos se vain suuntautuu oikein, ja 

---252---

siksi on kaunokirjallisuudella tunteen ja mielikuvituksen 
kasvattajana suuri käytännöllinen ja varsinkin yhteiskunnallinen 
arvo. Uudet, hedelmälliset aatteet ovat 
paljon enemmän mielikuvituksen kuin harkitsevan järjen 
työtä. Tiedemies ja keksijä ilman rikasta mielikuvitusta 
on kuin kuiva puu ilman vihreitä lehtiä, hänen 
ajatuksiltaan puuttuu kantavuutta ja elinvoimaa. Kehittynyt 
tunne-elämä taas, jonka rikasta ravintoa on 
hyvä kaunokirjallisuus, luo pohjan sille sopusoinnulle, 
toinen toisensa ymmärtämiselle, kunnioittamiselle ja 
auttamiselle, jota niin kipeästi kaivataan kotiemme ja 
yhteiskunnan elämässä. Kirjailijat ovat nykyajan profeettoja, 
jotka paljastavat yksilön ja yhteiskunnan syntejä 
ja herättävät sitä oikeudentuntoa ja rakkautta, 
mitä tarvitaan rikosten sovittamiseksi ja laiminlyöntien 
korjaamiseksi. 

Kaikkea tätä hyvää tarjoaa meille kuitenkin vain 
hyvä kaunokirjallisuus. Mutta mistä voi tietää, mikä 
kirja on hyvä, mikä huono? Kirjan kirjoittajan tunnettu 
ja tunnustettu hyvä nimi on varmin takuu kirjan 
kunnollisuudesta, hyvän arvostelijan lausunto merkitsee 
paljon, samoin ilmoittaa kirjan kustantajan nimi 
usein, minkä hengen tuotteita kirja on. Ensi aluksi 
on luettava mieluimmin tämänpäiväistä hieman vanhempaa 
kirjallisuutta, kuten Kiven teoksia, Topeliuksen 
nuorisolle ja aikuisille soveltuvia kirjoja, Runebergin 
teoksia, Johannes Linnankoskea, Juhani Ahoa, 
Kauppis-Heikkiä, Minna Canthia, Teuvo Pakkalaa, 
Kyösti Vilkunaa jne. — muutamia kirjallisuutemme 
merkkinimiä mainitaksemme. Niissä on lukemista yllin 
kyllin, niiden tunteminen kuuluu yleissivistykseen, ja 
ne luettua on oma maku jo kehittynyt niin paljon, että 
voi lukea kirjallisuutta vähemmän ankarasti valikoiden. 

Silloin sellainen kirja, joka ei täytä korkeita vaatimuksia, 
ei tyydytä makuamme, ja me hylkäämme sen. Näin 
tutustumme lopuksi nykyajan suomalaiseen kirjallisuuteen 
ja myös etevämpien ulkomaalaisten kirjaili joitten 
suomennettuihin teoksiin. 

Tutustummeko vain? Ei suinkaan, pelkästä tutustumisesta 
olisi yhtä vähän hyötyä ja huvia kuin on jonkun 
henkilönkään yhden kerran ohimennen tapaamisesta. 
Meidän on kaunokirjallisuutta luettava yhtä suurella 
antaumuksella ja mielenkiinnolla kuin rakastava 
lukee rakastettunsa kirjettä. Se, joka lukee kirjaa 
yksinomaan sen juonen vuoksi, ahmien ja hätäisesti, 
saadakseen vain tietää, miten kirjan henkilöiden lopulta 
kävi, on kuin matkailija, joka innostuneena tien 
oivallisuuteen, kiiruhtaa eteenpäin niin nopeasti, että 
kun häneltä matkan päätyttyä kysytään: »minkälaisia 
maisemia oli matkan varrella, minkälaista kansaa, minkälaisia 
olivat kansan tavat?», hänen täytyy vastata: »en 
tiedä mitään niistä, tulin niin kiireesti, etten joutanut 
sivuilleni vilkaisemaan». Matkan paras nautinto ja 
hyöty on siten jäänyt korjaamatta. Kirjassakin on, sitä 
enemmän, mitä arvokkaampi kirja on, juonen tuottama 
huvi ja hyöty vain pieni osa kirjan kokonaisarvosta* 
Usean kirjailijan paras voima on maisemien ja ihmisluonteiden, 
ihmiskohtaloiden syiden, tekojen syiden ja 
seurausten selittämisessä, ja kaikki tuo menee sivu silmien 
siltä, joka vain juoneen kiinnittyy. 

Sen lisäksi, että koetamme nauttia ja hyötyä kirjan 
rikkaasta mielikuvitus- ja tunne-elämästä, voimme lukiessamme 
ottaa huomioon muitakin näkökohtia. Hyvältä 
kirjailijalta saamme parasta opetusta rakkaan 
suomenkielemme taidossa, häneltä opimme esitystaitoa. 
Hän antaa meille myös monenlaista tietoa: historiallista, 

maantieteellistä, luonnontieteellistä jne. Aivan 
samoin kuin monessa ammatissa kaikenlaiset sivuansiot 
tuottavat varsin runsaan tulon, antaa kaunokirjallinen 
teoskin meille paljon sellaista henkistä pääomaa, 
jonka tarjoaminen ei mitenkään ole ollut sen varsinainen 
tarkoitus. 

Ajanvietekirjallisuus on viime aikoina paisunut tavattoman 
suureksi ja saanut paljon lukijoita nuorison ja 
varttuneemmankin väen keskuudessa. Niissä muodostaa 
juoni, joka aina koetetaan saada niin jännittäväksi 
kuin suinkin, tärkeimmän osan, kaikki muu on vain 
sivuntäytettä. Kun niissä sankarit ja sankarittaret joutuvat 
vallan ihmeellisiin seikkailuihin, hehkuvat mitä 
tulisinta rakkautta, ja kun heille aina lopuksi tipahtaa 
suuri onni aivan yhtä vaivattomasti kuin laiskurien 
maassa ahmatin suuhun herkkupala, niin kasvattaa tuo 
lukijassa seikkailuhalua, vieroittaa työstä ja kuolettaa 
halun lukea tietokirjallisuutta ja arvokkaampaa kaunokirjallisuutta. 
Onpa nähty nuorten poikain perustavan 
varasliittoja ja suorittavan petoksia ja muita ilkitöitä 
jännittävistä rikosromaaneista saamiensa esikuvien 
mukaan. Ajanvieteromaanit ovat siis usein ilmeisesti 
vahingollisia ja aina täysin tarpeettomia: sen, 
joka muuten paljon lukee ja tekee henkistä työtä, ei 
kannata rasittaa silmiään niiden lukemisella, ja sen, 
joka harvoin saa tilaisuutta lukemiseen, on juuri siksi 
valittava luettavansa parhaimpien kirjojen joukosta. 
Jos sellaisella kuin rautatiematkallekin välttämättä 
tahtoo lukea, niin voihan yhtä hyvin lukea hyvää kirjaa 
kuin tyhjänpäiväistä ajanvieteromaania. 

Lopuksi sananen kirjan kohtelusta. Hyvä kirja on 
ystävämme, joka aina on altis tarjoamaan meille miellyttävää 
seuraansa ja palvelustansa. Meidän on siksi 

kohdeltava kirjaamme hyvin, pidettävä se puhtaana ja 
eheänä, taittamatta kulmia ja murtamatta sitomusta. 
Silloin on miellyttävää siihen uudelleenkin tarttua. 

Lukemisen pääohje: vähän, hyvää ja hyvin. 
Ravintoa koko sielullemme: tietokirjallisuutta järjellemme, 
kaunokirjallisuutta mielikuvituksellemme, 
tunteellemme, tahdollemme. 

Kaunokirjallisuus vaikuttaa voimakkaasti mielikuvitukseemme 
ja tunteisiimme, joten se on arvokas tekijä 
luonteenkasvatuksessa. 

Vain paras kaunokirjallisuus on kyllin hyvää. 
Kenellä on varaa käyttää aikaansa ja hermojaan 
ajanvietekirjallisuuden lukemiseen, hänen elämänsuunnitelmansa 
sietää tarkistamista. 
Pitele kirjaa hyvin. 

